
Capitolul 1 


DIANA 


Paris, cu zece zile în urmă 


Cândva era fata de aur. Ce s-au mai schimbat lucrurile! îşi 
zise ea privindu-şi fix imaginea din oglindă. Părul ei altă 
dată meşteşugit aranjat cu şuvițe deschise, ca sărutate de 
soare, era acum de o culoare ce putea fi descrisă doar drept 
un maroniu de şoarece mort. Era cea mai ştearsă nuanţă de 
vopsea pe care o găsise pe rafturile de la Monoprix, unde se 
dusese la cumpărături după ce un vecin îi spusese, în 
treacăt, că un bărbat întrebase de ea. Acesta fusese primul 
indiciu că era posibil să fie ceva în neregulă, deşi ar fi putut 
să existe şi o explicație complet nevinovată. Poate că era un 
admirator sau cineva care încerca să facă o livrare, dar nu 
voia să fie luată pe nepregătite, aşa că se dusese în cealaltă 
parte a oraşului, la un Monoprix din Arondismentul al III- 
lea, un cartier în care n-o cunoştea nimeni, şi-şi cumpărase 
vopsea de păr şi ochelari. Pe acestea ar fi trebuit să le aibă 
tot timpul la îndemână, dar cu anii se lăsase pe tânjală. 
Devenise neglijentă. 

Îşi studie părul maroniu şi decise că noua culoare nu era 
de ajuns. Luă foarfeca şi începu să taie, stricându-şi coafura 
de trei sute de euro de la L'Atelier Blanc. Fiecare tăietură de 
foarfecă era ca o crestătură în materialul noii ei vieți, viață 


pe care şi-o organizase cu mare grijă. Smocuri de păr 
alunecară unul după altul pe gresia din baie, iar ea 
continuă să taie şi regretul i se transformă curând în furie. 
Toate câte le plănuise, tot ce riscase, se dovedeau acum 
zadarnice, dar aşa mergea lumea. Indiferent de cât de 
inteligent te crezi, există mereu cineva şi mai inteligent, şi 
aici greşise ea: nu luase în calcul posibilitatea de a fi 
întrecută la deşteptăciune. Prea mulți ani ea fusese cea mai 
deşteaptă, mereu cu doi paşi înaintea tuturor şi care se 
descurca mai bine decât oricine din echipa ei. Secretul 
reuşitei era să nu te împiedici de reguli, o abordare pe care 
ceilalți nu o apreciau întotdeauna. Da, se mai făcuseră şi 
greşeli. Da, uneori se mai şi vărsase sânge fără să fie nevoie. 
Îşi făcuse duşmani pe parcurs, iar unii dintre colegii ei o 
disprețuiau acum, dar, mulțumită eforturilor sale, misiunea 
era mereu îndeplinită. Asta o făcuse să fie fata de aur. 

Până acum. Tac! 

Îşi studie reflexia, de astă dată cu un ochi critic. În cele 
zece minute cât îi luase să-şi reteze buclele ei de preţ 
trecuse prin toate stadiile suferinței din cauza vieţii sale 
pierdute. Negare, mânie, depresie. Acum ajunsese în stadiul 
acceptării şi era gata să meargă mai departe, să se 
descotorosească de coaja vechii Diana şi să însuflețească 
una nouă. Nu mai era fata de aur, era un om pe care 
experiența îl călise ca oţelul. Avea să scape şi din încercarea 
asta. 

Adună cu mătura într-un sac de gunoi părul căzut şi 
aruncă în sac şi cutia goală de vopsea. N-avea timp să 
sterilizeze locul, aşa că avea să lase urme ale prezenţei ei cu 
toptanul, dar n-avea încotro. Nu spera decât ca poliția din 
Paris să se bazeze pe instinctele sale misogine şi să 
presupună că femeia care locuise în apartamentul acela şi 
care acum era dispărută fusese răpită. Că era victima, nu 
făptaşul. 


Îşi puse ochelarii şi-şi ciufuli părul proaspăt tuns într-un 
vârtej dezordonat. Nu era decât o deghizare slabă, dar 
probabil suficientă cât să deruteze orice vecin întâlnit pe 
drumul spre ieşire. Legă sacul de gunoi la gură şi-l duse din 
baie în dormitor, de unde-şi luă geanta de urgență. Ce păcat 
că era nevoită să-şi abandoneze frumusețe de pantofi şi 
rochii, dar trebuia să aibă bagaj uşor, iar faptul că lăsa în 
urmă un dulap plin de articole de firmă avea să-i facă 
dispariția să pară şi mai involuntară. La fel şi părăsirea 
operelor de artă pe care le colecționase de-a lungul timpului, 
după ce i se îngrăşaseră conturile din bancă: vazele 
chinezeşti antice, tabloul de Chagall, bustul roman vechi de 
două mii de ani. Avea să le simtă lipsa, dar era nevoie de 
sacrificii dacă voia să supraviețuiască. 

Luând geanta şi sacul de gunoi cu resturile de păr, ieşi 
din dormitor şi se duse în living. Acolo mai oftă o dată a 
regret. Stropi urâţi de sânge îi pătau canapeaua de piele şi 
formau o linie curbă pe peretele de vizavi de ea, unde atârna 
tabloul de Chagall, ca o versiune abstractă a tabloului. 
Grămadă sub el se afla sursa sângelui. Bărbatul fusese 
primul atacator care intrase pe uşă, aşa că fusese şi primul 
pe care îl trimisese pe lumea cealaltă. Era genul de mascul 
feroce căruia orele petrecute la sală îi umflaseră bicepşii, dar 
nu şi creierul. Nu aşa se aşteptase el să i se termine ziua şi 
murise cu o expresie mirată pe chip, căci probabil nu se 
gândise niciodată că o să-l doboare tocmai o femeie. 

Trebuie să fi fost tare prost informat în legătură cu ținta 
sa. 

Auzi şoapta unei răsuflări în spatele ei şi se întoarse să se 
uite la al doilea bărbat. Zăcea la marginea prețiosului ei 
covor persan şi sângele i se prelingea peste modelul 
complicat cu vrejuri şi lalele. Spre surprinderea ei, era încă 
în viaţă. 

Se duse la el şi-l împinse uşor în umăr cu pantoful. 


Bărbatul clipi de câteva ori. Ridică privirea fix la ea şi se 
căută de armă, dar Diana deja îi trăsese un şut ca să nu 
mai ajungă la ea, aşa că el nu reuşi decât să-şi agite mâna 
pe podea ca un peşte care moare şi se zbate în propriul 
sânge. 

— Qui ta envoyé? întrebă ea. 

El dădu şi mai înnebunit din mână. Glonţul pe care i-l 
trăsese în gât trebuie că-i afectase coloana, pentru că 
mişcările îi erau spasmodice, iar brațul îi zvâcnea robotic. 
Poate că nu înțelegea franceză. Repetă întrebarea, de astă 
dată în rusă: 

— Cine te-a trimis? 

În ochii lui nu văzu niciun licăr că ar fi înțeles. Ori murea 
prea repede ca să-i mai funcționeze creierul, ori nu pricepea 
- amândouă posibilitățile erau îngrijorătoare. Cu ruşii se 
descurca ea, probleme ar fi avut dacă pe oamenii ăştia i-ar fi 
trimis altcineva. 

— Cine încearcă să mă ucidă? întrebă ea din nou, de data 
asta în engleză. Spune-mi şi te las să trăieşti! 

Bărbatului încetă să i se mai zbată brațul. Rămăsese 
nemișcat, dar ea îi citi în ochi că pricepuse. Înţelesese 
întrebarea. Mai înțelegea şi că nu mai conta dacă-i spunea 
adevărul, oricum era mort. 

Auzi glasuri de bărbați pe coridorul din fața 
apartamentului. Fuseseră trimişi şi alții ca întăriri? 
Tărăgănase prea mult lucrurile şi nu mai avea timp să-l 
interogheze pe cel din fața ei. Îndreptă pistolul cu amortizor 
spre el şi-i trase două gloanțe în cap. Noapte bună! 

Îi luă doar câteva secunde să iasă pe geam pe scara de 
incendiu. Ultima privire în apartamentul ei îi trezi un 
sentiment amestecat de plăcere şi durere. Aici avusese parte 
de un dram de fericire şi se bucurase de binemeritatele 
roade ale muncii ei. Acum era un abator, iar sângele a doi 
bărbați fără nume îi polua pereții. 


Sări de pe scara de incendiu pe aleea de dedesubt. La 
unsprezece noaptea, străzile Parisului erau încă animate şi 
se strecură cu uşurinţă printre trecătorii de pe artera 
aglomerată. Auzi în depărtare o sirenă de poliție care se 
apropia, dar nu iuți pasul. Era prea repede, sirenele n-aveau 
nicio treabă cu ea. 

Cinci străzi mai încolo, aruncă sacul de gunoi în ghena 
unui restaurant şi-şi continuă drumul, cu geanta pe umăr. 
În ea se aflau lucrurile de care avea nevoie pe moment; mai 
avea însă şi alte resurse. Mai mult decât suficiente să o ia de 
la capăt. 

Înainte de toate, însă, trebuia să afle cine o voia moartă. 
Din nefericire, asta era o întrebare cu răspuns multiplu. 
Bănuise că ruşii, dar acum nu mai era sigură. Când calci pe 
bătături mai multe facțiuni, te alegi cu mai mulți duşmani, 
fiecare cu propriul talent la făcut prăpăd. Întrebarea era 
cum de i se aflase numele. Şi de ce o căutau după 
şaisprezece ani? 

Dacă-i ştiau numele, atunci trebuie că ştiau şi despre 
ceilalți. Se pare că trecutul avea să-i ajungă din urmă. 

Se cam terminase cu pensioara confortabilă. Era timpul 
să se întoarcă la muncă. 


Capitolul 2 


MAGGIE 


Purity, Maine, în prezent 


Ceva a murit aici. 


Stau la mine pe câmp, cu privirea aţintită în jos la dovada 
măcelului din zăpadă. Ucigaşul şi-a târât victima prin 
omătul proaspăt şi, chiar dacă încă mai ninge cu fulgi care 
se rostogolesc prin aer, urmele nu i-au fost acoperite, şi nici 
dârele lăsate de leşul târât spre pădure. Văd o pată de sânge 
şi pene împrăştiate, precum şi smocuri de puf negru 
tremurând în vânt. Atât a mai rămas dintr-una dintre 
găinile mele preferate din rasa Araucana, pe care le 
preţuiesc pentru producţia sigură de ouă albastre şi 
frumoase. Chiar dacă moartea nu e decât un punct pe 
cercul mai amplu al vieții şi am mai văzut-o de atâtea ori, 
pierderea mă afectează puternic şi oftez, iar răsuflarea mi se 
învolburează în frig. 

Mă uit prin gardul din plasă de sârmă la ce a mai rămas 
din cârdul meu, care s-a redus acum la treizeci şi şase de 
găini, cam două treimi din cele cincizeci pe care le-am 
crescut primăvara trecută. N-au trecut decât două ore de 
când le-am deschis uşa cotețului şi le-am dat drumul pe 
ziua de azi, iar în acel scurt răstimp prădătorul a şi dat 
lovitura. Mai am un singur cocoş, unicul care a supraviețuit 
atacurilor vulturilor şi ravagiilor ratonilor şi care acum se 
plimbă ţanţoş prin ţarc, cu penele intacte şi în aparență 
nealarmat de dispariția încă unei membre a haremului său. 
Ce cocoş inutil! 

Mulţi dintre ei sunt. 

Când mă ridic în picioare, o mişcare îmi atrage atenția şi 
mă uit la pădurea care se profilează dincolo de gardul de 
plasă. Copacii sunt în cea mai mare parte stejari şi arțari, în 
umbra cărora se chinuie câțiva molizi amărâţi. Aproape 
ascunsă în lăstăriş se află o pereche de ochi care mă 
urmăresc. Pentru o clipă ne mulțumim să ne fixăm unul pe 
altul cu privirea, doi duşmani care se înfruntă pe un câmp 
de luptă înzăpezit. 


Mă îndepărtez încet de cotețul mobil, fără mişcări bruşte, 
fără să scot vreun sunet. 

Duşmanul mă priveşte în tot acest timp. 

Iarba înghețată îmi pârâie sub bocanci cât mă îndrept 
spre maşina mea de teren Kubota. Deschid fără zgomot 
portiera şi întind mâna după puşcă, ascunsă în spatele 
scaunelor. O ţin mereu încărcată, aşa că nu e nevoie să 
pierd timpul luând muniţie şi vârând gloanţele pe țeavă. 
Întorc arma spre copaci şi ţintesc. 

Împuşcătura mea scoate o pocnitură ca de tunet. Ciori 
speriate se ridică din copaci şi dau din aripi înnebunite spre 
cer, iar găinile mele o rup panicate la sănătoasa spre 
adăpostul cotețului lor, cotcodăcind. Cobor puşca şi mijesc 
ochii spre copaci, cercetând lăstărişul. 

Nu mişcă nimic. 

Pornesc cu maşina peste câmp spre liziera pădurii şi mă 
dau jos. Lăstărişul e plin de rugi şi zăpada ascunde un strat 
de frunze moarte şi rămurele uscate. Fiecare pas 
declanşează un trosnet exploziv. Încă n-am văzut sânge, dar 
sunt sigură c-o să-l găsesc fiindcă ştii întotdeauna - cumva 
o simţi în oase - când glonţul tău îşi atinge ţinta. În cele din 
urmă văd dovada că am nimerit: un strat de frunze 
împroşcate cu sânge. Leşul sfârtecat al araucanei mele zace 
abandonat acolo unde l-a scăpat ucigaşul. 

Intru mai adânc în lăstăriş, dând la o parte crengile care 
mi se agaţă de pantaloni şi mă zgârie pe față. Ştiu că e pe 
aici pe undeva, dacă nu mort, atunci rănit grav. A reuşit să 
fugă mai departe decât mă aşteptam, dar eu merg înainte şi 
aburul respirației mi se îndepărtează în spirale. Cândva aş fi 
putut să alerg prin pădurea asta, chiar şi cu un rucsac greu 
în spate, dar nu mai sunt femeia de odinioară. Articulațiile 
mi s-au uzat tot forțându-le, dar şi de la inexorabila trecere 
a timpului, iar o aterizare dură de la o paraşutare m-a lăsat 
cu o gleznă fixată chirurgical care mă doare ori de câte ori 


scade temperatura sau coboară acul barometrului. Mă 
doare şi acum. Îmbătrânirea e un proces nemilos. Mi-a 
înțepenit genunchii, mi-a lăcuit cu argintiu părul altă dată 
negru şi mi-a adâncit ridurile de pe față. Vederea mi-e însă 
ascuțită în continuare şi nu mi-am pierdut capacitatea de a 
citi peisajul şi a interpreta indiciile din zăpadă. Mă las pe 
vine în dreptul unei urme de labă şi remarc mica pată de 
sânge de pe frunze. 

Animalul suferă. E vina mea. 

Mă ridic iar în picioare. Genunchii şi şoldurile îmi 
protestează, spre deosebire de zilele când eram în stare să 
sar dintr-o maşină sport înghesuită şi s-o rup la fugă. Merg 
greoi printr-o porțiune cu muri şi ies într-un luminiş unde 
îmi găsesc în cele din urmă redutabilul inamic zăcând 
nemișcat în zăpadă. O femelă. Pare sănătoasă şi bine 
hrănită, cu blana groasă de un roşu lucios. Are gura 
deschisă, ceea ce-i dezvăluie colții ca nişte lame şi fălcile 
suficient de puternice cât să sfâşie şi să sucească gâtul unei 
găini. Glonţul meu a lovit-o drept în piept şi mă surprinde 
să văd că a ajuns atât de departe înainte să cadă la pământ. 
Împung trupul cu bocancul ca să confirm că-i moartă. Cu 
toate că s-a rezolvat problema, faptul că i-am luat vulpii 
viața nu-mi aduce nicio mulțumire. Răsuflu din greu, oftând 
a părere de rău. 

La şaizeci de ani ai mei, am adunat mai mult decât 
suficiente. Blana e prea valoroasă ca s-o las aici în pădure, 
aşa că apuc vulpea de coadă. A mâncat bine dacă s-a tot 
hrănit cu găinile mele şi e aşa de grea că parțial trebuie s-o 
târâi afară din pădure, iar trupul îi sapă un făgaş prin 
frunzele moarte şi zăpadă. O ridic şi o rostogolesc pe 
platforma Kubotei mele, unde aterizează cu o bufnitură 
tristă. Chiar dacă eu n-am ce face cu blana, ştiu pe cineva 
care ar fi încântat s-o aibă. 


Mă urc în Kubota şi pornesc peste câmp spre casa 
vecinului meu. 

e 

Lui Luther Yount îi place cafeaua arsă, căreia îi simt 
mirosul încă de pe alee când mă dau jos din maşină. De aici 
pot să privesc peste câmpul acoperit cu zăpadă până la 
locuința mea, aşezată pe un dâmb după o colonadă de arțari 
de zahăr. N-am o casă impunătoare, dar e îndeajuns de 
solidă, construită la 1830, conform agentei imobiliare care 
mi-a vândut-o. Ştiu că informaţiile ei sunt corecte pentru că 
am găsit actul de proprietate original al Fermei Blackberry. 
Nu cred decât ceea ce pot să confirm eu însămi. Casa mea 
are vedere liberă în toate direcţiile şi, dacă se apropie cineva, 
am să-l văd, mai ales într-o dimineaţă senină de iarnă când 
peisajul este pustiu şi alb. 

Aud mugetul unei vaci şi cotcodăcitul găinilor. O pereche 
de urme mici de cizme prin zăpadă, care duc de la cabana 
lui Luther la hambar. Nepoata lui de paisprezece ani, Callie, 
trebuie să fie acolo înăuntru ca să vadă de animale, aşa cum 
face în fiecare dimineaţă. 

Urc cu zgomot surd scările verandei şi bat la uşă. Luther 
deschide şi inspir mirosul ca de sconcs al cafelei lăsate prea 
mult pe plită. Luther umple cadrul uşii, ca un Moş Crăciun 
cu barbă albă, cămaşă roşie în carouri şi cu bretele, iar 
respirația îi e şuierătoare de la fumul de lemne şi praful 
permanent din cabana lui. 

— Ei, bună dimineața, domnişoară Maggie! zice. 

— Bună dimineața. Am adus un cadou pentru tine şi 
Callie. 

— Cu ce ocazie? 

— Niciuna, doar m-am gândit că s-ar putea să aveți la ce- 
l folosi. E în Kubota. 

Nu se deranjează să pună o haină pe el, ci iese în cămaşa 
de lână, blugi şi cizme de iarnă din cauciuc. Mă urmează la 


maşină şi scoate un murmur admirativ când se uită la 
vulpea moartă, apoi îi mângâie blana. 

— Tare-i frumoasă! Deci asta era împuşcătura pe care am 
auzit-o azi dimineaţă! Ai doborât-o cu un glonț? 

— Tot a reuşit să fugă cincizeci de metri în pădure. 

— Probabil e aceeaşi care i-a omorât două găini lui Callie. 
Bună treabă! 

— Şi totuşi e păcat. Vulpea nu încerca decât să-şi ducă 
zilele. 

— Nu asta încercăm cu toții? 

— M-am gândit că ai avea ce face cu blana. 

— Eşti sigură că nu vrei s-o păstrezi? E frumuşică. 

— Iar tu o să ştii exact ce să faci cu ea. 

Întinde mâna în remorcă şi trage afară leşul. Efortul îl 
face să şuiere şi mai tare. 

— Hai înăuntru! spune el ținând în brațe animalul mort 
ca pe un nepot. Tocmai mi-am turnat nişte cafea. 

— Ăă, mersi, dar nu. 

— Atunci măcar dă-mi voie să te trimit acasă cu nişte 
lapte proaspăt! 

Asta chiar că mi-ar plăcea. Laptele de la vaca lui Callie, 
din rasa Jersey şi hrănită cu iarbă, nu se aseamănă cu 
nimic din ce am gustat înainte să mă mut în Maine, e 
consistent şi dulce de-ţi vine să rişti să-l bei nefiert. Îl urmez 
în casă, unde lasă leşul vulpii să cadă pe o banchetă. În 
cabana prost izolată e doar o idee mai cald decât afară, cu 
toată căldura de la soba cu lemne, aşa că rămân cu haina 
pe mine, dar Luther pare să se simtă foarte bine numai în 
cămaşă şi blugi. Nu-i vreau cafeaua, dar el tot pune două 
căni pe masa din bucătărie. Ar fi nepoliticos să-i refuz 
invitaţia. 

Mă aşez. 

Împinge o carafă de caimac înspre mine. Ştie cum îmi 
place cafeaua - sau măcar singurul mod în care i-o pot 


tolera pe a lui — şi mai ştie şi că nu pot să refuz caimacul de 
la vaca lui Callie. În cei doi ani de când m-am mutat pe 
proprietatea alăturată, a adunat câteva detalii despre mine. 
Ştie că-mi sting lumina cam pe la zece seara, că mă scol 
devreme să le dau găinilor de mâncare şi apă. Ştie că-s 
novice în materie de recoltat sevă de la arțari, că în cea mai 
mare parte a timpului mă feresc de lume şi că nu dau 
petreceri zgomotoase. lar astăzi a aflat şi că trag binişor la 
țintă. Mai sunt încă multe lucruri despre mine pe care nu le 
ştie, pe care nu i le-am spus niciodată. Pe care nici n-o săi 
le spun. Sunt recunoscătoare pentru faptul că nu e genul 
care să pună prea multe întrebări. Prețuiesc un vecin 
discret. 

Eu însă ştiu o groază despre Luther Yount. Nu e greu să- 
ți faci o idee despre esența omului doar uitându-te prin casa 
lui. Etajerele pentru cărți sunt lucrate manual, la fel şi masa 
de bucătărie cioplită grosolan, iar de grinda de sus atârnă 
mănunchiuri de cimbru şi sovârf uscat, tăiat de la el din 
grădină. Mai are şi o grămadă de cărți - multe, multe de tot 
- pe o gamă de subiecte atât de largă că te zăpăcesc, de la 
fizica particulelor elementare la creşterea animalelor. Unele 
sunt manuale care-l au ca autor, dovadă a unei alte vieți a 
lui Luther Yount, ca profesor de inginerie mecanică, înainte 
să-şi dea demisia din corpul profesoral de la MIT, înainte să 
lase în urmă lumea universitară şi oraşul Boston, şi poate şi 
câțiva demoni personali, ca să se preschimbe în fermierul 
neîngrijit, dar fericit de acum. Ştiu toate astea nu pentru că 
mi le-ar fi spus el, ci pentru că am scotocit temeinic prin 
trecutul lui, aşa cum am procedat cu toți vecinii din 
apropiere înainte să cumpăr Ferma Blackberry. 

Luther a trecut inspecția, de aceea mă şi simt perfect în 
largul meu să stau la masa din bucătăria lui şi să sorb din 
cafeaua pe care a făcut-o. 


Pe verandă bufnesc nişte cizme şi uşa se deschide, lăsând 
să intre o rafală de aer rece dimpreună cu Callie cea de 
paisprezece ani. Luther o şcolarizează acasă, drept care fata 
e fermecător de sălbatică, la modul că în anumite privințe e 
mai înțeleaptă şi totuşi mai naivă decât alte fete de vârsta 
sa. La fel ca bunicul ei, e senin de neîngrijită, având dungi 
de mizerie pe haina de trebăluit prin gospodărie şi pene 
răzlețe de găini în părul castaniu. Duce două coşuri cu ouă 
proaspăt adunate din cuibar, pe care le lasă pe blatul de 
bucătărie. E atât de îmbujorată la față de la frig că obrajii îi 
arată de parcă ar fi fost pălmuiţi. 

— Sal, Maggie! zice ea când îşi pune haina în cui. 

— Ia uite ce ne-a adus! spune Luther. 

Callie se uită la vulpea moartă de pe banchetă şi-şi trece 
mâna peste blana ei. Nu şovăie şi nu se arată nici sensibilă. 
A trăit alături de Luther mai toată viața, de când mama ei a 
murit la Boston de o supradoză de heroină, iar viața la 
fermă a învățat-o să nu fie surprinsă de moarte. 

— O, încă-i caldă! 

— Am adus-o imediat, replic eu. M-am gândit că tu şi cu 
bunicul tău ați putea face ceva frumos din ea. 

Îmi zâmbeşte încântată. 

— Blana e aşa frumoasă! Mulţumesc, Maggie. Crezi că 
ajunge pentru o căciulă? 

— Aş zice că da, răspunde Luther. 

— Ştii să faci aşa ceva, bunicule? 

— O să ne documentăm, o să-i dăm împreună de cap. Nu 
putem lăsa să se irosească ceva atât de frumos, nu? 

— Aş vrea să văd cum o faci, Luther, spun eu. 

— Vrei să vezi şi cum jupoi vulpea? 

— Nu, asta deja ştiu cum se face. 

— Da?! 

Râde. 

— Reuşeşti mereu să mă surprinzi, domnişoară Maggie. 


Callie pune coşurile cu ouă în chiuvetă. Lăsând apa să 
curgă, începe să le curețe de pete cu o cârpă, ca să arate 
imaculate în cofrajele lor. La cooperativa locală au să se 
vândă pe şapte dolari duzina, un chilipir în materie de ouă 
bio de la găini crescute în aer liber, ținând seama de munca, 
hrana şi lupta continuă cu râşii, vulpile şi ratonii. Nu că 
Luther şi Callie ar sta în vânzarea de ouă ca să-şi câştige 
traiul, pentru că el are un cont de investiții considerabil. 
Încă un mic detaliu pe care am reuşit să-l scot la iveală. 
Găinile sunt ale lui Callie şi câştigul tot al său, iar ea e deja 
o bună femeie de afaceri. N-am mai pomenit o fată de 
paisprezece ani care să taie şi să eviscereze cu atâta 
eficiență o găină ouătoare bătrână. 

— E trist c-ai fost nevoită s-o împuşti, dar şi eu am 
pierdut prea multe găini, zice Callie. 

— O să-i preia teritoriul un alt prădător, remarcă Luther. 
Aşa merge lumea. 

Callie se uită la mine. 

— Câte ai pierdut? 

— Şase numai în ultima săptămână. Vulpea mi-a luat o 
araucană chiar azi-dimineață. 

— Poate ar trebui să-mi iau şi eu nişte araucane, 
clienților par să le placă ouăle alea albastre. Probabil că aş 
putea să cer mai mult pe ele. 

Luther mormăie. 

— Ouă albastre, ouă brune! Toate au acelaşi gust. 

— Ei, ar cam trebui să plec, zic eu şi mă ridic în picioare. 

— Aşa repede? întreabă Callie. Abia ai venit. 

Rareori se întâmplă ca o adolescentă de paisprezece ani 
să-şi dorească să stea de vorbă cu o femeie de vârsta mea, 
dar Callie e o fată neobişnuită. Se simte atât de în largul ei 
în compania adulților că uneori uit cât e de mică. 

— Când o să se apuce bunicul tău de cusut căciula de 
vulpe, o să mă întorc. 


— lar eu am să fac găluşti la cină. 

— Atunci cu siguranţă o să mă întorc. 

Luther dă lacom pe gât ce i-a mai rămas din cafea şi se 
ridică şi el în picioare. 

— Stai să-ţi aduc laptele ăla pe care ţi l-am promis! 

Deschide frigiderul, stârnind  clinchetul muzical al 
sticlelor de lapte de pe rafturi. 

— Dacă n-ar fi nenorocitele astea de reguli sanitare, am 
putea vinde laptele la taraba fermei noastre. Doar am sta şi- 
am strânge banii. 

Bani de care nu are nevoie. Unora le place să facă paradă 
cu averea lor, dar Luther pare stânjenit de a lui. Sau poate e 
o tactică de autoconservare: ascunzi ceea ce alții ar vrea să- 
ți ia. Scoate patru sticle de lapte cu un strat gros de caimac 
la vârf şi le bagă într-o pungă de hârtie. 

— Data viitoare când mai trece cineva pe la tine, Maggie, 
dă-le să guste din ăsta! Aşa o s-ajungă direct aici să mai 
cumpere. O vânzare complet privată, desigur. Să nu stea 
statul Maine pe capul tău. 

Deja am ajuns la uşă cu prețiosul meu lapte când îmi dau 
seama ce mi-a zis. Mă întorc din nou spre el. 

— Cum adică data viitoare? 

— N-a trecut nimeni pe la tine ieri? 

— Nu. 

— Hmm. 

Se uită la Callie. 

— Poate n-ai auzit bine. 

— Ce să n-audă bine? întreb eu. 

— Era o doamnă la oficiul poştal, zice fata. Luam 
corespondența pentru noi când am auzit-o întrebându-l pe 
diriginte cum să ajungă la Ferma Blackberry. I-a spus că ți- 
e prietenă. 

— Cum arăta? Tânără, bătrână? Ce culoare avea părul? 

Tirul de întrebări pare s-o fi luat prin surprindere. 


— Ăă, era tânără, cred. Şi chiar drăguță. Nu i-am văzut 
părul fiindcă purta căciulă. Şi o geacă frumoasă de puf. Una 
albastră. 

— Nu i-ai spus cum găseşte casa mea, nu? 

— Nu, dar Greg de la oficiul poştal da. S-a întâmplat 
ceva? 

Nu ştiu ce să răspund. Stau în fața uşii lor deschise cu 
punga cu sticlele cu lapte, iar aerul rece intră pe lângă 
mine. 

— Nu aşteptam pe nimeni. Nu-mi plac surprizele, atâta 
tot, răspund eu şi ies din cabana lor. 

„S-a întâmplat ceva?” 

Întrebarea nu-mi dă pace nici mai târziu, când mă duc cu 
maşina în oraş să-mi fac provizii. Cine cere indicaţii cum să 
ajungă la ferma mea? Întrebarea ar putea fi perfect 
nevinovată, pusă de cineva care o caută pe proprietara 
anterioară, neştiind că femeia a decedat acum trei ani la 
vârsta de optzeci şi opt. În definitiv, era legendară pentru 
ascuțimea minţii şi iuțeala la mânie. O femeie pe sufletul 
meu. Ăsta ar fi motivul logic pentru care să întrebe cineva 
de Ferma Blackberry, altfel nu are nimeni de ce să vină să 
mă caute aici. În cei doi ani de când locuiesc în Purity, 
Maine, n-a făcut-o nimeni. 

Aşa şi vreau să rămână lucrurile. 

În oraş, îmi fac rondul obişnuit: magazinul de furaje, 
oficiul poştal, băcănia. Astea sunt locurile unde mă pierd 
uşor printre celelalte femei cu păr cărunt, cum suntem noi 
înfofolite în gecile noastre de iarnă şi cu fulare. La fel ca ele, 
rareori atrag privirea. Vârsta înaintată îți conferă 
anonimitate, de-aia e şi cea mai eficientă deghizare. 

La băcănie trec neobservată în timp ce împing căruțul pe 
culoarele strâmte şi iau ovăz pentru terci, faină, cartofi şi 
ceapă. Măcar ouă n-o să mai am nevoie niciodată să 
cumpăr. Selecția de băuturi din oraşul ăsta e jalnică, dar la 


magazin țin două mărci diferite de scotch single-malt şi, 
chiar dacă niciuna dintre ele nu e tocmai pe gustul meu, 
cumpăr totuşi o sticlă. Încerc să-mi păstrez provizia de 
Longmorn vechi de treizeci de ani şi nu ştiu când o să mai 
găsesc altă sursă pentru el. Orice whisky e mai bun decât 
deloc. 

Cât stau la coadă aşteptând să-mi plătesc cumpărăturile, 
aş putea fi confundată cu un fermier, o casnică sau o 
profesoară pensionară oarecare. Ani de zile m-am învățat să 
nu ies în evidenţă, să nu atrag atenția, iar acum reuşesc să 
o fac fără efort, lucru care-mi dă atât un sentiment de 
tristețe, cât şi unul de uşurare. Câteodată mi-e dor de zilele 
când eram remarcată, când purtam fuste scurte şi pantofi 
cu toc cui şi simțeam privirile bărbaților pe trupul meu. 

Casiera îmi scanează produsele şi se mai uită o dată când 
îmi vede totalul. 

— Face, ăă, uau! Două sute zece dolari. 

Ridică privirea la mine de parcă s-ar aştepta să contest 
suma, dar n-o fac. E din cauza whisky-ului. Nici măcar nu e 
preferatul meu, dar, în viață, unele lucruri se încadrează la 
necesităţi. 

Plătesc şi îmi duc pungile afară. Când să le pun în 
camionetă, îl zăresc pe Ben Diamond îmbrăcat cu geaca lui 
obişnuită de piele neagră. Intră la Marigold, cafeneaua de 
peste drum. Dacă e cineva în oraş care ştie tot ce mişcă, 
atunci acela e Ben. S-ar putea să ştie şi cine a întrebat de 
mine. 

Trec strada şi îl urmez în Marigold. 

Imediat dau cu ochii de el stând într-un separeu din colț 
cu Declan Rose. 

Ca întotdeauna, amândoi sunt cu fața spre intrare, obicei 
de care nu se pot dezvăţa, nici măcar la pensie. Declan arată 
ca profesorul de istorie care a fost cândva, cu sacoul lui de 
tweed şi părul ca o coamă de leu. La şaizeci şi opt de ani, 


părul cândva negru e pe jumătate încărunțţit, dar tot la fel 
de des ca atunci când l-am cunoscut, acum patru decenii. 
Spre deosebire de Declan cel cu aer de profesor, Ben 
Diamond pare vag amenințător, aşa cum e el ras în cap şi 
îmbrăcat cu geaca de piele neagră. Trebuie să ai o prezență 
impunătoare din naştere ca să fii în stare să arăţi aşa la 
vârsta de şaptezeci şi trei de ani, iar Ben încă o are. Când 
mă îndrept spre separeul lor, amândoi ridică ochii. 

— A, Maggie! Stai cu noi! zice Declan. 

— Nu te-am mai văzut de ceva timp. Ce-ai mai făcut? 
întreabă Ben. 

Mă strecor în separeul lor. 

— Am avut de rezolvat o problemă cu o vulpe. 

— Bănuiesc că vulpea e acum decedată. 

— De azi-dimineață. 

Ridic privirea la chelnerița care trece pe lângă noi. 

— Cafea, te rog, Janine! 

— Meniu? întreabă ea. 

— Azi nu, mulțumesc. 

Ben mă studiază. Cititul fețelor e un talent de-al lui şi 
trebuie că simte că astăzi m-am aşezat lângă ei cu un scop. 
Aştept ca Janine să se îndepărteze suficient de mult cât să 
nu ne mai audă înainte să le pun întrebarea: 

— Cine mă caută? 

— Te caută cineva? reacționează Declan. 

— Era o femeie, nouă în oraş. Am auzit c-a fost la poştă 
ieri, întreba cum să găsească Ferma Blackberry. 

Cei doi se uită unul la anul, apoi la mine. 

— Asta-i o noutate pentru mine, Maggie, spune Ben. 

Janine îmi aduce cafeaua. E slabă, dar măcar nu-i arsă 
ca a lui Luther. Aşteptăm să se îndepărteze înainte să 
vorbim iar. Puterea obişnuinței. Motivul pentru care cei doi 
aleg întotdeauna separeul ăsta e că dă senzația de avanpost 
izolat, departe de urechi iscoditoare. 


— Eşti îngrijorată din pricina asta? întreabă Declan. 

— Nu ştiu dacă ar trebui să fiu. 

— A întrebat de tine special? Sau doar de fermă? 

— Doar de fermă. Se poate să nu însemne nimic. De unde 
să ştie că locuiesc acolo? 

— Pot să afle orice dacă chiar vor. 

Ne oprim când doi clienți se ridică de la masa lor şi trec 
pe lângă noi ca să ajungă la casă. Tăcerea îmi dă prilejul să 
mă gândesc la cuvintele lui Declan. „Dacă chiar vor”. Pe aşa 
ceva mă şi bazez zilele astea, şi anume că nu merit 
osteneala să fiu căutată. Mai există şi alții mai importanți, 
iar eu nu-s decât ceva mărunt. Sau poate mediu. De ce să 
faci efortul să dai de o femeie care nu vrea să fie găsită? În 
cei peste şaisprezece ani de când am ieşit la pensie, mi-am 
lăsat încetişor garda jos. Acum sunt atât de obişnuită cu 
viața de crescătoare de găini dintr-un orăşel încât am 
început să cred că numai asta şi sunt. Aşa cum şi Ben e 
doar un agent de vânzări de articole pentru hoteluri, iar 
Declan doar un profesor de istorie pensionat. Ştim adevărul, 
dar ne păstrăm unii altora secretele pentru că fiecare le 
avem de păzit pe ale noastre personale. 

Există o anumită siguranţă în şantajatul reciproc. 

— O să ciulim urechile, zice Ben. Să aflăm cine e femeia. 

— V-aş fi recunoscătoare, mulțumesc. 

Pun pe masă doi dolari pentru cafea. Declan zice: 

— Vii diseară la clubul de carte? N-ai mai fost de două 
luni. Îți simţim lipsa. 

— Ce carte discutați? 

— Călătoriile lui Ibn Battutah. Ingrid a ales-o, replică Ben. 

— Am citit-o deja. 

— Atunci poţi să ne dai şi nouă notițele tale de lectură, 
zice Declan, fiindcă Ben şi cu mine nu ne-am făcut temele. 
Ne întâlnim acasă la Ingrid şi la Lloyd diseară. La şase. Se 
bea martini. După câteva din astea, poate putem sări peste 


discuția despre carte şi să trecem direct la bârfele locale. 
Putem să te luăm în calcul şi pe tine? 

— Mă mai gândesc. 

— Ăsta nu-i răspuns, mârâie Ben. 

Încearcă să mă intimideze să particip. Mereu m-am 
întrebat cât de bine i-a mers rolul de gangster când era pe 
teren. Pe mine sigur nu m-a speriat niciodată. 

— Ok, am să vin, zic eu. 

— lar eu o să mă asigur că vodca ta preferată e la gheaţă, 
spune Declan. 

— Belvedere. 

Râde. 

— Pe bune, Mags, chiar credeai că uit amănuntul ăsta? 

Bineînţeles că-mi ştie vodca preferată. În capul lui frumos 
şi plin de păr se află un creier atent la detalii şi cu talent la 
limbi străine, care i-a permis să stăpânească şapte. Eu m- 
am dat bătută la trei. 

Întoarsă în camionetă, conduc spre casă pe drumuri 
lăturalnice cu hopuri formate în urma gerului, printr-un 
peisaj alb-negru de copaci dezgoliți şi câmpuri acoperite de 
omăt. Nu aici mă vedeam aterizând la finalul vieții. Am 
crescut într-un loc cu nisip şi arşiță şi veri orbitor de 
luminoase, iar prima mea iarnă în Maine a fost o încercare. 
Am învățat să sparg lemne, să conduc pe gheață şi să 
dezgheț țevi înghețate, şi am mai învățat că niciodată nu eşti 
prea bătrân ca să te adaptezi. Când eram tânără şi-mi 
imaginam decorul perfect pentru pensie visam că are să fie o 
vilă în vârf de deal pe Koh Samui, sau o căsuţă în copac pe 
Peninsula Osa, unde să-mi cânte serenade păsările şi 
maimuțele urlătoare. Astea erau locurile pe care le 
cunoşteam şi le iubeam, locuri spre care, în cele din urmă, 
n-am putut să fug. 

Pentru că acolo s-ar fi aşteptat să fiu. A fi previzibil e 
întotdeauna prima greşeală. 


Pe telefon îmi bipăie o alarmă. 

Cobor privirea la ecran şi ce văd acolo mă face să calc 
frâna. 

Trag pe dreapta şi mă uit fix la imagini. E fluxul video de 
la sistemul meu de securitate. Tocmai mi-a intrat cineva în 
casă. 

Aş putea să chem poliția locală, însă ar pune cu siguranță 
întrebări, la care se poate să nu vreau să răspund. 
Departamentul de poliție din Purity are şase poliţişti cu 
normă întreagă şi până acum n-am avut niciun motiv să 
interacționez cu ei. Aşa şi vreau să rămână lucrurile, chiar 
dacă asta presupune să mă ocup singură de problemă. 

Reintru pe drum. 

Pulsul îmi galopează în momentul în care trec pe lângă 
colonada de arțari de zahăr şi opresc în fața casei mele. Preţ 
de o clipă rămân în camionetă cât mă uit la verandă. Nu 
pare nimic ieşit din comun. Uşa de la intrare e închisă, iar 
lopata de zăpadă e acolo unde am lăsat-o, rezemată de stiva 
de lemne de foc. Intrusa vrea să mă ademenească să cred că 
totul e bine. 

Aşa o să joc şi eu. 

Mă dau jos din camionetă şi duc sacul de cartofi şi 
furajele pentru găini pe verandă. Acolo le dau drumul, 
lăsându-le să aterizeze cu o bufnitură puternică. Când îmi 
scot cheile de la casă, îmi simt fiecare nerv acordat fin, 
intensificând fiecare senzație. Foşnetul crengilor, sărutul 
vântului rece pe obraz. 

Remarc că firul de pe montantul uşii a fost rupt. 

E o tehnică tare primitivă în vremurile astea cu 
supraveghere electronică a casei, dar sistemele digitale mai 
cad sau pot fi sparte de hackeri. În ultimele câteva luni am 
devenit din ce în ce mai neglijentă, nederanjându-mă tot 
timpul să apăs la locul lui firul acela, fin ca unul dintr-o 


pânză de păianjen, dar ceea ce am auzit acasă la Luther azi- 
dimineață m-a făcut să reiau măsura de precauție. 

Descui uşa, o împing cu bocancul şi mi se dezvăluie 
vederii antreul. Încălțările îmi sunt aliniate sub banchetă, 
iar hainele atârnă în cui. Podeaua e grunjoasă de la nisip şi 
pământ adus în casă. 

Până aici, totul pare normal. În stânga e livingul. Arunc o 
privire prin cadrul uşii şi văd canapeaua, fotoliile şi lemnele 
stivuite lângă cămin. Nu se vede nicio intrusă. 

Mă întorc la dreapta şi intru în bucătărie, evitând 
scândura care invariabil scârțâie. Îmi văd cana de cafea şi 
vasele de la micul-dejun în chiuvetă, coji de grepfrut în 
găleata de compost. Granule de zahăr vărsate sclipesc pe 
masă. Toate sunt cum le-am lăsat, cu excepţia unui singur 
lucru: parfumul unui şampon necunoscut. 

Scândura buclucaşă scârțâie în spatele meu. Mă întorc cu 
fața la intrusă. 

E tânără şi suplă şi se mişcă cu o eleganţă atletică. Are 
puţin peste treizeci de ani, păr negru drept şi breton, ochi 
aproape negri, pomeți slavi. Pare remarcabil de netulburată, 
în ciuda ţevii Waltherului meu, pe care îl port de când cu 
discuția cu Callie de dimineață, îndreptate acum spre 
pieptul ei. 

— Bună, Maggie Bird! zice. 

— Nu cred că ne-am cunoscut. 

— De ce ai ales tocmai numele ăsta? 

— De ce nu? 

— la să ghicesc. Bird! de la „liberă ca pasărea cerului”? 

— O fată are voie să viseze. 

Îşi trage un scaun. Se aşază la masa mea din bucătărie şi 
dă degajată cu mâna la o parte granulele de zahăr pe care 


1 Pasăre (engl, n. trad.). 


le-am vărsat la micul-dejun, părând să nu-i pese că doar o 
apăsare de trăgaci îmi trebuie ca s-o spulber. 

— Chiar nu e nevoie, zice ea arătând din cap spre 
Walther. 

— Asta o să decid eu. În clipa de față mă uit la cineva 
care mi-a intrat în casă neinvitată. Habar n-am cine eşti sau 
de te afli aici. 

— Spune-mi Bianca, te rog. 

— Real sau fals? 

— Contează? 

— Poliția o să aibă nevoie de nume pentru cadavru. 

— Mă laşi? Mă aflu aici pentru că avem o problemă şi ne- 
ar prinde bine ajutorul tău. 

Mă uit la ea preţ de o clipă, observând umerii relaxaţi şi 
picioarele lungi şi subțiri, acum încrucişate leneş. Nici 
măcar nu mă priveşte, ci trage cu dezinvoltură de o unghie 
care i s-a rupt. 

Mă aşez în fața ei şi îmi pun Waltherul pe masă. 

Aruncă o privire pistolului. 

— Da, înțeleg de ce ai simți nevoia de ăsta. Ai reputaţia că 
nu te încrezi în oameni. 

— Am o reputaţie? 

— De-aia m-au şi trimis pe mine. S-au gândit că pe o 
femeie o s-o consideri mai puțin amenințătoare. 

— Dacă ştii oricât de puţin despre mine, atunci mai ştii şi 
că am ieşit din joc. Cresc găini. Îmi place să cresc găini. 

Buzele nici măcar nu-i zvâcnesc a zâmbet. N-are simțul 
umorului, ci rămâne serioasă. E o femeie în misiune. E clar 
că Agenţia a început să recruteze mai atent după ce n-am 
mai lucrat eu acolo. 

— Nu ştiu de ce te-au trimis, zic. Însă acum că m-ai 
văzut, ştii că nu mai sunt în floarea vârstei şi am mai şi 
ruginit. Nu mai sunt interesată să lucrez pentru ei. 

— Ar fi vorba şi de plată. 


— Am toți banii de care am nevoie. 

— Ar putea fi substanţială. 

Mă încrunt. 

— Pe bune? Nu sună a zgârcitul meu de Unchi Sam. 

— Misiunea asta o să aibă o semnificație aparte pentru 
tine. 

— Tot neinteresată sunt. 

Mă ridic de pe scaun şi, chiar dacă mişcarea atât de 
rapidă îmi provoacă un junghi la genunchi, sunt prea 
mândră s-o las să mă audă gemând sau să mă vadă făcând 
o grimasă. 

— Acum o să te conduc afară. Spune-le ca data viitoare 
când trimit pe cineva să discute cu mine, să pună persoana 
respectivă să bată la uşă, aşa ca orice oaspete normal. 

— Diana Ward a dispărut de pe radar. 

Încremenesc. Preţ de o clipă rămân cu privirea aţintită la 
ea, încerc să-i citesc chipul, dar nu văd pe el decât 
perfecțiune rece şi o lipsă completă de expresie. 

— Vie sau moartă? întreb eu. 

— Nu ştim. 

— Unde a fost văzută ultima oară? 

— Fizic? La Bangkok, acum o săptămână. De atunci a 
dispărut, iar telefonul ei mobil nu a mai transmis nimic. 

— E la pensie de ani de zile. A părăsit Agenţia la puțină 
vreme după mine. De ce vă pasă unde e acum? 

— Ne îngrijorează starea ei. De fapt, ne îngrijorează toți 
cei care au fost implicați în Operaţiunea Cyrano. 

Nu-mi pot ascunde reacția la auzul acestor două cuvinte. 
Simt şocul reverberându-mi prin oase, la fel de puternic 
precum suflul unei explozii. 

— De ce iese asta la iveală tocmai acum? 

— Recent s-a produs o breşă de securitate la serviciile 
automatizate de informaţii ale Agenţiei. Accesul neautorizat 


a declanşat o alarmă, dar singurul dosar pe care l-a accesat 
intrusul a fost cel pentru Operaţiunea Cyrano. 

— Operaţiunea aia a fost acum şaisprezece ani. 

— lar informaţia rămâne secretă, pentru binele tuturor 
celor implicați. Acum însă mă tem că e posibil să se fi scurs 
informaţia despre numele voastre şi de aceea vă căutăm pe 
toți ca să vă întrebăm de sănătate. Să vedem dacă aveţi 
nevoie de ajutor. Trebuie să spun că nu m-am aşteptat 
niciodată c-ai s-ajungi într-un loc ca ăsta. 

Face ochii roată la masa mea de pin şi rastelul din care 
atârnă tigăi de fontă. Afară a început să ningă şi fulgi mari 
se învolburează dincolo de fereastră, genul acela de nea prin 
care e o încântare să te plimbi. Bianca nu pare genul de 
femeie pe care s-o încânte fulgii de zăpadă. 

— După cum vezi, m-am instalat aici şi am un nume nou, 
îi spun. Sunt perfect în siguranță. 

— Dar Diana ar putea fi în primejdie. 

— Diana în primejdie? repet eu râzând. E un dat, în cazul 
ei. Însă e o supraviețuitoare şi e perfect capabilă să-şi poarte 
de grijă. lar acum, dacă numai asta ai venit să mă rogi, e 
momentul să pleci. 

Mă duc la uşă şi o deschid smucind-o. În ciuda aerului 
rece care dă năvală înăuntru, o țin deschisă, aşteptând să- 
mi plece vizitatoarea nedorită. 

Bianca iese într-un final pe verandă, după care se 
întoarce să se uite la mine. 

— Ajută-ne să o găsim, Maggie. Trebuie să ştii unde s-a 
dus. Aţi lucrat împreună. 

— Acum şaisprezece ani. 

— Şi totuşi, probabil că o cunoşti mai bine decât oricine 
altcineva. 

— Da, ai dreptate. Probabil că da. De-aia nici în cot nu 
mă doare ce se întâmplă cu ea, zic eu şi-i închid uşa în nas. 


Capitolul 3 


JO 


Unii bărbați au nevoie să fie înjunghiați bine, îşi zise Jo 
Thibodeau uitându-se cum paramedicii urcă targa cu 
Jimmy Kiely în salvare. Aproape sigur avea să scape, în 
ciuda rănilor, ceea ce era şi bine, şi rău, în funcție de 
punctul de vedere din care priveai situația. Bine pentru că 
soția lui, Megan, n-avea să fie nevoită să se aştepte la o 
acuzație de omor. Rău fiindcă asta însemna că Jimmy o să 
se întoarcă să-i facă zile şi mai amare, obligând-o pe Jo şi pe 
agenții ei să intervină încă o dată în scandalul fără sfârşit al 
cuplului. Până şi într-un oraş atât de mic ca Purity exista 
mereu scandal, uneori în spatele uşilor închise, de unde nu 
auzea nimeni hohotele de plâns sau pumnii izbind în carne. 
Uneori, scandalurile private se revărsau în public, iar vecinii 
care văzuseră ochii vineți şi draperiile mereu trase clătinau 
din cap şi-şi ziceau unii altora: „Ştiam noi c-are să se 
întâmple asta într-o bună zi”. 

În seara aceea se întâmplase, iar doisprezece dintre acei 
vecini stăteau acum în parcarea cârciumii Whale Spout, 
ascultând cum Jimmy strigă amenințări din salvare, 
suficient de tare încât să acopere muzica ce răcnea din bar: 

— Las’ că vezi tu, javră! Stai s-ajung eu acasă! 

Păcat că lama nu-i nimerise plămânii. 

— O să-ţi pară rău! Las’ că vezi tu! 

Cu luminile clipind, ambulanța se îndepărtă şi Jo scoase 
un oftat, expirând un nor de abur în aerul înghețat. 
Mulțimea din parcarea barului nu schiță nicio mişcare să se 
disperseze, pentru că întâmplarea aceea era cea mai 
palpitantă care se petrecuse în Purity de când Fernald 


Hobbs făcuse atac vascular cerebral la volanul camionetei şi 
trecuse prin şantierul de bărci până tocmai în port. Chiar 
dacă afară erau minus nouă grade şi începea să ningă iar, 
oamenii stăteau şi se uitau, ca hipnotizaţi de girofarurile 
celor două maşini de patrulare. Când creşti în Maine, minus 
nouă grade e călduț pentru o seară de februarie. 

— Vă rog să vă duceți acasă, oameni buni! strigă Jo. Nu-i 
nimic de văzut aici. 

— Şi-a căutat-o cu lumânarea, Jo! strigă şi Dorothy 
French. 

— Asta e treaba juraților să decidă. Acum, vă rog, plecați 
acasă înainte să faceți degerături! Barul s-a închis pentru 
seara asta. 

Cum singurul stabiliment în care se putea bea iarna era 
închis în seara aceea, poate că restul nopţii avea să fie 
liniştit. Dacă nu cumva cineva mergea prea repede pe stradă 
şi derapa într-un troian, sau copilaşul cuiva descuia o uşă 
şi se aventura afară din casă. Pentru un polițist, vremea 
rece complica totul, de la accidente la copii pierduţi. Mai 
puneai şi o stare proastă a unuia închis prea mult în casă, 
sau un cuplu cu furie reprimată care bea prea mult şi te 
alegeai cu... 

Ei bine, te alegeai cu ce se întâmplase în seara aceea la 
Whale Spout. Jo intră în bar şi bătu din picioare să-şi 
scuture zăpada de pe bocanci. Cum de-abia venise din ger, 
interiorul îi păru o seră, căldura era dată la cel puţin 24 de 
grade. Câtă risipă de energie! Se uită la bar, unde lucrase 
câteva veri turnând vin şi amestecând cocteiluri pentru 
hoardele de turişti veniți de departe şi arşi de soare care 
ziceau că micul ei orăşel de pe malul mării era pitoresc cam 
ca pe vremuri şi întrebau ce face lumea acolo iarna. Ei bine, 
asta facem, îşi zise ea. Ne îngrăşăm, bem prea mult şi ne 
călcăm unii pe alții pe nervi. Inspiră mirosul ca de drojdie al 
berii şi se gândi că tare bun ar mai fi fost un pahar rece ca 


gheața de bere Sea Dog, dar acela trebuia să aştepte. 
Desfăcu fermoarul gecii, îşi scoase mănuşile şi căciula de 
lână şi se concentră pe motivul pentru care se afla acolo: 
tânăra prăbugşită pe o masă din colț şi păzită de un agent. 

Megan Kiely avusese, cu siguranță, parte de zile mai 
bune. În liceu fusese una dintre cele mai populare fete, o 
roşcată plină de duh al cărei râs îl auzeai de la celălalt capăt 
al terenului de cros. Avea în continuare părul roşcat şi o 
siluetă mortală, dar la numai treizeci şi doi de ani îi fusese 
scos tot râsul din ea, lucru care lăsase în urmă doar o 
umbră tristă de femeie. 

— Bună, Megan! zise Jo suficient de tare ca să se audă 
peste bubuitul muzicii. 

Megan ridică privirea şi spuse cu indiferență: 

— Bună, Jo. 

— Mike, vrei să ne laşi puţin? i se adresă Jo agentului. Şi 
mai opreşte nenorocirea aia de muzică, bine? 

Aşteptă ca el să se ducă după tejsheaua barului şi să 
oprească boxele. Binecuvântată linişte, în sfârşit! Când se 
aşeză în faţa lui Megan la masă, simți ceva lipicios pe tăblie 
şi cobori privirea, remarcând că la capătul dinspre degete al 
palmei se pătase de sânge. Trebuie că era sângele jegului, 
fiindcă Megan nu părea să aibă nicio rană deschisă, doar 
ochiul drept umflat, care avea să se facă vânăt de toată 
frumusețea până în ziua următoare. 

— Aşadar, discutăm despre ce s-a întâmplat? întrebă Jo. 

— Nu. 

— Ştii că trebuie. 

— Da, oftă Megan. Ştiu. 

Jo se întinse după un şervețel de hârtie din suport şi-şi 
şterse sângele de pe mână. 

— Ce s-a întâmplat? 

— M-a lovit. 

— Unde? 


— În faţă. 

— Vreau să zic unde s-a întâmplat. 

— Acasă. Nici măcar nu-mi aduc aminte ce l-a stârnit. A, 
da, a fost din cauză că m-am întors târziu de la mama. M-a 
pocnit, iar eu am ieşit. Am venit aici cu gândul să aştept să 
se calmeze, însă m-a urmărit. A dat buzna înăuntru şi a 
sărit la mine când stăteam la bar. Bănuiesc că pur şi simplu 
am reacționat. Am apucat un cuţit de friptură când mă 
dădeam în spate. Nu-mi aduc aminte s-o fi făcut. Doar ştiu 
c-a început să țipe şi că era sânge, iar eu, cumva, tineam 
cuțitul în mână. 

Jo se uită la Mike, care spuse: 

— A fost băgat în punga pentru probe. Şi avem şi vreo 
şase martori care zic c-au văzut-o făcând-o. 

Ridică din umeri. 

— Treabă clară. 

Numai că nu era. Partea cu soția care-şi înjunghie soțul 
poate că era suficient de clară, dar ce se întâmplase înainte 
era o poveste tristă şi încurcată despre o femeie care se 
îndrăgostise şi se măritase prea de tânără. Fusese prinsă în 
capcană prea de tânără. 

— Merg la puşcărie, nu-i aşa? şopti Megan. 

— În seara asta, da. Până când poate avocatul tău să 
descurce lucrurile de dimineaţă. 

— Şi după aia? 

— Există circumstanţe atenuante. O ştiu eu şi o ştiu şi 
majoritatea oamenilor din oraş. 

Megan încuviință din cap şi râse fără veselie. 

— Cumva, de-abia aştept să merg la închisoare. Are să fie 
o mică vacanţă, ştii? Aş putea să dorm bine fără să-mi fac 
griji că Jimmy ar putea... 

— Megan, nu trebuie să fie aşa. 

— Dar este. 

Se uită la Jo. 


— Pur şi simplu este. 

— Atunci schimbă situația! Spune-i lui Jimmy să se ducă 
învârtindu-se! 

Gura lui Megan se strâmbă într-o jumătate de zâmbet. 

— Da, aşa ceva ai zice tu. Aceeaşi Jo Thibodeau, căreia 
nu-i e frică de nimic. Nu te-ai schimbat niciun pic din liceu. 

Clătină din cap. 

— Tu ce mai cauţi în oraşul ăsta? Ai fi putut pleca. Ai 
putea să locuieşti oriunde. Undeva la căldurică, cum ar fi 
Florida. 

— Nu-mi place căldura. 

— Ideea e că ai putea să fii în altă parte. 

— Da, aş putea. La fel şi tu. 

— Tu n-ai ajuns cu bărbatul nepotrivit. 

— Asta poți s-o schimbi oricând. 

— O spui de parc-ar fi aşa uşor. Nu înţelegi cât e de greu. 

— Nu, oftă Jo. Bănuiesc că nu. 

La fel cum nu înțelegea nici cum de se lăsase convinsă 
Megan cu vorbe dulci să-i pice în brațe unuia ca Jimmy 
Kiely. lar bărbaţii ca Jimmy se ţineau de regulă departe de 
Jo, pentru că avea o reputație. Toţi băieții din oraş ştiau că, 
dacă o pocneai vreodată pe Jo Thibodeau, avea să te 
pocnească şi ea, dar de două ori mai tare. 

Se ridică şi o ajută pe Megan să se ridice. 

— Trebuie să mergi la un control pentru ochi. Mai întâi o 
să te ducă Mike la spital. Putem să ne ocupăm de 
înregistrare mai încolo. 

— După care pot şi eu să dorm, spuse Megan. 

În noaptea aceea urma probabil să aibă parte de un somn 
bun, de vreme ce avea să fie singura ocupantă a închisorii. 
În perioada aceea a anului, celulele din Purity erau aproape 
întotdeauna goale. Pentru Jo, acesta era avantajul iernii. Nu 
tu turişti beți gonind prin port în bărci cu motor rapide, nu 
tu furturi mărunte comise de adolescenți plictisiți care nu 


trebuiau să se ducă la şcoală. Când nopțile se lungeau şi 
începea să cadă zăpada, oraşul Purity părea să intre în 
hibernare, devenind o versiune mai somnoroasă şi mai 
puţin buclucaşă a sa. 

Această versiune somnoroasă o văzu mai încolo în seara 
aceea, trecând cu maşina pe Strada Principală: vitrine deja 
întunecate la ora şapte, trotuare părăsite pe care sclipea 
gheața în lumina iluminatului public. Un orăşel fermecat, 
dormitând într-o noapte de iarnă. Chiar dacă părea un loc 
încremenit în timp, Jo văzuse mult prea multe schimbări în 
cei treizeci şi doi de ani ai săi. Ceea ce fusese cândva vechiul 
magazin de antichități, care vindea  porțelanuri 
desperecheate şi cărți poştale decolorate, era acum un 
magazin de cadouri care vindea gemuri, jeleuri şi bomboane 
în ambalaje fanteziste. Vechea prăvălie cu dozator de 
răcoritoare unde tatăl ei bea cola cu înghețată în ea devenise 
magazin de vinuri, care la rându-i devenise Fine Grind2, 
unde se vindeau atâtea variante de cafea că-ţi trebuia un 
dicționar italian ca să-ți dai seama ce comanzi. Măcar 
magazinul de bricolaj încă mai funcționa, dar proprietarul 
său în vârstă de optzeci şi trei de ani era nerăbdător să se 
pensioneze şi, într-o bună zi, magazinul respectiv avea să 
înceteze să mai vândă ciocane şi şurubelniţe şi să treacă la 
tricouri. Deşi clădirile de cărămidă care le găzduiau erau 
vechi de o sută cincizeci de ani, prin ele trecea în continuă 
schimbare un alai de afaceri şi proprietari, pentru că 
singurul lucru pe care puteai conta în viață, până şi într-un 
orăşel, era schimbarea. 

Se gândi la Megan şi la ce-i spusese: „Tu ce mai cauţi în 
oraşul ăsta? Ai fi putut pleca”. Era adevărat, Jo chiar ar fi 
putut pleca din Purity, dar ştia că nu avea s-o facă niciodată 


2 Fin Râşnit (engl., n. trad.). 


fiindcă nu voia. Acolo crescuse, la fel ca tatăl şi bunicul ei; 
două sute cincizeci de ani de Thibodeau, cu rădăcinile 
adânc înfipte în pământul pietros. Acum era răspunderea ei 
să protejeze oraşul, cu cei şaptezeci şi şase de kilometri ai 
lui, care se întindea de la Golful Penobscot până la Muntele 
Cameron la vest. În interiorul graniţelor sale se aflau portul 
şi şantierul de bărci, pământ arabil şi pădure, un lac, 
numeroase iazuri cu şi iară nume, şi trei mii de locuitori 
permanenți, dintre care majoritatea trăiau pe coastă, acolo 
unde-i ajungea mirosul mării. 

În acea seară de iarnă, însă, era prea frig să simți mirosul 
oceanului, chiar şi când Jo se duse cu maşina la debarcader 
şi opri la docuri. Lăsă jos geamul, ciulind urechile ca să 
depisteze probleme, dar nu auzi decât apa lovindu-se de dig. 
Cele două ambarcaţiuni cu vele pătrate ale oraşului, 
„Amelie” şi „Samuel Day”, erau acoperite cu husă albă peste 
iarnă şi arătau ca nişte corăbii-fantomă, cum se legănau ele 
aşa, legate la chei. La vară, cele două schoonere aveau să 
iasă în larg în fiecare după-amiază dacă le permitea vremea, 
pline de la prova la pupa de pasageri plătitori. „Captura 
zilei”, le spuneau localnicii şi, cu toate că tare se mai 
bucurau să le ia banii, localnicii nu se bucurau de traficul şi 
haosul pe care-l aduceau turiştii în orăşel. 

Probleme pe care aşteptau să le rezolve Jo. 

Se îndepărtă de debarcader, de mare şi-şi continuă 
rondul. Mai întâi se duse spre Lacul Cameron, unde 
căsuțele de vacanță erau acum închise şi numai bune de 
jefuit. O coti spre nord, apucând pe drumul spre stejarul 
masiv unde băieții familiei Parker îşi făcuseră praf Honda cu 
doi ani înainte, lăsându-şi părinții fără copii şi răvăşiţi, apoi 
se întoarse către est spre coastă, trecând pe lângă ferma 
unde George Olsen îşi împuşcase nevasta, apoi se 
împuşcase la rândul lui. Casa avea chiriaşi noi, un cuplu de 
tineri din Boston care încercau viața rustică. Jo presupunea 


că ştiu despre crima şi sinuciderea din familia Olsen. Sau 
poate că nu ştiau. Poate că Betty Jones, administratoarea 
proprietăţii, omisese cu şiretenie informaţia din formularul 
cu detalii pentru închiriere. Era exact genul de lucru pe care 
l-ar fi făcut. 

Pe US Route 1, drumul de coastă care ducea înapoi în 
orăşel, Jo trecu de curba unde cu o vară înainte căzuse un 
biciclist şi suferise o fractură de craniu, apoi de golfulețul 
unde se înecase o adolescentă. Când îţi trăieşti toată viața 
într-un singur oraş, cunoşti toate locurile unde s-au 
petrecut tragedii, pentru că amintirile neplăcute sunt la fel 
de permanente ca pietrele de mormânt. 

Odată circuitul de seară încheiat, porni înapoi spre 
Departamentul de Poliție din Purity şi intră în boxa de 
parcare etichetată „Şeful Poliţiei”. De cinci luni asta era. 
Şefa interimară, în orice caz, până când consiliul de selecţie 
din localitate avea să fie în stare să se adune şi să se 
hotărască cine să-l înlocuiască pe Glen Cooney, care murise 
la datorie la vârsta de şaizeci şi patru de ani, lovit de o 
maşină care trecea pe stradă în timp ce el scria o amendă de 
circulație. Jo ajunsese prima la locul faptei şi încă o mai 
străfulgerau amintiri de coşmar cu imaginea lui Glen întins 
pe iarba de pe marginea drumului unde fusese aruncat, cu 
şoldul drept răsucit înspre înapoi şi laba piciorului în 
direcția greşită. El era cel care o angajase cu zece ani mai 
înainte, deşi fără tragere de inimă, pentru că se îndoise că o 
femeie de douăzeci şi doi de ani se putea lupta vara cu un 
beţiv ca să-i pună cătuşele. Apoi, într-o seară o văzuse 
reuşind, iar după aceea fuseseră în relaţii bune. 

Acum ea era cea care trebuia să se ocupe de programarea 
turelor, de zilele de concediu medical şi de bugetul mereu 
insuficient. Avea un oraş de trei mii de oameni realmente 
nevoie de şase agenți cu normă întreagă? Ei bine, doamnă 
preşedintă a consiliului, ne-am putea descurca şi cu mai 


puțini, dacă aţi înceta să mai faceţi accidente, să vă încăierați 
şi să daţi spargeri la maşini. A, şi din iulie, am putea şi noi să 
închidem Route 1 şi să oprim invazia anuală a turiştilor de 
vară? Sunt sigură că s-ar bucura să-şi ducă dolarii în alt 
oraş. 

Intră în clădire şi se îndreptă spre biroul la care stătea 
cândva Glen Cooney şi care acum era al ei. Încă îl mai vedea 
aşezat la el ca în fiecare dimineaţă, cu cana lui de cafea 
neagră şi sandviciul de mic-dejun, drept ca bradul şi cu 
părul cărunt pieptănat îngrijit cu cărare pe stânga. Fusese 
un om de treabă, ca majoritatea bărbaților din viața lui Jo, 
nu strălucit, dar pe care te puteai baza, ceea ce conta cu 
adevărat pe termen lung. Acum că trebuia să aibă de-a face 
cu problemele neplăcute de care obişnuia să se ocupe Glen — 
agentul cu o problemă cu băutura, organistul cleptoman al 
bisericii -, Jo obişnuia să stea pe scaunul lui şi să se 
întrebe: Oare ce-ar face Glen? 

Se aşeză la biroul lui, trezi computerul şi se apucă de 
scris raportul despre înjunghierea lui Jimmy Kiely. Dacă 
seara rămânea liniştită, avea să poată planifica şi turele pe 
luna viitoare şi poate şi să lucreze la discursul ei de 
săptămâna următoare pentru Ziua Carierei de la liceu. Apoi 
mai avea de planificat şi weekendul. Prognoza meteo arăta 
pentru sâmbătă cer senin, rece şi scânteietor, ceea ce 
însemna că ar fi fost o zi bună să-şi ia cortul şi să plece cu 
maşina la Muntele Pleşuv împreună cu cățeluşa ei, Lucy. 
De-abia aştepta o noapte fără telefoane, fără ceva care s-o 
distragă, numai ea şi cățeluşa campând pe zăpadă sub un 
cer cu stele. 

Îi pârâi staţia. 


Capitolul 4 


MAGGIE 


Când opresc maşina în fața casei albe coloniale a lui 
Lloyd şi a lui Ingrid, văd maşina Subaru neagră a lui Ben 
Diamond parcată vizavi şi Volvoul albastru al lui Declan 
aproape de colț, ceea ce-mi spune că toată gaşca e aici. Încă 
am în instinct să cercetez maşinile de pe stradă ca să văd 
cine a ajuns şi cine nu. Vechile obiceiuri mor greu. 

Deschide Lloyd. 

— A, ne întrebam când ai s-apari! face el când intru în 
casă, aducând contribuția la masa din seara aceea. 

— Miroase delicios aici, zic eu întinzându-i mâncarea. Ce- 
ați gătit? 

— E prima mea încercare de porchetta. Mai întâi însă, 
martiniuri! Declan ţi-a pus deja Belvedere la gheață. 

Îmi agăț haina în cui şi intru în sufragerie, unde un foc — 
un foc adevărat, din lemne, nu o chestie cu gaz - trosneşte 
în cămin. Din bucătărie vine miros de curry şi usturoi, iar 
pe măsuța de cafea Lloyd a pus o tavă cu antipasti din 
belşug: salam şi mortadela, măsline şi brânzeturi. În casa 
asta, judecând după talie, doar Lloyd se ocupă de gătit, dar 
şi mănâncă cea mai mare parte. Ceilalți stau în jurul 
căminului cu martiniuri în mână. Om fi numit noi întâlnirile 
astea „club de carte”, dar, în realitate, venim aici pentru 
martini. 

Şi pentru bârfe. Bârfele erau moneda de schimb din viața 
noastră anterioară, înainte să ajungem în colțul ăsta liniştit 
de Maine. Ben Diamond a plantat primul steagul în acest 
loc, acum nouă ani. A ieşit anticipat la pensie ca să aibă 
grijă de soţia bolnavă, iar în căutarea oraşului perfect a 


ajuns aici, în Purity. Avea tot ce trebuia: librărie, bibliotecă 
orăşenească bunicică, cafenea care servea espresso şi nicio 
țintă nucleară prin apropiere. 

La un an după ce s-a mutat aici, nevasta i-a murit, dar el 
a rămas în Purity. Câţiva ani mai încolo i-a recrutat pe 
Ingrid şi pe Lloyd, după care pe Declan, ca să se retragă la 
pensie în locul ăsta. Nu mă îndoiesc că mai sunt şi alții ca 
noi care-şi duc liniştiți zilele de pensionari prin Maine, un 
stat utilizat de multă vreme de către Agenţie pe post de 
amplasament convenabil pentru case conspirative. Cu toate 
că aceşti colegi nu mi s-au dezvăluit, Ben sigur ştie cine 
sunt ei. Ben ştie totul. 

Declan îmi pune un martini în mână. Paharul e atât de 
rece că e dureros de ținut, exact aşa cum îmi place. 

— Am auzit c-ai avut o vizitatoare neaşteptată azi, 
deschide discuția Ingrid. 

Mă uit la Declan, care e singurul căruia i-am spus despre 
vizită, iar el ridică din umeri în semn de scuze. 

— Dg’ ştiu că n-ai pierdut vremea înainte să împărtăşeşti 
noutăţile! remarc eu. 

— Am considerat că trebuie să ştie. Când apare un străin 
la noi în oraş, chestia asta stârneşte valuri... 

— Spune-ne despre ea, mă îndeamnă Ingrid. 

Iau o înghițitură din martiniul tare, rece şi bun. 

— A zis că o cheamă Bianca. 

Acum se apropie toți să participe la conversaţie. În tot 
acest timp au aşteptat şi ascultat. Mereu ascultă, doar-doar 
or prinde vreo informaţie de soi care ar putea apărea. 

— Bianca. Numele nu-mi spune nimic, replică Ingrid. 

Ceilalți clatină şi ei din cap. 

— O față nouă, le spun eu. Treizeci şi un pic de ani. Unu 
şaptezeci înălțime, vreo cincizeci şi opt de kile. Păr negru, 
ochi căprui. 

— Vreun accent regional? 


— Nelocalizabil după urechea mea. Poate puțin de Anglia. 
Engleza BBC. Poate că a trăit acolo câțiva ani. 

Dau cu toţii din cap, absorbind informaţia. Ăştia patru n- 
au nevoie să-şi ia notițe; le-a rămas permanent întipărită în 
materia cenuşie. 

— Ce caută aici? întreabă Ingrid, aranjându-şi eşarfa. 

Într-un oraş unde eşti considerat dichisit dacă porți 
cămaşă curată şi blugi, Ingrid nu a renunțat niciodată la 
eleganța ei. Părul cărunt îi e răsucit şic şi prins cu o clamă 
de culoarea chitului în formă de fluture, iar la gât are o 
eşarfă de mătase perfect înnodată. O arăta ea ca o matroană 
de pe Park Avenue, dar expresia anost de agreabilă ascunde 
un geniu spărgător de cifruri. 

— A venit în legătură cu o treabă veche în care am fost 
implicată eu, răspund, dorindu-mi acum să nu mă fi 
încrezut niciodată în Declan. Nimic din cale-afară de 
interesant. 

— Şi totuşi era suficient de important pentru ea cât să 
bată atâta drum să te vadă. Acum cât timp a fost, ăă, treaba 
asta? 

— Acum nişte ani. 

Mă întorc şi-i arunc lui Declan o privire amenințătoare. Şi 
el se uită la mine ferm. 

— Poveste veche, adaug eu. 

— De ce te întreabă de ea tocmai acum? 

— A, ştiţi şi voi cum e cu noua generaţie, zice soțul ei, 
Lloyd. Nu înțeleg prea bine istoria operațională. Au nevoie 
să-i punem noi la curent. 

Ingrid n-are de gând să renunțe la subiect. Spre deosebire 
de Lloyd, simte că nu le-am spus tot despre vizita Biancăi. 

— Ce a vrut de la tine? 

Mai iau o gură de martini cât îmi cântăresc cuvintele. 

— E vorba de o femeie cu care-am lucrat acum nişte ani. 
A dispărut şi vor să-i ajut s-o găsească. 


Lloyd pufneşte. 

— Mai întâi ne spun că suntem prea bătrâni pentru 
domeniu, după care vin la noi cerându-ne ajutorul când îşi 
dau seama că habar n-au ce fac. Să-i lăsăm să învețe la 
locul de muncă, aşa ca noi! 

Se loveşte cu degetul în cap. 

— Totul e încă aici. Fiecare detaliu, dacă s-ar sinchisi să 
ne întrebe. 

Ben pare deranjat de discuţie. La şaptezeci şi trei de ani, e 
cel mai mare dintre noi şi liderul neoficial al micului nostru 
cerc. 

— Nu-mi place cum sună chestia asta, zice el. 

— Care parte? întreabă Lloyd. 

— Apare aici neanunțată şi-ţi cere sprijinul. Asta nu se 
face. Orăşelul ăsta e propria noastră Zonă Demilitarizată. E 
motivul pentru care locuim aici, ca să fim lăsaţi în pace. 

— Păi eu sigur n-am invitat-o, îi răspund. 

— Bianca, Bianca... 

Ingrid caută numele în memoria ei prodigioasă. 

— La ce birou lucrează? 

— N-a zis. Dacă ar fi să ghicesc, Asia de Est? Doar pentru 
că femeia pe care o caută a fost văzută ultima oară la 
Bangkok. 

— Un nume fals? sugerează Declan. 

— Ori e recrutată atât de recent că n-am auzit de ea, zice 
Ingrid. 

Mă gândesc la femeia pe care am cunoscut-o la mine în 
bucătărie. Marea ei încredere în sine. Izul distinct de 
letalitate. 

— Nu e cineva cu caş la gură. A fost testată pe teren. 

— Atunci va trebui să-mi întreb prietenii de la sediul 
general, să văd dacă ştiu ceva de ea. 

— Întreabă şi dacă au de gând să mai trimită vizitatori! 
adaugă Ben. 


Lloyd s-a întors la bar şi-şi prepară încă un martini. 

— Ce-aţi zice să ne ținem de program? Declan a adus 
curryul lui celebru de capră, iar eu mi-am petrecut toată 
dimineața pârlind perii de pe o fleică de porc în speranţa că 
o să-mi tratați porchetta cu respectul cuvenit. 

Asta ar trebui să fie o întâlnire de club de carte, dar nu a 
menționat nimeni titlul pe care ar trebui să-l discutăm. Ibn 
Battutah şi călătoriile sale în lumea medievală vor trebui să 
aştepte până ni s-au umplut burţile şi s-a făcut schimb de 
bârfe. Ne vom muta cu toţii în sufragerie, unde nu peste 
multă vreme se va pune pe masă mereu excelentul curry al 
lui Declan, orezul persan al lui Ben, porcul lui Lloyd şi 
salata mea larb thailandeză, rețete adunate în timpul anilor 
de lucru în locuri îndepărtate. Traiul în străinătate îţi 
schimbă simțul gustului; dependența de chili e reală. 

Plimb privirea în jurul mesei la cercul nostru de feţe care 
au văzut multe, la părul cărunt sau care încărunțeşte sau — 
în cazul lui Ben - care a picat de tot. În creierele astea e mai 
mult de un secol de experiență acumulată, dar timpul merge 
înainte. Vin oameni tineri şi de noi se pot descotorosi, aşa că 
o lălăim şi noi în orăşelul nostru liniştit, discutând despre 
cărțile pe care le-am citit şi mâncărurile pe care le-am gătit 
şi unde să găsim cea mai bună sursă online de scorţişoară 
chinezească şi piper Sichuan. Bănuiesc că se poate trăi şi 
mult mai prost până la adânci bătrâneți. 

Îmi sună mobilul. 

Nu aştept niciun apel şi e neobişnuit să mă sune cineva, 
fiindcă mi-am dat numărul numai câtorva oameni. Cobor 
privirea la telefon şi văd numele lui Luther Yount la 
identitatea apelantului. Probabil mă sună să-mi 
mulțumească din nou pentru blana de vulpe pe care i-am 
dat-o azi-dimineaţă. 

— Salut, Luther! răspund eu, conştientă că tovarăşii mei 
de la cină s-au oprit din vorbit şi ascultă. 


Ascultatul ăsta e un obicei de care nu ne putem dezbăra. 

— Ce se întâmplă acolo? întreabă Luther. 

— lau masa la un prieten acasă. 

— Ok, bine. Mă bucur că eşti în regulă. 

— De ce n-aş fi? Ce se întâmplă? 

— E ceva agitație la tine acasă acum. Am auzit sirene şi 
m-am gândit că poate a izbucnit un incendiu sau ceva. 
Tocmai am ieşit pe verandă şi văd maşini de poliție pe aleea 
ta. Imediat ce-şi pune Callie cizmele, mergem să aruncăm o 
privire. 

— Nu, nu. Nu vă apropiaţi niciunul. Vin chiar acum. 

Închid şi mă uit la cele patru feţe care se holbează la 
mine. 

— Trebuie să plec. Se întâmplă ceva la mine acasă. 

Declan pune şervețelul jos. 

— Vin cu tine. 

— Nu, te rog! Stai şi termină cina. Mă descurc. 

Declan mă conduce totuşi până la uşă. Mereu a avut o 
undă de politețe din Lumea Veche. Poate vine de la faptul că 
e fiu de diplomat sau de la educaţia la internate în Elveţia, o 
copilărie atât de diferită de începuturile mele cu mijloace 
precare. Copilăria m-a învățat că n-ar trebui să mă bazez 
niciodată pe un bărbat pentru ajutor; Declan a crescut 
crezând că e de datoria lui să ajute o femeie aflată la 
ananghie. 

— Serios, Maggie, nu mă deranjează să vin cu tine, zice 
el. Dacă sunt necazuri, n-ar trebui să dai piept cu ele 
singură. 

— Sigur nu-s, cu toate maşinile de poliție de pe aleea 
mea, dar îți mulțumesc. 

Când mă îndepărtez, îl văd pe veranda din față, privind. E 
aproape o uşurare când dispare în cele din urmă şi mă pot 
concentra la ce s-o fi întâmplând la mine acasă. Oare am 


lăsat aragazul pornit? A încercat cineva să dea o spargere? 
Orice ar fi, prefer să rezolv problema de una singură. 

Când cotesc pe drumul meu privat, văd lumini albastre 
intermitente printre copaci. Două maşini de poliție. Luther 
n-a exagerat, treaba e serioasă dacă amândouă maşinile de 
patrulare din Purity sunt la mine acasă. Mă opresc în 
spatele uneia dintre ele şi ies în luminile intermitente ca de 
stroboscop. Atenţia îmi e brusc atrasă de motivul pentru 
care se află poliţiştii aici. 

Pe aleea mea zace un cadavru. Strălucirea luminilor de la 
maşinile de poliție arată chipul femeii, un chip pe care îl 
recunosc. Bianca zace pe spate cu fața la cer şi brațele 
întinse într-o parte şi în alta, ca şi cum ar fi fost crucificată. 
E îmbrăcată cu aceleaşi haine ca azi după-masă, când 
stătea la mine în bucătărie: pantaloni negri strâmți, geacă 
albastră mulată şi bocanci cu şireturi. În frunte are două 
găuri de glonț. O dublă. O execuţie. 

Trei poliţişti în uniformă, doi bărbaţi şi o femeie, stau şi 
se uită fix la mine. Sunt toți tineri şi mai obişnuiţi să dea 
amenzi de circulație sau să ajute turişti rătăciți. La noi în 
Purity n-ar trebui să aibă loc crime şi, în rarele momente 
când au loc, poliția ştie de regulă pe cine să aresteze. Soțul. 
Prietenul. Situaţia de față i-a năucit şi se uită la mine ca şi 
cum aş avea eu toate răspunsurile. 

— Locuiţi aici, doamnă? întreabă polițista. 

E o blondă solidă, cu părul prins la spate într-o coadă 
practică, în ciuda tinereţii, ei, emană autoritate şi e evident 
cea mai mare în grad dintre cei trei. E autoritară, dar încă 
suficient de politicoasă ca să mi se adreseze cu „doamnă” pe 
tonul respectuos pe care-l foloseşti cu o bunică. 

— Da. Sunt Maggie Bird. Deţin această fermă. lar 
dumneavoastră vă numiți...? 

— Jo Thibodeau, de la Departamentul de poliție din 
Purity. După cum vedeți... 


— Pe aleea mea e o femeie moartă. 

Se opreşte, evident surprinsă de evaluarea mea directă. 
Poate că se aştepta la ceva mai mult spectacol din partea 
mea, un țipăt, un icnet, ceva mai mult decât ofer, dar mie 
nu-mi stă în fire. În schimb, analizez cu calm situația. Mă 
uit la mâinile Biancăi, remarcând că amândouă au julituri şi 
vânătăi, iar degetele sunt îndoite şi răsucite grotesc. 

— Unde-aţi fost în seara asta? întreabă Thibodeau. 

Mă concentrez iar la polițistă. 

— Luam cina cu nişte prieteni în oraş şi m-a sunat 
vecinul. Locuieşte în casa de acolo. 

Le arăt cabana lui Luther. 

— A zis că la mine pe alee sunt maşini de poliție, aşa că 
am venit imediat acasă. 

Cobor iar privirea la cadavru. 

— Cine a găsit-o? 

Thibodeau se încruntă. Nu mă comport ca bunicuța 
şocată care anticipase ea c-o să fiu. 

— Un şofer FedEx. A venit aici să livreze un pachet. 
Ultima livrare din zi. 

Mă uit la verandă şi nu-i niciun pachet acolo. Aştept nişte 
lămpi de încălzire pentru rândul de pui pe care i-am 
comandat pentru primăvară, iar acum se pare că livrarea 
mi-a fost inoportun întârziată. 

— Ştiţi cine este femeia asta, doamnă? întreabă polițista. 

lar „doamnă”. Începe să mă enerveze. 

— Mi-a zis că o cheamă Bianca. 

— Deci o cunoaşteţi. 

— Nu chiar. 

— Îi ştiţi numele de familie? 

— Nu mi l-a spus. Am cunoscut-o în după-amiaza asta, 
când a trecut pe la mine. 

— De ce a venit în vizită? 


Adevărul e prea complicat pentru un polițist de oraş de 
provincie. 

— Ca să cumpere ouă proaspete. E singura dată când am 
vorbit cu ea. 

Urmează tăcere. Poate că ar fi trebuit să dau un răspuns 
mai bun, dar un martini şi câteva pahare de vin m-au cam 
înmuiat. Orice explicație mai aproape de adevăr ar duce 
doar la mai multe întrebări. 

Întreb şi eu ceva repede: 

— Cum a ajuns cadavrul aici? 

Niciun răspuns. 

Mă uit în jos la numeroasele urme de roți lăsate de 
camioneta mea, duba FedEx şi cele două maşini de poliție. 
O harababură derutantă de amprente de anvelope care se 
întretaie. 

— Aţi găsit vreo maşină în apropiere? întreb eu. 

— Nu, doamnă. 

Mă aplec să mă uit mai bine la cadavru şi polițista se 
răsteşte: 

— Înapoi! Trebuie s-o lăsăm exact aşa cum e pentru 
poliția statală. 

O ascult şi mă dau un pas în spate, dar deja am văzut 
destul. Dovada e clară după mâinile zdrobite şi degetele 
dislocate. Înainte să fie trimisă pe lumea cealaltă cu două 
gloanțe în cap, Bianca a fost torturată. Pentru informaţii? 
Ca mesaj? Şi de ce a ales ucigaşul să-i arunce cadavrul pe 
aleea mea? Dacă el sau ea vrea să-mi transmită ceva, nu 
ştiu ce vrea să spună. 

— La ce oră ați plecat de acasă în seara asta? întreabă 
polițista. 

— Cam pe la şase, iar atunci cu siguranță nu zăcea 
niciun cadavru aici. 

— Adică acum trei ore. Poate confirma cineva unde ați 
fost în ultimele trei ore? 


Mă irită întrebările astea, chiar dacă ştiu că e treaba ei să 
le pună. Mai ştiu şi că nu poate să mă considere suspectă 
pentru că nu arăt a om care ar tortura o femeie, i-ar trage 
două gloanțe în cap şi ar lăsa cadavrul în văzul lumii pe 
propria sa alee. Nu e numai improbabil, ci şi ilogic. 

— Puteţi discuta cu Lloyd şi Ingrid Slocum, îi spun. 
Locuiesc pe Chestnut Street, la numărul 651. Ei au fost 
gazdele micului nostru grup în seara asta şi o să confirme 
că am fost acolo. 

Thibodeau scrie numele într-un carnețel şi-l bagă la loc în 
buzunar. Ingrid şi Lloyd vor confirma, desigur, plictisitorul 
adevăr: că ne-am întâlnit în seara asta la o cină la care 
aduce fiecare ceva, stropită cu vin din belşug, şi la o discuţie 
animată despre Călătoriile lui Ibn Battutah. E exact modul în 
care crede lumea că noi ăştia ieşiţi la pensie ne petrecem 
serile. Mă îndoiesc că poliția o să întrebe din ce domeniu ne- 
am pensionat pentru că, atunci când nu mai eşti în floarea 
vârstei, ceea ce ai făcut în viața ta anterioară nu prea mai 
prezintă interes pentru majoritatea oamenilor. 

— Am remarcat că aveţi camere de supraveghere pe 
proprietatea dumneavoastră, zice Thibodeau. 

Nu mă surprinde că le-a căutat, aproape că nu există 
cartier în America să nu fie supravegheat de o cameră de 
exterior Ring, Wyze sau Blink. Totuşi, sperasem să văd 
înregistrările înainte să le împărtăşesc cu poliția. 

— Da, recunosc eu. 

— Vom avea nevoie de filmări. Mai trebuie şi să aruncăm 
o privire pe la dumneavoastră prin casă. 

— Prin casă? De ce? 

— E o femeie moartă pe aleea dumneavoastră şi nu ştim 
cine sau unde e ucigaşul. Vreau să mă asigur că nu se 
ascunde înăuntru. 

Face o pauză. 

— Doar îmi fac griji pentru siguranța dumneavoastră. 


E o solicitare rezonabilă, pe care orice femeie care 
locuieşte singură ar primi-o în mod normal cu bucurie. Dau 
din cap şi scot cheile. 

Thibodeau şi unul dintre agenți mă urmează pe treptele 
verandei la uşa de la intrare. Aceasta e încă bine încuiată, 
fără vreun semn de intrare prin efracție. Poliţiştii sunt exact 
în spatele meu când intru şi aprind lumina. Totul e cum l- 
am lăsat acum trei ore. Nu ştiu ce se aşteaptă să vadă când 
îi conduc în bucătărie - poate arma crimei, lăsată 
convenabil la vedere, sau nişte pete de sânge acuzatoare, 
marcând camera în care am torturat-o şi împuşcat-o pe 
Bianca. Tot ce văd e bucătăria mea veche, cu tigăi de fontă 
atârnând în rastel, câteva vase murdare în chiuvetă. 

Îi plimb prin camera de zi, pe care am mobilat-o în stil 
yankeu de bun-simţ şi economic. Canapeaua cu tapițerie de 
lână gri a fost cumpărată de la un magazin de mobilă cu 
preț redus din Bangor. Măsuţa de cafea din lemn de 
mesteacăn şi celelalte măsuțe din lemn de pin şi 
balansoarul cu spătar cu şipci verticale au fost găsite la un 
târg de vechituri în fața casei cuiva şi aduse aici cu ajutorul 
lui Declan, care e mereu gata să-mi dea o mână de ajutor 
să-mi încarce camioneta. Nu-i nimic ţipător aici, nimic care 
să-i atragă atenţia unui polițist. „Obişnuită”, îi spune casa 
mea oricui vine în vizită. „Obişnuită” înseamnă liniştită, 
ştearsă şi sigură. 

Îi conduc la etaj pe scările care scârțâie. Casa e veche şi 
are un sistem de încălzire vechi, iar în dormitoare e destul 
de rece, cât să fii nevoit să stai în pulover şi cu şosete în 
picioare. În seara asta voi fi nevoită să mai bag câteva lemne 
în sobă ca să alung frigul. Chiar dacă îmi displace faptul că 
mi-au invadat intimitatea, orice altceva în afara unei 
colaborări totale va conduce la un mandat de percheziție şi o 
cercetare în profunzime a trecutului meu şi nu-mi permit 


aşa ceva, ca atare le fac turul casei. Dormitoare, băi, 
dulapuri. 

Nu se ascunde niciun ucigaş pe nicăieri. 

Ajungem la mine în dormitor. De la geam pot să mă uit în 
jos la cele două maşini de patrulare de pe alee. Casa mea e 
un loc al faptei acum. Nu aşa se păstrează discreția. 

— Ok, doamnă, totul pare în ordine. Ar trebui să fiți în 
regulă, zice Thibodeau. 

Crede că mi-a făcut o favoare confirmând că baba e în 
siguranţă. 

— Acum, dacă ne-aţi putea arăta şi filmarea de pe camera 
de supraveghere... 

Nu e o rugăminte, ci o poruncă. Chiar dacă n-am niciun 
chef să împărtăşesc vreo filmare până n-am apucat s-o văd 
eu, nu am cum s-o ţin la distanță. Coborâm la computerul 
din bucătărie. E acelaşi computer pe care-l folosesc ca să țin 
evidențele afacerii mele agricole: pui comandați, ouă 
vândute, nutreţ cumpărat. Nu e nimic delicat pe el, nimic 
care să merite ascuns, şi chiar şi parola mea e ridicol de 
simplă: BlackberryFarm431+. Nu fac nicio încercare să le 
ascund ce tastez. 

Ecranul de pornire e o poză a unuia din bătrânii mei 
cocoşi de preț, Sir Galahad, care din nefericire a decedat în 
urma întâlnirii cu o acvilă cu capul alb. Simbolul aviar al 
țării noastre e totodată năpasta cârdului meu de găini. 
Sistemul de securitate îmi permite accesul rapid de pe toate 
dispozitivele, iar aici lucrurile s-ar putea să se complice, 
fiindcă în spatele meu stau doi poliţişti atunci când tastez o 
altă parolă ca să-l accesez, de data asta una cu o serie 
complexă de cifre şi simboluri. Degetele mi se mişcă atât de 
repede, încât sunt sigură că nu au nicio şansă să o vadă. 

Apare pagina de pornire a sistemului de securitate. Pe 
ecran sunt şaisprezece surse video de la camerele montate 
în diverse locuri din casă, precum şi în hambar. 


— Măiculiță! murmură polițistul. Ce sistem şmecher 
aveți! 

Probabil se aştepta la un flux de la o singură cameră, care 
le este suficientă majorității oamenilor care atâta pot 
gestiona. În schimb, ei stau acum cu privirea fixată la nişte 
fluxuri în rezoluție 4K de la fiecare punct de intrare. 

— Am plecat de acasă pe la şase, spun eu. Aşa că hai să 
începem de acolo. 

Derulez materialul video la ora şase fără zece. Deja e 
întuneric şi camerele au trecut pe filmare în infraroşu. La 
şase fără două minute iată-mă şi pe mine, ieşind pe uşa din 
față. Închid zăvorul, cobor treptele verandei şi mă urc în 
camionetă. 

— Şi iată-mă plecând, spun eu când camioneta se 
îndepărtează. Exact cum am zis. 

Thibodeau se mulţumeşte să dea din cap. Măcar acum 
am ieşit de pe lista ei de suspecți, dacă m-oi fi aflat vreodată 
acolo. Filmarea continuă după ora şase şi cinci. Şase şi 
zece. Nu se întâmplă nimic. 

— La ce oră a sunat omul de la FedEx? întreb. 

— Opt fără douăzeci şi şase de minute. 

Schimb viteza de redare de la două ori cea normală. N-are 
rost să mai stăm o oră uitându-ne cum nu se întâmplă 
nimic. Şi chiar nu se întâmplă nimic până la ora şapte şi 
cinci. 

Apare o maşină, un SUV închis la culoare, iar fluxul 
audio prinde sunetul motorului. Farurile sunt stinse şi 
numai luminile de la motor strălucesc în întuneric. Faptul 
că şoferul şi-a oprit farurile îmi spune că ştie că am camere 
de supraveghere acasă. La fel şi faptul că şi-a acoperit 
plăcuțele de înmatriculare, atât în față, cât şi în spate. 
Maşina se opreşte în dreptul verandei mele. Se deschide 
portiera şoferului, dar nu porneşte niciun bec, l-a 
dezactivat. 


Îi simt pe ambii poliţişti cum se apleacă în spatele meu, 
răsuflându-mi în păr. Inima îmi bate cu putere când văd o 
siluetă coborând din maşină. Cu glugă. Mascată. În haine 
negre complet, largi şi fără formă. Camerele mele sunt cele 
mai bune de pe piață, dar nu pot să vadă prin material. 
Silueta se duce în spatele SUV-ului, deschide portbagajul şi 
se întinde după cadavru. Nu se aude niciun sunet, nici 
măcar un mormăit uşor când bărbatul sau femeia trage 
cadavrul afară şi-i dă drumul pe jos. Ştiu câtă forță îţi 
trebuie ca să mişti un trup inert, iar tipul nu pare să facă 
vreun efort. 

Trebuie să fie bărbat. 

Acum face ceva care nu prea are logică. Se apleacă şi 
rostogoleşte cadavrul pe spate. De ce-l poziţionează cu fața 
în sus? Ca să fie şi mai tulburător suvenirul pe care l-a lăsat 
în urmă? Probabil că presupune că îl voi descoperi eu, că o 
să vin acasă în seara asta şi ea o să fie acolo, cu ochii lipsiți 
de vedere privind în sus drept la mine. N-ar fi putut 
prevedea că mai întâi o să apară un amărât de şofer de la 
FedEx. 

Nu, surpriza asta mi-a fost dedicată în mod expres mie. 
Iar eu habar n-am de ce. 

Odată poziționat cadavrul, ucigaşul se urcă la loc în SUV 
şi pleacă, dispărând din raza camerelor mele şi 
îndreptându-se spre un loc în care poate să-şi descopere 
plăcuțţele de înmatriculare şi să-şi dea jos gluga şi masca. O 
să redevină un om obişnuit care conduce un SUV obişnuit 
prin oraş. 

— Ce naiba a fost asta? întreabă Thibodeau uitându-se la 
mine. 

— Habar n-am, replic eu. 

Şi chiar n-am. Tot ce ştiu este că locul în care s-a 
debarasat de cadavru n-a fost ales la nimereală. Cine a 
făcut-o ştia că acţiunile o să-i fie surprinse de cameră, aşa 


că s-a îngrijit să ascundă toate indiciile după care ar fi putut 
fi identificat. 

— Dar dovedeşte că v-am spus adevărul, zic eu. Am 
plecat de acasă pe la şase, atunci când am zis. Dacă aveți 
nevoie de confirmare, puteți vorbi cu Lloyd şi Ingrid. Mai 
puteți şi să-i sunați pe Ben Diamond şi Declan Rose. Au fost 
şi ei la clubul de carte astă-seară. O să vă spună că am fost 
cu ei. 

— Da, doamnă. O să discut cu ei. 

— Acum bănuiesc că vreți fişierul video. 

— Poliția statală cu siguranţă o să-l vrea. 

— Atunci o să vă fac c6pii. 

Cei doi sunt pe punctul de a ieşi din bucătărie când 
Thibodeau se opreşte şi se uită la mine. 

— Vă simţiţi în siguranță aici? 

— În casa mea? Da. 

— Chiar şi după ce s-a întâmplat fix în fața ei? 

— Nu-mi pot închipui că a avut vreo legătură cu mine. 

Mă priveşte o clipă. În bucătăria bine luminată, îi pot citi 
în cele din urmă ecusonul: Agent Jo Thibodeau. Există 
asemănări tulburătoare între noi, în întrebările ei fără 
ocolişuri; în uşurinţa cu care stăpâneşte situația. La vârsta 
ei eram şi eu la fel de sigură pe mine, dar experiența m-a 
învățat că prea multă încredere în sine e periculoasă. 

— De ce credeți că s-a debarasat de cadavru aici? 
întreabă ea. 

— Nu ştiu. 

— Recunoaşteţi maşina? 

— E un SUV închis la culoare. Jumătate din oamenii din 
oraş conduc aşa ceva. 

— Nu locuiți de mult în Purity, nu-i aşa, doamnă Bird? 

— Am cumpărat ferma asta acum doi ani. 

— Şi unde aţi locuit mai înainte? 


— Ultima casă pe care am deținut-o a fost în Reston, 
Virginia. Însă am locuit într-o mulțime de locuri. 

— Cu serviciul? 

— Da. 

— Ce fel de serviciu? 

— Am fost analist de importuri. Am lucrat pentru un 
comisionar vamal, mă ocupam de partea logistică pentru 
exporturi pentru companii străine. 

Ăsta e punctul din CV-ul meu peste care ochii multora 
trec în viteză, dezvăluind că nu vor să audă mai multe 
detalii. Ea pare să se concentreze mai tare. 

— Şi ce v-a adus în Purity? 

— E clar din nume, nu? Am vrut un loc cu apă curată, 
aer curat. Un loc unde să pot face o plimbare prin pădure. 
De ce mă întrebaţi? 

— Mă întreb de ce păreți atât de calmă în situația de față. 
De ce nu pare să vă năucească prezența unui cadavru pe 
alee. Aşa ceva i-ar băga în sperieți pe majoritatea oamenilor. 

— La vârsta mea, nu prea mă mai bagă multe în sperieți. 

Îi zvâcneşte un colț al gurii. Are un detector fin de 
vrăjeală, care-i arată că nu i-am spus toată povestea, dar în 
seara asta nu are să mai scoată mare lucru de la mine. 

— Poliția statală o să discute cu dumneavoastră, zice ea. 

— Spuneţi-le să nu vină până mâine-dimineaţă. E târziu 
şi sunt epuizată. 

Chiar sunt, dar, după ce pleacă cei doi poliţişti, nu mă 
duc la mine în dormitor. Pe fereastra de la bucătărie 
urmăresc activitatea de pe alee. Mă întreb dacă agenta 
Thibodeau îşi dă seama câte minciuni i-am spus în seara 
asta. 

„Nu-mi pot închipui că a avut ceva de-a face cu mine”. 

Asta e cea mai mare minciună dintre toate. Bineînţeles că 
are de-a face cu mine. Ce nu ştiu este ce mesaj ar fi trebuit 
să transmită cadavrul de pe alee. Să mă îngrozească? Sau e 


un cadou, la fel cum îți aduce pisica un şoarece mort? Un 
mod de a-mi spune: „Ne-am ocupat noi de mica ta problemă. 
Cu plăcere”. Am două variante dintre care să aleg, fiecare 
ducând într-o direcție complet diferită. 

Îmi setez alarma silențioasă. Dacă vreo uşă sau fereastră 
e crăpată fie şi un milimetru, o să ştiu. Mă duc în camera de 
lucru, unde exemplarul meu din Călătoriile lui Ibn Battutah 
se întâmplă să stea pe birou. E o poveste fascinantă despre 
călătoriile unui tânăr din anii 1300, din Maroc până în Asia 
Centrală şi China. Să fie oare o coincidență faptul că s-a 
întâmplat s-o aleg drept lectură uşoară sau a fost un semn? 
Fix în seara în care grupul nostru de lectură discută un 
jurnal medieval de călătorie, cineva dă foc vieţii mele 
reclădite cu atenţie, amenințând s-o ardă din temelii. 
Traversez încăperea până la bibliotecă, caut pe pipăite 
zăvorul lateral şi îl deschid. Tot raftul de jos iese în afară, 
dând la iveală o nişă, o lucrare de tâmplărie inteligentă pe 
care o datorez nou-descoperitei priceperi a lui Declan în 
materie de confecționat obiecte din lemn. La urma urmei, 
pensionarii au nevoie de hobbyuri. În nişă îmi ţin geanta de 
urgență. De-a lungul timpului am tot redus conținutul doar 
la chestiile de bază, suficient cât s-o şterg din oraş şi mă 
adăpostesc în altă parte câteva săptămâni. Paşapoarte, cărți 
de credit, teancuri multe de bani, dolari şi valută, precum şi 
câteva unelte de lucru. Unelte de care speram să nu mai am 
nevoie vreodată. 

Viaţa e plină de surprize. 

Scot geanta şi o duc sus în dormitor. O vreau chiar lângă 
mine dacă trebuie să fug, nu să mă chinui s-o găsesc pe 
întuneric. 

Astă-seară însă ar trebui să fiu în siguranță. Sunt prea 
mulți poliţişti pe alee, prea multă atenţie îndreptată spre 
casa mea. O dată mă bucur şi eu să fiu cea slujită şi 
protejată de forțele de ordine locale. Totuşi, îmi pun 


Waltherul pe noptieră înainte să sting lampa. Draperiile 
dormitorului nu pot să blocheze girofarurile anchetatorilor 
de afară, chiar şi prin materialul gros tot le văd. 

Îmi bipăie mobilul de la un SMS. E Luther. 


Totul OK? 
Tastez răspunsul: 


E o femeie moartă la mine pe alee. 

Of, Doamne! 

Probabil că au să vorbească şi cu tine după mine. 
Noi n-am văzut nimic. 

Păcat. 


Îmi sună telefonul. Nu e Luther, ci Declan Rose. 

— Aud că ai nevoie de un alibi, zice el. 

— Deja te-a sunat poliția? 

— Acum cinci minute. O agentă fermecătoare de la 
Departamentul de Poliție din Purity, Jo Thibodeau, a 
întrebat dacă ai fost la micul nostru club de carte din seara 
asta. Presupun că adevărul îți foloseşte? 

— De data asta, da. 

— Eşti în siguranță acolo, Maggie? 

— Nu ştiu. 

Mă uit la girofarurile care clipesc prin draperii şi îmi zic 
că nicio situație nu e perfect clară. Mereu e ceva care 
blochează vederea, acoperind adevărul. Mă gândesc la 
geanta de lângă pat şi la cât de uşor ar fi să ies, s-o şterg 
din oraş şi chiar din țară. Numai că asta mi-e casa acum şi 
am petrecut doi ani clădindu-mi viața din prezent, intrând 
în ritmul ei. Am obosit să mă tot mut, să-mi caut un loc de 
aterizare. Ăsta e. Aici se opresc rătăcirile. 

— Pot să vin imediat la tine, zice Declan. Să înnoptez pe 
canapeaua ta. 


— De ce? 

— Să-ţi ţin tovărăşie? Să fac pe câinele de pază? 

Râd. 

— Eşti un gentleman adevărat, Declan, dar sunt atâția 
poliţişti la mine pe alee chiar acum că sigur n-am nevoie de 
un câine de pază. 

— Păi atunci sună-mă dacă ai nevoie de mine. Pentru 
orice. 

— Aşa o să fac. 

Închid şi rămân întinsă în semiintuneric, uitându-mă 
cum clipesc luminile prin draperii. Pe aleea mea zace o 
femeie moartă, femeia care mi-a cerut ajutorul s-o găsim pe 
Diana Ward. Au trecut şaisprezece ani de când am văzut-o 
ultima oară pe Diana, şaisprezece ani de când am părăsit 
cariera pe care o iubeam. Anii ăştia n-au fost blânzi cu 
mine, o văd când mă uit în oglindă. Mă întreb cum mai 
arată ea acum. 

Închid ochii mi-o închipui pe Diana mai în vârstă, cu 
părul încărunțind şi pielea începând să i se lase. Dintr- 
odată imaginea i se dezintegrează, la fel de efemeră ca o 
reflexie în apă, şi o alta îmi înfloreşte în minte. E fața pe 
care o văd în fiecare noapte când închid ochii, pe care o să o 
văd întotdeauna. 

A lui Danny. 


Capitolul 5 


Bangkok, cu douăzeci şi patru de ani în urmă 


Ne întâlnim din întâmplare. Cel puțin aşa pare, genul de 
întâlnire prietenească de care m-aş feri în mod normal 
pentru că sunt sceptică din fire în privința motivelor aparent 


nevinovate ale oamenilor. Am dobândit scepticismul în 
copilărie, crescând cu un tată care nu spunea aproape 
niciodată adevărul şi ale cărui drumuri în oraş „ca să se 
întâlnească cu un client” erau în nouă cazuri din zece vizite 
la Tinhorn Bar de pe Main Street. Acolo îl găseam de obicei 
seara, când luase deja la bord şase băuturi şi făcea scandal. 
Existau şi situaţii în care chiar se întâlnea cu un client, 
când chiar spunea adevărul, iar acest lucru care se 
întâmpla în proporție de unul din zece cazuri mă deruta 
întotdeauna. Dacă ar fi minţit tot timpul, măcar aş fi avut 
un oarecare grad de siguranță în viață. Însă posibilitatea 
unui rezultat mai bun se joacă cu mintea ta, dă naştere 
speranței, ceea ce într-un final duce la dezamăgire. Eram ca 
un miner de diamante care tot izbeşte în pietre, căutând 
nestemata dintr-o grămadă de bolovani. Ştii că trebuie să fie 
una pe undeva şi eşti dispus să-ţi iroseşti viața căutând-o. 

Până într-o zi când nu mai eşti dispus să o faci. Într-o zi 
spui „la mai dă-o dracului!” şi-ţi faci bagajele şi te urci în 
maşină şi pleci, aşa cum a făcut mama acum nişte ani. 
Drept care, da, pun la îndoială totul. Asta mă face bună în 
meseria mea. 

În după-amiaza asta sunt în vacanță şi mi-e poftă de 
nişte supă picantă cu tăiței. În vacanţă, totul se simte 
diferit. Lumea pare aproape inofensivă, iar oamenii par să 
zâmbească pe bune. Asta nu e o scuză, doar explică de ce în 
clipa asta nu sunt prevăzătoare. Cerul tocmai s-a deschis cu 
ploi de forța unui muson şi toată lumea fuge la adăpost sub 
copertinele absolut insuficiente ale pieței Wang Lang. Nu 
prea pot să mă vâr sub marginea tendei şi mi se udă leoarcă 
spatele blugilor, dar ploaia e caldă, o întrerupere binevenită 
a caniculei necontenite din Bangkok. Am plecat de la hotel 
şi am prins feribotul care traversează fluviul, doar pentru un 
castronel din supa unei anume vânzătoare pe care am 
descoperit-o într-o misiune anterioară în Thailanda. Colegii 


mei au zburat deja spre casă, dar eu plănuiesc să mai stau 
patru nopți, doar ca să mă bucur de Bangkok. Am să dorm 
cât vreau şi am să mănânc cât vreau, totul pe banii 
guvernului. lar ceea ce vreau să mănânc în după-amiaza 
asta e o supă de vită picantă cu tăiței. 

Vânzătoarea îmi întinde un castronel din care se înalță un 
abur ce miroase a anason stelat şi scorţişoară. Costă doar 
şaizeci de baht. Doi dolari, ceea ce nici măcar nu merită 
efortul de a trece masa în contul Unchiului Sam. 

Duc castronaşul la singura masă disponibilă şi mă aşez 
pe un taburet scund de plastic. Mă simt de parcă aş sta la 
măsuța copiilor, dar am noroc dacă găsesc orice loc pe care 
să mă cocoț ferită de ploaie. Când sorb prima gură de tăiței, 
abia dacă-l văd cu coada ochiului pe bărbatul care stătea la 
coadă în spatele meu la căruțul vânzătoarei. Atunci îl aud 
întrebând: 

— Ce-a luat doamna aceea? Puteţi să-mi dați şi mie la fel? 

Ridic privirea şi-l văd arătând spre castronelul meu. 
Thailandeza care se ocupă de căruț nu înțelege ce zice. El o 
mai roagă o dată, părând un pic neajutorat. Accent britanic. 
Nu le am cu accentele, dar ştiu că nu e elevat. E mai tânăr 
decât mine, cred, sau poate e doar senzaţia pe care o dă. Are 
ochii mari. E nerăbdător. E o persoană încântată de orice 
experiență nouă. Are păr blond şi lățos care n-a mai văzut 
frizer de luni de zile. Rucsacul albastru decolorat are o 
bretea reparată cu bandă adezivă şi dintr-un buzunar îi iese 
o hartă împăturită a Thailandei. Poartă pantaloni scurți 
cargo şi sandale de drumeţie, iar bronzul lui de culoarea 
nucii îmi spune că a petrecut o vreme la tropice. Pe tricoul 
lui sunt cuvinte în thailandeză care se traduc aproximativ 
prin „Turist prost”. Mă întreb dacă are habar. 

Scoate cei şaizeci de baht, îşi ia castronaşul de supă şi 
caută din ochi o masă liberă, dar nu e niciuna. Pentru o 
clipă stă pe loc cu el în mână, având un aer pierdut. Ploaia 


răpăie pe copertină iar pe stradă curge un şuvoi de apă, 
umplându-i sandalele de noroi. La masa mea e un taburet 
liber. Aş putea să las capul în jos şi să continui să mănânc, 
prefăcându-mă că el nu-i acolo. Trec câteva secunde cât îmi 
cumpănesc opțiunile. 

— Poţi să stai aici, îl invit eu. 

Zgomotul ploii e atât de puternic că nu mă aude. 

— Alo? strig eu. 

Se întoarce şi mă vede arătând spre taburetul liber. 
Zâmbind, pune castronelul pe masă şi-şi strânge picioarele 
imposibil de lungi ca să se aşeze pe el. 

— Nu-mi venea să mănânc asta în picioare. Mersi! 

— Văd că ai comandat aceeaşi supă, zic eu. 

— A ta arăta atât de bine că m-am gândit să-ți urmez 
exemplul. De vreme ce pari să ştii ce faci. 

Se apleacă asupra castronaşului, soarbe cu zgomot nişte 
zeamă şi oftează: 

— O, Doamne! 

— E chiar bună, nu-i aşa? 

Se concentrează pe arome. 

— Anason stelat. Scorțişoară. Galangal. Sos de peşte şi... 

Tuşeşte şi se face brusc roşu la față. 

— Ardei iuți! 

— În mare. Nu-s cei mai iuți, dar suficient de. 

E roşu şi transpiră din pricina ardeilor, dar continuă să 
mănânce, poate din mândrie fiindcă mă uit eu la el, sau 
poate chiar îi place, în ciuda arsurii. Îl înțeleg. Durerea e un 
condiment minunat, cealaltă fațetă a plăcerii. Unii dintre noi 
tânjesc după ea, îndeajuns de multă încât să ne amintească 
de faptul că suntem vii. 

— Mai e ceva aici ce nu pot identifica, zice el lăsând 
lingura jos. Ceva brut. Metalic... 

— Sânge de vită. 


Ridică surprins ochii la mine şi văd că-i are verzi 
strălucitori. Cu coama lui încurcată de păr blond mă face să 
mă gândesc la un viking rătăcit în secolul greşit, pe 
continentul greşit. 

— Serios? 

— Absolut. 

Mă întreb dacă l-am speriat, dacă o să împingă dezgustat 
castronelul la o parte. 

În schimb, râde. 

— Genial! Asta explică culoarea. Savoarea. 

Duce castronaşul la buze şi termină restul supei. Sunt 
martora unei plăceri extrem de primitive şi neascunse. 

Atunci îmi apare închipuirea în minte. O imagine cu noi 
doi întinşi în pat, cu membrele împletite şi trupurile 
lunecoase de transpirație. 

— Mereu încerci să descompui orice mâncare? întreb eu. 

— E enervant, nu-i aşa? 

— Pare tare analitic. Nu se întâmplă să fii chimist, nu? 

— Doctor, de fapt. Bănuiesc că-mi stă în fire să disec 
lucrurile, chiar şi castroanele cu supă cu tăiței. 

— Eşti doctor-doctor? 

Trebuie că-mi aude scepticismul din glas, căci râde. Văd 
după cutele de la ochi că nu-i aşa de tânăr cum credeam eu, 
ci aproape de vârsta mea. 

— Ştiu că nu prea arăt în clipa asta. 

— M-a derutat rucsacul cel vechi. 

Coboară privirea la cârpeala cu bandă adezivă. 

— Rucsacul ăsta a trecut prin multe şi sunt prea 
sentimental ca să-l arunc. A fost cu mine în cei cinci ani de 
muncă de binefacere, în şase tabere de refugiați. 

— Unde? 

— Am fost în Kenya şi Sudan, în cea mai mare parte. Am 
tratat de toate, de la plăgi împugşcate la malarie. 

— Deci eşti în Thailanda cu serviciul? 


— Nu, doar ca turist. Trebuie să mă întorc acasă la 
Londra peste câteva săptămâni şi până acum n-am avut 
şansa să explorez Asia. Încerc să văd cât mai mult din lume 
pot, cât mai pot, înainte să fiu nevoit să-mi pun cravata. 

— Nu pari bucuros de perspectivă. 

— Nu sunt, dar... 

Oftează. 

— E timpul să încep să-mi câştig existența. 

— De ce? 

— Ei, asta chiar că-i o întrebare pe care n-o pune nimeni 
niciodată! 

— Există un răspuns? 

— Mama are nevoie de ajutor. 

La asemenea răspuns nu mă aşteptam. 

— Pari un fiu foarte de treabă. 

— Acum e singură şi are probleme cu achitatul facturilor. 

Strânge din umeri. 

— Faci ce trebuie să faci, dar... 

Se uită la căruțurile cu mâncare aburindă, la vânzătorii 
cu mesele pe care stau grămezi de plante aromatice şi ardei 
iuți de un roşu fosforescent. 

— O să-mi fie dor să trăiesc doar cu ce-mi încape în 
rucsac. 

— Se întâmplă să fi cumpărat tricoul ăsta în Bangkok? 

Coboară privirea la tricou. 

— L-am luat de la taraba unui vânzător. 

— Ţi-a spus cineva ce înseamnă? 

— Doamna care mi l-a vândut mi-a zis că înseamnă 
„turist fericit”. 

Mă hotărăsc să nu-i spun adevărul, până la urmă. Chiar 
este un turist fericit, spre deosebire de unii străini cu mutre 
acre pe care-i văd pe terasa hotelului meu. Cei care sunt 
perpetuu nemulțumiți şi mereu enervați de un detaliu 
mărunt care nu le respectă standardele. 


— Unde te duci de aici? întreb eu. 

— Nu ştiu. Mai am trei săptămâni de libertate înainte să 
trebuiască să iau avionul spre casă. Spune-mi tu unde ar 
trebui să merg. 

— Nu sunt sigură că ştiu răspunsul. 

— Pari să fii cineva care ştie pe unde să umble prin lume. 
Prin toate locurile super pe care nu le-au găsit încă ceilalți 
turişti. 

Ploaia a stat, dar apa continuă să picure de pe tendă, 
împroşcând pavajul fix în spatele lui. Mă gândesc la toate 
locurile secrete pe care chiar le ştiu, locuri despre care nu-i 
pot spune din cauza a ceea ce se desfăşoară acolo în scopul 
securității noastre naționale. Locuri de o frumusețe 
dureroasă şi cu o istorie îngrozitoare. 

— Încearcă Chiang Mai, zic eu. Pare să le placă la 
nebunie majorităţii turiştilor. 

— Dar ţie? 

— E frumos. Nu atât de al naibii de cald. Şi aproape cu 
siguranţă o să-ți placă mâncarea. 

— Tu unde te duci în vacanță? 

— Îmi place să merg în locuri în care n-am mai fost. 

— Cum ar fi? 

Trag un gât din sticla de apă şi îl privesc în ochi. 

— Madagascar. 

Izbucneşte în râs. 

— Cumva am ştiut c-o să spui asta! Toată lumea vorbeşte 
de Madagascar, ca şi cum ar fi destinaţia de vis, dar nu 
cunosc pe nimeni care să fi şi reuşit să ajungă acolo. 

Acum râd şi eu, pentru că e adevărat. Mereu intervine 
ceva. Altă misiune, altă criză. E decizia aspirațională a 
tuturor de pe lista de chestii de făcut într-o viață. 

— Eşti americancă? întreabă el. 

— Născută şi crescută. 

— Pare c-ai călătorit ceva. Cu serviciul? 


— E unul dintre avantajele jobului. 

Mai iau un gât de apă, o pauză ca să-mi pregătesc 
povestea de fond. 

— Sunt analist de import la Europa Global Logistics. 

— Europa? Ca satelitul lui Jupiter? 

— Foarte bine. Majoritatea nu ştiu asta. 

— Cu ce se ocupă firma ta? 

— Suntem comisionari vamali. Ne ocupăm de logistica 
globală pentru companii importatoare şi exportatoare. De 
toate, de la echipamente agricole la haine. 

Cel mai probabil nu-i pasă nici cât negru sub unghie de 
asta. Ajunşi în acest punct, majorității oamenilor li se 
încețoşează privirea şi întrebările încetează. Cei care sunt 
destul de curioşi încât să caute Europa Global Logistics 
online găsesc un site frumos, cu suficiente detalii cât să-i 
convingă că e o companie reală, cu oameni adevăraţi. După 
care o să-mi vadă numele şi poza: „Margaret Porter, analist 
de import specializată în textile şi îmbrăcăminte”. 

— Îţi place serviciul tău? întreabă el. 

— Îmi oferă şansa să văd lumea. 

— Dar îți place? 

— De ce pari să te îndoieşti aşa tare? 

— E doar... 

Îşi mută privirea spre tarabele din piaţă. Spre vânzători, 
băcani şi comercianții de flecuşteţe. 

— Oamenii ăştia îşi câştigă existența vânzând chestii pe 
care le poţi atinge, mânca şi mirosi. Pare atât de cinstit... 

— Iar slujba mea nu? 

Tresare. 

— Îmi pare rău. N-am simţit niciodată o legătură cu 
lumea corporatistă, probabil că de asta prin contul meu 
bate vântul. lar mama îmi tot spune să mă las de munca în 
scopuri de binefacere. 


— Ai putea să te întorci la ea într-o bună zi. Un singur 
lucru nu se schimbă pe lumea asta: o să fie mereu războaie 
şi tabere de refugiați. 

— Adevărat. Al naibii de adevărat. 

O vreme nu mai vorbim. Măsuţa noastră e o insulă de 
linişte sobră în zgomotul şi agitația pieţei. Soarele 
străluceşte acum şi ploaia e aproape uitată, cu excepţia 
aburului care se înalță din băltoacele de pe pavajul fierbinte. 

Se ridică în picioare, gemând când se întinde la înălțimea 
lui reală. Trebuie să-i fi fost incomod unui bărbat cât el să 
stea atâta pe taburetul acela minuscul. 

— Cred că trebuie să mă întorc la hotel şi să mă mai uit 
pe hartă, zice el. 

— Unde stai? 

— Un hotelaş de familie, la câteva străzi mai încolo. E 
curat şi prietenos. Perfect pentru un bărbat care trebuie să 
fie atent la buget. 

Îşi pune rucsacul în spate. 

Harta acum udă leoarcă a Bangkokului atârnă din 
buzunarul exterior. 

— Mulţumesc pentru companie! Şi pentru sfatul despre 
următoarea destinaţie. A fost o plăcere, ăă... 

— Maggie. 

— Maggie. 

Întinde mâna să mi-o strângă pe a mea. E un gest tare 
demodat, dar în clipa aceea, din partea vikingului lățos, mi 
se pare absolut fermecător. 

— lar eu sunt Danny Gallagher. Dacă ajungi vreodată pe 
la Londra şi ai nevoie să-ți scoată cineva o aşchie sau 
apendicele, la mine să vii. 

Când se întoarce să plece, pendulez între a o face şi a nu 
o face. Am patru seri libere la Bangkok înainte să trebuiască 
să iau avionul spre casă. Sunt în vacanţă, fără obligații, fără 
planuri ferme şi a trecut tare mult de când nu m-am mai 


culcat cu un bărbat. El deja se îndepărtează şi tocmai mă 
pregătesc să-l strig când se opreşte brusc. Se întoarce. 

— Ai vrea să ne întâlnim să bem ceva mai încolo? 
întreabă. 

Când nu-i răspund imediat, se înroşeşte. 

— Scuze, a fost o neobrăzare din partea mea, nu-i aşa? 
Pur şi simplu mi-a făcut o reală plăcere să stau de vorbă cu 
tine şi... 

— Da, zic eu. 

e 

— Ajungi vreodată la Londra? întreabă Danny. 

Stăm culcați în camera mea de hotel, transpirați după ce 
ne-am iubit nebuneşte şi răcorindu-ne sub şuieratul gurii 
de ventilație a aerului condiționat. Avusesem de ales: ori la 
el, ori la mine, iar cuplatul într-un hotel ieftin nu mă 
atrăgea, aşa că iată-ne la Oriental, loc vizitat des şi preferat 
de noi ăştia care stăm pe banii statului. E prea scump 
pentru buzunarul meu, dar dacă plăteşte Unchiul Sam, de 
ce nu? L-am văzut pe Danny uluit când am trecut prin hol, 
stătea cu capul dat pe spate să caşte ochii la tavanul bogat 
ornamentat. Încă mai era cu ochii căscaţi când am coborât 
din lift şi ne-a întâmpinat administratorul de etaj, dar din 
clipa în care am intrat în cameră, atenţia i-a fost îndreptată 
cu totul asupra mea, aşa cum şi a mea a fost îndreptată 
spre el. Fără cuvinte, doar oftaturi şi icnete când ne-am dat 
jos unul altuia hainele umede de transpirație, sărutându-ne 
în drum spre pat. N-am avut nevoie de cuvinte, trupurile 
noastre ştiau ce să facă, şi oricum n-aş fi auzit nimic din ce 
zicea de zgomotul respirației noastre frenetice şi al sângelui 
care-mi urla în urechi. Cumva ştie toate locurile potrivite în 
care să mă atingă şi cum să alimenteze foamea pe care am 
ignorat-o, foame pe care am canalizat-o în schimb înspre 
muncă. Există mereu un raport la care trebuie să prestez, 
un agent de cultivat, o sursă proaspătă de dezvoltat. Când 


ştii că n-ai voie la colegi (şi cea mai mare parte sunt oricum 
nesuferiți), trebuie să iei plăcerea de unde o poți găsi. 

lar eu am găsit-o pe a mea în Danny Gallagher, despre 
care acum ştiu că are treizeci şi trei de ani, e născut în 
Leicester şi a studiat la Londra. Chiar este cu câțiva ani mai 
mic decât mine, dar mă simt mai mare decât el şi în alte 
feluri. Sau poate sunt eu mai puţin inocentă, mai conştientă 
de numeroasele tonuri de gri din lume, unde linia de 
demarcaţie dintre rău şi bine, prieten şi duşman, e 
nestatornică. 

— Ajung şi la Londra uneori, zic eu. 

— Data viitoare când mai vii, mă suni? 

— S-ar putea să mai dureze o vreme. lar când se va 
întâmpla, probabil că o să mă simt prea aiurea ca să te sun. 

— De ce? 

— E posibil nici să nu-ți aminteşti de mine. 

— Ba categoric o să-mi amintesc de tine. 

— Sau o să te vezi cu altcineva. Am să apar la Londra şi 
tu o să-ţi zici: „De ce naiba am mai invitat-o?” Aşa merg 
chestiile astea. 

— Ai fost dintotdeauna atât de optimistă? 

Râd şi mă întorc pe o parte ca să mă uit la el. 

— Hei, suntem la Bangkok! Avem chef. Hai să ne 
bucurăm de asta. 

— Ce se-ntâmplă în Bangkok rămâne în Bangkok? 

— Danny, de-abia mă cunoşti. 

— Nu că nu m-ar interesa. 

Acum se rostogoleşte el pe o parte şi stăm faţă în față în 
pat. 

— Spune-mi mai multe. 

Îşi trece mâna pe coapsa mea şi degetele i se opresc la 
cicatrice. 

— De pildă, povesteşte-mi cum te-ai ales cu asta. 


— A, e un fleac, serios. În facultate am lucrat cu jumătate 
de normă pe post de chelneriță la un bar. S-au luat unii la 
pumni, s-au spart sticle. Am fost lovită de un ciob care a 
sărit. 

— O încăierare într-un bar? N-aş fi ghicit. 

Nici adevărata poveste a cicatricii mele n-ar fi ghicit-o: 
fusesem lovită de şrapnel în urma unei explozii la Karachi. 

— Aşadar, ai lucrat într-un bar. 

— N-a fost cea mai nasoală slujbă a mea. 

— Dar care a fost? 

Până acum am evitat să-i împărtăşesc detalii clare, cel 
puţin unele care nu sunt invenții bine repetate. N-am să-l 
mai văd niciodată pe omul ăsta, aşa că nu am niciun motiv 
să încep să-i spun adevărul acum, dar intimitatea 
postcoitală încă ne învăluie, aşa că se strecoară şi un pic de 
adevăr. 

— Georgetown. 

Unde chiar am locuit o vreme, cu toate că nu am lucrat 
niciodată într-un bar. 

— Ăsta nu-i aproape de Washington? 

— Ba da. 

— Mereu am vrut să văd Casa Albă. Merită drumul? 

— Nu. 

Mă mângâie pe şold. 

— Ar merita drumul ca să te văd din nou. Dacă nu vii tu 
la Londra, ne-am putea întâlni altundeva. 

— Nu sunt sigură că-i o idee aşa de bună. 

Mâna i se opreşte. Se întoarce pe spate şi geme. 

— O, Doamne! Eşti măritată, nu? 

Confirmarea ar fi o cale uşoară de a tăia funia şi a-l 
arunca înapoi în mare. Un soț fictiv e o scuză la îndemână, 
pe care am mai folosit-o cu alți amanți, dar în ochii lui m-ar 
face să par sordidă. Dintr-odată, mi se pare mai important 
ca Danny să nu mă vadă aşa. 


Se ridică în capul oaselor pe partea lui de pat, cu spatele 
la mine. Prin fereastră, strălucirea oraşului îi cade pe umeri, 
conferindu-i pielii luciul aramei şlefuite. Când mă întind să-l 
ating, nu reacţionează. 

— Danny? întreb eu. 

— Ar trebui să mă întorc la mine la hotel. 

— Hai să ieşim la cină. Ştiu un restaurant cu adevărat 
bun unde... 

— De ce? 

— Ca să mâncăm? 

— Asta n-a însemnat nimic pentru tine, nu-i aşa? 

Crede că există o semnificaţie în a te pipăi transpirat cu 
un necunoscut într-un pat străin, ceea ce mă face să-mi 
pară rău pentru el. Pentru inocența lui, pentru trezirea 
inevitabilă şi dureroasă care are să vină. Mă face şi să-mi 
doresc să-l țin aici, măcar încă un pic. 

— Nu sunt măritată, zic eu. 

Se întoarce să se uite la mine, dar chipul îi e luminat din 
spate de strălucirea ferestrei şi nu-i pot citi expresia. 

— E adevărat? 

— De ce te-aş minți? 

— Când ai zis că nu-i o idee bună să ne revedem, eu pur 
şi simplu am presupus... 

— Am spus-o pentru că ştiu cum mor chestiile astea. 
Când cunoşti pe cineva într-un oraş străin, totul pare nou şi 
incitant. După care duci amintirea acasă şi îți dai seama... 

— „Duci acasă”. Ca pe un suvenir? 

— Aşa se întâmplă. 

Vorbele mele înțelepte sună mai degrabă a resemnare, 
ceea ce presupun că şi sunt. Ştiu cum se termină chestiile 
astea. Ştiu cum o să se termine şi asta. Nu înseamnă că nu 
mă pot bucura de plăcere ori de câte ori o pot prinde. 

— Rămâi, zic eu. la cina cu mine. 

Îi mângâi spatele gol şi simt cum i se face pielea de găină. 


— Amândoi trebuie să mâncăm, aşa că de ce nu 
împreună? 

— Trebuie că ai o viață singuratică, replică el încet. 

Mâna mi se opreşte pe spatele lui. Nu la aşa ceva mă 
aşteptasem de la omul ăsta. Voisem nişte sex fierbinte şi 
pasional şi câteva râsete, dar nu mă gândisem că o să mă 
facă să-mi privesc viața în oglindă. Dar a făcut-o, şi nu-mi 
place ceea ce observ. 

— Poate să fie singuratică, recunosc eu. De aceea mi-ar şi 
plăcea realmente să rămâi. 

— La cină. 

— Şi la mai multe, dacă ai chef. 

Clatină din cap. Scoate un râset ostenit. 

— Sigur, de ce nu? 

„De ce nu?” Nu e ultima oară când o să ne spunem 
vorbele astea. 

Ar fi trebuit să fie. 


Capitolul 6 


JO 


Purity, Maine, în prezent 


Jo mai cunoscuse oameni ca detectivul Robert Alfond de 
la Poliţia Statală din Maine şi îşi dădu seama, aproape din 
clipa în care el cobori din SUV-ul lui, că nu o să aibă o 
relație cordială. Tipul se opri la marginea scenei crimei, cu 
fața luminată de girofaruri, un bărbat corpolent care părea 
şi mai masiv din pricina gecii bufante. Nu purta căciulă sau 


fular şi Jo se întrebă cât avea să reziste aşa mândru, cu 
capul descoperit, pe ger. Stătea la doar câțiva paşi de el şi 
ridicase mâna în semn de salut, dar bărbatul trecuse pe 
lângă ea şi se îndreptase spre agentul ei. În regulă, deci aşa 
o să meargă lucrurile. Jo Thibodeau, femeia invizibilă. O 
văzuse, desigur, dar probabil că-şi zisese „blondină, 
neimportantă” şi-şi îndreptase atenția spre bărbatul despre 
care presupusese că e şeful. 

Agentul ei îl îndrumă imediat pe Alfond înspre ea. 
Mulţumesc, Mike! 

—Jo Thibodeau, zise şi făcu un pas înainte să se 
prezinte. Sunt şefa interimară de la moartea lui Glen 
Cooney. 

— Detectivul Alfond, zise bărbatul. 

— Da, ştiu. Am participat la prelegerea dumneavoastră 
despre interogare, de la Academie. 

O prelegere în care el măsurase încăperea cu pasul 
precum căpitanul unui vas, mare şi țanțoş. Arătă din cap 
spre banda de delimitare întinsă în jurul cadavrului. 

— Am asigurat locul, am percheziționat casa şi am făcut 
interviurile preliminare. Proprietara casei e o femeie în 
vârstă de şaizeci de ani care locuieşte singură. Nu era aici 
când a fost lăsat cadavrul. 

— Aşa zice ea? 

— Da, domnule. 

— Şi ştii că e adevărat? 

— Am chestionat martorii care au coroborat spusele ei cu 
privire la locul în care a fost astă-seară. În plus am obţinut 
confirmarea şi eu. 

— Cum? 

— Dacă vă uitaţi la casă, veți vedea că are camere 
montate peste tot. Am vizionat filmarea şi cum a fost 
aruncat cadavrul. Un SUV negru, un şofer. 


— Agent Thibodeau, zise el, înţelegi protocolul pentru 
investigațiile în caz de moarte? 

— Da, domnule. 

— Şi îți înţelegi rolul? 

— Notificăm biroul procurorului şi Divizia de investigații 
criminale a poliției statale. Asigurăm şi protejăm locul, 
facem o percheziție preliminară şi înregistrăm informațiile 
pertinente de la martori. Asta am şi făcut, în conformitate 
cu secțiunea 201 cu privire la anchetele deceselor din Codul 
administrativ al Statului Maine. 

Bărbatul o fixă cu privirea o clipă, aşa cum te-ai uita la 
un câine care dintr-odată a prins glas. Deci Blondina avea 
gură. Poate că Jo se pripise vizionând înregistrările 
camerelor de supraveghere înainte să o facă DIC. Poate că ar 
fi trebuit doar să întindă banda de delimitare drăguță şi să 
stea să aştepte să vină mahării să preia controlul, dar ea nu 
fusese niciodată o femeie răbdătoare. La asta mai avea de 
lucrat. 

O nouă pereche de faruri îi făcu să se întoarcă atunci 
când un alt vehicul se opri în spatele maşinii detectivului 
Alfond. Din el cobori medicul legist, doctorul Wass, şi el un 
bărbat  corpolent. Maine părea să prăsească bărbați 
corpolențţi la fel cum producea bolovani, dar, spre deosebire 
de Alfond, care era bine proporționat în ciuda dimensiunilor, 
doctorul Wass era ca o minge de bowling care se lupta cu 
gravitația ca să nu se rostogolească pe spate pe aleea în 
pantă. 

— Ei, Jo Thibodeau! strigă Wass la ea. 

— Domnule doctor Wass. 

Vorbiseră ultima oară în timpul anchetei accidentului lui 
Glen Cooney, când încă era foarte zguduită de moartea 
mentorului ei, iar el o tratase cu o bunătate părintească. 
Chiar şi acum, cu un cadavru în apropiere şi cu perspectiva 


unor ore de muncă, doctorul Wass era suficient de grijuliu 
cât să restabilească legătura cu ea: 

— Aşadar îi faci treaba lui Glen acum? 

— Încerc. 

Oftă. 

— Mi-e dor de el. A fost un om bun. 

— Adevărat. Cum a fost până acum să-i calci pe urme lui 
Glen? 

— Există nişte... încercări. 

Cum ar fi să ai de-a face cu nesimțiți ca detectivul Alfond, 
îşi zise ea. 

— Încep să mă obişnuiesc. 

— Sunt sigur că o să te descurci, Jo. 

Wass se întoarse către Alfond. 

— Deci, Bob, ce avem aici? 

Când cei doi porniră spre cadavru, Jo vru să li se alăture, 
dar privirea pe care i-o aruncă Alfond îi arătă clar că nu era 
binevenită între ei. Oare să fi fost pentru că făcuse trimitere 
la Codul administrativ al Statului Maine, sau pentru că era 
cu cel puțin zece ani mai mică decât el şi pe deasupra 
femeie? Îl auzi repetându-i doctorului Wass ceea ce aflase 
ea, de parcă el ar fi fost cel care o chestionase pe Maggie 
Bird, vizionase înregistrările camerelor de supraveghere şi-i 
sunase pe Declan Rose şi pe soții Slocum ca să-i confirme 
unde fusese aceasta. De parcă el ar fi umblat prin fiecare 
cameră a fermei, gata să înfrunte un ucigaş. Doctorul Wass 
dădea din cap, absorbind informația, neştiind că era rodul 
muncii ei. 

Ce ar fi făcut Glen în această privință? 

Ştia exact ce ar fi făcut Glen Cooney. Ar fi ignorat situația 
aşa cum ignori un impermeabil murdar de noroi şi ar fi 
plecat, deoarece, conform codului statal din Maine, ancheta 
era acum spectacolul lui Alfond şi nu avea rost să te superi 
din chestii pe care nu le poți controla. l-ar fi spus că-şi 


făcuse treaba şi că acum era momentul să meargă mai 
departe. Da, asta ar fi făcut Glen. 

Aşa că îi lăsă pe Alfond şi pe doctorul Wass şi se îndreptă 
spre maşina ei, unde se opri şi privi în urmă la casă. 
Ferestrele dormitorului erau neluminate şi draperiile trase, 
dar Jo n-ar fi fost surprinsă dacă femeia i-ar fi urmărit chiar 
în acel moment, deoarece, judecând după toate camerele de 
supraveghere, Maggie Bird era o femeie atentă. O femeie 
ciudată, pe care ea n-o înțelegea. Se gândi la cât de 
netulburată păruse de cadavrul de pe aleea ei şi se întrebă 
dacă era pur şi simplu de la şocul momentului şi reacția 
adevărată întârziase pur şi simplu. Poate că trauma avea s-o 
izbească în ziua următoare, iar atunci avea să simtă 
teroarea pe care majoritatea oamenilor o simt când pe 
proprietatea lor se petrece o crimă. 

Sau poate că femeia chiar era pe cât de imperturbabilă 
părea. Le aruncă o privire lui Alfond şi doctorului Wass, care 
stăteau încă pe vine lângă cadavru, sfătuindu-se pe tema 
rănilor. N-au decât se concentreze pe femeia moartă, îşi zise 
Jo. Ea avea să se concentreze pe cea care era cât se poate de 
vie. 

e 

Pe câmpul acoperit de zăpadă mergeau o fată şi o vacă. 
Mijind ochii în lumina dimineţii, Jo văzu că nu era o vacă 
mare, ci doar una care părea docilă, din rasa Jersey, dar 
fata era minionă şi animalul o depăşea în greutate cu cel 
puţin trei sute de kilograme, iar imaginea lor atât de 
apropiate o neliniştea. Nu se temea de câini sau de şerpi, 
nici să coboare rapid pe pârtii de schi marcate cu negru, dar 
când avea zece ani fusese fugărită de un taur, ceea ce-i 
insuflase un respect sănătos pentru dobitoacele mari. Jo le 
urmări prudentă cu privirea îndreptându-se spre hambar, 
niciuna conducând-o pe cealaltă, ci doar mergând agale ca 
două tovarăşe la o plimbare. Când fata se opri să-i facă cu 


mâna lui Jo, se opri şi vaca, asemenea unui câine dresat să 
meargă la picior. 

Jo îi făcu şi ea cu mâna. Auzise că nepoata lui Luther 
Yount era şcolarizată la domiciliu, ceea ce explica motivul 
pentru care în dimineața aceea fata era afară cu vaca şi nu 
într-o sală de clasă. Probabil mai explica şi de ce nu 
ajunsese niciodată în atenţia ei. Spre deosebire de puștii de 
la liceul local, care se băgau regulat unii pe alţii în 
buclucuri, o tovarăşă bovină era mult mai puţin probabil să 
îndrepte fata spre o viață de infracțiuni. Jo le urmări pe cele 
două până dispărură în hambar, după care se întoarse spre 
cabana lui Luther Yount şi urcă treptele verandei. 

Înainte să apuce să bată la uşă, Yount îi deschise. Jo nu 
era mică de statură, dar tresări când se trezi brusc față în 
față cu bărbatul sălbatic şi bărbos. 

— Domnul Yount? întrebă ea. Sunt Jo Thibodeau, de la 
Departamentul de poliție din Purity. 

— E vorba despre ce s-a întâmplat alături? 

— Da. 

— Am discutat cu un detectiv aseară. Robert cumva. 

— Detectivul Alfond de la Poliția Statului Maine. Au 
preluat ancheta. 

— l-am spus că n-am ştiut că-i ceva în neregulă până nu 
v-am văzut girofarurile alături. 

— Am nişte întrebări despre vecina dumneavoastră. Pot 
intra? 

Urmă o pauză. 

— Bănuiesc că da, spuse el în cele din urmă. 

Nu ştia să fi existat vreo problemă între Yount şi poliție şi 
o miră reticența lui de a o primi în cabană. Înăuntru nu 
văzu nimic suspect. Mare parte din mobilă părea lucrată în 
casă, iar stivele de cofraje pline cu ouă îi indicară că 
locatarii ţineau un cârd considerabil de găini în hambar. În 
colț era o veche sobă cu lemne Vermont Castings, unde într- 


o oală de fontă fierbea la foc mic nişte apă, scoțând fuioare 
prețioase de umezeală în aerul complet uscat. De tavan 
atârna o pânză de păianjen, iar Jo ridică privirea şi-i văzu 
proprietarul legănându-se de un fir subţire. Judecând după 
praful atotprezent şi îngrămădeala de obiecte din cabană, se 
îndoi că pe Luther Yount îl deranjau prea tare păianjenii. 
Singurul detaliu care o surprinse fu ceea ce văzu pe rafturile 
cu cărți, unde stăteau înghesuite manuale ştiinţifice şi de 
agricultură. Bărbatul acela neîngrijit şi care purta salopetă 
nu era ceea ce părea la prima vedere. 

Se aşezară la masă, pe care se afla o cană pe jumătate 
goală de cafea neagră. Ar fi vrut şi ea o cană de cafea, dar el 
nu-i oferi. 

— Vecina dumneavoastră, Maggie Bird. De cât timp o 
cunoaşteţi? 

— De când s-a mutat alături, cam acu vreo doi ani. A 
cumpărat Ferma Blackberry de la urmaşii bătrânei Lilian. 
Lilian aia era supărăcioasă rău, mai ales când îi intrau 
caprele lui Callie în grădină, dar Maggie e o vecină bună. 

— Adică? 

— Prietenoasă. Liniştită. Îşi vede de treaba ei. 

„Spre deosebire de tine”, păru să spună privirea lui. Jo 
avu sentimentul că, dacă Maggie Bird ar fi fost implicată în 
ceva ilegal, bărbatul nu i-ar fi suflat o vorbă despre asta, 
doar aşa, din principiu. 

— De ce puneţi întrebări despre Maggie? 

— Aseară pe aleea ei a fost găsit un cadavru. 

— Da, ştiu. Ar fi putut fi aruncat pe aleea oricui. 

— Dar a fost lăsat pe a ei. lar reacţia ei... În sfârşit, n-a 
fost cum m-aş fi aşteptat. 

— La ce v-aţi fi aşteptat? 

— A fost straniu de calmă. 

— E o femeie calmă. N-am văzut-o să se agite din niciun 
motiv. Asta-i Maggie. 


Uşa se închise cu o bufnitură când intră nepoata lui 
Yount. 

— Cum adică „asta-i Maggie”? întrebă fata. 

— Callie, dumneaei este agenta Thibodeau, zise Yount. 

— Şefa interimară Thibodeau, îl corectă Jo. 

— Pune întrebări despre Maggie. 

— De ce? vru să ştie Callie. 

— Nu sunt decât întrebări obişnuite, replică Jo, dar îşi 
dădu seama că Yount n-o credea şi că fata îi simţise îndoiala 
şi se încrunta la ea. 

Callie era îmbrăcată cu o haină pătată, de lucru în 
gospodărie, adusese noroi înăuntru cu cizmele ei groase de 
cauciuc şi avea paie prin păr. Jo se întrebă dacă nu ar 
trebui chemată Protecţia copilului, pentru că o fată atât de 
mică ar trebui să fie la şcoală, nu să muncească la o fermă. 

— Maggie are probleme? întrebă Callie. 

— Nu, draga mea, nu are, zise Luther. 

Din câte ştiu eu, îşi spuse Jo. 

— E din cauza vulpii? se interesă fata. 

— Ce vulpe? 

— A împuşcat o vulpe şi ne-a dat nouă leşul, răspunse 
Luther. Îi ucidea găinile. Şi pe ale lui Callie. Ucidere perfect 
legală. 

— N-am venit aici din cauza niciunei vulpi, domnule 
Yount. Doar încerc să-mi dau seama ce fel de om este vecina 
dumneavoastră. Păreţi să aveți o părere bună despre ea. 

— Când avem nevoie de ajutor, e mereu săritoare, gata să 
se pună pe treabă. Într-o zi lui Callie i-au ieşit caprele din 
țarc şi Maggie a alergat pe câmp ajutându-ne să le fugărim 
înapoi. Ar fi trebuit să vedeţi. A fost un spectacol pe cinste. 

— Şi-mi dă cărți, zise Callie. Chestii despre care spune că 
o să-mi dezvolte mintea. 

Se duse la bibliotecă, scoase un volum şi-l puse pe masă 
în fața lui Jo. Era un atlas al lumii. 


— Spune că o să mă ajute să aleg unde să călătoresc într- 
o bună zi. l-am zis că vreau să văd Parisul şi mi-a răspuns 
că e o alegere bună. 

— Ok, deci e o vecină bună, replică Jo. Ce mai ştiţi despre 
ea? 

Tăcere. Yount şi nepoata lui se uitară unul la altul, de 
parcă celălalt ar fi avut răspunsurile. 

— E bună ţintaşă, spuse Yount. A doborât vulpea aia 
imediat. Jo reflectă la detaliul respectiv. O femeie de şaizeci 
de ani care ştia să mânuiască o armă nu era ceva chiar atât 
de neobişnuit în zona rurală din Maine, dar Maggie Bird era 
recent sosită, aşa că-şi dobândise priceperea la arme 
altundeva. 

— Şi dumneavoastră sunteți de undeva departe, nu, 
domnule Yount? 

La schimbarea bruscă, de subiect, fața lui Yount deveni 
subit de necitit. 

— Da. 

— Bunicul a renovat cabana asta de unul singur, zise 
Callie. 

— Şi de unde v-aţi mutat aici? 

— Boston, răspunse veselă fata. A fost profesor la MIT. 

— O cunoşteați pe Maggie Bird de dinainte să vă mutaţi 
aici? întrebă Jo. 

— Nu, răspunse Yount. Am cunoscut-o atunci când s-a 
mutat şi nici că ne-am fi putut dori o vecină mai bună. Nu 
înțeleg ce-i cu toate întrebările astea, dar n-am nimic rău de 
zis despre ea. 

— Nici eu, spuse şi Callie. 

Jo se uită când la bărbat, când la nepoata lui şi îşi dădu 
seama că ar fi trebuit să se dea bătută chiar atunci. Dacă 
aveau ceva de rău de spus despre vecina lor, nu aveau să 
împărtăşească acel lucru poliției. 


Afară, pe alee, Jo se opri lângă maşina ei şi se uită la 
Ferma Blackberry. Vederea îi era parțial blocată de şirul de 
arțari de zahăr care mărginea drumul privat către locuința 
lui Maggie Bird, dar de unde stătea vedea casa şi un SUV 
alb parcat în capătul drumului. Anchetatorii de la poliția 
statală îşi petrecuseră toată dimineața pe proprietatea femeii 
şi o bucată de bandă adezivă folosită de poliţie flutura pe 
zăpadă, dar maşinile oficiale plecaseră. Cui îi aparținea 
SUV-ul ăla alb? 

Plecă de la Luther Yount şi coti pe drumul care ducea 
spre Blackberry Farm. Se opri în dreptul SUV-ului suficient 
cât să remarce că avea plăcuțe de Maine şi era nefiresc de 
curat pentru momentul acela al anului, atunci când 
majoritatea vehiculelor erau acoperite cu pietriş fin sau praf 
de la nisipul de pe şosele. Pe alee stăteau doi oameni care-i 
făcură cu mâna când cobori din maşina ei de patrulare şi se 
îndreptă spre ei. Un cuplu mai în vârstă, amândoi în geci 
bufante care-i făceau să semene cu nişte oameni de zăpadă 
uriaşi. 

— Şefa poliţiei, Joanna Thibodeau, presupun? întrebă 
femeia. Am vorbit cu dumneavoastră aseară, la telefon. 
Ingrid şi Lloyd Slocum. Maggie a fost la noi acasă la cină. 

— Ştiţi că ăsta e locul unei crime? 

— Desigur. De asta şi suntem aici. 

— Pardon? 

— Banda de la locul crimei e pe jos, aşa că am presupus 
că putem arunca o privire. Maggie ne-a dat filmarea de la 
camerele de supraveghere şi am vrut să confirmăm câteva 
detalii. 

— Cum ar fi relativa lipsă de sânge, zise Lloyd arătând 
spre o pată din zăpadă. 

— Urmele astea de cauciucuri, zise Ingrid, arătând tot 
spre pământ. Cred că sunt de anvelope Goodyear. Va trebui 
să intru online şi să confirm modelul. 


— A fost ucisă altundeva, nu-i aşa? întrebă Lloyd. Iar 
cadavrul i-a fost aruncat aici mai târziu. Care-i era starea de 
rigor mortis? 

— Iisuse! făcu Jo. Sunteţi poliţişti la pensie sau ce? 

— A, nu, replică Ingrid. Nu suntem decât nişte amatori. 
Pasionaţi de mistere. 

— Mai degrabă nişte vampiri. 

— Arătăm noi a vampiri? 

— Credeţi că locurile unde au loc crime sunt de 
amuzament? 

— Deloc. Luăm problema foarte în serios. Maggie e 
prietena noastră şi nu se bucură că i-a fost folosită aleea pe 
post de loc de aruncat cadavre. 

— Trebuie să discut cu ea. 

— A, nu-i aici. E cu Declan la Harbourtown Inn, discută 
cu directorul. 

— Harbourtown?! Da' cum au aflat... 

— Unde stătea Bianca? Elementar. Numai trei hoteluri 
din zonă sunt deschise în perioada asta a anului. Se 
întâmplă ca Lloyd să-l cunoască pe bucătarul de la 
Harbourtown şi acesta i-a zis că femeia era oaspete la ei. 

— Apropo, acum servesc un mic-dejun bunicel acolo, 
remarcă Lloyd. După ce le-am dat rețeta mea de ouă la 
cuptor. 

Jo trase aer în piept ca să-şi potolească furia. 

— Ce caută la han? 

— Încearcă să afle când şi unde a fost răpită Bianca. 
Maşina ei închiriată încă n-a fost localizată, aşa că... 

— De unde ştiţi asta? 

— Poliția statală a cercetat atent parcarea hotelului azi- 
dimineață, dar n-a remorcat niciun vehicul. Au găsit-o? 

Lui Jo i se strânse gura. 

— Nu ştiu. Poliția statală a preluat cazul. 

— Ah! 


Ingrid clătină compătimitoare din cap. 

— Cred că doare. 

Ce doare, îşi zise Jo, este faptul că oamenii ăştia, nişte 
civili, par să ştie la fel de multe ca mine. Nu-i în regulă. 

Ceea ce nu era realmente în regulă era faptul că ea, în 
calitate de şefa interimară a poliției din Purity, fusese scoasă 
pe tuşă într-o anchetă de crimă care se petrecuse în oraşul 
ei natal. 

— Vreau să plecați de pe proprietatea asta, zise ea. 

Lui Ingrid i se ridică brusc bărbia şi, cu toate că nu era 
mai înaltă decât Jo, iar părul îi era pe jumătate cărunt, fu 
evident din priviri că nu era de glumit cu ea. 

— Avem permisiunea lui Maggie să ne aflăm aici. 

— E un loc unde a fost comisă o crimă. L-aţi putea 
contamina. 

— Atâta lucru ne duce şi pe noi mintea să nu facem. 

Lloyd îi puse soției lui o mână pe umăr s-o liniştească. 

— Ingrid, dragă, oricum am terminat aici. 

Trecu o clipă în care cele două femei se uitară una la alta, 
măsurându-se din priviri. Apoi Ingrid încuviință scurt din 
cap. 

— Plecăm. Dacă aveţi nevoie de ajutor pe viitor, aveţi 
numărul nostru de telefon. 

Dacă am eu nevoie de ajutorul lor? Cine se credeau? 

Îi aşteptă să plece, apoi se urcă în maşină şi rămase cu 
privirea ațintită la Ferma Blackberry. Tu şi prietenii tăi 
sunteţi o enigmă, Maggie Bird, îşi zise. Nu că ar fi bănuit-o 
pe femeie că ar fi fost vinovată pentru cadavrul de pe aleea 
ei, dar toată situaţia era, în lipsa unui termen mai bun, 
ciudată. Chiar dacă oraşul Purity îşi avea şi el partea lui de 
infracțiuni mărunte, crimele erau rare în locul acela şi de 
obicei implicau oameni cu motive evidente, ale căror nume 
le cunoştea, şi uneori oameni pe care-i ştia de o viaţă. Ăsta 
era avantajul de a fi polițistă în oraşul natal: ştiai în ce case 


mocneau necazurile. În ultimii ani, însă, în localitate 
începuseră să se mute nou-veniți de departe, oameni care 
probabil credeau că Purity din Maine are să le fie refugiu de 
prețurile, traficul şi infracționalitatea din oraşele mari. Jo 
încă nu apucase să se edifice pe deplin în privința nou- 
veniților şi nici aceştia în privința ei, iar până se întâmpla 
asta aveau să mai urmeze discuții precum cea cu soții 
Slocum, îndoiala şi neîncrederea tulburând atmosfera. 

De la toți nou-sosiţii, oraşul se schimba prea repede. Jo 
nu era sigură că-i plac schimbările acestea, dar nu le putea 
opri şi mai ştia şi că fără sânge proaspăt oraşele se uscau şi 
mureau. Avea să fie nevoită să facă ceea ce făcuse 
dintotdeauna: să stea cu ochii deschişi şi urechile ciulite. 

Cineva ştia de ce ajunsese un cadavru pe aleea aceea, iar 
acel cineva avea să vorbească. 


Capitolul 7 


DIANA 


Bangkok, în prezent 


Chipul cadaveric care o privea din computerul de la 
internet café nu semăna nicidecum cu bărbatul pe care-l 
cunoscuse cu aproape două decenii în urmă şi nu-şi putu 
ascunde surprinderea văzându-i înfăţişarea schimbată 
radical. 

— Gavin?! zise ea în microfonul căştilor. 

Mortăciunea de pe ecran răspunse cu un oftat resemnat. 

— După cum vezi, anii n-au fost blânzi. 


— Cu niciunul dintre noi. 

— Nici măcar să nu încerci să fii milostivă, Diana. Se vede 
că ţi-e greu. 

O cunoştea prea bine, din nefericire. Karma, începea ea 
să-şi dea seama, nu era doar un concept abstract. Făcu 
ochii roată prin internet cafe-ul aglomerat. Chiar şi la miezul 
nopţii, era plin de turişti care stăteau umăr la umăr 
tastând. Aerul condiționat nu putea ţine pasul cu atâtea 
trupuri calde, iar sala mirosea a transpirație şi ulei de 
cocos. Ceilalți clienți erau cu toții concentrați la ecranele lor, 
nimeni nu era atent la discuţia ei. 

— Am o... problemă, spuse ea încet. 

— Ce vrei de la mine? 

— O gaură de şarpe. Doar pentru câteva săptămâni, până 
mă lămuresc ce se petrece. 

— Ce se petrece? 

— Au venit doi bărbați după mine la Paris. Au apărut la 
mine la apartament, dar i-am doborât eu prima. Ar putea să 
fie o reacţie după Malta, iar dacă este, atunci nu sunt 
singura care trebuie să-şi păzească spatele. 

Pe ecran, fața lui Gavin rămase impasibilă. Îşi exersase 
figura de jucător de pocher o groază de ani; poate că masca 
inexpresivă i se instalase permanent. Sau să-i fi rămas fața 
aşa imobilă de la boală? În spatele lui vedea o butelie verde 
cu oxigen, dar bărbatul nu era într-un salon de spital, 
judecând după lambriul decorativ sculptat de pe peretele 
din spatele său. 

— Agenţia întreabă de Malta, zise el. 

— Poftim? Când? 

— M-au căutat săptămâna trecută. Se pare că le-a intrat 
iar în atenție Operațiunea Cyrano. Analizează ce s-a 
întâmplat acolo şi m-au întrebat ce-mi amintesc despre cum 
s-a desfăşurat. 

— După atâta timp? De ce? 


— Presupun că au primit informaţii noi. Probabil că o să 
discute şi cu tine. 

Numai dacă mă pot găsi. 

— Ai vorbit cu Maggie? întrebă ea. 

— Probabil că ar trebui. Diana, nu i-am spus niciodată 
povestea. Poate c-ar trebui. Poate că-i momentul să afle 
totul. 

— Ce rost ar mai avea acum? 

— Dacă vin după tine din cauza Maltei, atunci am 
încurcat-o cu toţii. Maggie mai ales. Ştii cine i-a trimis pe 
tipii ăia după tine? 

— Am presupus că Moscova. 

— Ei bine, poate vrei să mai iei în calcul şi alte 
posibilități. 

Femeia se încruntă. 

— Ce vrei să spui? Ce-ai auzit? 

— Hardwicke. 

Îl pironi cu privirea. 

— E imposibil. 

— Agenţia nu crede asta. 

Expiră şocată. Aruncă o privire prin sala cu turişti care 
băteau în tastaturi, cu ochii în ecrane. Cobori glasul. 

— Am nevoie de timp să mă lămuresc, Gavin. Dacă mi-ai 
putea da un loc unde să mă ascund până... 

— Nu pot. 

— Nu poţi sau nu vrei? 

— Alege tu, Diana. 

Nu se aşteptase la refuzul lui nepăsător, dar nici n-o 
surprindea. După Malta nu mai rămăseseră în relații bune, 
iar ea nu fusese niciodată genul care să le inspire loialitate 
colegilor. Nu văzuse niciodată rostul de-a o face. 

Până atunci. 

— Nu ai nevoie de ajutorul meu, zise el. Eşti o 
supraviețuitoare. La asta excelezi. 


— Poate că şi tu eşti pe lista celor de ucis. 

— Pot să-mi port şi singur de grijă, mulțumesc. Sunt 
sigur că la fel şi Maggie. 

Chiar dacă stătea cu ochii la ecran, o furnicătură pe ceafă 
o făcu să se întoarcă şi să se uite la ceilalți clienți. Atunci îl 
văzu pe bărbat: păr castaniu, tricou jerpelit, pantaloni cargo 
cafenii. Putea fi confundat cu un turist occidental din 
Bangkok, cu excepţia reacției la privirea ei. Îşi feri 
instantaneu ochii şi se concentră iar la computerul său. 
Oare o urmărise fiindcă văzuse o bunătate de potenţială 
aventură de o noapte sau era interesat din alt motiv? 

Se uită la Gavin. 

— Fă măcar atâta pentru mine: află de ce pune Agenţia 
întrebări despre Malta. 

— Întreabă-i tu. Doar pune mâna pe telefon. 

— Nu prea cred că-i sigur. 

O primă undă de emoție pâlpâi în ochii bărbatului. 
Alarmă. 

— Nu crezi că Agenţia e în spatele chestiei ăsteia? 

— După Paris, nu mai am încredere în nimeni. Cineva mă 
vrea moartă şi, dacă are legătură cu Operaţiunea Cyrano, 
înseamnă că s-au scurs informații despre numele noastre. 
Al tău. Al meu. Al lui Maggie. 

Se uită pieziş şi îl surprinse pe bărbatul cu pantaloni 
cargo privind-o iar. Un detaliu de care trebuia să ocupe pe 
loc. 

— Trebuie să plec, zise ea şi se deconectă. 

leşi din internet cafe şi nu fu surprinsă când, după câteva 
secunde, bărbatul cu pantaloni cargo o urmă. Mergea 
relaxată, jucând rolul unei turiste oarecare, dar din când în 
când se oprea să se uite în vitrine şi să verifice reflexia 
străzii din jurul ei. Cu coada ochiului, îl văzu oprindu-se ori 
de câte ori se oprea şi ea, păstrând distanța, dar în mod 
limpede ţinându-se după ea. 


Era momentul să încheie jocul acela obositor. 

În ciuda orei târzii, erau încă prea mulți martori pe strada 
principală, aşa că intră pe o stradă laterală mai liniştită. 

La fel şi el. 

Aici erau mai puţini oameni, iar bărbatul nu mai putea 
ascunde faptul că o urmăreşte. Acum o făcea ostentativ, la 
vedere, cu atenția clar îndreptată spre ea. Fie era nou în 
meserie, fie o considera atât de uşor de doborât încât să-şi 
permită să fie neglijent. Observă cu coada ochiului o alee la 
dreapta. Îngustă, neluminată, plină de lăzi. 

Coti pe alee şi se adăposti în cadrul unei uşi. Pe întuneric, 
aşteptă ca paşii lui s-o urmeze şi să se apropie. Acum erau 
atât de aproape că-i auzea foşnetul pantalonilor de poliester. 

Bărbatul nici nu văzu ce-l lovi. 

Într-o secundă sări în spatele lui, trăgându-l de păr ca să 
lase capul pe spate, dezvelindu-i gâtul şi punându-i cuțitul 
la carotidă. 

— Cine eşti? întrebă ea. 

— Eu doar... Voiam să... 

— Cine eşti? 

— Dave. Dave Barrett. 

Îşi înghiţi un icnet panicat. 

— Te rog, eu doar încercam să... 

— Cine te-a trimis? 

— Nimeni! 

— Agenţia? Moscova? 

— Poftim?! Nu, eu... 

— Spune-mi sau îţi fac praf fața pentru totdeauna. 

Panicat, bărbatul o apucă de încheietura mâinii în care 
ținea cuțitul şi încercă s-o răsucească. O mişcare stângace 
cu care nu câştigă nimic, dar reuşi s-o enerveze bine de tot, 
nedându-i de ales. I se activară instinctele şi ceea ce se 
întâmplă mai apoi fu atât eficient, cât şi brutal. Îşi cobori 
cuțitul spre pieptul lui şi-i înfipse lama în stern, drept în 


inimă. Lui îi tresări tot trupul de surprindere. Chiar dacă 
lama îi produsese inimii un şoc, oprind-o, tot mai 
rămăseseră câteva secunde de conştiență. Bărbatul era 
conştient că moare. Conştient că aleea întunecată era 
ultimul lucru pe care avea să-l vadă. 

— Cine te-a trimis? întrebă ea pentru ultima oară. 

— Nimeni, şopti el. 

Capul i se lăsă încet pe spate, iar ea lăsă trupul lui inert 
să cadă pe jos. 

O privire rapidă împrejur îi arătă că nu erau martori prin 
apropiere, că pe alee nu mai era nimeni. Porni lanterna şi 
percheziționă iute cadavrul. În buzunarele pantalonilor 
cargo găsi un paşaport, un portofel, mărunțiş, dar nicio 
armă. Nici măcar un briceag. Deschise paşaportul şi văzu că 
îl chema într-adevăr David Barrett, avea douăzeci şi trei de 
ani şi era din Saint Louis, Missouri. 

Omorâse un nenorocit de turist. 

„Atunci când omori un nevinovat, îți creezi zeci de 
duşmani noi”, îi spusese unul dintre instructorii ei de la 
Fermă, dar anii petrecuți pe teren o învățaseră că uneori n- 
aveai ce face. Iar bărbatul ăsta nu era complet nevinovat. 
Clar o urmărise, cu gândul la un jaf sau la sex. Un prădător 
banal, de toate zilele. 

— Greşeala mea, murmură ea. 

Îşi şterse lama cuţitului pe cămaşa lui, adună tot ce 
atinsese, tot ce ar fi putut avea amprentele ei. Urma să le 
arunce în fluviu. Cât despre cadavru, avea să lase poliția să 
tragă concluziile, inevitabil greşite. 

Abia când ajunse din nou pe strada principală, trecând pe 
lângă căruțuri cu mâncare şi baruri zgomotoase deschise 
până seara târziu, respiraţia i se linişti şi pulsul îi reveni la 
normal. Oricât de nenecesar fusese incidentul de pe alee, tot 
aflase o informație utilă: urmăritorii ei nu ştiau unde se află. 


Oricine ar fi intenționat s-o ucidă ar fi putut s-o facă pe 
aleea aceea, în timp ce era distrasă de Dave Turistul. 

Deocamdată era în siguranță. 

Mai aflase ceva în seara aceea, ceva ce bănuise şi îi 
confirmase acum şi Gavin. Agenţia redeschisese dosarul 
Operațiunii Cyrano. Punea întrebări, căutând informații 
suplimentare de la cei care fuseseră implicaţi în cel mai înalt 
grad. Ştia că dosarul nu fusese desecretizat încă, pentru că, 
fiind unul dintre agențţii-cheie, ar fi fost anunţată de o 
asemenea schimbare. Provocase cineva de la Agenţie o 
scurgere de informaţii cu numele lor? Ce alte detalii se mai 
scurseseră? Gavin ori nu ştia răspunsurile, ori nu fusese 
complet sincer cu ea. 

Se putea ca pagubele să fie mult mai mari în viitor, detalii 
operaționale care n-ar fi trebuit să vadă lumina zilei. Detalii 
pe care nu le mai ştia nimeni altcineva. „Atunci când omori 
un nevinovat, îşi creezi zeci de duşmani noi”. Avea deja 
destui duşmani, nu-i mai trebuiau alții. 

Ajunse în cele din urmă la fluviul Chao Phraya şi aruncă 
paşaportul şi portofelul lui Dave Turistul în apa neagră. Cu 
asta te alegi dacă te tii după femeia nepotrivită, îşi zise ea. 
Greşeala lui fatală fusese să o subestimeze pe Diana. 

Nu era primul bărbat care făcea asta şi n-avea să fie nici 
ultimul. 


Capitolul 8 


JO 


Purity, Maine 


Jo asistase la o singură autopsie în cariera ei, cu nişte ani 
în urmă, pe vremea când se pregătea să devină polițistă la 
Academia de Justiție Penală din Maine. Fiind cea mai 
scundă din promoţia ei, trebuise să se ridice pe vârfuri ca să 
se uite peste umărul unui coleg. După care doctorul Wass 
despicase abdomenul, eliberând mirosul de mațe, iar 
studentul care-i bloca vederea lui Jo leşinase brusc. 

Din acel moment, Jo avusese vedere liberă la bisturiul 
patologului. 

Când restul clasei lor se concentrase pe detaliile 
anatomice ale disecţiei — din câţi lobi era alcătuit plămânul 
şi unde se afla splina față de ficat —, Jo se pomenise 
gândindu-se în schimb la persoana decedată şi cum îi 
fuseseră ultimele clipe de viață. Bărbatul era în vârstă, de 
fapt antic şi de demult, cu mâinile şi fața împestriţate de 
pete de îmbătrânire, ca nişte licheni maro pe un venerabil 
trunchi de copac. Fusese găsit mort în patul lui de la cămin, 
ceea ce-i şocase familia, fiindcă în seara precedentă fusese 
treaz şi vioi. În ultima lună mai muriseră patru locatari din 
clădire, cu toţii pe neaşteptate, iar familia insistase că era 
ceva în neregulă cu instituția. 

Poate un înger al morţii, deghizat în asistentă medicală, 
îşi făcea rondul înarmat cu o seringă cu insulină. Se mai 
întâmplaseră asemenea crime, nu? 

Privindu-l pe bărbat, Jo se gândise la cum trebuie să se fi 
simțit el, surghiunit la un cămin în ultimii ani ai vieţii şi 
holbându-se la aceiaşi patru pereţi în fiecare zi. Oare tânjea 
să simtă sărutul zăpezii pe față şi scârțâitul frunzelor sub 
picioare, ştiind că n-avea să mai trăiască aceste lucruri? 
După care, în toiul nopţii, asistenta venise cu o seringă ca 
să-i pună capăt chinului. Să fi fost o dovadă de compasiune 
sau o crimă? Jo nu ştia. Ştia doar că morga era un loc 
ruşinos în care să sfârşeşti, eviscerat sub nişte lumini 


strălucitoare, cu doisprezece studenţi privind fix în jos la 
cele mai intime părți ale tale. 

Trebuie să-i fi trecut o undă de milă pe chip, căci doctorul 
Wass întrebase: 

— Te simţi bine? 

Îi luase câteva clipe să-şi dea seama că vorbeşte cu ea. 
Când îi întâlnise privirea peste masă, îşi simțise colegii 
urmărind interacțiunea. Oare întrebarea îi fusese adresată 
ei fiindcă era singura femeie, o cale de a o evidenția ca fiind 
cumva mai slabă? În cazul acela ar fi trebuit să înăbuşe 
ideea în faşă ridicând din umeri, chiar şi cu un hohot de 
râs. 

În schimb, spusese: 

— Omul ăsta a avut o viață grea. E trist că a murit aşa. 

— De ce spui că a avut o viaţă grea? 

Arătase cu degetul. 

— Îi lipseşte vârful arătătorului. Şi vedeţi toate cicatricile 
de pe mâini? A lucrat cu unelte ascuţite. Poate la o fabrică 
de cherestea sau de prelucrare a cărnii. 

Cu toate că doctorul Wass nu răspunsese remarcilor ei, o 
studiase preț de o clipă, ca şi cum şi-ar fi întipărit figura ei 
în memorie. Ca şi cum ar fi ştiut că nu era ultima dată când 
aveau să vorbească. 

Ani după aceea, când se întâlniseră la cadavrul 
sărmanului de Glen Cooney, care zăcea pe marginea 
drumului, îşi amintise numele ei. Iar ieri, când întrebase 
dacă poate să asiste la necropsia femeii găsite pe aleea lui 
Maggie Bird, chiar dacă nu făcea oficial parte din echipa de 
anchetă, el acceptase imediat. 

Acum aveau un nume pentru femeie: Bianca Miskova. Cel 
puţin, acesta era numele pe care-l folosise când se cazase la 
Harbourtown Inn. Când proprietarul se uitase la permisul ei 
de conducere eliberat în Colorado, nu văzuse nimic care să-i 
ridice suspiciuni cu privire la autenticitatea lui. 


Mastercardul funcţionase, aprobând solicitarea pentru 195 
de dolari, sumă care lui Jo i se părea revoltător de mare 
având în vedere că nu erau în sezon, dar vizitatorii din 
Purity nu prea aveau de ales în materie de oferte de cazare 
iarna. Când femeia plecase de la hotel, cam pe la prânz în 
ziua în care şi murise, lăsase camera imaculată. Unde se 
dusese de acolo şi cu cine se întâlnise rămânea un mister, la 
fel ca locul în care se afla în prezent maşina ei. 

Uşa morgii se deschise şi intră detectivul Alfond, care-şi 
lega un halat de protecţie peste haine. Acesta se opri doar 
după câțiva paşi şi se încruntă la Jo, ca şi cum ar fi intrat 
din greşeală în toaleta femeilor. 

— Am rugat-o pe şefa Thibodeau să ni se alăture, îi spuse 
doctorul Wass. Nu strică niciodată să ai o pereche de ochi în 
plus. 

Alfond nu zise nimic în timp ce se îndrepta spre masă. 
Nici nu era nevoie: Jo nu era decât o polițistă dintr-un oraş 
mic, menită să scrie amenzi, să intervină la spargeri şi să se 
bage între soţii care se certau zgomotos. În încăperea aceea 
nu era decât o turistă, venită să vadă cum lucrează băieții şi 
să-şi ţină gura. 

Aşa şi făcu când doctor Wass trase învelitoarea, dând la 
iveală cadavrul femeii. Oricum ai fi luat-o, din punct de 
vedere fizic, era un exemplar de cea mai bună calitate, cu 
şolduri subțiri de gimnastă şi coapse musculoase. Jo văzuse 
deja cadavrul la locul faptei, unde remarcase degetele 
grotesc deformate şi mâinile fracturate, precum şi rănile de 
glonț din craniu, dar strălucirea orbitoare a luminilor de la 
morgă făcea toate aceste orori să pară din plastic, lipsite de 
sânge. Artificiale. Se uită la ochii pe jumătate deschişi ai 
Biancăi şi, aşa cum procedase în cazul bătrânului de la 
cămin, se întrebă cum trebuie să fi fost ultimele clipe ale 
femeii. Cu siguranță chinuitoare, iar gloanţele fatale trebuie 
să fi venit ca o uşurare după ce-i fuseseră date degetele 


peste cap şi-i rupseseră încheieturile. Trebuie că se 
întâmplase într-un loc izolat, de unde nu i se puteau auzi 
tipetele. Ucigaşului nu i-ar fi fost greu să găsească un 
asemenea loc, dat fiind kilometrii de drumuri de ţară şi 
pădurile dese din Purity. Doctorul Wass rupse coastele şi 
ridică osul pieptului. Cât băgă el mâna înăuntru şi trase 
afară inima sclipitoare şi plămânii, Jo rămase cu privirea 
ațintită la mâinile distruse ale femeii. Fusese o pedeapsă 
sau un interogatoriu? 

Ce căuta? Ce voia să-i spui? 

Bâzâitul interfonului de pe perete o făcu să ridice ochii. 

— Da? strigă doctorul Wass. 

Secretara lui zise din difuzor: 

— Vă caută la telefon de la biroul guvernatorului. 

— Sun eu mai încolo. Sunt în mijlocul unei autopsii. 

— De asta şi sună. Trebuie s-o opriți. 

— Poftim? 

Doctorul Wass îşi smulse mănuşile şi se duse să ia 
receptorul de pe perete. 

— Despre ce e vorba? 

Jo nu auzi decât partea lui de conversaţie. 

„Eram pe punctul să deschid craniul... N-are nicio 
logică... Au explicat de ce?” 

Se uită la Alfond, care părea la fel de uluit ca ea. Wass 
închise şi se întoarse către ei. 

— Ei, asta-i culmea! Vor să pun cadavrul în sac şi să-l 
pregătesc de transfer. 

— Transfer? Unde? sări Alfond. 

— La Boston. Un soi de agenţie preia rămăşiţele. Pare că 
n-au încredere să facă treaba un patolog dintr-un orăşel 
amărât din Maine. 

— Ce naiba se petrece? 


Doctorul Wass se uită la cadavru, care era acum golit de 
aproape toate organele. Nu mai rămăsese decât un înveliş de 
oase şi muşchi. 

— Habar n-am. 


Capitolul 9 


MAGGIE 


— Bunicul zice că acum trebuie să te supraveghem, 
spune Callie în bucătăria ei, în timp ce curățăm cele 
douăsprezece duzini de ouă pe care le-am cules după- 
amiază de la ambele noastre cârduri. 

Sunt o aglomerare frumoasă de cafeniu, alb şi albastru- 
verzui deschis, acestea din urmă de la araucanele mele. 
Astăzi am amestecat ouăle, iar mâine Luther va duce 
cartoanele la cooperativă. Să uzi şervetul şi să freci cu el 
bucăţelele de murdărie şi găinaț, să aranjezi ouăle în cofraje 
cu un echilibru artistic al culorilor e o treabă paşnică, ce-ţi 
dă o stare de zen. Exact ce am nevoie să fac, după 
evenimentele tulburătoare de aseară. Astăzi situația nu pare 
mai clară. Ştim doar că Bianca s-a cazat la Harbourtown 
Inn şi a fost văzută ultima oară de recepţioneră ieri la prânz, 
când a plecat. Înainte ca poliția să apuce dimineață să-i 
cerceteze camera, cei de la curățenie trecuseră deja pe acolo, 
drept care mă îndoiesc că agenții descoperiseră mare lucru. 

Am rămas marcată şi descumpănită din cauza situației, 
aşa că mă bucur să stau în bucătăria lui Luther şi să curăț 
distrată ouă. 

— Bunicul zice că poţi să stai la noi, dacă vrei, spune 
Callie. Poţi să dormi în camera mea. 


— Şi atunci tu unde o să dormi? 

— Sus în pod. 

Ridic privirea spre podul plin de pânze de păianjen, care 
abia dacă e mai mare decât un spațiu de acces prin care te 
târăşti, şi râd. 

— Callie, nici pomeneală să te dau afară din camera ta şi 
să te pun să dormi acolo! 

— Nu-i aşa de rău. Dorm în podul cu fân ori de câte ori 
stau să fete caprele. 

Pune delicat un ou albastru într-un cofraj. 

— Aş cam vrea să stai cu noi. 

— De ce? 

— Ar fi distractiv. Ca şi cum aş avea o mamă. 

Mă uit la ea cum ia încă un ou şi-l întoarce, căutând 
urme de murdărie. Uneori fata pare mai matură decât vârsta 
ei, dar în clipa asta pare mult mai mică şi mult mai 
vulnerabilă. Mă face să mă gândesc la o altă fată pe care am 
cunoscut-o cândva şi care nu era cu mult mai mare decât 
Callie. O fată la fel de vulnerabilă şi cu o nevoie de afecțiune 
chiar mai mare. O fată a cărei soartă încă îmi apasă 
conştiinţa. 

— Ţi-o mai aminteşti pe mama ta? o întreb. 

— Numai un pic. Bunicul mi-a zis că aveam doar trei ani 
când a murit. Spune că oraşul nu-i potrivit pentru o fetiță, 
aşa că ne-am mutat aici. 

— Bunicul tău e înțelept. 

— Tu de ce te-ai mutat aici? 

E o întrebare la care nu mă aşteptam şi la care nu vreau 
să răspund. În orice caz, nu sincer. 

— Era vremea să ies la pensie. Am ajuns în Maine în 
vizită la nişte prieteni şi am aflat că Ferma Blackberry era 
de vânzare. Unde mai pui că a venit la pachet şi cu nişte 
vecini grozavi. 

O trag în joacă de coada de cal şi ea chicoteşte. 


— Bunicului nu-i plăcea prea mult bătrâna Lilian fiindcă 
tipa tot timpul la el. Se bucură că te-ai mutat tu aici. 

— Şi eu mă bucur. 

Tăcem o clipă şi ne concentrăm la curățat ouăle şi umplut 
cofrajele. 

— Bunicul nu se vede cu nimeni, zice ea. Cu nicio femeie, 
vreau să spun. În caz că te întrebai. 

Îmi reprim un hohot de râs. Fata n-are pic de ruşine şi o 
iubesc pentru asta. 

— E ocupat cu tine, scumpo. Sunt sigură că e de-ajuns 
pentru el. 

Se deschide uşa şi intră Luther cu paşi apăsați, ducând 
doi saci umflați de cumpărături. În timp ce scoate morcovii, 
cartofii şi carnea tocată, zice: 

— Am dat peste Bonnie de la cooperativă. Zice că ouăle s- 
au vândut toate şi a întrebat când îi mai aduc. 

— La asta lucrăm acum, bunicule. 

Callie închide un cofraj şi-l adaugă la stiva din lada de 
plastic. 

— Cel puţin douăsprezece duzini, aş zice. Asta înseamnă 
optzeci şi patru de dolari. 

— O să se epuizeze într-o zi. Mai ales cu alea albastre ale 
lui Maggie printre ele. 

Se uită la mine. 

— Găinile tale trebuie să facă ouăle alea mai repede. 

— Am să discut cu fetele, îi zic eu cu un zâmbet şi închid 
ultimul carton. Mulţumesc că le duci la cooperativă, Luther. 

— Ţineţi voi socoteala ca să ştiţi cum împărțim banii? 

— Am făcut-o eu, zice Callie. 

Sigur că da. Cât am fost distrasă de crimă, fata a fost 
atentă la afacere. Nu-s prea mulți bani la mijloc, doar vreo 
douăzeci de dolari pentru ouăle de la cârdul meu, dar n-am 
s-o insult pe Callie spunându-i să păstreze şi partea mea 
din venituri. Nu ar aprecia pomana. 


— Ar fi cazul să mă întorc acasă, zic eu şi-mi iau haina 
din cuierul de pe perete. 

— Nu rămâi la cină? întreabă Callie. 

Mă gândesc la remarca visătoare pe care a făcut-o mai 
devreme, despre cum ar fi să aibă o mamă, şi-mi pare rău că 
nu pot juca rolul pentru ea astă-seară. Poate altă dată. 

— Îmi vin nişte prieteni în vizită, aşa că trebuie să mă 
apuc de gătit. Însă de-abia aştept puiul cu găluşte pe care 
mi l-ai promis. 

Zâmbeşte. 

— Numai să-mi spui când! Am să tai unul dintre cocoşi, 
numai pentru tine. 

e 

— Agenţia nu vrea să recunoască faptul că Bianca era de- 
a noastră, ceea ce e îngrijorător, spune Ben. 

El şi Declan stau la mine în bucătărie, unde rămăşiţele 
cinei încă sunt împrăştiate pe masă. Le-am servit tocană de 
miel, o mâncare la care mă întorc ori de câte ori am nevoie 
de alinare. E unul dintre motivele pentru care n-aş putea fi 
niciodată vegetariană - mi-ar lipsi tocana asta prea tare. Noi 
trei am lichidat o primă sticlă de Cabernet şi am intrat bine 
în a doua. Reumplu paharele. Mă mândresc cu faptul că pot 
să țin pasul cu bărbații la băutură. 

— Au trecut douăzeci şi patru de ore, zic eu. Ce ştim? 

— Poliția statală nu i-a confirmat identitatea, răspunde 
Declan, iar sursele lui sunt de încredere. 

E genul care-şi face asiduu relații, iar în cei şase ani de 
când locuieşte în Purity deja şi-a cultivat prieteni în poliția 
statală, departamentul local de pompieri şi biroul medicului 
legist. Asta am fost învățați cu toţii să facem, să ne cultivăm 
contacte aşa cum ai întreține o grădină, pe care o îngrijeşti 
şi o uzi până la momentul recoltei. Declan e un adevărat 
maestru la capitolul ăsta. Se poate să se datoreze înfățişării 
lui plăcute de irlandez sau copilăriei petrecute într-o serie de 


şcoli cu internat, unde capacitatea de a te împrieteni rapid 
era o condiție necesară pentru supraviețuire. 

Mă întorc către Ben. 

— Şi sursele tale de la Agenţie ce spun? 

Soarbe gânditor din vin şi pune jos paharul. 

— Nu vorbesc. 

— Poftim? 

— Numai asta şi tot ne spune ceva. Se poate să nu aibă 
acces suficient de profund ca să găsească răspunsurile, sau 
poate că le au, dar nu au şi libertatea de a-mi dezvălui 
adevărul. Nimeni nu recunoaşte dacă Bianca ta cea 
misterioasă chiar era de-a noastră. 

Rămân tăcută, reflectând la ce ştim noi despre ea, o 
femeie care avea un document de identitate fals în buzunar 
şi ale cărei amprente nu apar în nicio bază de date. O femeie 
care a stat în bucătăria asta acum o zi şi jumătate şi mi-a 
spus că a dispărut Diana Ward. Nu-mi păsa de Diana atunci 
şi nu-mi pasă nici acum, plus că orice nenorocire i s-a 
întâmplat probabil i se datorează tot ei. 

Numai că Bianca e moartă, eu am fost târâtă într-o 
anchetă de crimă, iar cumva încurcătura asta e legată de 
Diana. Întotdeauna aşa pare să fie. 

— Spune-mi despre documentul de identitate al Biancăi, 
zic eu. 

— Avea un permis de conducere din Colorado emis pe 
numele de Bianca Miskova, replică Declan. Vârsta: treizeci 
şi trei de ani. Păr negru, ochi căprui, unu şaptezeci înălțime, 
cincizeci şi nouă de kilograme. Sună corect? 

— Da. 

— E fals. 

— Cât de bun? 

— Pe atât de bun pe cât îl pot face ai noştri. 

— Deci ar fi putut să fie de-a noastră. 


— Sau ar fi putut să joace la altă echipă. Ceea ce 
înseamnă cel mai probabil SVR. 

Serviciul de Informaţii Externe al Rusiei. Clar nu sunt 
nişte amatori când vine vorba de plantat agenţi inactivi şi 
oferit documente false excelente. 

— Atunci cine-a omorât-o? întreb eu. Au fost ei sau am 
fost noi? 

Întrebarea mea e întâmpinată cu tăcere. Nici Ben, nici 
Declan n-au un răspuns. Nici eu, cel puțin nu ceva care să 
aibă logică. 

Vorbeşte Declan: 

— Maggie, trebuie să aflăm mai multe despre motivul 
pentru care te-a căutat Bianca. Ai zis că voia să dea deo 
fostă colegă de-a ta. 

— lar eu n-am putut s-o ajut. Au trecut ani de zile de 
când nu mi-am mai văzut colega şi habar n-am unde e 
acum. 

— Câţi ani? 

— Şaisprezece. 

— Nu atunci ai plecat din Agenţie? 

Dau din cap că da. 

— Iar ea e unul dintre motivele pentru care mi-am dat 
demisia. 

— Unul? 

— Principalul. 

— Cine era colega asta? întreabă Ben. Nu ne-ai spus 
niciodată cum o cheamă. 

Nu răspund imediat. În schimb, iau bolurile goale de 
tocană şi le duc la chiuvetă. Acolo stau cu spatele la ei şi mă 
uit la reflexia mea din fereastra bucătăriei. Afară e întuneric 
şi, cu excepţia unei străluciri slabe dinspre cabana lui 
Luther, peisajul e negru. Am ales proprietatea asta pentru 
izolarea şi intimitatea pe care le oferă. Dar tot ăsta e şi 


dezavantajul locului. Sunt singură-singurică aici, doar o 
femeie cu găinile ei. 

Mă întorc către cei doi. 

— O cheamă Diana Ward. 

Ori nu le e cunoscut numele, ori sunt prea pricepuţi să-şi 
ascundă reacțiile. Cel mai probabil n-o cunosc. Suntem din 
garda veche, iar Diana ar fi fost în şcoala generală pe 
vremea când ne primeam noi primele misiuni pe teren. În 
plus, ei au lucrat la alte contracte decât mine. Declan în 
Europa de Est. Ben în Orientul Mijlociu. Probabil că n-au 
dat niciodată cu ochii de ea. 

— Iar acum a dispărut? vrea să ştie Ben. 

— Bianca voia s-o ajut s-o localizeze. I-am spus că habar 
n-am unde e. 

— E adevărat? 

Mă uit când la unul, când la altul. 

— Nu mă credeţi? 

Ben râde. 

— De când ne cunoaştem, Maggie? 

— De treizeci şi opt de ani? De la Fermă. 

— Adică de mai mult timp decât o cunosc pe nevastă- 
mea, iar când Evelyn a murit încă mai erau al naibii de 
multe pe care nu le ştia despre mine. Lucruri pe care nui 
le-am spus. Lucruri în privința cărora am mințit. 

— Nu mint în această privinţă. 

— Dar nici nu ne-ai spus toată povestea. 

— La noi nu face parte din fişa postului. 

— Acum nu eşti la serviciu. Eşti între prieteni. Nu te 
putem ajuta dacă ne ascunzi ceva. 

Mă întorc la masă şi mă aşez. Noi trei ne cunoaştem de 
tare multă vreme. Acum treizeci şi opt de ani eu eram aia 
mică din acest trio, recrutată direct de la facultate, dar deja 
eram sigură pe mine. Prea sigură. Crescusem meşterind la 
tractoare vechi şi mânând oi în timp ce locuiam cu un tată 


alcoolic la o fermă cu o ipotecă ucigătoare. Reuşisem să 
scap din New Mexico turnând gogoşi la interviul pentru 
facultate şi primisem o bursă completă la Universitatea 
Georgetown, unde toată lumea din jurul meu părea genială. 
Notele cele mai bune şi punctajele SAT stratosferice nu 
fuseseră suficient să mă disting dintre ceilalți, dar crezusem 
că am o scânteie de ceva deosebit. Un simț al supraviețuirii, 
o capacitate de a mă strecura afară din orice situație. 

Tabăra de pregătire de la CIA îmi scosese ideea aceea din 
cap. Poate că bifasem toate criteriile de recrutare potrivite, 
dar, după Fermă, nu mai aveam iluzia că sunt deosebită, 
deoarece colegii mei erau la fel de deosebiți, altfel nici n-ar fi 
intrat pe uşă. 

— Adevărul e că realmente nu ştiu unde e Diana, zic eu. 
Ca să fiu complet sinceră, mi se rupe dacă e vie sau moartă. 

— Simt un pic de acreală aici? întreabă Declan. 

— Da. 

— Ce ţi-a făcut? 

Stau un pic, căutând cuvintele potrivite ca să descriu 
cum a aprins Diana scânteia care mi-a distrus cariera. 
Viaţa. 

— M-a transformat în trădătoare, replic eu. 

Adevărul e mult mai complicat, dar, atunci când trăieşti 
într-o lume a oglinzilor, adevărul e mereu distorsionat. De 
prea multe ori ceea ce alegem să vedem în timp ce ignorăm 
toate părticelele care nu ne convin, detaliile insistente, ne 
distorsionează percepţia. Tânjim după claritate, aşa că ne 
mințim singuri. 

lar ceea ce mi-am spus în aceşti şaisprezece ani e că 
Diana Ward m-a distrus când, de fapt, mi-am făcut-o cu 
mâna mea. 


Capitolul 10 


Cu douăzeci şi patru de ani în urmă 


Întrebarea De ce nu? mă face să alerg online după zboruri 
ieftine spre Londra, la şase luni după ce l-am cunoscut pe 
Danny Gallagher. De ce nu? îmi zic eu în timp ce-mi fac 
valiza şi merg cu taxiul de la apartamentul meu din Reston 
la aeroport. Nu l-am mai văzut de la Bangkok pe Danny 
Gallagher, un agațament care a ajuns să dureze toate cele 
patru zile ale vacanței mele acolo. Împreună am cutreierat 
temple, ne-am îndopat cu mâncare de la tarabele stradale, 
am plutit pe khlonguri în bărci cu coada lungă şi, desigur, 
am făcut sex, genul acela de futai înnebunitor şi plin de 
abandon care e posibil numai atunci când crezi că n-o să-l 
mai vezi pe omul respectiv. 

Şi totuşi iată-mă într-un zbor de noapte spre Londra, 
fiindcă în cele şase luni care au trecut de la Bangkok n-am 
încetat să mă gândesc la el. Toate vederile pe care le-a trimis 
mi l-au menținut proaspăt în minte. Cea cu elefant din 
Chiang Mai, cea cu răsăritul deasupra templului de la Siem 
Reap, cea cu peştera maimuțelor de la Kuala Lumpur, 
fiecare cu un mesaj concis şi plin de sevă despre ce 
mâncăruri noi mai încercase, ce nouă minune mai văzuse. 
Citindu-le, mă cuprindea dorul de zilele în care priveam 
lumea ca pe un loc de joacă fericit, nu ca pe o zonă de 
război. Apoi vederile au început să sosească de la Londra, cu 
imagini turistice cu Turnul, bijuteriile coroanei şi Podul 
Londrei. Chiar dacă e epoca e-mailului, el a continuat să 
trimită vederi, pentru că deveniseră un ritual caraghios al 
nostru şi la fiecare câteva săptămâni mai găseam una în 
căsuţa poştală. 


După care a trecut o lună fără să sosească nimic. Atunci 
mi-am dat seama că mă ataşasem prea tare de ritual. M-am 
pomenit verificând şi răsverificând locaşul gol, întrebându- 
mă dacă asta însemna că lucrurile între noi se terminaseră, 
dacă el cunoscuse pe altcineva sau se săturase de 
corespondența noastră unilaterală. Sau dacă, Doamne 
fereşte, păţise ceva. 

Atunci am scos adresa de e-mail pe care mi-o dăduse în 
ziua despărțirii. Nu făcusem niciun gest să-l contactez, dar 
după opt săptămâni de tăcere hotărârea mea a cedat, în cele 
din urmă. 


Merg la Londra peste câteva săptămâni, cu treburi. 
Vrei să luăm cina? 


Am făcut click pe „Trimite”. Mi l-am închipuit derulând 
prin corespondența electronică. Avea să vadă mesajul de la 
mine şi să se întrebe de ce luam legătura cu el după atâtea 
luni. Oare avea să-l deschidă sau să deruleze mai departe? 

Mă pregăteam să închid laptopul când am auzit alerta de 
intrare a e-mailului său în căsuţa mea de mesaje primite. 

Trei săptămâni mai încolo, zbor peste Atlantic. Mereu m- 
am priceput să dorm în avioane, chiar şi pe cea mai agitată 
vreme, dar în cursa asta sunt trează de-a binelea, 
întrebându-mă dacă nu cumva fac o greşeală. Dacă am să 
mă uit o dată la el şi o să văd un alt Danny, nu amantul 
lustruit de strălucirea caldă a amintirilor, ci un Danny cu 
dinți stricați şi început de chelie. Nu i-am făcut poze la 
Bangkok şi nici el mie. Urmează să fim amândoi dezamăgiți. 

Acum totul pare sortit eşecului. Mă cazez în hotelul meu 
din Londra, fac un duş şi mă prăbuşesc pe pat, dar tot nu 
pot să dorm, cu gândul la seara care mă aşteaptă. Mă 
întâlnesc cu el la un restaurant la ora opt. Teren neutru. Pe 
asta am insistat pentru reîntâlnirea noastră. Nu vreau să 


apară la mine la hotel şi nici să bat eu la uşa 
apartamentului lui, fiindcă amândouă locurile prezintă 
dificultăți când se pune problema unei fugi elegante. Ţin să 
am întotdeauna un traseu de fugă plănuit, indiferent că e 
vorba de un schimb de focuri sau de o seară romantică, iar 
un restaurant e un loc sigur de întâlnire. Deja mi-am 
construit scuza: „Îmi pare rău că nu ne putem vedea mai 
mult, dar nu stau în oraş decât pentru câteva nopţi”. 

A rezervat pentru noi o masă la un local numit Ballade, 
din Mayfair. Nu mi-e cunoscut, dar a trecut un an şi 
jumătate de când n-am mai fost la Londra, unde 
restaurantele noi răsar precum ciupercile după ploaie. O 
privire aruncată online pe meniu îmi spune că nu-i genul de 
stabiliment la care te duci în blugi şi geacă. E genul de loc 
care necesită rochie şi pantofi cu toc, pe care se întâmplă să 
le am la mine, fiindcă „Fii pregătit!” e o deviză nu numai 
pentru cercetaşi. 

La şase şi jumătate seara, mă dau jos din pat şi mă 
îmbrac, trăgându-mi fermoarul armurii mele de mătase 
albastră din seara aceea. Pantofii îmi sunt eleganți ca o 
sculptură, chiar dacă tocurile n-au decât cinci centimetri, o 
înălțime potrivită ca să te deplasezi sau să alergi pe străzile 
cu piatră cubică. În ciuda machiajului, tot mai văd umbre 
sub ochi şi epuizare pe față, dar n-am ce face în privința 
asta. Dezastru sau nu, păzea că mă duc. 

lau metroul de la Covent Garden la Green Park, 
alăturându-mă celorlalți petrecăreți pentru o seară în oraş. 
Par tare tineri călătorii ăştia, mai ales când îmi văd reflexia 
în geam. N-am decât treizeci şi şase de ani, dar deja am 
adunat poveşti nefericite cât pentru o viață. Mă întreb dacă 
o să mai adaug una pe listă în seara asta. M-am dus cu 
avionul tocmai până la Londra ca să mă întâlnesc cu un prinț 
care s-a dovedit a fi broscoi. La Green Park, mă dau jos din 
metrou şi mă alătur fluxului de pasageri care se desparte şi 


se îndreaptă către magistrala Jubilee. Pe peron văd fete în 
fustă mini, băieţi cu geci cu sigle de cluburi de fotbal, cu 
toții însetați de următoarea băutură. Sunt complet trează. 
Nu beau niciodată înainte de o operaţiune, iar la aşa ceva 
simt că particip astă-seară. Operaţiunea Danny. 

E doar o cină şi poate sex. Şi după aia? 

Ştiu cum să dispar. E specialitatea mea. 

Drumul pe magistrala Jubilee până la Bond Street e scurt 
şi ies din staţie în ceea ce percep drept un carnaval de 
zgomot şi lumină. E doar o seară normală de sâmbătă la 
Londra, dar în starea mea de om nedormit totul e prea 
zgomotos, prea agitat. Prea mult. 

Firma de la Ballade e discretă şi cât pe ce să trec pe lângă 
restaurant. Nu există vitrine, nimic care să indice ce fel de 
afacere se află dincolo de peretele de lemn deschis la 
culoare. Uşa e masivă şi decorată cu nichel lustruit, demnă 
de o fortăreață. Când o deschid, mă simt de parcă aş lua cu 
asalt un castel. 

Din agitația străzii păşesc într-un cocon de eleganță 
discretă. O domnişoară cu ten perfect şi tunsoare castron 
răsare ca prin farmec să mă întâmpine. Peste umărul ei văd 
o sală de mese cu fețe albe, servicii de pahare cu picior 
sclipitoare şi oameni frumoşi. Nici urmă de blugi. 

— O rezervare pe numele Danny Gallagher, îi spun eu. 

Nici măcar nu se uită la lista de rezervări; într-un local 
atât de exclusivist, ştie care mese sunt antamate şi de către 
cine. 

— Mă tem că domnul doctor Gallagher încă n-a ajuns. A 
sunat să spună că întârzie. Daţi-mi voie să vă conduc la 
masa dumneavoastră. 

O urmez în sală, unde mă aşază la o masă de două 
persoane, aproape de bucătărie. Nu-i cea mai bună din 
local, dar îmi oferă un punct din care să-i văd bine pe 
ceilalți clienți şi e un loc pe care l-aş căuta oricum 


instinctiv. Îmi este adus un pahar de şampanie, nesolicitat. 
E genul de local unde bărbați mai în vârstă cinează cu femei 
cu douăzeci de ani mai tinere, unde nimeni nu ridică tonul 
şi nu se sinchiseşte să se uite la prețurile din meniu. Sorb 
şampania şi arunc o privire la ceas. 

Danny a întârziat zece minute. 

Mintea îmi zboară la ce-i mai rău. A avut un accident. A 
fost jefuit. A intrat în panică şi o să achit eu nota. O carieră 
în care doar am anticipat ce se poate întâmpla mai rău m-a 
făcut pesimistă şi, cu toate că şampania mă însuflețeşte şi 
stau într-o sală de mese splendidă, sunt neliniştită. 

Până când intră Danny. 

Nu e Danny cel jerpelit pe care mi-l amintesc din piața 
aglomerată din Bangkok unde am stat la o masă de plastic, 
îndopându-ne cu supă de vită cu tăiței. Danny de acum e 
tuns cu grijă şi îmbrăcat într-o cămaşă din oxford şi sacou, 
iar în loc de un rucsac uzat pe umăr are o servietă din piele. 
Se apleacă, îmi depune un sărut uşor şi ciudat de timid pe 
obraz şi se aşază pe scaunul de vizavi de mine. În ciuda a 
patru nopţi fierbinți la Bangkok, încă suntem nişte străini 
unul pentru altul. Trebuie să-mi adaptez imaginea despre el 
din mintea mea ca să fac loc acestei versiuni actualizate, dar 
toate schimbările nu sunt decât superficiale. Acum poartă 
costum şi cravată, dar zâmbetul e la fel cum mi-l aminteam. 

Mă aplec spre el şi murmur: 

— Dumnezeule, Danny! Restaurantul ăsta e ceva 
deosebit. Mă tem că cina are să te coste... 

— O căruţă de bani plus salariul pe o lună. Ştiu. Dar eşti 
aici, iar eu vreau să sărbătoresc. 

Cercetează încăperea din priviri. 

— E prima oară când vin aici. Am auzit că e imposibil să 
obţii o masă. 

— Şi cum ai reuşit? 


— Unul dintre cei care spală vase mi-e pacient şi m-a 
strecurat el în registru. 

Coboară glasul până la şoaptă: 

— Acum hai să ne prefacem că suntem cu adevărat în 
largul nostru! 

La care eu trebuie să râd, fiindcă totul mi se pare o 
mascaradă, doi vagabonzi costumaţi. Danny mă face să mă 
simt ca o versiune mai tânără şi mai liberă a mea, de 
dinainte să fiu obligată să cresc. De dinainte să mi se 
deschidă ochii în privința tuturor locurilor întunecate ale 
lumii. 

— Tu la costum. Nu m-am gândit niciodată la tine aşa, zic 
eu. 

— Mă temeam că nu te-ai gândit deloc, după Bangkok. 

— Cum să nu? Toate vederile alea! 

Tresare. 

— Prea mult? 

— Nu, a fost drăguţ. Nimeni nu mai trimite vederi. După 
care n-am mai ştiut nimic de tine luni întregi şi mi-am dat 
seama cât de mult le simțeam lipsa. 

— Am crezut că te-ai săturat să tot primeşti veşti de la 
mine. 

Mă priveşte fix, iar ochii lui verzi reflectă lumina 
lumânării care pâlpâie pe masă. 

— Nu c-am fi plănuit să ne mai vedem vreodată. Când mi- 
ai trimis e-mailul, am fost surprins. 

— Şi eu, recunosc. 

Ospătarul ne aduce meniurile, precum şi încă un pahar 
de şampanie. 

Danny ia o înghițitură şi pe buză îi rămâne un strop 
sclipitor. Brusc îmi vine în minte o amintire vie a buzelor 
acelora pe sânul meu, a dinţilor lui pe sfârc şi-mi aduc 
aminte mâinile lui late cuprinzându-mi şoldurile când 
împingea în mine. Zguduită de revărsarea de imagini, 


deschid meniul. Nu e scris niciun preț şi-i arunc o privire 
îngrijorată peste masă lui Danny. 

— Al tău are prețuri? şoptesc eu. 

— Îţi faci griji că nu-mi permit, nu-i aşa? 

— Să nu fim caraghioşi! De ce nu plătim nemțeşte? 

— Relaxează-te! Acum am o slujbă stabilă. Pot să plătesc 
în rate. 

Râzând, mă las la loc pe scaun. Pot să bag majoritatea 
bărbaților sub masă la băutură, dar, în seara asta, din 
pricina decalajului de fus orar şi a stomacului gol, şampania 
m-a lovit zdravăn, iar alcoolul îmi spumegă prin sânge. Văd 
totul uşor neclar, sala care şuşoteşte, fețele de masă din 
pânză. Şi pe Danny. Nu Danny cel ars de soare şi boțţit de la 
Bangkok, ci o versiune prezentabilă şi ispititoare a lui. Sorb 
şampania, punând paie pe foc în timp ce încerc să particip 
în continuare la discuţie. 

— Spune-mi despre noua ta slujbă, zic eu. 

— A fost nevoie să mă adaptez. 

— Nu pari din cale-afară de încântat de ea. 

Dă din umeri. 

— E medicină standard. Acum însă am un program 
regulat şi un salariu bunicel. 

— Şi n-ai plăgi împuşcate sau malarie de tratat. Ţi-e dor 
de aşa ceva? 

— Mi-e dor de provocare. De nevoia de a mă descurca 
într-o situaţie de criză numai cu strictul necesar. Însă 
mama e fericită să mă aibă din nou în țară. Nu mi-am dat 
seama cât de greu i-a fost de când a murit tata. Trebuia să 
vin acasă. 

Îmi zâmbeşte. 

— De-abia aşteaptă să te cunoască. 

Mă opresc la jumătatea înghiţiturii, cu paharul la buze. 
Mama lui. Nu la asta mă aşteptasem. 

— I-ai spus despre mine? 


— N-ar fi trebuit? 

— Nu prea suntem în stadiul „hai s-o cunoşti pe mama”. 

— Nu-i înfricoşătoare sau aşa ceva, te asigur. Mă rog, 
poate că, un picuţ. 

Face o pauză. 

— Dar nu în stilul unui ucigaş în serie. 

Acum m-a făcut iar să râd, aşa cum n-am mai râs de luni 
de zile. Sunt atât de concentrată la el că nu percep agitația 
din celălalt capăt al sălii până nu se face ţăndări un pahar 
pe podea şi nu începe o femeie să tipe. Ne întoarcem 
amândoi să ne uităm. 

Un bărbat e căzut în față pe scaun şi se apucă de gât cu 
amândouă mâinile. Chiar din partea cealaltă a încăperii îi 
văd teroarea de pe față când se chinuie să respire. 

Într-o clipită, Danny a sărit de pe scaun şi se repede într- 
acolo. Toată lumea rămâne cu gura căscată în timp ce el se 
apleacă în spatele bărbatului în suferință şi-l cuprinde cu 
brațele pe după mijloc. Fără şovăială, fără să caute stângace 
poziția potrivită, Danny trece la treabă, trăgându-şi în sus 
pumnii pe burta omului. De trei ori. De cinci ori. Smuceşte 
cu atâta putere că scaunul zgârie podeaua şi se loveşte de 
ea. 

Bărbatul devine moale. 

Danny îl loveşte în spate, bătând în el ca la tobă, după 
care îl apucă de mijloc şi repetă împingerile abdominale. Iar 
şi iar. 

Bărbatului i se lasă capul în față. 

Danny îl trage jos de pe scaun pe bărbatul acum în stare 
de inconştiență şi-l pune pe podea. 

— Maggie! strigă el. Am nevoie de geanta mea! 

Înşfac geanta de piele de pe scaun şi dau fuga în partea 
cealaltă a încăperii, trecând pe lângă un public cu oameni 
încremeniți la locurile lor. Cât scotoceşte Danny după 
instrumentele medicale, eu nu-mi pot lua ochii de la fața 


bărbatului inconştient. E trecut de şaizeci de ani, are păr 
cărunt şi grumaz de taur, un om care cu siguranță s-a 
bucurat toată viața de mese alese şi pe care a ajuns să-l 
omoare cea de acum. Sacoul lui elegant croit îmi spune că-şi 
poate permite foarte bine un restaurant ca Ballade, dar 
averea nu-l poate salva din situația asta. Sângele lui a 
rămas fără oxigen şi pieptul nu i se mişcă. Îngenunchez şi-i 
iau pulsul la carotidă, încă e prezent, dar neregulat. 

La spatele meu icneşte o femeie: 

— Ce faci? 

Danny a scos un bisturiu din geantă. 

Ştiu ce urmează să facă. Nu are de ales, fiindcă 
ambulanța n-o să ajungă la timp să-l salveze pe bărbat. 
Înşfac şervetele de pânză de pe masă şi mă aplec peste gâtul 
omului, gata să adun sângele. În mâinile potrivite, o 
cricotirotomie e o procedură simplă, dar în mâinile 
nepotrivite poate fi dezastruoasă. Am văzut-o executată o 
singură dată pe un câmp înnoroit, pe un bărbat al cărui gât 
fusese zdrobit de şrapnel. A fost un ultim efort de a-i salva 
viața, întreprins de un coleg care nu mai făcuse aşa ceva şi 
al cărui bisturiu tremurând a ciupit o arteră, dezlănțuind 
un torent de sânge. 

Numai că Danny ştie ce face. Îşi găseşte imediat reperele, 
apasă bisturiul pe gât şi taie în membrana cricotiroidă. 

Femeia din spatele meu ţipă: 

— l-ai tăiat gâtul! 

Apăs un şervet pe gâtul bărbatului, absorbind sângele 
care picură din rană. Traheea e acum deschisă şi aerul 
şuieră din incizie, dar bărbatul are un gât atât de gros încât 
atunci când trage aer în piept țesuturile moi se prăbuşesc 
peste rană, sigilând-o. Trebuie să i-o ținem deschisă. 

În apropiere stă un chelner care priveşte cu ochii mari. 
Sar şi-i smulg pixul din buzunar. În câteva secunde l-am şi 
deşurubat şi-i întind capătul gol lui Danny. 


Îmi aruncă o privire surprinsă, apoi înfige pixul în rană, 
deschizând incizia. Aerul năvăleşte înăuntru şi afară, iar 
buzele vinete ale bărbatului încep să se facă roz. Abia atunci 
auzim vaietul salvării care se apropie. 

Până ajung paramedicii să-l scoată pe targă din sala de 
mese, bărbatul îşi mişcă deja braţele, începe să se uite în 
jurul lui derutat şi foarte viu. Zguduiți, Danny şi cu mine ne 
întoarcem la masă. Remarc faptul că are cămaşa stropită cu 
sânge, iar când cobor privirea la mine îmi dau seama că şi 
rochia mea de mătase e pătată. Cu toate că a lucrat eficient 
şi calm, acum pare şocat, de parcă abia i-ar fi dat prin minte 
cât de prost ar fi putut să se termine totul. Ar fi putut să-i 
alunece bisturiul şi încăperea ar fi fost acum scăldată în 
sânge. Nu scoatem o vorbă, doar stăm în tăcere. Întregul 
restaurant a tăcut şi el, iar masa la care a leşinat bărbatul e 
acum goală, cei de la ea au plecat, abandonând mâncarea. 

Danny mă întreabă încet: 

— De unde ai ştiut? 

— Ce să ştiu? 

— Ce să faci, ce mi-ar trebui. Şervetele. Pixul pe post de 
canulă. 

Se încruntă la mine. 

— De parcă ai mai fi făcut aşa ceva. 

Mă gândesc la ziua aceea în care am îngenuncheat în 
câmpul plin de noroi când încercam să-i salvăm viața 
colegului nostru. Îmi aduc aminte prima tăietură în gâtul 
lui, sângele arterial țâşnind cu putere şi cum i s-au 
încețoşat ochii a moarte. 

— Am văzut o dată, zic. 

— Unde? 

— La televizor. Într-un serial medical. 

— La televizor? 

— Da. 


Mă fixează cu privirea, de parcă nu s-ar putea hotări dacă 
să mă creadă sau nu. Dacă nu mă crede acum, ce alte 
îndoieli o să mai adune despre mine? Câte o să se strângă 
până să-şi dea seama că femeia care stă în fața lui e doar o 
iluzie? 

— Domnule doctor Gallagher? 

Ridicăm ochii şi dăm cu ei de un chelner care stă lângă 
masa noastră. Primul gând e că urmează să ne arunce afară 
din restaurant din cauza hainelor pătate de sânge. În 
schimb, îi pune dinainte lui Danny o carte de vizită cu fața 
în jos. 

— Unul dintre ceilalți clienți acoperă costul mesei 
dumneavoastră din această seară. Zice să vă simțiți liberi să 
comandațţi orice doriți, inclusiv din lista noastră de vinuri. 

— Serios? 

Danny îmi aruncă o privire surprinsă. 

— La ce masă stă? 

— Ar prefera să discute între patru ochi cu 
dumneavoastră, dacă sunați mâine la numărul acela. Poftă 
bună! Şi vă mulțumesc. 

Dă din cap şi în direcția mea. 

— Amândurora. 

Fac ochii roată prin sală, întrebându-mă care client a fost 
atât de generos încât să ne facă cinste cu masa, dar nu se 
uită nimeni la noi. Indiferent cine e, a ales să rămână 
anonim deocamdată. 

— Ce scrie pe cartea de vizită? întreb eu. 

Danny se încruntă la ea, după care mi-o întinde. 

Pe față are tipărit „Galen Medical Concierge” şi un număr 
de telefon. O întorc şi văd că cineva a scris în grabă un 
mesaj scurt: „Facem angajări. Haideţi să stăm de vorbă!” 

— O să suni? întreb, înapoindu-i cartea. 

— Poate. Mă mai gândesc. 

O vâră în buzunar. 


— În seara asta însă, aş prefera să mă gândesc la noi şi... 
— Şi? 

Se concentrează pe mine. 

— Şi la ce urmează. 


Capitolul 11 


În prezent 


Declan se ridică de la masa din bucătăria mea şi deschide 
dulapul unde-mi ţin comoara. Nu scotchul single malt de 
toate zilele pe care-l cumpăr de la băcănie, ci băutura de 
preț. A fost suficient de des pe la mine ca să ştie unde-l 
dosesc, iar acum scoate sticla mea de Longmorn de treizeci 
de ani. Dă la o parte sticlele goale de vin de pe masă şi o 
aşază cu zgomot pe cea de whisky, semn că discuţia e pe 
cale să devină serioasă. Strânge buzele cu hotărâre cât 
toarnă whisky în trei pahare şi împinge unul către mine. Nu 
mă ating de el imediat, ci mă uit pur şi simplu cum Ben şi 
Declan ridică paharele şi iau prima înghițitură. Am dat de 
gustul whiskyului bun târziu în viaţă şi mă enervează să 
văd că atât de mult din rezerva mea se duce pe gâtlejurile 
altora, chiar dacă îmi sunt cei mai apropiaţi prieteni. 

— Şi a acceptat slujba la acel concierge medical? întreabă 
Ben. 

— Oferta era mult prea tentantă ca să-i reziste. Salariul, 
beneficiile. Venea cu un apartament plătit de firmă în cea 
mai bună zonă a Londrei. Cel mai important, mama lui avea 
nevoie disperată de ajutor să-şi plătească ipoteca, iar 
acceptând slujba i-a putut face ultimii ani confortabili. Aşa 
că a acceptat. Fără tragere de inimă. 

— De ce fără tragere de inimă? 


— Din cauza a ceea ce reprezenta clinica Galen pentru el. 
Concierge medicali sunt pentru puţinii privilegiați. Pentru 
oamenii suficient de bogaţi ca să plătească încât să fie în 
afara sistemului de care trebuie să se folosească restul 
lumii. Pocnesc din degete şi apare ca prin farmec un doctor 
cu orice pilule de care se întâmplă să aibă nevoie. 

— Eu m-aş înscrie la aşa ceva, zice Ben. 

— Nu la prețurile pe care le percepea Galen. 

Ridic în cele din urmă paharul şi sorb din el. Odată cu 
înțepătura de pe limbă vin şi amintirile de la Londra. Ale 
primei dăți când am gustat Longmorn cu Danny. 

— Deci s-a dus să lucreze la Galen, spune Declan. Şi ce 
legătură are asta cu Diana Ward? 

— Asta a adus-o pe Diana în viețile noastre. De aceea a 
intrat Danny în atenţia ei. Clinica Galen a dus la Diana. 
Care a dus la toate nenorocitele de chestii care n-au mers 
cum trebuie. 

— Povesteşte-ne despre Diana Ward. Cum şi de unde a 
intrat în peisaj? 

Las jos paharul, încă simțind pişcătura whiskyului. 

— Istanbul. Totul a început la Istanbul. 


Capitolul 12 


Istanbul, cu optsprezece ani în urmă 


Cineva e cu ochii pe mine. Cineva e mereu cu ochii pe 
mine, indiferent dacă sunt copiii curioşi de pe stradă, 
vânzătorii insistenți de covoare sau poate agenții de la Milli 
Istihbarat Teşkilati, cunoscută şi ca MIT, Agenţia Naţională 
de Informaţii a Turciei, deşi nu există niciun motiv să fiu 
considerată persoană de interes. Nu sunt decât o femeie de 


afaceri americană care se duce pe jos la biroul ei din 
apropierea Pieței Taksim. Cu toate astea, trebuie să 
presupun că mă urmăresc, aşa că în fiecare dimineaţă când 
deschid ochii în apartamentul meu din Istanbul mă 
pregătesc mental pentru încă o zi de de-a v-aţi ascunselea. 
Nu cred că în apartamentul meu sunt microfoane sau că îmi 
e ascultat telefonul fix, dar mă comport ca şi cum ar fi. 
Bătrâna care mătură la cafeneaua de peste alee pare să-mi 
țină socoteala când vin şi plec, dar asta ar fi putea fi doar 
pentru că e băgăcioasa cartierului. Sau o fi plătită de MIT să 
mă urmărească? Serviciului de informații al Turciei îi place 
să stea cu ochii pe toți străinii rezidenți şi, când ies din 
apartament şi traversez aglomerata Piață Taksim, există 
şanse mari să se țină cineva după mine, aşa că mă 
străduiesc cât pot de mult să par relaxată, plictisită chiar. 

În dimineața asta casc în mers, dar e un căscat sincer, 
consecință a faptului că am stat încă o seară până târziu în 
oraş, zburdând din bar în bar şi făcându-mi prieteni noi. 
Noaptea sunt o ființă foarte sociabilă. Ziua sunt hărnicuță 
ca o albină, făcând ceea ce fac, timp de cinci zile pe 
săptămână. Ajung la vechea clădire cu patru niveluri care 
găzduieşte Europa Global Logistics şi urc două rânduri de 
scări de lemn care scârțâie până la birourile noastre. Firma 
de la uşă e discretă, special gândită să nu impresioneze. 
Transmite către public mesajul de „Nu ne dorim cu tot 
dinadinsul să lucrăm cu dumneavoastră” şi, ca să-l 
descurajeze şi mai tare, există o tastatură de securitate de la 
care vizitatorilor li se cere să introducă un cod doar ca să 
intre pe uşă. 

Îmi introduc codul de şase cifre şi păşesc înăuntru, 
încăperea din față e mobilată cu două birouri şi arată a ceea 
ce se presupune că e, adică avanpostul unei firmei 
internaționale specializate în logistică pentru importuri şi 
exporturi. Un birou e acoperit de dosare cu formulare 


vamale americane, formulare despre importatori, facturi 
pentru transport şi cărți cu reglementări pentru țări din 
toată lumea. Pe al doilea birou, pe care se află o plăcuţă cu 
numele meu, „Margaret Porter”, sunt stive înalte de bucăți 
de material într-un curcubeu de culori: mătase lucioasă din 
Thailanda, brocart din Belgia, țesături bogat detaliate din 
Turcia. Dincolo de biroul meu se află un suport de haine pe 
care sunt înghesuite mostre de rochii de la creatori de modă 
din Istanbul, care merg la New York. Mă concentrez pe modă 
şi textile şi, dacă sunt aruncată într-o încăpere cu oameni 
de afaceri din domeniul importurilor şi exporturilor, ştiu 
suficiente despre subiect încât să mă descurc mai mult 
decât bine. 

Străbat încăperea din față până la uşa interioară, unde 
introduc încă un cod de securitate şi păşesc în locul unde se 
desfăşoară adevărata afacere a Europa Global Logistics. 
Pornesc cafetiera, după care mă aşez să citesc ultimele 
telegrame de la sediul central, trimise de la consulatul 
Statelor Unite printr-o conexiune securizată. Nu s-a 
întâmplat nimic memorabil pe plan local în ultimele 
douăzeci şi patru de ore, dar colegul meu Gavin şi cu mine 
avem diverse sarcini care clocotesc pe mai multe ochiuri, fie 
dezvoltarea unui contact, fie o sursă nouă pe care aş vrea s- 
o abordez şi pentru care aştept aprobare de la sediul 
central. Bat un raport în care înşir motivele pentru care 
propun noua sursă şi solicit informaţii suplimentare înainte 
de abordarea inițială. 

Îl aud sosind pe Gavin, al cărui birou e în încăperea 
alăturată. Mă salută cu obişnuitul lui salut în aer şi se duce 
glonț la cafetieră. Ne vedem fiecare de treaba noastră, aşa 
procedăm de obicei, stăm la birou şi ne tastăm rapoartele şi 
telegramele la calculator. Gavin gestionează vânzările 
globale de „utilaje agricole”, ceea ce necesită drumuri 
ocazionale în zone rurale mai puțin dezvoltate de la granița 


dintre Turcia şi Siria. Uneori călătoresc şi eu cu el, în 
aparenţă ca să vizitez fabrici de textile şi covoare. Gavin e cu 
cincisprezece ani mai mare ca mine şi, după treizeci de ani 
pe teren, îşi doreşte cu disperare să iasă la pensie. Ar face-o 
dacă n-ar avea o ipotecă zdravănă de plătit acasă şi doi copii 
care merg la universități particulare - probabil o să fie 
nevoit să muncească până o să dea colțul. Suntem 
împreună la postul din Istanbul de trei ani şi jumătate, n- 
am avut nicio ceartă serioasă şi de obicei nu ne călcăm pe 
nervi unul pe altul. 

În meseria noastră, asta intră la categoria „parteneriat de 
vis”. 

Verific ultimele detalii ale prezentării de modă de diseară, 
la care vor lua parte creatori în curs de afirmare din 
Istanbul. În public vor fi jurnalişti, exportatori, achizitori şi 
multe dintre femeile cele mai elegante din oraş. O să fiu şi 
eu. Ăsta e un eveniment unde e de aşteptat să apară cineva 
din falsul meu domeniu. 

După aceea îmi confirm rezervările la avion pentru scurta 
vacanţă pe care am în plan s-o iau peste trei zile. De fiecare 
dată când prind ocazia, zbor la Londra ca să-l vizitez pe 
Danny şi simplul gând că-l voi revedea mă bine dispune. Nu 
ne vedem suficient de des, iar rezultatul e că şase ani mai 
târziu încă nu ne mai săturăm unul de altul. E adevărat, 
mai răruț e mai drăguţ, dar şi ajunge să te mănânce mai 
tare acolo jos. E un aranjament care ne convine — cel puțin 
mie. Prea mult timp împreună ar necesita prea multă 
sinceritate între noi, iar eu nu sunt gata să-mi iau un 
asemenea angajament. Ce pot să-i ofer sunt rendez-vous-uri 
la Londra, Paris sau Lisabona, după care ne întoarcem 
amândoi la viețile noastre separate, în care suntem şi aşa 
suficient de ocupați. 

— Eşti gata pentru diseară? 


Ridic privirea la Gavin, care stă în fața biroului meu, 
sorbind din cafea. Arată obosit în dimineața asta, părul 
castaniu îi stă ridicat ca puful de păpădie şi pungile de sub 
ochi sunt mai pronunţate ca de obicei. Îl apasă problemele 
cu banii şi-mi pare rău pentru el. Pentru că încă e pe 
baricade, când el de fapt vrea să se retragă la pensie în 
Thailanda şi să soarbă o bere pe malul fluviului. 

— Am auzit c-o să fie plin în seara asta, zic eu. Opt 
creatori, o formație live, cocteiluri după. Ar trebui să fie un 
spectacol pe cinste. 

— Şi celălalt spectacol? 

Nu e nevoie să spună mai multe, amândoi ştim despre ce 
vorbeşte. 

Dau din cap. 

— Se ţine şi ăla. 

e 

Chiar dacă eu n-am fost niciodată mare iubitoare de jazz, 
se pare că turcii sunt înnebuniți după el, judecând după 
aplauzele frenetice pentru formaţie. Chiar e plin în seara 
asta, fiecare loc din sala teatrului e ocupat şi zeci de oameni 
stau în picioare în partea din spate. Mă încântă mulțimea, 
nu pentru că am vreo contribuție la succesul de astă-seară, 
ci pentru că aceeaşi mulțime va curge peste puţină vreme pe 
uşă afară şi se va revărsa pe stradă, ca un val mareic în care 
poți pierde uşor un chip. Aştept ca toată lumea să se ridice 
în picioare şi să pornească târşâit spre culoare într-un exod 
zgomotos către ieşirile în stradă, după care o apuc în altă 
direcție, spre scările din culise. Deja cunosc planul clădirii 
şi cobor treptele respective până la holul de la parter, 
trecând cu paşi mari pe lângă încăperea verde unde 
manechinele îşi dau jos hainele şi machiajul. La capătul 
holului există o toaletă pentru artişti. Mă strecor înăuntru, 
mă schimb în blugi şi o geacă închisă la culoare şi-mi pun 
un batic, după care împing uşa actorilor şi ies pe alee. 


Aud ecoul glasurilor publicului care se împrăştie pe 
strada din fața teatrului. O iau pe alee în direcția opusă şi 
ocolesc colțul spre o stradă paralelă. Cu baticul care-mi 
ascunde părul, aş putea fi oricare altă turcoaică care se 
îndreaptă spre casă după o seară în oraş cu prietenii. E o 
deghizare uşoară, dar ar trebui să fie suficientă să deruteze 
pe oricine încearcă să mă urmărească. Nu merg departe, 
doar fac un zigzag pe străduțe secundare până ajung la 
destinație: o berlină Toyota oarecare, neagră, parcată exact 
unde mi s-a spus că o s-o găsesc. 

Mă strecor la volan, mă uit împrejur să confirm că nu mai 
e nimeni acolo şi plec. Dacă nu cumva MIT mi-a anticipat 
mişcarea şi mă urmăreşte în altă maşină, am scăpat, dar 
îmi continui măsurile de precauţie. Fac la dreapta, verific 
farurile din spatele meu. Fac iar la dreapta. Iar verific. Mă 
îndrept în zigzag spre locul de întâlnire din această seară, 
iar când ajung la el mă opresc doar suficient de mult cât să- 
l las să urce pe locul din dreapta pe bărbatul care aşteaptă 
acum în umbra cadrului unei uşi. 

După care mă îndepărtez de trotuar şi plecăm. 

— E vreo problemă? îl întreb pe Doku. 

— Nu. 

— Eşti sigur că nu te-a urmărit MIT? 

— N-am văzut pe nimeni. 

— Cât timp avem? 

— Oricât ai nevoie de mine. N-am alte angajamente în 
seara asta, cu excepţia, poate, a unei sticle de vodcă. 

Care e tovarăşa preferată a lui Doku. 

Îmi permit să mă relaxez un pic, fiindcă simt că şi el e 
relaxat. Sau să fie prea multă încredere în sine? Surprind 
un iz de alcool în răsuflarea lui şi brusc sunt iar cu nervii 
întinşi la maximum. Şi-a început deja băuta de seară. Asta 
nu e bine. 

— Ai ceva urgent de împărtăşit? întreb eu. 


Privirea îmi fuge iar în oglinda retrovizoare. Nu văd nimic 
care să mă alarmeze. 

— A avut loc o ruptură la conducere, zice el. Murat e 
sătul de emirat. Crede că sunt inutili şi vrea să se întoarcă 
acasă. Duce cu el un transport de arme. 

— Ai detalii? Când, pe ce rută spre Cecenia? 

— Se întâmplă pe paisprezece. Ruta obişnuită prin 
Georgia, prin munți. 

— De unde a luat armele astea? 

— Au sosit acum două săptămâni pe o navă de la Tunis. 

— Cine a plătit pentru transport? 

— Am auzit zvonuri. Se zice că a fost finanțat printr-o 
sursă de la Londra, dar cine ştie de unde vin cu adevărat? 
Banii nu-s ca apa, ei merg la deal. Curg de la oamenii care 
au prea mulți la cei care au şi mai mulți. 

Râde amar. 

— Niciodată către oameni ca mine. 

lar Doku are nevoie disperată de bani, nu doar pentru 
plăcerile lui triste, ci şi pentru a-şi întreține sora văduvă şi 
pe fiica ei de şase ani, care au fugit recent la Istanbul. Doku 
are prieteni periculoşi, aşa că sora şi nepoata lui locuiesc în 
alt cartier, pentru siguranță. Ca mulți refugiați din oraş, şi 
ele trăiesc la limită, înghesuite într-un bloc care stă să cadă, 
alături de alții la fel de disperaţi. 

— Ce fel de arme sunt în transport? întreb eu. 

— Nu porcăriile obişnuite cu piese lipsă. Nu, sunt 
MANPAD,  FIM-92 Stinger, Igla ruseşti. Bombe cu 
fragmentaţie şi fosfor alb. În valoare de milioane de dolari. 

De la încheierea Războiului Rece, pe piaţa neagră s-a 
dezlănțuit o abundență de arme la mâna a doua. 
Echipament de genul ăsta are să se îndrepte curând spre 
Cecenia împreună cu Murat. Pentru comercianții care le 
vând, puțin contează destinaţia lor finală - dacă se poate 


scoate un profit zdravăn, o să vândă la fel de bine bazooka 
sau lapte pentru bebeluşi. 

— Nu numai eu ştiu despre asta, zice Doku. Cu siguranță 
ştiu şi ruşii, iar ei nu se joacă frumos. Ne asmut împotriva 
emiratului ca să slăbească rezistența. 

Oftează, ceea ce sună a resemnare. 

— Nu cred că Murat o să ajungă viu în Cecenia. Iar 
armele lui îşi vor găsi o casă nouă, la un preț nou. America 
de Sud, poate. 

Tristeţea din glasul lui e emblematică pentru cât de lipsite 
de speranță sunt toate conflictele astea, cât de lipsită de 
speranţă a devenit lumea. Doku nu-i vrea moartea lui Murat 
şi totuşi uite cum îl trădează, fiindcă pricepe că pe termen 
lung nu contează eforturile acestuia. Murat e condamnat la 
pieire, iar Doku ar putea la fel de bine să profite de pe urma 
sorții lui inevitabile. 

Trag maşina la trotuar şi parchez. E un cartier liniştit şi 
am vedere clară în toate direcţiile. La lumina felinarului 
stradal îi studiez chipul lui Doku. Arată din ce în ce mai 
dezmățat de fiecare dată în care ne întâlnim, cu fața şi ochii 
mai umflați. Ştiu că iubeşte Istanbulul, mi-o spune iar şi iar 
şi, chiar dacă îi urăşte pe ruşi şi ceea ce fac ei în Cecenia lui 
natală, nu-i urăşte suficient de tare încât să renunțe la viața 
lui de aici şi la băutura lui ca să se întoarcă în munți şi să 
lupte. 

Aşadar are nevoie de bani, destui cât să-şi întrețină sora 
şi nepoata, să rămână în acest oraş unde-i sunt la 
îndemână plăceri de tot felul şi unde e dispus să trădeze 
câteva secrete pentru asta. Până acum nu ne-a oferit nimic 
de soi, nimic ce nu bănuiam şi noi. Sunt perfect conştientă 
de ruptura dintre luptătorii Emiratului Cecen, dintre care 
unii s-au dus peste graniță să lupte alături de ISIS în Siria, 
în timp ce alţii au ales să se concentreze în continuare pe 
lupta împotriva Rusiei. Ceea ce ne oferă Doku e doar o 


confirmare şi încă nu l-am presat să-mi ofere ceva mai 
valoros. Trebuie încurajat să sape mai adânc, să scoată la 
iveală mai multe detalii. E o muncă periculoasă şi niciunul 
dintre noi nu trăieşte cu iluzia că e un joc de gentlemeni. Se 
însoţeşte cu nişte oameni periculoşi, iar cei care i se opun 
sunt şi mai şi. 

Îi întind ceea ce a venit să primească, un teanc de dolari 
americani, şi mă uit cum îi numără. Deşi tranzacţia nu pare 
diferită de cea cu o prostituată, adevărul e că mie a început 
să-mi fie simpatic Doku. Cred că adevăratul motiv pentru 
care a fugit de războiul din Cecenia este că în adâncul ființei 
nu e vreun războinic, ci un suflet rănit. Are ochi de câine 
bătut şi, ori de câte ori ni se întâlnesc privirile, n-o poate 
susține pe a mea, ci se fereşte, de parcă aş scoate un băț să- 
l altoiesc dacă m-ar privi fix prea mult. E vrednic de plâns şi 
lipsit de credință, dar nu-i periculos. Până nu e încolțit. 

— Află datele, îi spun eu. Traseul exact pe care o s-o 
apuce prin munți. Şi vreau să ştiu şi de unde vin banii. Ai 
zis că sunt dirijați prin Londra. 

— Avem simpatizanți acolo, ştii tu. 

— Da, ştiu. 

Oameni revoltați de ce li se întâmplă musulmanilor în 
Cecenia. Sau poate că sunt doar interesați să întrețină 
conflictul de acolo ca să profite de pe urma lui. Războiul 
reprezintă o oportunitate. 

Termină de numărat banii. Mulțumit că sunt câți ne-am 
înțeles, îi vâră în buzunar. 

— Mai vreau să te rog ceva. 

Deci acum banii nu mai sunt de-ajuns. Aşa merg relaţiile 
astea de obicei. Contactele nu mai sunt mulțumite, familiile 
lor vor mai mult sau încep să simtă că li se împlineşte 
sorocul. 

— Dacă mi se întâmplă ceva, zice el încet, vreau să ai 
grijă de sora mea Asma şi de nepoata mea. 


Mi se ridică un fior rece pe spinare şi mă uit la el. A avut 
o premoniție? E ceva ce nu mi-a spus? Priveşte fix, drept 
înainte, cu o expresie impenetrabilă în semiîntunericul din 
maşină. 

— De ce-mi ceri asta? 

— O să ai grijă de ele? Promite-mi! 

— Da, desigur, dar n-o să ţi se întâmple nimic. Nu dacă 
eşti cu băgare de seamă. 

Râde uşor. 

— Nici măcar tu nu crezi ce zici. 

Cercetez din priviri strada şi nu mai văd pe nimeni. E 
sigur să-l las aici. 

— Du-te acasă, Doku. Totul o să arate mai bine de 
dimineață. 

— Nu aici. Du-mă la club. 

— Nu pot să te las acolo. O să fie prea mulţi ochi. 

— Atunci lasă-mă la câteva străzi de club. N-o să ne vadă 
nimeni. 

— E târziu. Ar trebui să te duci la culcare. 

— Aşa e. 

Se bate peste buzunarul unde ţine banii. 

— Numai că cineva are tare mare nevoie de o băutură. 

Nu-mi place, dar nu-l pot convinge să se răzgândească. 
Insistă să-l duc cu maşina la clubul lui, un bar popular care 
dă spre Bosfor, un loc de adunare pentru miile de ceceni 
care locuiesc la Istanbul. Pare să-şi petreacă fiecare seară 
acolo şi probabil o să-şi bea jumătate din bani până 
dimineață. 

La câteva străzi de club, trag pe dreapta. 

— Mai mult de-atâta nu vreau să mă apropii. 

— Trebuie să merg pe jos tot restul drumului? 

— E o seară frumoasă. Îți prinde bine mişcarea. 

Cu un oftat, coboară. O privire nu-mi aruncă în timp ce 
se îndreaptă spre Bosfor. Încă o dată, suntem străini, legaţi 


doar de plicurile de bani lichizi şi un card cadou de la 
Starbucks cu care îşi cumpără cafea ca să dea semnalul că 
vrea să ne întâlnim. Scot un carnețel. Înainte să uit, notez 
repede detaliile pe care mi le-a spus despre Murat, despre 
Stingere şi Igla-uri. E miezul nopţii, sunt obosită şi mai 
trebuie să scriu un rezumat şi să-l telegrafiez, dar pentru o 
clipă nu fac decât să stau în maşină, gândindu-mă la ce mi- 
a spus Doku. Spre Cecenia se mai îndreaptă nişte arme, 
ceea ce înseamnă nişte văduve şi orfani în plus pe lume. 
Deja sunt destule văduve şi orfani, în toate taberele, pentru 
oricare cauză. 

Pornesc maşina şi mă îndrept spre Bosfor în aceeaşi 
direcție în care a pornit Doku cu doar câteva minute mai 
devreme. Exact când ajung la intersecția cu strada de pe 
malul mării, un BMW trece mugind pe lângă mine. Merge în 
direcţia clubului de noapte al lui Doku. În clipa aceea ştiu 
că urmează să se întâmple ceva. Ceva care-l implică pe el. 

În depărtare ţipă un glas. E o femeie. 

Înlemnesc, sfâşiată între dorința de a da fuga să-l ajut pe 
Doku şi nevoia de a mă ţine la distanță, de a rămâne 
nevăzută. Duc maşina după colț. La două străzi mai în față, 
în dreptul clubului de noapte s-a strâns o mulțime. Mai ţipă 
nişte oameni. Mă îndrept încet spre club, scrutând 
mulțimea. Nu-s decât o gură-cască curioasă care vrea să 
vadă ce s-a întâmplat. BMW-ul care gonea mai devreme nu 
se vede pe nicăieri. Lovitura a fost rapidă şi s-a şi 
îndepărtat. Doi bărbați strigă în telefoanele mobile şi 
gesticulează înnebuniți încercând să aducă ajutoare. Câţiva 
se întorc să se uite la maşina mea când trec pe lângă ei, 
poate îngrijorați că mă aflu acolo să mai vărs nişte sânge, 
dar tot ce văd la volan e o femeie cu batic negru şi-şi întorc 
privirea de la mine. N-ar trebui să mă expun tuturor acestor 
ochi, dar trebuie să aflu dacă Doku mai e în viață. 

Nu mai e. 


Zace pe spate pe trotuar, cu picioarele desfăcute, iar pe 
pavaj se scurge un fluviu negru de sânge. Mulțimea îmi 
blochează vederea spre fața lui, dar ştiu că el e fiindcă-i 
zăresc Rolexul fals de la mână. Era mândru de ceasul ăla, 
chiar dacă ştia că e contrafăcut, ca multe lucruri în viață. 
Cu toţii ne prefacem a fi ceea ce nu suntem, iar unii dintre 
noi se pricep mai bine la asta decât ceilalți. 

N-am nevoie de dovada morţii. Volumul de sânge de pe 
trotuar îmi arată că rănile lui Doku sunt fatale. Merg 
înainte, ceea ce ar fi trebuit să fac de la bun început. Să trec 
pe lângă, să-mi continui drumul. 

„Dacă mi se întâmplă ceva, vreau să ai grijă de sora mea 
Asma şi de nepoata mea”. 

Sora lui. 

Dacă Doku a fost ţinta, atunci ar putea urma sora lui. Nu 
pentru că ştie ceva, ci pentru că moartea ei ar fi un 
avertisment puternic pentru toți potenţialii informatori că 
nu numai ei o să aibă de suferit. 

Apartamentul Asmei e în Gazi Mahallesi, unul dintre cele 
mai sărace cartiere din Istanbul. Ajung acolo în treizeci de 
minute. N-am cunoscut-o, iar ea nu ştie despre mine, cel 
puţin aşa mi-a zis Doku. Acum, cât mă strecor prin traficul 
întortocheat al oraşului, îmi tot frământ capul ce să spun şi 
cât de mult să dezvălui. O întâlnire față în față cu ea eo 
greşeală, ştiu, dar nu e timp să fac alte aranjamente. Am să 
le iau pe Asma şi fetița ei din clădire, din oraş, după care o 
să mă gândesc la ce să fac în continuare. Gavin o să-mi ia 
gâtul pentru asta şi poate că nava noastră mamă o să vrea 
şi ea o bucată de piele de pe mine, dar încă îi mai aud în 
minte vocea lui Doku. „Promite-mi!” 

Ştiuse. Cumva ştiuse că o să moară. 

„Ia-le de aici! Ia-le!” 

Nu ştiu cât de bine vorbeşte engleză sau turcă. Oare voi fi 
în stare să-i explic că fratele său e mort, că trebuie să fugă? 


Mă gândesc să sun la poliţie şi să spun anonim că o femeie 
e în pericol, dar asta are să ducă la întrebări la care nu pot 
să răspund. Oricum, probabil o să mă ignore. 

Trebuie s-o fac eu însămi, doar i-am promis. 

Sunt încă la trei străzi distanță când remarc strălucirea 
roşie a focului. 

„Nu, nu se poate! Te rog, fă să fie altă clădire!” 

Apoi virez pe strada ei şi mă opresc brusc. Blocul e 
cuprins de flăcări care se întind ca nişte gheare spre cer. 
Doku mi-a spus că Asma locuieşte la etajul al cincilea într-o 
clădire cu un lift care nu funcționează niciodată, o clădire 
care o obligă să urce cinci etaje cu cumpărăturile. Ridic 
privirea, număr etajele şi-mi dau seama că nimeni de la 
etajul al cincilea n-ar putea supraviețui unei asemenea 
vâlvătăi. 

Asta dacă era în viață când s-a pornit. 

Un polițist ţipă la mine să mă dau la o parte. Strig în 
turcă: 

— Ce s-a întâmplat? Ce-i cu oamenii, au fost salvaţi? 

Clatină din cap şi-mi face semn să merg mai departe. Aud 
sirene, maşinile de pompieri ajung prea târziu ca să mai 
conteze. Aşa cum şi eu am ajuns prea târziu. 

Polițistul îmi ordonă să-mi văd de drum. N-am de ales şi 
merg înainte. Încă o dată, trebuie să las morţii în urmă. 


Capitolul 13 


— E cum ai bănuit. 

Gavin îmi întinde raportul balistic. Au trecut două zile de 
la uciderea lui Doku şi abia acum s-a scurs raportul ăsta de 
la serviciul de informaţii turc. Mă concentrez pe amănuntele 
despre cele două gloanțe recuperate din trupul lui Doku. 
Amândouă par să fi fost gloanţe standard de AK-47 şi, pe 


baza raportului medicului legist, oricare dintre ele s-ar fi 
dovedit fatal. Nu au fost găsite cartuşe la fața locului, 
pentru că nu au fost ejectate, nu de la arma asta. Ştiu ce 
înseamnă acest lucru. 

— N-ai auzit nicio împuşcătură? întreabă Gavin. 

— Nu. 

— Eşti sigură? 

— Am văzut maşina trecând în viteză pe lângă mine, după 
care am auzit țipete, dar nicio împuşcătură. Dacă ar fi fost 
de la o armă AK-47 standard, atunci ar fi fost suficient de 
puternice încât să le audă toată lumea. 

Ridic ochii din raport. 

— Au folosit o Groza. Ceea ce înseamnă că ucigaşul 
trebuie să fi stat atât de aproape de el cât să-i poată simți 
respiraţia urât mirositoare. 

— Rahat! 

Gavin se lasă pe spate în scaun şi se freacă la ochi. Eu 
stau în fața biroului lui. Afară, circulația din Istanbul e 
acelaşi haos ca întotdeauna, dar în această încăpere suntem 
ca într-o bulă intimă, doar noi, gestionând în linişte o criză. 
Groza nu e o armă pe care o găseşti pe piața liberă. Creată 
de Biroul de Proiectare Special de la Uzina de Armament 
Tula, este un pistol tip derringer cu țeavă dublă, prevăzut cu 
cartuş de 7,62x39 şi produce o împuşcătură silențioasă şi 
fără flacără. Ucide în linişte, ceea ce-l face perfect pentru 
scopul său de instrument de asasinat şi a fost creat special 
pentru Forțele Speciale Ruse. Nu e prima oară când am 
văzut rezultatele letale ale unui Groza - doar în ultimul an 
doi ceceni au fost omorâţi la Istanbul, de către ruşi, din câte 
se presupune. 

— Nu ne-au urmărit până acolo, zic eu. 

— Eşti sigură că nu era nimeni la locul de preluare? Care 
să te urmărească de acolo? 


— Nu, Gavin. Asasinul plătit trebuie să fi fost deja la 
clubul de noapte, aşteptându-l. Băutura, ăsta-i era punctul 
slab. Şi clubul ăla. Nu putea sta departe de nenorocitul ăla 
de club. Mai devreme sau mai târziu, avea să dea într-unul 
dintre gloanțele lor. 

— Şi BMW-ul pe care l-ai văzut? 

— Trebuie să fi fost maşina de fugă a ucigaşului. Probabil 
stătea afară din club, aşteptându-l pe Doku să apară. L-a 
văzut, a trecut la fapte şi i-a făcut semn şoferului să vină 
să-l ia. Până să observe cineva din mulțime că Doku era pe 
jos şi sângera, echipa de ucigaşi era deja la câteva străzi 
distanță. 

— Ar putea să te plaseze cineva la fața locului? 

— Absolut deloc. Am trecut cu maşina pe lângă şi nu m- 
am oprit, zic eu, scormonind prin amintirile acelei seri, 
pentru că „absolut” e un cuvânt periculos - nu lasă loc de 
îndoială sau de orice adevăruri pe care am prefera să nu le 
vedem. 

Mă gândesc la strada de unde l-am luat pe Doku. Fusese 
acolo cineva care să se uite chiar când intrase în maşina 
mea? E posibil să fi fost vreo maşină poziționată în 
apropiere care să ne urmărească de când plecaserăm şi care 
reuşise să se țină după noi, rămânând în acelaşi timp 
nevăzută, cât îmi croisem eu drum prin labirintul de străzi 
dosnice? 

Nu. Nu-s atât de neglijentă încât să permit să se întâmple 
aşa ceva. Sunt sigură că n-a fost greşeala mea. Doar că mă 
simt cumva responsabilă pentru că s-a petrecut în seara în 
care ne-am întâlnit, iar el a fost ucis la doar câteva străzi de 
locul în care l-am lăsat. S-a întâmplat pentru că n-am 
protestat suficient de tare când a insistat să se ducă la club. 
Ar fi trebuit să refuz. Ar fi trebuit să-l las în altă parte, dar 
privirea retrospectivă nu schimbă faptul că Doku era 
propriul lui stăpân, cu propriile lui alegeri, iar eu nu aveam 


puterea de a-i schimba comportamentul. Relaţia dintre noi 
era ca un dans delicat, amândoi având nevoie de ceva de la 
celălalt. Nu prietenia, ci oportunismul reciproc ne adusese 
împreună. 

Şi totuşi îi deplâng cu adevărat moartea, pentru că nu era 
om rău, deşi slab. Acum am rămas fără nicio sursă bună în 
interiorul aripii turce a rezistenței cecene, iar cele rămase 
sunt eliminate una câte una de către ruşi. 

— O să scriu telegrama înainte să plec la Londra, îi spun 
lui Gavin. 

— Nava-mamă n-o să primească bine veştile, dar nu văd 
cum le-am putea îndulci. Pare că cineva a dat-o în bară, 
Maggie. 

Ce vrea să spună, de fapt, este că exact asta s-a 
întâmplat, şi eu şi numai eu sunt de vină. Chiar dacă el e 
ofițerul superior de la Istanbul, se absolvă de orice 
responsabilitate şi nu-l pot învinui că vrea să se protejeze. 
Are facturi de plătit şi copii de ţinut la facultate şi nu poate 
lăsa nimic să-i strice pensia. 

Mă întorc la birou simțindu-mă de parcă aş fi fost 
aruncată din barca de salvare. Ok, atunci. Măcar mă lasă să 
scriu telegrama, aşa că pot să prezint lucrurile în cel mai 
bun mod posibil. Posibilitatea asasinatului planează asupra 
fiecărui luptător cecen care trăieşte la Istanbul. Ruşii l-au 
doborât pe Doku, o chestiune care-i priveşte numai şi 
numai pe ei şi pe el. 

Doar că Doku mai era şi contactul nostru şi pierderea lui 
mă îndurerează. Mă îndurerează şi pierderea Asmei şi a 
fiicei ei. Ele au fost adevăratele nevinovate din toată treaba 
asta, victime colaterale pierdute în malaxorul conflictului 
perpetuu. 

e 

În timpul zborului spre Londra mă gândesc la Asma şi la 

fetița ei. Fotografia trupurilor lor carbonizate zăcând la 


morga din Istanbul mi s-a întipărit în memorie, ca mult prea 
multe alte imagini care mă vor bântui pentru totdeauna, ale 
altor victime, ale altor copii. Ca să lupți cu duşmanul 
trebuie să-i cunoşti lucrarea, iar acea cunoaştere m-a 
înfrânt şi mi-a întinat viziunea despre lume. Mă uit prin 
cabina avionului Turkish Airlines în care mă aflu şi, în loc 
să-i pe văd ceilalți pasageri sorbind din vin, mă gândesc la 
cadavrele sfărâmate de la Lockerbie. În taxi spre 
apartamentul lui Danny mă uit la străzile din Londra şi-mi 
imaginez craterele de bombe de la Groznîi. 

Cândva eram capabilă să blochez astfel de imagini, dar 
acum mă ajung din urmă coşmarurile. 

Danny e încă la lucru la clinică atunci când ajung la 
blocul lui, aşa că introduc codul pe interfon şi intru. Tocmai 
s-a mutat în acest apartament şi mă minunez de bucătăria 
care sclipeşte, cu blaturile ei de granit. Ferestrele livingului 
dau înspre grădina privată a clădirii şi locul încă miroase a 
zugrăveală proaspătă. Nu-l simt ca pe un loc în stilul lui 
Danny; cu siguranță nu seamănă deloc cu primul lui 
apartament, cel din Brixton, de pe o stradă animată cu 
puburi şi restaurante care serveau preparate din Asia de 
Sud, un loc atât de diferit de enclava asta exclusivistă din 
Knightsbridge. Mă plimb prin living, unde sunt expuse 
fotografii înrămate. Una e cu Danny şi cu mine la Barcelona, 
un simplu cuplu de turişti îndrăgostiți. Cealaltă e cu 
răposata lui mamă, care a murit de un atac vascular 
cerebral în urmă cu trei ani. N-am cunoscut-o bine pe Julia 
Gallagher, dar, în timpul scurtei noastre relaţii, a decis că 
sunt femeia potrivită pentru fiul ei. „Numai despre tine 
vorbeşte”, mi-a zis, „şi cred că numai tu o să-l faci fericit”. În 
felul ăsta şi-a dat binecuvântarea pentru căsătoria noastră, 
fără să ştie însă că se întemeia pe minciuni. 


Nu-mi place deloc să mă gândesc la ce ar zice dacă ar şti 
că aproape nimic din ce i-am spus despre mine nu e 
adevărat. 

Într-o baie cu marmură lucitoare, îmi desfac obiectele de 
toaletă şi-mi dau jos hainele ca să fac un duş. Mă surprind 
în oglindă şi mă deranjează cât de obosită şi palidă arăt 
după zbor. N-am cum să țin timpul în loc şi văd asta în 
laba-gâştei care se adânceşte, în cuta dintre sprâncene şi 
smocurile cărunte de la tâmple. Când aveam douăzeci şi 
cinci de ani, credeam că n-o să fiu nevoită niciodată să mă 
uit la versiunea asta a feței mele. Aveam idei romantice 
despre cum o să mor la datorie înainte să apară ridurile, dar 
iată-mă aici, arătându-mi până în cele mai mici detalii 
vârsta de patruzeci şi doi de ani. Traiul greu nu înseamnă 
să mori devreme, uneori înseamnă că anii aceia grei îţi 
ajung pe față. 

Poate că ăsta e momentul potrivit pentru o schimbare. Aş 
putea să-mi dau demisia de la Agenţie şi să mă strecor în 
lumea lui Danny. Uciderea lui Doku m-a zguduit mai mult 
decât sunt dispusă s-o recunosc, pentru că probabil eu am 
fost ultimul om cu care a vorbit. Mă tot gândesc la el 
murind la doar câțiva paşi de clubul lui preferat. Poate că 
sunt numai tangențţial implicată în războiul acela, dar sunt 
în continuare unul dintre combatanți. 

— Maggie? Eşti aici? 

E Danny. 

Nu mă deranjez nici măcar să-mi pun un prosop pe mine 
şi ies goală puşcă din baie. Râzând, mă trage la el şi mă 
ridică vesel în aer. Au trecut patru luni de când ne-am 
cuprins în braţe, dar timpul pare să nu fi trecut deloc, atât 
de bine ni se potrivesc trupurile, ca nişte piese de puzzle 
puse la loc. Nu ne-am promis niciodată să ne fim 
credincioşi, dar în anii de când ne-am cunoscut, n-am mai 


fost tentată de nimeni altcineva. După patru luni de 
înfometare, sunt gata să-l devorez. 

— Ţi-a fost dor de mine? şopteşte el. 

— Habar n-ai. 

— O, ba da, am. 

Îşi scoate hainele şi ne sărutăm în drum spre dormitorul 
lui. 

Printr-o ceaţă de poftă trupească îi văd cămaşa căzând pe 
podea, îl văd dându-şi pantalonii la o parte cu piciorul când 
ne îndreptăm împiedicându-ne spre pat. Acum are fire 
cărunte în păr, dar e acelaşi Danny pe care l-am cunoscut la 
Bangkok, acelaşi bărbat care nu şi-a pierdut setea de viață 
şi de mine. Până ajungem să cădem pe pat, sunt deja atât 
de excitată că primele lui împingeri mă aruncă peste culme. 

Cu un țipăt, mă rostogolesc înapoi pe pământ. Îmi simt 
inima încetinind, respirația devenind mai profundă. Iubitul 
meu Danny, ce dor mi-a fost de tine! 

Ne încolăcim unul în jurul altuia şi ne uităm cum cresc 
umbrele, ascultând tumultul îndepărtat al traficului de 
seară. Număr câte zile şi nopţi avem împreună până să fiu 
nevoită să mă întorc la Istanbul şi bucuria îmi slăbeşte. 
Fiecare reîntâlnire e un balansoar între încântare şi tristețe, 
fiindcă ambele sunt mereu temporare. De data asta, 
tristețea se simte mai profund. De data asta, nu vreau să 
plec. 

— Şi eu care plănuiam să te scot mai întâi la cină! zice el. 
Să te conving să vii în pat aşa cum e corect din punct de 
vedere romantic. Şi apoi răsari tu arătând irezistibil şi-mi 
strici toate planurile. Neruşinată ce eşti! 

— N-aş vrea să fiu previzibilă. 

— Nici într-un milion de ani. 

Pauză, apoi mai încet: 

— Mi-a fost dor de tine, Maggie. Când încetăm să mai 
facem asta? 


— Dragoste? 

— Nu. Absurditatea asta cu încoace şi încolo. Eu aici, tu 
la Istanbul sau unde-oi mai lucra în continuare. De ce e 
necesar mereu un drum pe la afurisitul de Heathrow ca să 
fiu cu tine? 

— Slujba mea... 

— Sunt slujbe şi la Londra. 

— Cu o groază de birocraţie pentru americani. 

— Asta n-o să fie o problemă dacă ne căsătorim. 

Tac. N-am mai adus niciodată până acum în discuţie 
subiectul căsătoriei. În ultimii şase ani am jonglat cu vieţile 
noastre fără să ne gândim la ceva permanent, fără să ne 
gândim mai departe de vacanța următoare, de următoarea 
noastră aventură împreună. 

— Danny Gallagher, mă ceri de nevastă? 

Râde. 

— În felul meu inimitabil de stângaci, da, te cer. Ştiu că 
nu e ceva ce ţi-ai fi dorit să auzi de la mine, dar trebuia s-o 
zic. 

— De ce? 

— Pentru că nu-mi place deloc când pleci. Când nu mă 
trezesc lângă tine dimineața. Şi-mi displace şi faptul că o să 
fie la fel pentru tot restul vieții noastre. 

Sunt atât de uluită că nu spun nimic. După o tăcere 
dureros de lungă, se ridică în capul oaselor pe partea lui de 
pat, cu spatele la mine, ca şi cum s-ar fi protejat de toate 
felurile în care îl răneam şi de care nu mi-am dat seama 
niciodată. Mă întind să-l ating şi muşchii i se încordează la 
contact. 

— Îmi pare rău, şoptesc eu. N-am ştiut că îți e atât de 
greu. 

— Pentru tine nu e? 

Se uită la mine. 


— Nu te deranjează că trec luni de zile până să ne vedem? 
Că nu avem ce au alte cupluri? O casă împreună, o casă 
cum se cuvine, cu o pisică. Poate chiar şi un copil. 

— Of, Danny! 

— Nu, e în regulă. Ştiu că nu asta îți doreşti. 

— N-am spus aşa ceva. 

— Nici nu e nevoie. Înţeleg. 

Se ridică în picioare şi începe să se îmbrace. În 
semiiîntunericul care se adânceşte, cămaşa lui albă flutură 
ca o fantomă. 

— Îţi iubeşti slujba. Iubeşti faptul că n-ai nicio ancoră 
care să te tragă în jos. Dar eu, Maggie, eu vreau o ancoră. 
Vreau să-mi leg viața de altcineva, aşa cum au făcut-o 
mama şi tata. Aş vrea să-i fi văzut şi tu împreună, pentru că 
ai înțelege despre ce vorbesc. N-au fost niciodată bogați, 
mereu au avut datorii, dar s-au avut unul pe altul. 

Termină să-şi încheie cămaşa şi se aşază pe pat, cu 
umerii lăsați a înfrângere. 

— Nu mai pot s-o duc aşa, Maggie. Nu în felul în care 
sunt lucrurile acum. 

Din stradă se aude un râset, un sunet iritant şi 
dezgustător în tăcerea aceea dureroasă. 

— Eşti sigur că eu sunt aleasa, Danny? întreb. 

— Da. 

— Dar de-abia dacă mă cunoşti. Ne vedem doar de câteva 
ori pe an. 

— Atunci hai să locuim împreună şi aşa o să ne 
cunoaştem. Te-ai putea muta aici. Sau m-aş putea muta eu 
la Istanbul. 

— Ai renunța la slujba ta la Galen? 

— Pot să fiu doctor oriunde. Trupurile sunt trupuri. 

— Ai renunța la toate astea pentru mine? La salariu, la 
apartament? 


— Maggie, am locuit la cort tratând refugiaţi şi eram cât 
se poate de fericit. Apartamentul ăsta nu-i al meu, e al lui 
Galen. Nu i-aş simți lipsa şi cu siguranță nu le-aş simți 
lipsa tâmpiţilor plini de ei care se aşteaptă să sar la fiecare 
smiorcăit al lor. Aş lăsa bucuros slujba dacă asta ar fi 
necesar ca să fim împreună. 

Îi aud amărăciunea din glas. E sătul de munca lui, la fel 
cum sunt eu de a mea. Ce pereche frumoasă mai suntem, 
cum tânjim noi să scăpăm din cutiile în care ne-am închis 
singuri! Mă gândesc cum ar fi să mă instalez în 
apartamentul ăsta ca soţie a lui, să renunţ la toate 
înşelătoriile, mari şi mici, cu care am fost nevoită să trăiesc 
şi să fiu şi eu odată cine mă pretind a fi: soția lui Danny 
Gallagher. Mă închipui cutreierând British Museum după 
pofta inimii sau plimbându-mă pe malul Tamisei fără să-mi 
fac griji din cauza cui mă urmăreşte. 

Oftează. 

— A fost o idee nebunească. N-ar fi trebuit să te pun în... 

— Da, zic eu. 

Se întoarce şi mă priveşte fix. 

— Poftim? 

— O să mă mut la Londra. Hai s-o facem! Hai să ne 
căsătorim! 

Şi uite aşa, s-a stabilit. Pare o decizie luată sub imperiul 
momentului, dar nu e, nu cu adevărat. E culminarea tare 
multor lucruri. Asasinarea lui Doku. Imaginea fugară a feţei 
mele obosite în oglindă. Acceptarea tristă că, pe lumea asta, 
munca mea nu prea contează. Războaiele tot o să se poarte, 
imperiile tot o să cadă şi bucăţelele de informaţii pe care le 
aflu de la surse, toate telegramele pe care le scriu, vor fi pur 
şi simplu împinse într-o maşinărie guvernamentală care le 
mestecă şi le transformă în compost, precum trupul lui 
Doku. Numai că, spre deosebire de falsele prietenii pe care 


am fost instruită să le cultiv, Danny e real. Ce e între noi e 
real. 

— Vorbeşti serios? întreabă el. Pe bune? 

— Da, da, da, da! 

Mă cuprinde cu braţele şi mă ţine sufocant de strâns. Îi 
simt lacrimile pe obraz şi acum plâng şi eu, plâng de fericire. 
Ceva ce n-am mai făcut de foarte mult timp. 

Aici mi-e locul. Cu Danny. 

e 

Când mă îmbarce în avionul de Istanbul o săptămână mai 
târziu, deja mi-am compus în minte scrisoarea de demisie. 
Să-ţi dai demisia nu-i ceva simplu ca a trimite o scrisoare la 
sediul central. O să urmeze interviuri de raportare şi o 
predare a tuturor contactelor pe care le-am cultivat la 
Istanbul în ultimii trei ani. Luna trecută a fost cea de-a 
douăzeci şi una aniversare a mea de când sunt în Agenţie, 
aşa că o să fiu eligibilă pentru pensie când fac cincizeci şi 
cinci de ani. Momentul actual e unul logic pentru a 
demisiona, punctul în care mulți angajaţi guvernamentali 
aleg să plece şi să-şi înceapă următoarea etapă din viaţă. 
Noua mea fază va fi la Londra, ca soție de doctor. 

Deja îmi iau rămas-bun în minte de la Istanbul în taxiul 
care mă duce de la aeroport la apartamentul meu din 
Taksim. Mi-am mai luat rămas-bun de la alte oraşe, de la 
alte detaşări, dar despărțirea de acum e şi dulce, şi amară, 
pentru că iubesc Istanbulul: energia, istoria, oamenii şi 
amabilitatea lor. Îl părăsesc însă pentru ceva mai bun, 
pentru Danny şi aici intervine dulceața. Îmi promit că o să-l 
aduc aici în vacanţă. O să-l duc la restaurantul meu 
preferat de kofta din apropiere de İstiklal, o să-i dau să bea 
pahare de raki dulce şi o să-i privesc chipul cât încearcă 
savuroasele iskander, pide şi frigărui fragede de berbecuţ. 

E aproape miezul nopţii când taxiul mă lasă în fața 
clădirii mele. Cafe-barul de vizavi are luminile stinse, iar 


vecina băgăcioasă nu se vede pe nicăieri. Săptămâna în care 
am fost plecată din oraş i-a deranjat şi ei programul şi o 
dată pot şi eu să intru în clădire fără să-i simt ochii în ceafă. 
Scara e întunecată şi aprind comutatorul de la parter, 
luminând scările suficient cât să urc la primul etaj. Tocmai 
când bag cheia în uşă, temporizatorul de pe scară stinge 
lumina şi rămân pe întuneric. La naiba cu porcăria asta cu 
economisirea electricității, în sufletul meu sunt o 
americancă mare consumatoare de curent. Îmi trag valiza pe 
roți în apartament, pipăi peretele după comutator şi 
încremenesc. 

Ceva nu e-n regulă. 

E atât de întuneric că nu pot distinge nici măcar siluetele 
mobilei mele dar, cumva, chiar şi în beznă, îmi dau seama 
că nu sunt singură. Simt mirosul unui şampon necunoscut, 
aud şuieratul slab al unei respirații. Mai e cineva la mine în 
apartament. Cercetez înnebunită întunericul, dar nu văd pe 
nimeni. Doar le simt mirosul. Îi aud. 

— N-ai niciun motiv să te alarmezi, Maggie, zice o voce 
cunoscută. Nu suntem decât noi. 

— Gavin?! Ce mama mă-sii cauţi aici? 

— Nu se poate să fim văzuţi stând de vorbă cu tine. 

„Noi?” În cele din urmă găsesc comutatorul de pe perete 
şi-l pornesc, moment în care îl văd pe Gavin pe fotoliul meu. 
Pare că e încordat şi că nu se simte în largul lui, spre 
deosebire de blonda care stă în picioare lângă bibliotecă. E 
tânără, are aproape de treizeci de ani, cu păr platinat care 
arată ca argintul pe lângă maleta neagră. N-am mai văzut-o 
pe femeia asta şi, chiar dacă e prima oară când dau cu ochii 
de ea, deja nu-mi place, fiindcă stă neinvitată la mine în 
apartament. Nu-mi place felul în care se uită la mine, de 
parcă nu-s decât un exemplar de spintecat şi disecat. 

Mă întorc către Gavin. 

— Ea cine naiba e? 


— Maggie, ştiu că e neaşteptat. Îmi pare rău că a trebuit 
să fii luată pe nepusă-masă, dar nu ştim dacă eşti 
supravegheată sau nu. 

— Aţi intrat prin efracţie la mine în apartament. M-aţi 
speriat de moarte. 

— A fost necesar, zice femeia. Nimeni nu trebuie să ştie că 
sunt aici. 

Se apropie calmă de mine. E cu cel puțin zece ani mai 
tânără, dar are mişcările încrezătoare ale cuiva stăpân pe 
situaţie, ceea ce mă deranjează. Înseamnă că nu eu deţin 
controlul. 

— Am să întreb din nou: cine eşti? insist eu. 

— Diana Ward. 

— Numele adevărat? Sau acoperirea? 

— Chiar nu contează. Nu de mine e vorba aici, ci de tine. 

Mă uit la Gavin. 

— Ştii despre ce vorbeşte? 

Oftează. 

— Din nefericire, da. 

— Povesteşte-mi despre Danny Gallagher, zice Diana. 

Schimbarea de subiect e atât de bruscă încât capul mi se 
întoarce brusc spre ea. 

— Poftim? 

— Danny Gallagher. Bărbatul pe care-l vizitezi la Londra. 
Bărbatul cu care te-ai întâlnit în repetate rânduri pe 
parcursul ultimilor şase ani. Barcelona, Roma, Paris, printre 
altele. 

— Cei de la sediul central ştiu totul despre Danny. l-am 
informat când am început să mă văd cu el. 

Asta se aşteaptă de la noi să facem atunci când intrăm 
într-o legătură amoroasă. Momeli sunt peste tot, iar a te 
îndrăgosti de persoana nepotrivită poate periclita contactele 
şi operațiunile. 


— N-au avut nicio obiecţie la faptul că mă văd cu el. Şi l- 
am verificat şi eu singură. E cine spune că e. 

— Da, născut la Leicester, unicul copil al lui Frank 
Gallagher, proprietar de pub, şi al soţiei sale, Julia, amândoi 
decedați în prezent. A lucrat timp de cinci ani ca doctor 
pentru Crisis International, acum profesează la Londra. La 
suprafață pare perfect nevinovat, de aceea inițial nu a 
provocat niciun semnal de alertă la sediul central. 

— Atunci de ce întrebi de el acum? 

— Pentru că Doku, contactul tău, e mort, probabil un 
asasinat din partea ruşilor. 

— Da, asta am presupus şi eu. 

— l-ai fost ofițer de caz. Te aflai la cel mult o sută de 
metri de el când a fost lichidat. Asta ne-a făcut să ne 
întrebăm dacă nu cumva ai fost tu veriga slabă. Ca atare, 
sediul central mi-a cerut să mă uit mai atent la tine şi la cei 
cu care te asociezi. 

— Stai aşa! Mă acuzi că lucrez pentru ruşi? 

— Nu, nu neapărat. Dar poate că cineva apropiat ţie o 
face. 

— Danny? 

Izbucnesc în râs. 

— Hai că baţi câmpii cu grație. Habar n-ai cine-i Danny. 

Se uită fix în ochii mei. 

— Dar tu ai? 


Capitolul 14 


Pentru o clipă - numai una - cuvintele astea mă 
buimăcesc. După care mă gândesc la bărbatul pe care am 
ajuns să-l iubesc, cu care plănuiesc să-mi petrec tot restul 
vieţii, şi pământul de sub picioare redevine tare ca piatra. 


— Ai zis că ai confirmat că numele este, într-adevăr, 
Danny Gallagher, că s-a născut la Leicester din părinții de 
care mi-ai spus. Ce-mi scapă aici? 

— Serviciul lui. 

— E medic. Am confirmat şi asta. L-am văzut în acţiune, 
tratând un pacient. Salvându-i viața, de fapt. 

— Da, hai să discutăm despre pacienții lui. 

Îi aud tonul de rău augur al vocii. Aici o să se 
prăbuşească totul pentru mine. Aici stătea la pândă 
adevărul, dar nu-l vedeam eu. 

Pune un laptop pe măsuța mea de cafea şi-l roteşte să-mi 
arate fotografia de pe ecran. E o imagine a lui Danny, în 
smoching şi cu papion, alături de un grup de persoane la fel 
de bine îmbrăcate. Lângă el se află o frumusețe cu ochi 
aproape negri şi o rochie roşie, sclipitoare, cu decolteu 
adânc. Îi zâmbeşte. De cealaltă parte a lui stau doi bărbaţi 
trecuți de cincizeci de ani, amândoi cu pahare de şampanie 
în mână. Nu se uită nimeni la aparat, ceea ce-mi spune că 
au fost surprinşi aşa, neştiind că sunt fotografiați. 

— A fost făcută acum şapte luni, zice Diana. La o recepție 
privată la Lausanne. Ăsta e doctorul Gallagher, nu-i aşa? 

— Da, murmur eu cu gâtul atât de uscat că nici măcar nu 
pot înghiți. Cine sunt oamenii ăştia? întreb, dar ce vreau să 
ştiu cu adevărat e „Cine e femeia asta?” 

— Bărbatul mai înalt din dreapta e Phillip Hardwicke, în 
vârstă de cincizeci şi doi de ani, britanic. Femeia cu părul 
aproape negru e amanta lui, Silvia Moretti, douăzeci şi şase 
de ani, italiancă. 

Deci e cu alt bărbat, nu cu Danny. Slavă Domnului, nu 
cu Danny! Sunt atât de uşurată de această informație, că 
nu simt imediat impactul a ceea ce spune Diana în 
continuare. 

— lar bărbatul solid e Simon Potoiev. Cred că ţi-e 
cunoscut numele. 


Mă uit la ea. 

— Potoiev? 

— Avere cam de două miliarde de dolari, deşi a pus atât 
de mult din ea la păstrare în conturi din bănci străine că în 
realitate habar nu avem cât de mare e. 

Motivul pentru care îmi spune lucrurile astea începe să 
capete o logică îngrozitoare. Ruşii l-au ucis pe Doku, iar 
acum şapte luni Danny stătea şi sorbea şampanie alături de 
un oligarh rus. Sunt sigură că nu-i nicio legătură, dar ştiu 
cum pare. 

— Ce ştie doctorul Gallagher despre munca ta de aici, de 
la Istanbul? 

— l-am spus că lucrez ca analist în domeniul importurilor 
în Europa. 

— Ştie care ţi-e slujba reală? 

— Nu. 

— Ai vorbit vreodată despre contactul tău? Ai menționat 
numele lui Doku? 

— Nu. Nu-s habarnistă, ce mama dracului? 

— Şi totuşi, uite-ți prietenul cum îşi petrece timpul cu un 
oligarh rus. Ţi-a spus despre asta? 

— A menţionat că a fost în Elveţia cu serviciul. Uneori i se 
cere să însoțească pacienții când călătoresc. 

— Ce ţi-a spus despre pacienții lui? 

— Nimic. E discret. Clinica la care lucrează e strictă în 
privința confidențialității cu privire la pacienți. 

— Adică Galen Medical Concierge Group. 

— Da. Dacă ai bani, poți să cumperi acces douăzeci şi 
patru de ore din douăzeci şi patru la cea mai bună îngrijire 
medicală din Londra. Pentru un pic în plus, îţi oferă şi 
doctori care să te însoțească în străinătate, oriunde în lume. 

— Sună ca o slujbă de invidiat. 

— Clienţii lor cer ce-i mai bun şi plătesc pentru asta. 

— În acest caz, clienţii plătesc de fapt pentru doctor? 


Mă uit la Gavin, apoi iar la Diana. 

— Ce vrei să insinuezi? 

— Poate că întâlnirea ta inițială cu doctorul Gallagher n-a 
fost accidentală, ci o momeală, iar acum te-au prins în 
cârlig. Poate că tu eşti premiul. 

Până acum am fost în stare să ascult stând în picioare. 
Acum ele mi se înmoaie ca două lumânări care se topesc 
sub mine şi mă prăbuşesc în canapea. Dacă într-adevăr am 
fost prostită de Danny, ce spune asta despre judecata mea? 
Ce alte greşeli am mai făcut? Înnebunită, derulez prin 
memorie ziua aceea fierbinte de la Bangkok când ne-am 
cunoscut. Piața alimentară Wang Lang, taburetele de plastic 
pe care am stat. Derulez pe repede înainte spre anii care au 
trecut de când ne-am cunoscut, la împreunările noastre 
flămânde de la Londra, din Spania, Portugalia. La cea mai 
recentă vizită la el. I-am spus oare vreodată ceva ce i-ar fi 
fost util duşmanului? Am bătut apropouri despre contactele 
de care mă ocupam, despre operaţiunile în care eram 
implicată? 

Nu, nu-s aşa de neglijentă. Şi îl cunosc pe Danny, îl 
cunosc trup şi suflet. 

Îi înfrunt direct privirea. 

— Danny Gallagher este exact cine pare să fie. Nu e agent 
rus. E doctor, şi încă unul bun. De ce să-l recruteze ruşii? 

— Datorită persoanelor pe care le poate atrage. 

— Adică eu. 

— E o posibilitate pe care a trebuit s-o luăm în calcul. 

— Şi ce-aţi stabilit? Sunt compromisă? 

Mă studiază preț de o clipă, după care ridică din umeri. 

— Din câte ştim noi, acoperirea ta este încă intactă şi nu 
există nimic care să indice că ai fi fost expusă în Europa. 
Dacă ar fi ştiut că eşti de-a noastră, te-ar fi ucis până acum. 
Sau ar fi încercat să te întoarcă de partea lor. 

— N-a făcut niciuna, nici alta. 


Diana se uită la mine, încercând să-şi dea seama dacă 
mint. Poate că deja am fost întoarsă. Poate că deja sunt o 
trădătoare. O fixez şi eu cu privirea, sperând că-mi poate citi 
adevărul în ochi. 

— Dacă chiar credeai că lucrez pentru Moscova, nu te mai 
aflai aici, zic eu. Nu-mi spuneai nimic din toate astea. 

Îi aruncă o privire lui Gavin, care dă aproape 
imperceptibil din cap. Când se uită iar la mine, are un surâs 
slab pe buze. E un avertisment că adevăratul scop al acestei 
vizite urmează să fie dezvăluit. 

— Relaţia ta cu Danny Gallagher, spune ea, ne oferă o 
ocazie prețioasă. Faptul că e medic îl pune în imediata 
apropiere a celor în legătură cu care avem nevoie de 
informații. Începând cu bărbatul acela. 

Arată spre fotografia de pe laptop. 

— Potoiev? 

— Nu. Phillip Hardwicke. 

Mă încrunt. 

— Ai zis că e englez. 

— E totodată şi cel mai bun prieten al oricărui oligarh 
rus. Aceştia trebuie să-şi mute banii din Rusia, sute de 
milioane de lire în fiecare an. Hardwicke îi ajută să-şi 
transforme fondurile astea în bunuri în Marea Britanie. 
Restaurante, hoteluri, zgârie-nori. Sunt deținute de consorții 
sau de firme offshore cu denumiri britanice respectabile, dar 
aflate în proprietatea ruşilor şi în realitate controlate de ei. 
lar cei ca Hardwicke, care ung osia să nu scârțâie carul, 
primesc partea lor grasă şi-şi căptuşesc buzunarele. 

— Spălătoria londoneză. 

Aprobă dând din cap. 

— Corupţia urcă până la cele mai înalte niveluri şi de 
aceea nu se poate atinge nimeni de ea. Sunt prea mulți bani 
la mijloc şi prea multe nume grele implicate. Autorităţile 


britanice nu pot sau nu vor s-o oprească, iar cei care au 
încercat să-l doboare pe Hardwicke... 

Clatină din cap. 

— N-au ajuns bine. 

— Ce s-a întâmplat cu ei? 

Diana tastează la laptop şi apare o nouă fotografie, de 
data asta a unui bărbat între două vârste, cu o figură anost 
de agreabilă şi un costum făcut pe comandă. Arată a 
bancher, ceea ce se şi dovedeşte a fi. 

— Frederick Westfield, Bank of London, zice Gavin. Diana 
tocmai m-a informat despre aceste cazuri. Acum cinci luni, 
cadavrul lui Westfield a fost găsit în Jaguarul lui ars în 
Saint Albans. Oasele mâinilor şi labelor picioarelor fuseseră 
pulverizate înainte de moarte şi avea fum în plămâni. A fost 
clar de la autopsie că fusese torturat, dar era încă în viață 
când i-a fost incendiată maşina. Autorităţile au declarat 
moartea ca fiind accidentală. Ce surpriză! 

Diana face click pe următoarea fotografie, a altui bărbat 
distins, la costum. 

— Colin Chapman, HSBC, zice Gavin. A căzut zece etaje 
din biroul său. A fost declarată o sinucidere. 

Altă apăsare de taste, altă poză, de data asta a unei femei 
zâmbitoare trecute de patruzeci de ani, cu o eşarfă de 
mătase legată cu deosebită pricepere. 

— Angela McFaul, contabilă care lucra pentru Hardwicke 
Organization. A fost găsită împuşcată la ea acasă, cu două 
gloanțe în cap. Poliția a clasificat cazul drept spargere 
nereuşită şi totuşi nu s-a furat nimic. Toţi cei trei aveau un 
singur lucru în comun: aveau cunoştinţe din interior despre 
detaliile financiare ale lui Phillip Hardwicke, pe care le 
împărtăşeau cu serviciul de informații britanic. 

Diana apasă pe tastatură şi apare ultima imagine. E 
Hardwicke însuşi, de data aceasta cu fața spre cameră şi cu 
o privire sfredelitoare. O fotografie regizată. Chiar dacă e 


doar o poză, mă simt de parcă mă vede de pe ecranul 
laptopului. 

— Acesta e bărbatul cu care avem de-a face. Hardwicke a 
ordonat fiecare dintre aceste asasinate şi, judecând după 
evaluarea personalității pe care i-am realizat-o, a considerat 
acest lucru o simplă chestiune de afaceri. 

— Mai spune-mi despre evaluarea asta. 

— Ai să primeşti raportul complet. Să zicem doar că se 
situează la vârf în privința scorurilor pentru agresiune şi 
narcisism. Combinate cu o mare inteligență, îl fac deosebit 
de periculos. Dosarul lui şcolar la Eton relevă o 
neînduplecare care i-a înspăimântat până şi pe profesorii 
lui. E un om care simte nevoia să dețină controlul, care 
obține întotdeauna ce doreşte, indiferent de costul pentru 
ceilalți. 

Nu-mi pot lua ochii de la fotografia lui Hardwicke. Până 
acum am auzit despre trei oameni care au fost omorâţi la 
ordinul lui. Câţi alții de care nu ştim or mai fi? 

— Ce miză avem în chestiunea asta? întreb eu. Dacă 
britanicii nu se ocupă de problemă ei înşişi, de ce ar trebui 
s-o facem noi? 

— Cu rublele alea spălate nu cumpără doar restaurante şi 
imobiliare. Banii merg şi la cea mai profitabilă afacere din 
câte există. 

— Arme, zic eu. 

Diana aprobă din cap. Amândouă ştim că războiul e o 
afacere ca oricare alta şi, ca oricare altă afacere, necesită un 
lanţ de aprovizionare sănătos şi continuu. 

— Ce are asta de-a face cu Danny? El nu umblă după 
bani. E doar doctor. 

— Aici vedem noi o ocazie. Ştim că Phillip Hardwicke are o 
boală convulsivă de când era tânăr. Convulsiile nu sunt 
bine controlate şi de aceea un medic călătoreşte cu el de 
fiecare dată când pleacă din Londra. Ştim că doctorul 


Gallagher a fost cu el în câteva dintre aceste călătorii, deci 
are acces neobişnuit de aproape de Hardwicke. lar tu ai 
acces apropiat la doctorul Gallagher. E cea mai bună 
situaţie la care puteam spera. 

— Vreți să mă folosesc de Danny ca să capăt acces? 

Clatin din cap. 

— Îmi cereţi prea mult. 

— Ce plănuiai să faci dacă nu-ţi spuneam de chestia 
asta? 

— Plănuiam să mă mărit cu el. 

— Nu-ţi cerem să-ți schimbi planurile, doar să fii numai 
ochi şi urechi. Transmite-ne orice informații afli despre 
Hardwicke şi despre oricare oligarh din cercul său. Nu-ţi 
cerem prea mult. Nu e o trădare, doar îți aduci contribuția 
de bun american. 

— Şi după ce v-am dat ce vreţi? Atunci ce se întâmplă? 

— Poţi să pleci cu soțul tău şi să trăiţi fericiți până la 
adânci bătrâneți. Câtă vreme ţii totul pentru tine, n-o să ştie 
nimic. Dar tu o să ştii că ai făcut lumea să fie mai sigură. 

— Şi asta-i tot? 

— Asta-i tot. Află cu cine se asociază Hardwicke, de unde- 
i vin banii. Şi, dacă poți, află şi despre ceilalți pacienţi de la 
Galen. Probabil că sunt câţiva oligarhi ruşi printre ei. Dă-ne 
numele lor, afecțiunile, orice ne-ar putea îndrepta către 
slăbiciuni pe care le-am putea exploata pe viitor. 

— Mi-ar trebui ajutorul lui Danny ca să intru în baza de 
date a clinicii. 

— Nu. El nu are voie să afle. Nimeni nu are voie să afle. 
Rămâne în cercul nostru restrâns. 

Mă uit la Gavin şi el încuviinţează din cap. 

— Aşa trebuie. 

— Şi cu sediul central cum rămâne? Ei ştiu de plan, nu? 

— Doar câţiva aleşi. 

Mă încrunt. 


— Nu aveți încredere în nava-mamă? 

Diana şi cu Gavin se uită unul la altul. 

— Se poate să fie mai înțelept să nu, zice ea, pentru că o 
să vrea să colaboreze cu serviciile de informații britanice. Nu 
putem risca asta. 

— Nu aveți încredere în britanici. 

— Gândeşte-te, Maggie! Doi bancheri şi o contabilă sunt 
morți. Nu ştim dacă nu cumva i-a expus cineva de la 
serviciile de informații britanice. Trebuie să acționăm pe 
tăcute. 

Face o pauză. 

— Se poate ca viața ta să depindă de asta. 


Capitolul 15 


În prezent 


Longmornul s-a isprăvit. Ben, Declan şi cu mine am 
reuşit să bem restul sticlei şi habar n-am dacă o să mai pot 
cumpăra alta. Îmi iau paharul şi savurez cele câteva picături 
prețioase rămase. Toate au gust mai dulce, pentru că sunt 
ultimele. 

— lisuse, Maggie! face Ben. De ce nu ne-ai mai spus asta? 

— E încă la secret, nu aveam voie să vorbesc despre 
subiect. 

Pun jos paharul gol şi bufnitura lui când atinge masa îi 
face să tresară atât pe Ben, cât şi pe Declan. 

— N-am vrut să discut subiectul, adaug eu încet. 

În ciuda cantității de whisky pe care am băut-o, suntem 
cu nervii întinşi la maximum pentru că ştim că în orăşelul 
nostru s-a schimbat ceva. M-a urmărit aici ceva rău din 


vechea mea viață, ceva care amenință să ne otrăvească 
refugiul. 

— Diana m-a convins să iau parte la operaţiune 
punându-mi la îndoială loialitatea. M-a făcut să mă întreb 
dacă nu cumva nu a fost întâmplător că l-am cunoscut pe 
Danny la Bangkok. Poate că ruşii s-au folosit de el să mă 
atragă, sperând să mă poată întoarce de partea lor mai 
încolo. În ochii Dianei, chiar era posibil să lucrez pentru 
partea cealaltă şi n-aş fi fost prima persoană care să se lase 
ademenită de o relație amoroasă. 

Mă uit la fețele lui Declan şi Ben, căutând indicii dacă mă 
cred. Cu zeci de ani în urmă, ne-am format o legătură în 
calitate de cursanți la Fermă şi încă îi mai consider cei mai 
apropiați prieteni ai mei, chiar dacă uneori au trecut luni, 
ani chiar, fără să ne vedem. Atunci când ne întâlneam, de 
regulă în vreun bar sau restaurant dintr-o capitală străină, 
discutam despre vremurile vechi, în care încă mai credeam 
că putem schimba lumea. Ceea ce nu discutam, nu puteam 
discuta, erau detaliile diverselor noastre operațiuni. Există 
mereu un colțişor secret al vieţii tale pe care nu-l poți 
împărtăşi cu nimeni. Trădarea ar fi cu siguranță unul dintre 
aceste secrete. 

Ben pufneşte. 

— Simpla idee că ai putea fi întoarsă e absurdă! 

Se uită la Declan, apoi din nou la mine. 

— Dacă nu putem avea încredere unii într-alţii, în cine 
putem avea? 

— Frumos zis, Ben, dar ai destulă minte, la fel ca noi toți. 
N-ar trebui să avem încredere unii într-alții. Nu ne putem 
permite să avem, iar eu n-am nici în mine. lar dacă aş fi fost 
ademenită într-o falsă legătură amoroasă, ce ar fi spus asta 
despre judecata mea? Ce alte greşeli aş mai fi putut face, ce 
alte vieți s-au pierdut fiindcă am fost atât de oarbă că nu 
mi-am recunoscut inamicul? 


Sar de pe scaun şi duc paharul gol de whisky la chiuvetă. 
Rămân acolo, cercetând întunericul. Se pare că întotdeauna 
cercetez întunericul, căutând un duşman care uneori e mult 
prea aproape de mine. 

— M-a făcut să mă îndoiesc de sentimentele mele. De aia 
mă doare undeva dacă Diana Ward e vie sau moartă. Tot ce 
a mers prost de la ea a pornit. 

Declan zice calm: 

— Pare că nu şi-a făcut decât treaba, Maggie. Te-a 
avertizat despre bărbatul cu care erai într-o relație. 

— De care eram îndrăgostită, zic eu. 

— Îndrăgostită? 

— Da. 

Mă întorc să mă uit la cei doi bărbați care stau la masa 
mea. N-am mai împărtăşit această informaţie cu ei. Ei ştiu 
doar că am părăsit Agenţia acum şaisprezece ani, că, până 
când nu m-a căutat Declan să mă invite să mă alătur lor în 
Maine, îmi petrecusem anii cutreierând sălbăticia, căutând 
un loc în care să prind rădăcini. Că eu, la fel ca ei, am 
amintiri pe care le-am cenzurat, amintiri pe care nu le-am 
împărtăşit niciodată. 

— L-am iubit pe Danny Gallagher. lar Diana îmi spunea, 
la mine în apartament la Istanbul, că nu e doar iubitul meu, 
ci mai e şi o ocazie. Îmi spunea să fac o alegere. Aveam de 
gând să aleg țara sau un bărbat care s-ar fi putut să lucreze 
pentru duşman? Slujba cerea să mă folosesc de el, să-i 
trădez încrederea. A zis că orice american loial ar şti ce să 
facă. Aşa că am ales. Oricât de dureros a fost, am făcut ceea 
ce trebuia să fac. 

— L-ai părăsit? întreabă Declan. 

— Nu. M-am măritat cu el. 

Bărbaţii se holbează la mine, în tăcere amândoi. Constat 
că nu pot să mă uit la ei, aşa că mă întorc cu fața la 
fereastră, dar le simt privirile sfredelindu-mi spatele, ca 


nişte raze laser fierbinți. Ei sunt doi dintre cei mai vechi 
prieteni ai mei şi nici măcar ei n-au ştiut c-am fost măritată 
sau că gândul la bărbatul cu care am împărțit cândva patul 
nu-mi dă pace. El e motivul pentru care acum n-am un 
partener sau măcar un iubit - pentru că, în mintea mea, 
Danny e încă soțul meu şi va fi mereu. 

— Şi după aia ce s-a întâmplat? întreabă Declan. 

Nu-i răspund. Privesc în continuare fix în întunericul de 
dincolo de fereastra bucătăriei mele. 

— Maggie? 

Declan s-a mutat în spatele meu în atâta linişte că nu l- 
am auzit apropiindu-se şi-mi pune mâna pe umăr. Nu e 
genul predispus la gesturi de afecțiune şi atingerea lui mă ia 
prin surprindere. În ciuda îndelungatei noastre prietenii, 
este poate cel mai intim contact pe care l-am avut noi doi, 
şi-mi aminteşte de atingerea lui Danny, de îmbrățişarea lui. 

Tresar, nu pentru că Declan îmi provoacă repulsie, ci 
pentru că amintirile sunt tare dureroase. 

— Sunt obosită. Dacă nu vă deranjează, aş vrea să mă 
duc la culcare acum. 

— Desigur, zice Ben şi se ridică în picioare. Te mai 
căutăm de dimineață să vedem ce faci. Hai, Declan! Hai să 
mergem! 

Imediat ce ies pe uşă, pun zăvoarele şi activez sistemul de 
securitate. Mai zăbovesc în hol, ascultând zgomotul maşinii 
lor care se îndepărtează. Aud zgomotele familiare ale casei 
mele: zumzăitul frigiderului din bucătărie, ticăitul ceasului 
din living. „Fortăreața e în siguranţă”, îmi zic eu. 

Singură ca întotdeauna, urc scările spre dormitorul meu. 

De fapt, însă, nu sunt singură. E Danny cu mine. E cu 
mine mereu. Îmi dau jos cămaşa de flanel şi o atârn în 
dulap, unde le ține tovărăşie celorlalte cămăşi practice ale 
mele. În el atârnă doar două rochii, niciuna purtată în 
ultimele luni. O ating pe una dintre ele, o rochie de in 


mulată, brodată cu trandafiraşi. Mă duce cu gândul la altă 
rochie pe care am îmbrăcat-o cândva, căreia i-am pierdut 
urma în timpul multelor mele mutări prin lume. Rochia pe 
care am purtat-o în ziua în care am devenit doamna Danny 
Gallagher. 


Capitolul 16 


Londra, cu şaptesprezece ani în urmă 


Eu şi Danny ne căsătorim într-o zi rece de noiembrie. Port 
o cunună de floarea miresei şi o rochie până la jumătatea 
gambei, cu imprimeu cu boboci de trandafir, şi am un 
buchet de trandafiri roşii care se asortează cu modelul de pe 
rochia mea. Amândoi ne-am dorit o nuntă intimă, fiindcă el 
nu se simte în largul lui cu pompa şi ceremonia, iar eu 
vreau să atrag cât mai puţină atenţie asupra mea, aşa că 
ne-am ales ca loc de desfăşurare grădina din spate a unui 
mic han de țară din Essex. Cavaler de onoare pentru Danny 
e amicul său de la facultate, Georgie, un tip caraghios şi 
reconfortant de banal, care se ocupă de partea logistică 
pentru o organizaţie de binefacere care sapă fântâni în sate 
africane. E un idealist căruia i se rupe inima de cei mai 
puţin privilegiați şi care probabil ar fi oripilat să afle că 
lucrez la CIA. Domnişoara mea de onoare e Josie, care cică e 
prietena mea din facultate de la Georgetown. În realitate, 
lucrează pentru Agenţie sub o acoperire neoficială şi a luat 
avionul încoace doar ca să joace acest rol. A fost informată 
cu lux de amănunte despre adevărata mea copilărie, familia 
mea şi anii mei de facultate şi, dacă ar face cineva efortul de 
a-i scormoni în trecut, ar afla că Josie e realmente 
absolventă de Georgetown. 


I-am spus lui Danny că majoritatea prietenilor mei sunt 
împrăştiați prin lume şi nu pot să participe, aşa că restul 
invitaţilor sunt din partea lui. Majoritatea sunt colegi de la 
Galen Medical Concierge şi cunoştinţele lor în materie de 
limbi străine reflectă clientela internațională a firmei. Printre 
asistente e una care vorbeşte fluent rusa şi ucraineana 
(Natalia), una care vorbeşte fluent arabă (Amina) şi una care 
vorbeşte fluent franceza (Helene). Mai participă şi doctorii 
Leeds şi Chand, precum şi Lottie Mason, office manager, 
care - fără s-o ştie - e programată să sufere un accident 
nefericit peste câteva săptămâni. Nu fatal, mi-a promis 
Diana, dar suficient de grav cât biata de ea să fie 
indisponibilă o lună, lăsând în rândul personalului 
administrativ un post vacant care va trebui ocupat. 

Eu, desigur, mă voi oferi voluntară pentru el. 

Îi cunosc pe toți de aici şi ei mă cunosc pe mine, sau aşa 
cred ei. Sunt Maggie, femeia pe care Danny a cunoscut-o la 
Bangkok, femeia de care e îndrăgostit de ani de zile. Cea 
care i-a fost alături când a despicat gâtul unui bărbat care 
se îneca la restaurantul Ballade şi care a fost capabilă să 
gândească suficient de repede, cât să-i dea o bucată dintr- 
un pix pe post de canulă. 

Da, toți s-au minunat de povestea asta. 

Chiar dacă nu participă la nuntă, Diana şi Gavin sunt 
prin apropiere, dându-se drept turişti americani care stau la 
han. Sunt aproape de nerecunoscut cum iau ei cina la una 
dintre mese. Diana poartă o perucă şaten, iar Gavin o barbă 
frumoasă. Doar un cuplu de yankei curioşi care se bucură 
de spectacolul unei nunți în grădina din spate a hanului lor. 
Speră să-l zărească pe Phillip Hardwicke, dar acesta nu 
apare la ceremonie. În schimb, el va găzdui şi plăti masa de 
nuntă, care se va ţine la unul dintre restaurantele deținute 
de Hardwicke Organization. E un dar teribil de extravagant 
pe care Danny a vrut să-l refuze, numai că i-am spus că 


trebuia să-l acceptăm, pentru că a refuza un dar de la 
Hardwicke ar fi jignitor. 

lar asta îmi dă ocazia să-l cunosc în cele din urmă pe 
individ. 

Restaurantul e La Mer din Knightsbridge. În seara 
aceasta e închis pentru public şi rezervat doar pentru 
petrecerea de nuntă. La ora şapte şi treizeci şi cinci de 
minute seara, Danny şi cu mine —- acum doamna Gallagher — 
intrăm în La Mer şi suntem întâmpinați cu urale şi pahare 
de şampanie ridicate. Masa pare o piesă de teatru kabuki pe 
care toată lumea o crede adevărată, cu excepția mea şi a 
falsei mele domnişoare de onoare, Josie, care îi regalează cu 
măiestrie pe ceilalți invitați cu poveşti inventate despre anii 
noştri de studenție. Nici Danny, nici prietenii şi colegii lui n- 
au habar cui au permis să intre în cercul lor. Sorb 
şampanie, îmi afişez zâmbetul fals şi mă uit la uşă 
aşteptând să sosească Phillip Hardwicke. 

La şapte şi cincizeci şi cinci de minute, uşa se deschide şi 
intră motivul spectacolului. I-am citit dosarul şi am văzut 
zeci de poze cu el, dar asta nu m-a pregătit pentru carisma 
clară a acestui om. E înalt şi puternic ca o panteră şi, la 
cincizeci şi doi de ani, tot are capul plin de păr de culoarea 
grâului. Dar ce-mi atrage atenția sunt ochii. Sunt de un 
albastru rece, precum gheața mării şi nici chiar când îmi ia 
mâna şi-mi surâde nu văd căldură în ei. 

— E extraordinar să te cunosc în cele din urmă, Maggie! 
Danny e un băiat norocos. 

— Şi eu mă bucur să vă cunosc, domnule Hardwicke, zic 
eu. Vă mulțumesc pentru această cină extraordinară şi 
încântătoare. 

Mă uit prin sală, la mesele cu fețe netede şi pahare 
sclipitoare. 

— E atât de generos din partea dumneavoastră! 

— Ce-i mai bun merită ce-i mai bun. 


Îi zâmbeşte lui Danny, dar e un zâmbet rece, ca de 
afaceri. Pentru Hardwicke, cina e pur tranzacţională. E 
exact cum l-a descris dosarul lui, un bărbat care nu face 
nimic fără să se aştepte la ceva în schimb, iar ce aşteaptă el 
e cea mai bună asistență medicală care se poate cumpăra 
cu bani. 

Îmi iau privirea de la el şi mă concentrez la femeia 
uluitoare cu care a intrat. O recunosc din poza făcută la 
Lausanne. E amanta lui, Silvia Moretti, iar în carne şi oase 
arată şi mai frapantă, cu trăsături mediteraneene smede şi 
păr lucios ca mătasea neagră. Fiecare rotunjime a siluetei îi 
e accentuată de o rochie strâmtă ca un bandaj. Mâna lui 
Hardwicke îi stă cu dezinvoltură pe şold, indicând că ea e 
proprietatea lui revendicată. În vreme ce buzele îi alcătuiesc 
un zâmbet, ochii rămân neutri; e imposibil să citeşti 
mulțumire sau nemulțumire pe chipul acela superb. 

Hardwicke le aruncă o privire iritată celor doi bărbați 
voinici care l-au însoțit în restaurant. Ei sunt personalul lui 
de pază, iar unul dintre aceştia se tot uită la uşă, ca şi cum 
ar aştepta să mai intre cineva. 

În cele din urmă persoana respectivă intră. 

Fiica lui Hardwicke, Bella, nu e decât o adolescentă, dar, 
la cincisprezece ani, deja ştie cum să emane plictis. Din 
căutătura ei urâtă şi din cum stă lângă uşă, de parcă ar 
aştepta un pretext să fugă, e evident că nu vrea să se afle în 
acest loc. Spre deosebire de Silvia, Bella nu-i o frumusețe şi 
n-a făcut niciun efort să-şi îmbunătățească trăsăturile pe 
care le are. Părul arămiu îi atârnă pe lângă față ca unui 
pudel bretonul şi poziţia cocoşată îi accentuează umerii 
rotunzi ca nişte gogoşi. Rochiţa cu volan în talie e clar 
semnată de un creator de modă, dar i se mulează pe formele 
generoase în toate felurile nepotrivite. În timp ce tatăl ei 
impune atenție, Bella stă în fundal şi se trage de breteaua 
de la sutien. 


— Bella! se răsteşte Hardwicke. Vino s-o saluți pe 
proaspăta mireasă a doctorului Gallagher! 

Se mişcă spre mine şi întinde o mână moale. Are ochii de 
un verde-pal şi aproape lipsiţi de gene, ca un soi de vietate 
acvatică ce se uită la mine prin sticla acvariului. Pentru ea 
nu sunt decât o altă cunoştinţă de afaceri de la întâlnirea la 
care a târât-o taică-su. Ştiu din dosarul lui Hardwicke că ea 
e unicul lui copil din căsnicia cu Lady Camilla Lindsey, 
încheiată cu un divorț în urmă cu opt ani. Camilla, care 
acum trăieşte în Argentina cu al doilea ei soț, împătimitul de 
polo Antonio, a fost descrisă drept „o mare frumuseţe din 
societate”. Ce păcat că nu i-a transmis genele alea şi fiicei ei, 
care cu siguranță e conştientă că suferă la capitolul aspect 
în comparație cu strălucitoarea ei mamă. Conform 
dosarului, Bella merge la o şcoală de fete cu internat din 
Brighton, unde, judecând după atitudinea ei, ar prefera să 
se afle, în loc să-şi petreacă weekendul cu tatăl său. 

Aud zgomotul unui zăvor. Oamenii lui Hardwicke tocmai 
au încuiat uşa restaurantului, blocând afară pe oricine ar 
încerca să intre şi se poziţionează la intrare, ca să nu plece 
nimeni fără aprobarea lor. Suntem încuiați înăuntru în 
această seară, prinşi în capcană de nevoia obsesivă de 
control a lui Hardwicke. Nu-i de mirare că Bella arată 
nefericită în seara asta; atunci când e cu tatăl ei trebuie că 
se simte prizonieră. 

Eu cu siguranţă mă simt. 

Ar trebui să fie masa mea de nuntă, dar, aşezată lângă 
Danny la o masă cu porțelanuri fine şi o pădure de pahare 
de vin, mă simt de parcă în seara asta mi-a scăpat din mâini 
totul. Hardwicke a comandat vinurile în avans, desigur. 
Cardul lui de credit, alegerea lui. Ospătari în uniformă ies 
din bucătărie cu sticle de Chardonnay Domaine Chanson şi 
dau roată cu eficiență mesei, umplând paharele. Când unul 


dintre ei ajunge la paharul Bellei, se opreşte şi-i aruncă o 
privire întrebătoare lui Hardwicke. 

— Zău, tati! zice Bella. Mama mă lasă. 

— Mama ta nu-i acum aici. 

— Nu-i ca şi cum n-aş bea vin când sunt cu ea. 

Hardwicke se încruntă. 

— În regulă, jumătate de pahar. Asta-i tot. 

Ospătarul toarnă, apoi se îndreaptă către masa de două 
persoane la care stă echipa lui de pază. 

— Pentru ei nu! se răsteşte Hardwicke. Ei sunt de 
serviciu. 

Bieţii paznici! 

Ridică paharul. 

— Un toast pentru mire şi mireasă! 

Stă vizavi de mine, cu Silvia în stânga şi Bella în dreapta, 
şi nu-i pot evita privirea. I-am citit dosarul şi ştiu ce a făcut. 
Ştiu ce e. Soarta mea depinde de faptul că el nu ştie cine 
sunt eu. 

Invitaţii noştri ridică şi ei paharele, iar Danny mă strânge 
afectuos de un genunchi. Surâd şi iau o înghițitură de vin. 
Sunt sigură că trebuie să fie dintr-o recoltă excelentă, dar 
de-abia îi simt gustul, fiindcă îmi simt gâtul ca şi cum s-ar 
strânge. O văd pe Josie, falsa mea domnişoară de onoare, 
râzând în celălalt capăt al mesei, intrată bine în rol. Îl aud 
pe doctorul Leeds scoțând sunete laudative la adresa 
vinului. Mă simt prinsă în cursă în acest tablou, un chip 
dintr-o pictură din care nu pot ieşi croindu-mi drum cu 
ghearele. 

— Am înțeles că voi doi v-aţi cunoscut la Bangkok, zice 
Hardwicke. 

Se uită la mine cu aşa o intensitate că abia dacă sesizez 
că ospătarul îmi pune un aperitiv în farfurie. Homar gătit în 
sherry, pe o bucăţică minusculă de turtă de mălai. 


— Maggie este o călătoare experimentată, a ştiut exact la 
ce căruț cu mâncare să se ducă, zice Danny, zâmbindu-mi. 
Eu umblam stângaci prin piață. Am văzut ce mânca ea şi 
am comandat acelaşi lucru, apoi m-am aşezat la masa ei. A 
fost dragoste la prima vedere. 

— Ce accident fericit! exclamă Hardwicke. Locul potrivit, 
momentul potrivit. Cum se face că ştii atât de bine 
Bangkokul, Maggie? 

Simt cum mi se accelerează pulsul. 

— Serviciul mă duce uneori acolo. 

— Ai lucrat în importul de articole vestimentare, din câte 
am auzit. La Istanbul. 

Ce altceva mai ştie despre mine? Cobor privirea în lungul 
mesei, spre falsa Josie, care brusc pare atentă. Dacă 
Hardwicke ştie cu adevărat cine sunt, atunci sigur ştie şi că 
ea e o impostoare, ceea ce ne-ar pune pe amândouă într-o 
poziţie nesigură. 

— Lucrezi în domeniul modei? sare Bella. 

Pentru prima oară, pare interesată de mine. 

— Eşti creatoare de modă? 

— Nu, dar am lucrat cu mulți creatori. l-am ajutat să-şi 
exporte lucrările prin toată lumea şi mi-au trecut prin mână 
unele dintre cele mai frumoase rochii pe care o să le vezi 
vreodată. Ah, şi materialele! 

— Doamne, mi-ar plăcea la nebunie o asemenea slujbă! 

— Bella, rochia cu care eşti îmbrăcată e italienească? 

Face ochii mari. 

— Îţi dai seama? 

De fapt, a fost o presupunere bazată pe nişte informaţii, 
ajutată de faptul că amanta tatălui ei se întâmplă să fie 
italiancă. Rochia chiar e frumoasă, chiar dacă nu e potrivită 
pentru tipul ei de corp. Discuţia despre modă îl plictiseşte 
clar pe Hardwicke, care-i face semn ospătarului arătând 
spre paharul lui acum gol. Bella a intrat în conversaţie 


tocmai la timp cât s-o abată de la o direcție potenţial 
periculoasă, iar pentru asta sunt recunoscătoare. 

Vine restul aperitivelor, mici sufleuri cu ciuperci frumos 
umflate, mărturie a unei bucătării care face față onorabil 
solicitării descurajante de a servi sufleuri fierbinți pentru 
douăzeci şi opt de persoane. Acum apare şi următorul vin, 
un Pinot noir Domaine Leroy. Ospătarul îi toarnă un pic lui 
Hardwicke. Acesta plimbă băutura în pahar, adulmecă, 
soarbe şi zice doar: 

— Bun. 

Ospătarul dă repede roată mesei, umplând paharele şi se 
opreşte încă o dată în dreptul paharului Bellei. 

— E de-ajuns pentru ea, spune Hardwicke. 

— Tati! 

— Deja ai băut jumătate de pahar. 

— Nici măcar jumătate de pahar. Mama crede... 

— Nu-mi pasă ce crede ea. 

— Nu. Niciodată nu ţi-a păsat. 

Bella se uită la Silvia, care rămâne impasibilă. 

— Nu ştiu cum de te suportă şi ea. 

— Pe ea o cheamă Silvia. 

Bella sare în picioare. 

— Sincer, cum de nu te încurci în atâtea nume de femei? 

Se îndreaptă țanțoşă spre toaletă. 

Se lasă o tăcere prelungă. Silvia soarbe calmă din vin şi 
zice: 

— Fetei îi e dor de mama ei. Ar trebui s-o laşi să se 
întoarcă în Argentina. 

— Crezi că o vrea Camilla înapoi? 

Pufneşte şi, spre neplăcerea mea, se concentrează iar la 
mine. 

— Îmi cer scuze pentru spectacol. Când ai o fată de 
cincisprezece ani, tot timpul se lasă cu spectacol. Mi-ar 
plăcea să aflu mai multe despre tine, Maggie. Femeia din 


State care s-a descotorosit de cariera care o punea să 
colinde prin toată lumea ca să fie doamna Gallagher. 

Danny mă cuprinde cu braţul. 

— A fost dragoste adevărată, desigur. 

Hardwicke ridică dintr-o sprânceană. Nu consider că el 
crede în dragostea adevărată sau în vreo chestie care nu e 
tranzacțională. 

— Şi ce-ai să faci, acum că eşti la Londra? O să duci o 
viață de huzur? 

Danny râde la un asemenea gând. 

— N-am văzut-o huzurind niciodată. 

— Ai să-ți cauţi un nou serviciu, atunci? Ce abilități unice 
ai? 

Nu pot să nu sesizez o capcană în întrebarea asta. 
Sondează după informaţii, aşteptând o scăpare din partea 
mea. 

— Ar fi o asistentă medicală al naibii de bună, zice 
Danny. Am văzut-o cum s-a descurcat într-o situație de 
criză. 

— A, da, am auzit de bărbatul acela care se îneca la 
Ballade şi de pix. Foarte inteligent! Deci nu te deranjează să 
vezi sânge? 

— Am crescut la o fermă de oi din New Mexico, îi spun. 
Mieii noştri erau în permanenţă atacați de prădători. 

Mă uit la soțul meu. 

— Mi-ar plăcea tare mult să lucrez alături de Danny la 
clinică, fie şi numai completând fişe. 

— Serios? Să completezi fişe te-ar face fericită? 

Privirea lui Hardwicke pare să-mi trimită tentacule în 
creier, cercetând toate crăpăturile. Mă simt țintuită de 
scaun, supusă disecției din partea lui. 

Vin ospătarii cu felul principal. Momentul perfect să fug 
de la masă. 

— Mă scuzati, zic şi mă ridic de pe scaun. 


Mă retrag la toaletă doamnelor şi mă închid într-una 
dintre cele două cabine. Nu simt nevoia să fac pipi, doar să- 
mi ofer un moment ca să-mi recapăt echilibrul. M-am mai 
uitat în ochii teroriştilor, am fost martora rezultatelor 
sângeroase ale muncii lor, dar niciodată nu m-am simțit 
atât de personal amenințată ca stând față în față cu 
Hardwicke la masă. Mă gândesc la bancherul lui, ars de viu 
în Jaguarul său. Mă gândesc la contabila sa, împuşcată în 
dormitorul ei. Au fost omorâți pentru că i-a trădat cineva. 
Cineva care ştia din interior faptul că aceştia erau 
informatori. 

Diana are dreptate. Nu putem împărtăşi nimic 
britanicilor. Dacă e să rămân în viață, trebuie să ținem toată 
povestea în cercul nostru. 

E momentul să mă întorc la masă şi să-l înfrunt. 

Deblochez uşa cabinei. Chiar când să ies din ea, ceva 
clincheteşte pe podea şi aud un „Of, fir-ar!” iar pe sub uşa 
celeilalte cabine se rostogoleşte afară o pastilă albastră. 

O iau de pe jos. E rotundă, cu un fluture ştanțat pe o 
parte. Cabina se deschide şi din ea se năpusteşte Bella. 
Privirea i se duce drept la pastila din mâna mea. 

— Nu-i nimic, zice ea. Doar ce mi-a fost prescris pentru 
nervi. 

Mă uit la punguţa de plastic pe care o ţine. În ea sunt 
încă şase pastile albastre şi, categoric, nu arată a flacon de 
medicamente eliberate pe rețetă. Întinde mâna după pastila 
răzlețită, dar nu i-o dau. 

— E murdară, zic. 

— E-n regulă. 

— A fost pe podeaua băii. Chiar nu vrei să... 

— Te rog! 

I-o dau într-un final şi o bagă la loc în punguţă alături de 
celelalte pastile albastre, aparent neîngrijorată de microbii 
care pândesc într-o încăpere unde oamenii îşi fac nevoile. 


— N-am să suflu o vorbă nimănui, îi spun. 

Nu mă crede. O văd din felul în care i se încordează 
buzele, din privirea fugară şi agitată spre uşă. 

— Tata... 

— E obsedat de control. 

— Ai observat? 

— E greu să nu. Meniul prestabilit, echipa de securitate, 
care ne-a încuiat în restaurant... 

— A, ei! 

Pufneşte. 

— Nu-s decât Keith şi Victor. Habar n-au pe ce lume 
sunt. Mă furişez afară din casă tot timpul şi ei nici că se 
prind. 

Adolescentii! Ne dau clasă tuturor. 

— Uite ce e, Bella, Nu vreau să te bag în belele, dar 
trebuie să fii atentă cu chestiile alea, spun eu, arătând din 
cap spre pastile. Astea-s boabe. 

— De unde-ai ştiut? 

— Aşa, pur şi simplu. Pot avea nişte efecte secundare 
înspăimântătoare. 

— Mă fac să mă simt fericită. Să simt că totul e în regulă 
când ştiu că nu e. 

Înting mâna şi îi ating braţul. E fierbinte, aproape febrilă, 
de parcă nefericirea ar fi un furnal care-i arde înăuntrul ei. 

— Bella, şi eu am avut un tată de rahat, aşa că înţeleg. 
Dar o să creşti şi o să pleci, aşa ca mine. 

Cuvintele mele provoacă o zvâcnire de zâmbet. Îşi îndeasă 
punguţa cu pastile în poşetă, trage fermoarul. 

— Chiar n-o să spui nimănui? 

— Nici măcar unei singure persoane. 

— Nici măcar doctorului Gallagher? Fiindcă, dacă află, o 
să creadă că trebuie să-i spună tatălui meu. 

— Nici măcar lui Danny. 

Ridic mâna. 


— Pe cinstea mea de cercetaşă! 

Pare derutată de expresie, dar pricepe sensul: secretul îi e 
în siguranţă cu mine. 

— Doctorul Gallagher e un om de treabă. Mă bucur că te- 
ai măritat cu el, zice ea şi iese din toaleta femeilor. 

Mă spăl şi mă usuc pe mâini pe îndelete. Nu vreau să fie 
prea evident că eu şi Bella am stat de vorbă o clipă şi am 
stabilit o legătură. Dar aşa s-a întâmplat. Acum ştiu un pic 
mai mult despre Phillip Hardwicke şi familia lui. Ştiu că 
fiică-sa nu-l poate suferi. Ştiu că nu deţine atâta control pe 
cât crede. 

Ceea ce mi-ar putea prinde bine. 


Capitolul 17 


Mă culc cu duşmanul. Dacă e să supraviețuiesc, aşa 
trebuie să-mi privesc proaspătul soț. 

Danny însă nu pare duşman când stăm întinşi în pat în 
micul nostru hotel de pe litoralul Turciei. În timp ce alți 
proaspăt căsătoriți s-ar duce în Spania sau Italia, noi ne 
petrecem săptămâna în frumosul sat de coastă Gümüşlük. 
Nu vin prea mulți turişti străini aici, motiv pentru care l-am 
şi ales pentru luna noastră de miere. Aici putem să rătăcim 
printre ruine antice părăsite, să înotăm în apa turcoaz şi la 
cină să mâncăm doradă la grătar, stropită cu nişte vin bun 
turcesc. Aici putem fi singuri. 

Sau pe cât de singuri ni se permite. 

Mă rostogolesc pe o parte şi-mi studiez soțul adormit. 
Lumina dimineţii intră prin jaluzelele de la fereastră şi-i 
pictează dungi de aur pe pieptul gol. E un hotel modest, 
unul pe care l-ar putea alege cuplurile turce care trebuie să 
fie atente la buget. Aşternuturile sunt din bumbac aspru şi 
unele dale de pe podea sunt ciobite, dar e curat, 


proprietarul e prietenos şi ferestrele noastre dau spre apă. 
Am fi putut sta în schimb la Pera Palace Hotel din Bodrum 
sau la un complex de lux din Bodrum, cu podele de 
marmură, personal în uniformă şi maseuze disponibile 
douăzeci şi patru de ore din douăzeci şi patru, dar asta e 
Turcia pe care vreau s-o vadă Danny. Asta ar face o 
mireasă, şi-ar duce proaspătul soț într-un sat romantic de 
pe coasta Mării Egee ca să bea vin, să facă dragoste şi să se 
mintă că ceea ce e între noi e adevărat. 

În dimineața asta, când îi admir umerii bronzațţi şi pistruii 
care i-au apărut pe ei de parcă ar fi împrăştiat cineva 
nucşoară acolo, simt că este, dar există mereu riscul ca, 
dacă sunt neglijentă cu secretele mele, acestea să ajungă la 
Hardwicke. Până şi în cele mai intime momente sunt 
vigilentă şi trebuie să presupun că pereții au urechi. 

Danny deschide ochii clipind rapid şi-mi zâmbeşte. 

— De când eşti trează? 

— O, de o groază de vreme. Îmi place să te privesc. 

— Iar am sforăit? 

— Da, dar e un sforăit drăgălaş. Ca de motan care toarce. 

Îmi plimb mâna peste pieptul şi burta lui. E aproape la fel 
de slab ca în ziua în care ne-am cunoscut, dar, după şapte 
ani, nu se poate tăgădui efectul trecerii timpului peste noi. 
Acum avem noi fire cărunte pe cap şi cute mai adânci 
gravate pe chipuri. „Până când moartea ne va despărți” ne- 
am jurat noi, dar oare chiar vom îmbătrâni împreună? Vom 
avea şansa? 

— Ți-e foame? întreb eu. 

— Întotdeauna. 

Îşi trece un braţ peste mine şi mă întoarce pe spate. 

— Dar micul-dejun poate să aştepte. 

e 

Chelnerul ne aşază la marginea terasei, la masa cea mai 

apropiată de mare. Turcii sunt nişte romantici incurabili, iar 


el ştie că suntem proaspăt căsătoriți, drept care se învârte în 
jurul nostru ca un unchi amabil. Aduce miere pentru iaurt 
şi mai pune nişte măsline şi triunghiuri de feta în plus pe 
tava cu bunătăți pentru micul-dejun, pentru că a remarcat 
că Danny are o poftă zdravănă de mâncare. Ne-am trezit 
târziu în această dimineaţă şi terasa e pe jumătate goală. 
Deşi nu stă nimeni la mesele de lângă noi, dau automat 
ochii roată să văd dacă există cineva care să asculte, vreo 
față care mi-a apărut pe radar în ultimele cinci zile. Trebuie 
să presupun că eu şi Danny nu suntem singuri, nici măcar 
în luna noastră de miere. Ne-ar putea urmări mişcările fie 
oamenii lui Hardwicke, fie ai mei, poate chiar să ne 
monitorizeze conversațiile şi, în fiecare dimineaţă când 
Danny e la duş, fac o verificare rapidă a camerei de hotel 
căutând dispozitive de ascultare. N-am găsit niciunul până 
acum, dar asta nu înseamnă că nu există. 

Cercetând terasa, văd cuplul de britanici mai în vârstă 
care au sosit acum două zile, o familie de turci cu trei copii 
şi un cuplu danez în luna de miere. Cu adevărat în luna de 
miere. Simt o tresărire de invidie văzându-i cum se țin de 
mâini şi se apleacă peste masă ca să se sărute. O căsnicie 
fără motive ascunse, adevărată. Ceea ce sperasem să avem 
şi eu şi Danny, până când vizita Dianei schimbase totul. 

Mă concentrez iar pe soțul meu şi mă nelinişteşte să-l văd 
cu câtă atenție mă priveşte. Îmi joacă lumina soarelui un 
renghi sau ochii chiar i-au fost dintotdeauna atât de verzi? 

— La ce te gândeşti, dragule? întreb eu. 

— Că ar fi trebuit să mai rezervăm o săptămână aici. Sau 
o lună. Sau de ce nu tot nenorocitul de an? Aş putea trăi 
aici foarte fericit. 

— Nu te-ai plictisi? 

— În paradis? 

Se uită la mare. 


— Uneori cred că ar trebui să ne descotorosim de vechile 
noastre vieți, Mags. Să ne luăm rucsacurile şi să lăsăm totul 
în urmă. Numai tu şi cu mine, cetățeni ai lumii. Să găsim de 
lucru unde-om putea, unde-o fi nevoie de noi. Am putea face 
un bine adevărat lumii, aşa cum face Georgie săpând 
fântâni în sătucuri. 

— Să ne întoarcem la binefacere? 

— De ce nu? De data asta am putea s-o facem împreună. 

Mă priveşte cu aşa o năzuință curată că-l cred, cred că 
realmente vrea să evadeze din slujba în care se simte prins 
ca în cursă şi vrea să vin cu el. După care, la fel de iute, 
rațiunea pare să-şi reafirme controlul şi impulsul trece. 
Oftează şi clatină din cap. 

— Asta-i fantezia tuturor, nu-i aşa? Să fugă. 

— Tu de ce fugi, Danny? 

— De nimic. Vorbeam şi eu aşa. 

— Nu, serios. Spune-mi ce te frământă. 

Se uită la bărcile de pescuit care se leagănă la țărm. 

— Nu aşa ceva mi-am închipuit că o să fac, să lucrez 
pentru o firmă ca Galen, adică. În loc să fiu în tranşee să 
salvez vieți, eu doar le dau pastile privilegiaților. Pastile ca 
să se trezească, pastile ca să adoarmă, pastile care să-i facă 
fericiți. 

— Chiar aşa dificili sunt pacienții tăi? 

— Unii dintre ei. Majoritatea. Bănuiesc că vine la pachet 
cu conturile umflate. 

— Ca Phillip Hardwicke? 

Când îi pomenesc numele lui Hardwicke, ochii lui Danny 
se întorc spre mine. 

— Nu prea ţi-a fost simpatic, nu? 

— Nu mi-a plăcut cum i-a vorbit fiicei lui. Dacă ia pastile 
de fericire, nu dau roade. 

— În cazul lui, el de fapt are nevoie de pastilele pe care i 
le dau. 


— Pentru ce? 

— Epilepsie. Sechelele unei lovituri la cap din tinereţe. În 
orice clipă, ziua sau noaptea, s-ar putea prăbuşi de la o 
criză grand mal. Colaborez cu un neurolog să-i dozăm 
diverse medicamente, dar tot mai are episoade din când în 
când. De aceea mă ia cu el atunci când călătoreşte, ca să se 
asigure că are cine să-l ajute dacă nu i se opreşte criza. 

— De aia te ia în Cipru luna viitoare. 

— Aş prefera să nu mă duc. 

— Să nu zbori cu un avion particular şi să nu stai la un 
hotel frumos? 

— Tot muncă e, Maggie. Aş prefera să fiu acasă cu tine. 
Te rog, hai să nu vorbim despre el. 

Pune jos şervetul. 

— Hai să ne plimbăm cu maşina să găsim o plajă 
frumoasă! 

Ne luăm echipamentul de snorkeling şi prânzul şi o 
pornim în sus pe coastă. Un drum de pământ ne duce pe o 
aşchie de peninsulă spre un golfuleţ mititel unde nu se vede 
nici ţipenie de om. E un loc unde ai putea cu uşurinţă să 
dispari, îmi dau eu seama cât mergem prin tufărişul țepos 
spre apă. Un loc unde un bărbat ar putea scăpa de 
proaspăta lui mireasă fără să-l vadă cineva. Ce bolnavă pare 
lumea acum că-mi trece prin cap un asemenea gând! Cum 
că bărbatul pe care îl iubesc este şi cel față de care trebuie 
să fiu cu băgare de seamă. 

Ne lăsăm jos sacoşele de plajă şi prosoapele şi ne 
dezbrăcăm în costume de baie. Nisipul e mai grunjos aici, 
cam ca pietrişul, şi şontâcăi prudentă spre marginea apei. 
Acolo mă opresc să-mi pun masca şi labele. Danny se 
aruncă primul şi-l privesc cum se îndepărtează înot prin apa 
cristalină. 


Sar şi eu şi-l urmez, înotând spre locul unde-i văd labele 
împroşcând apă. Chiar când îl ajung, iese la suprafață 
călcând apa. 

— Maggie, ia uită-te jos! 

— Ce-i acolo? 

— Hai, o să vezi! 

Îşi bagă tubul de respirat la loc în gură şi se scufundă. 

Mă scufund şi eu. 

Apa are doar vreo doi metri şi jumătate adâncime aici, 
suficient de mică încât să ajungi pe fund cu doar câteva 
mişcări din picioare. 

Danny arată spre stratul de coral albit, mort de mult şi 
vechi de tot, judecând după ce-i prins în el: o amforă. Mi-o 
închipui rostogolindu-se de pe o barcă acum mii de ani. 
Aruncată, poate, sau scăpată într-un moment de neglijență 
şi ajunsă pe fundul mării. Secolele au trecut, oraşele de pe 
uscat au înflorit şi s-au năruit, iar sub apă coralul a 
continuat să crească răbdător, cuprinzând resturile 
deteriorate de timp. 

Mă atinge pe umăr şi-i întâlnesc privirea prin mască. 
Zâmbeşte, încântat de descoperire. Dăm amândoi din 
picioare să ieşim la suprafață unde săltăm călcând apa, iar 
el îşi scoate tubul de respirat din gură. 

— A fost uimitor! zic eu. 

— Maggie... 

— Mă întreb ce-o să mai găsim acolo jos? 

— Te iubesc. 

Râd. 

— Nu de-aia te-ai însurat cu mine? 

— Nu vreau decât să ne amintim asta. Să ne amintim 
mereu clipa. Hai să ne promitem c-o s-o ţinem minte! 

Suntem singuri aici, unde nu ne poate auzi nimeni. 
Singurul sunet e pleoscăitul apei care se loveşte de noi şi, 
dacă a existat vreodată un moment în care să spun 


adevărul, ăsta e. Vreau să fiu sinceră, dar nu pot, fiindcă 
nu-mi stă în fire să mă încred în cineva. Copilăria m-a 
învățat că o să existe consecințe dacă o fac. 

Danny se uită la țărm. La golfuleț a mai ajuns un cuplu, 
care-şi întinde acum o pătură pe plajă. Nu mai suntem 
singuri. Momentul pentru spus adevărul a trecut. 

— Hai să luăm prânzul! zic eu şi pornesc înot spre plajă. 


Capitolul 18 


În prezent 


Mă gândesc la săptămâna aceea de miere de pe malul 
mării când merg în Kubota mea pe câmp şi-n spatele meu 
apa saltă în găleți. În dimineaţa asta sunt minus zece grade 
şi, în câteva ore, podeaua benei Kubotei mele o să fie 
acoperită de un strat de gheaţă acolo unde a sărit apa. Pare 
să fi trecut o veşnicie de când am purtat ultima oară costum 
de baie şi sandale, de când m-am scăldat în soare pe o plajă. 
În loc de costum de baie, am pe mine un pulover de lână, o 
pufoaică şi nişte cizme groase de cauciuc. Parchez Kubota în 
dreptul curţii găinilor şi opresc curentul care alimentează 
gardul electric care funcționează cu energie solară. Las 
găinile închise în cotețul lor cât duc nutreţ şi prima găleată 
de apă la ele în țarc. Munca la fermă e în cea mai mare 
parte o corvoadă, dar ritmul ei zilnic — zgomotul apei care 
saltă umplând gălețile şi zornăitul nutrețului care curge din 
saci - mă alină. Când mă mențin ocupată, am doar puţin 
timp să reflectez la ceea ce aş prefera să uit, dar în 
dimineața asta nu sunt în stare să-mi blochez amintirile. 
Vărs apa în troacă şi pleoscăitul ei mă duce cu gândul la 
înotatul în Marea Egee. Torn nutreţ şi mă duce cu gândul la 


nisipul grunjos de pe plaja aceea din Turcia şi, într-o clipită, 
sunt din nou acolo, alături de Danny. 

Deschid uşa cotețului şi le dau drumul găinilor. Primul 
iese cocoşul, dând din cap ca un dansator de disco în timp 
ce coboară țanțoş rampa. 

— Bună dimineața, doamnelor! zic eu când haremul îl 
urmează cotcodăcind şi îngrămădindu-se la troacele cu 
mâncare. 

Mă bucur că în dimineața asta n-am găsit nicio găină 
moartă. N-am mai pierdut niciuna din ziua în care am ucis 
vulpea, însă e doar o chestiune de timp până apare alt 
prădător să-i ia locul. Mereu se întâmplă aşa. 

Cât timp găinile sunt distrase cu mâncare şi apă, le 
şutesc rapid ouăle din cuibare. Nu mi-au lăsat multe în 
dimineața asta de iarnă, doar câteva zeci, abia dacă merită 
să le duci la piață. Totuşi, iese un coş frumuşel de Paşti cu 
amestecul de albastru, albastru-verzui, maro şi alb. Pun 
coşul cu ouă în maşină şi mă întind după a doua găleată ca 
să reumplu troaca. Până după-amiază o să îngheţe şi o să 
fiu nevoită să mă întorc s-o umplu din nou. 

Apuc de mâner a doua găleată. Când o trag din Kubota, 
se întâmplă aproape simultan două lucruri. O simt 
smucindu-se şi un pocnet puternic răsună cu ecou peste 
câmp. Îmi sare apă pe cracul pantalonului şi-mi stropeşte 
cizmele. Din două găuri de o parte şi de alta a găleţii 
şiroieşte apa. Timpul pare să încetinească în timp ce creierul 
meu prelucrează toate aceste detalii în acelaşi timp. Până 
îmi dau seama ce înseamnă. 

Mă trântesc la pământ şi dau cu obrazul de zăpadă chiar 
când aud alt pocnet de puşcă. Mă reped sub bena maşinii, 
unde rămân întinsă, cu inima bătându-mi cu putere în 
piept. În geacă mi se scurge zăpadă topită şi două 
împuşcături trimit gloanțe şuierând înspre Kubota. De unde 
mama mă-sii vin împuşcăturile alea? Cercetez înnebunită 


câmpul şi-mi dau seama că trăgătorul trebuie să fie în 
pădure, în stânga mea. 

Mă rostogolesc spre partea din dreapta a maşinii astfel 
încât aceasta să fie între mine şi cel care trage. Parbrizul se 
face țăndări şi o ploaie de cioburi de sticlă cade pe zăpadă. E 
evident că astea nu-s gloanţele rătăcite ale vreunui vânător 
care nu ştie după ce trage. inta trăgătorului ăstuia sunt 
eu. 

Puşca mea e încă în maşină. 

Mă ridic pe vine, deschid uşor uşa din dreapta. 

Gloanţele taie un cauciuc. Aerul iese şuierând din el şi 
cauciucul se lasă. 

Mă caţăr în maşină, iau puşca de după scaune şi mă 
rostogolesc la loc afară. Cercetez copacii prin lunetă, zăresc 
mişcare. O siluetă umană în haine de camuflaj. 

Trag un foc de armă - doar unul - fiindcă puşca mea nu 
mai are decât trei gloanțe. Oricine trage în mine aproape 
sigur că mă depăşeşte în privința armelor, dar acum ştie şi 
el că-s înarmată şi că nu mă las doborâtă fără luptă. 

Scrutez liziera, dar bărbatul în haine de camuflaj s-a topit 
în pădure. O mai fi oare acolo, pândind în arboretul tânăr şi 
aşteptând să ies de la adăpost? Dacă mă urc în maşină, mă 
expun. Oricum nu mai poate fi condusă acum că are pană. 
Mă plimb înainte şi înapoi cu luneta, căutând prin pădure. 
„Unde eşti? Unde eşti?” Vântul biciuieşte câmpul şi 
pantalonii mei îmbibați de apă încep să îngheţe. Nu pot sta 
aici pe vine la nesfârşit, dar nu îndrăznesc să o rup la fugă 
peste zăpada goală. 

Aud slab mârâitul unui motor care se apropie. Mă întorc 
şi văd altă maşină de teren gonind spre mine. E Luther. 
Chiar şi când opreşte lângă mine, eu tot stau cu puşca 
îndreptată spre liziera pădurii şi mi-e frică să mă ridic de pe 
vine. 

Coboară din maşină răsuflând greu în aerul rece. 


— Ce se petrece aici, Maggie? Cine tot trage? 

— Nu ştiu. La pământ! 

— Callie vorbeşte la telefon cu poliția. Ar trebui să 
ajungă... 

— La pământ! 

— Ce, cu genunchii ăştia? Dacă mă las la pământ, n-o să 
mă mai ridic. 

Se întrerupe şi fixează cu privirea Kubota mea ciuruită de 
gloanţe. 

— Hristoase, ăsta nu-i un vânător idiot! 

— Nu. Oricine-o fi, nu căprioare vânează. 

Luther rămâne în continuare în picioare, complet expus, 
cu ochii la copaci, o ţintă mare care provoacă orice glonț să-l 
doboare. 

— Cine naiba încearcă să te omoare, Maggie? 

— Nu ştiu, răspund eu. 

Dar cred că ştiu de ce. 

e 

E regretabil că a chemat Callie poliția, fiindcă acum 
trebuie să am iar de-a face cu şefa interimară Thibodeau, 
care stă la mine în bucătărie şi-mi pune un şir de întrebări 
deranjante. Părul blond îi e strâns iar într-o coadă de cal, 
accentuându-i unghiurile ascuţite ale feței, iar lumina 
dimineţii scoate la iveală detalii pe care nu le-am mai 
observat: pistruii împrăştiaţi pe obraji, cicatricea ca un fir de 
păr de pe buza superioară. Chiar şi în februarie are un 
bronz sănătos, ceea ce-mi spune că e genul care stă mult pe 
afară. Mă simt de parcă aş avea de-a face cu o versiune mai 
tânără a mea, ceea ce o transformă într-o adversară 
problematică. Când eram de vârsta ei, îmi dădea seama 
când auzeam vrăjeală - şi ea la fel. 

— Cineva a încercat să vă ucidă, zice. Chiar nu aveți idee 
cine ar putea fi? 

— N-am văzut o față. Nu am văzut decât... 


— O siluetă în haine de camuflaj. 

— Da. 

— Bărbat sau femeie? Atâta lucru îmi puteţi spune? 

— Bărbat. 

— De unde ştiţi? 

— După alură. După cum se mişca. 

— Iar bărbatul acesta a mers prin pădure doar ca să vă 
împuşte. 

— Pe terenul meu mai sunt şi căprioare. 

— Am observat că aveţi indicatoare pe terenul 
dumneavoastră. 

— Nu toată lumea ţine seama de un indicator cu 
„Vânătoarea interzisă”. 

— Chiar credeți că a fost doar un vânător de căprioare? 

— Care stă prost cu vederea. 

I se încordează gura. Jo Thibodeau nu apreciază umorul. 

— Am vorbit cu vecinul dumneavoastră, domnul Yount. 
Spune că în maşina dumneavoastră de teren sunt multe 
găuri de gloanţe şi că parbrizul e făcut țăndări. Dumnealui 
şi nepoata dumisale au auzit cel puţin zece împuşcături, 
poate chiar mai multe. Şi v-a găsit ghemuită de frică după 
maşina dumneavoastră. 

— Nu mă ghemuisem de frică. Mă pusesem la adăpost şi 
încercam să descopăr locul din care veneau împuşcăturile. 

— Mare chibzuinţă din partea dumneavoastră, doamnă! 

— Îmi place să cred că dau dovadă de aşa ceva. 

— Aţi mai fost într-o astfel de situație? 

Întrebarea mă întoarce în timp. Nu e una la care să vreau 
să răspund. 

— Am crescut la o fermă de oi, zic într-un final. Mă simt 
în largul meu pe lângă arme şi ştiu când să-mi ţin capul la 
cutie. 

— Ce legătură are atacul acesta cu femeia moartă de pe 
aleea dumneavoastră? 


— Nu ştiu. 

— Cine vă vrea moartă? 

— Nu ştiu. 

— Par să fie multe pe care nu le ştiţi. 

— Asta s-ar putea spune despre oricine. 

— Nu vă pot ajuta dacă nu vreți să mă ajutaţi şi 
dumneavoastră. Trebuie să primesc nişte răspunsuri, 
doamnă Bird. Vă ascundeți de cineva? Fugiţi de ceva? 

„Cu toţii fugim de câte ceva”. Asta îmi trece prin minte, 
dar nu i-ar pica bine un răspuns neserios, aşa că mă 
mulțumesc să clatin din cap. 

Îmi cercetează din priviri bucătăria. Încă n-am spălat 
vasele de dimineaţă şi vede dezordinea rămasă de la micul- 
dejun: tigaia plină de grăsime de pe aragaz, cana de cafea, 
farfuria cu firimituri de pâine prăjită şi pete galbene de 
jumări de ouă. 

— Ultima oară când am fost aici v-am văzut sistemul de 
securitate, zice ea. Toate camerele alea, senzorii de mişcare. 
Ăsta e un orăşel foarte mic. Nimeni de pe aici nu mai are un 
sistem ca al dumneavoastră. 

— Mă face să mă simt în siguranţă. 

— De ce nu v-aţi simți în siguranţă aici? 

Se uită drept la mine şi ştiu că femeia asta n-are să 
renunțe. Jo Thibodeau o să continue să sape şi să tot sape 
şi, chiar dacă n-are să afle niciodată adevărul despre mine, 
o să fie veşnic o pacoste. 

Bătaia în uşa de la intrare e o întrerupere binevenită. Îl 
aud pe Declan strigând: „Bună, Mags!”, după care intră în 
bucătărie. 

— Te simţi bine? 

— Suntem în mijlocul unei discuții, zice Thibodeau. 

— Da. Am auzit despre împuşcături pe scanerul poliției. 

— Domnule Rose, dacă nu vă deranjează... 

— Cine a fost? Aveţi o descriere? O maşină? 


— Aş dori să termin discuţia. 

Declan se uită la mine. 

— Unde s-a întâmplat? 

— Pe câmp. Aproape de cotețul de găini. 

Declan se întoarce şi se îndreaptă spre uşă. Thibodeau 
strigă: „Domnule Rose!”, dar el o ignoră şi iese. 

Acolo i se alătură Ben Diamond, care tocmai a sosit cu 
maşina lui. De la fereastra bucătăriei îi văd ținând sfat cât 
se uită pe câmp. Împreună o pornesc greoi prin zăpadă. 

— Of, Doamne! geme Thibodeau. O să contamineze locul. 

Sare şi-şi smulge haina din cuierul din hol. 

— Cine naiba se cred? 

„Habar n-ai tu”. Îmi trag şi eu haina şi o urmez afară pe 
uşă. 

Declan şi Ben deja traversează câmpul, cu mult înaintea 
noastră. Ştiu suficient cât să nu adauge urme proaspete în 
zăpadă şi merg pe urmele de roți lăsate de maşina de teren a 
lui Luther când m-a adus înapoi acasă. 

— Scuzaţi-mă! ţipă Thibodeau, urmând poteca lăsată de 
urmele lor de bocanci. Domnilor! 

Cei doi îşi văd de mersul lor. 

— Sunt surzi? bombăne ea. 

— Sunt în misiune, replic eu. Nu-s proşti. N-o să vă 
contamineze locul. 

— Nu ştiu ce fac! 

— Ştiu mai multe decât ați putea crede. 

— Cine dracu' sunt? 

— Probabil c-ar trebui să-i întrebaţi pe ei asta. 

Până să ajungem la sărmana mea maşină de teren, Ben şi 
Declan deja sunt pe vine lângă găleata de apă căzută şi se 
uită fix la găurile îngemănate de glonț. 

Declan ridică ochii la noi. 

— E un trei-zero-opt. 

— Şi de unde ştiţi asta? întreabă Thibodeau. 


— Balistica e un hobby de-al meu. 

Se scoală în picioare. 

— Ar fi făcut o gaură foarte mare dacă te-ar fi nimerit, 
Maggie. E bine că n-a reuşit. 

— Noroc chior, zic eu. A tras tocmai când mă răsuceam 
să mă feresc. 

— A venit din direcţia aia? întreabă Ben uitându-se spre 
copaci. 

— Da, l-am văzut prin luneta puştii. Aproape de fagii ăia. 

Ben şi Declan o pornesc spre copaci. Thibodeau s-a dat 
bătută şi nu mai încearcă să-i oprească. Oftând, îi urmează. 

Nu durează mult să localizeze urmele de încălțări lăsate 
de trăgător. 

— Pare să fie patruzeci şi unu, patruzeci şi unu şi 
jumătate. Talpă de vibram, zice Thibodeau. 

Îşi scoate telefonul să facă poze. Cel care a tras a lăsat 
mai multe urme, dar asta e cea mai clară, neascunsă de 
crenguțe şi ferită de vântul care suflă. O lăsăm să-şi facă 
treaba de polițistă şi stăm deoparte, uitându-ne la ea cum 
culege cartuşe. Nu pot să nu-mi cobor privirea la urmele 
bocancilor lui Ben şi Declan. Ale amândurora sunt mai mari 
decât ale trăgătorului, pe puţin patruzeci şi trei. Chiar dacă 
îi cunosc pe oamenii ăştia şi am încredere în ei, de anumite 
obiceiuri nu pot să scap, iar unul dintre ele este să mă 
îndoiesc de loialitatea oricui din viața mea, inclusiv de a 
celor pe care-i iubesc. 

Mai ales de a celor pe care-i iubesc. 

— De aici se vede clar cotețul tău de găini, zice Ben 
privind fix printre copaci, spre câmp. Cel care a tras trebuie 
să fi ştiut ce ia la ţintă. 

— Şi ţinta nu era o căprioară, zice Thibodeau privindu- 
mă. Dumneavoastră erați. 

Aşteaptă să-mi vadă reacţia. Trebuie că e dezamăgită 
când vede că nu zic nimic, ci doar stau cu ochii pironiți la 


coteț. Ştiu deja că eu eram ţinta şi mintea îmi sare înainte la 
ceea ce trebuie să se întâmple în continuare. Mă uit cu 
tristețe la găini, care scurmă în zăpadă. Mă gândesc la toate 
îmbunătățirile pe care plănuiam să le fac la fermă: 
încălzitoare de apă cu panouri solare pentru troacă, un al 
doilea coteț mobil, nişte lămpi de încălzire în plus pentru 
noul rând de puişori pe care l-am comandat. Aici la Ferma 
Blackberry am găsit un dram de linişte, chiar fericire. 

Acum mi-e smuls totul. 

Chiar dacă nu stăm în bătaia vântului, pare mai rece doar 
pentru că ne aflăm între copaci. Mai umed. Îmi văd 
răsuflarea învolburându-se într-un norişor alb şi simt 
răceala cum îmi pătrunde prin cizmele groase de cauciuc. 
Ben, care în mod normal e imun la frig, scoate un fes 
tricotat din buzunar şi şi-l trage pe capul ras. Fesul are sigla 
Harvard, fapt care mă izbeşte prin ironia sa, căci el n-a fost 
la Harvard şi nici n-are nimic bun de zis despre cei care au 
fost. 

— Hai să aflăm cum a ajuns aici, zice Ben şi intră mai 
adânc în pădure. 

Mergem după el pe traseul urmelor de bocanci ale 
trăgătorului care se retrăgea. Sunt pe acelaşi drum şi la 
venire şi la plecare; cel care a tras a ieşit pe unde a intrat. 
Nimeni nu scoate o vorbă, dar deplasarea e zgomotoasă de 
la pârâitul încălțărilor noastre pe zăpadă, exploziile ascuțite 
ale crenguțelor care trosnesc şi ale frunzelor moarte. Declan, 
Ben şi cu mine suntem în formă pentru vârsta noastră, dar 
aerul geros pe care-l respir îmi face pieptul să mi se strângă 
şi mă doare vechea fractură de la gleznă. Mă întreb dacă 
Ben şi Declan simt şi ei răni vechi zvâcnind să iasă la 
suprafață, dar, chiar dacă ar simţi, n-ar recunoaşte-o 
niciodată. Suntem trei soldați bătrâni care refuză să accepte 
faptul că rotițele încep să le ruginească. 


Într-un final ieşim din pădure pe drumul de pământ care 
desparte terenul meu de al unui vecin. Thibodeau se lasă pe 
vine să studieze urmele de roți acolo unde a fost parcat un 
vehicul. Face fotografii, dar mă îndoiesc că vor ajuta la 
identificarea maşinii, fiindcă amprentele de bandă de rulare 
s-ar putea potrivi cu cele de la zeci de alte SUV-uri care 
circulă prin Purity în fiecare zi. Aici, pe drumul de pământ, 
nu există camere de supraveghere, nici martori care să vadă 
maşinile venind şi plecând. M-am simțit mereu în siguranță 
în pădure, dar atacul de astăzi mi-a zdruncinat convingerea 
că mai există locuri sigure pe lumea asta. 

Thibodeau se ridică în picioare cu o graţie care mă face să 
invidiez sprinteneala tinereţii. 

— Mă ocup imediat de chestia asta, zice ea. 

— Nu prea aveţi ce folosi. 

— M-ar ajuta dacă mi-ați da mai multe amănunte, 
doamnă Bird. 

— V-am spus ce ştiu. 

Nu crede, dar acum a renunțat să mai încerce să scoată 
tot adevărul de la mine. Staţia ei cârâie şi o scoate de la 
centură. Se întoarce cu spatele ca să vorbească la ea. 

— Maggie, zice Declan încet. Treaba asta schimbă 
lucrurile. 

Oftez. 

— Ştiu. 

— E vremea s-o ştergi. 

— Asta am de gând să şi fac. 

Mă întorc spre pădure. Spre casa pe care voi fi nevoită s-o 
abandonez. 

— Mai întâi însă, trebuie să mai fac ceva. 

e 

— Ți-am tractat cotețul de găini lângă hambarul nostru, 

zice Luther când îmi toarnă o cană de cafea. Aşa o să-i fie 


mai uşor lui Callie să se îngrijească de păsările tale. Nu ştiu 
sigur cum vom reuşi să ținem cârdurile separate, însă. 

— Aţi putea să le uniți, replic eu şi mă uit la Callie. De 
vreme ce o să le păstraţi voi. 

— Pot să le marchez pe ale tale cu sprayul cu vopsea, 
propune ea. 

— Nu-i nevoie. Sunt ale tale acum, Callie. 

Se încruntă. 

— Nu mai vrei să ţii găini? 

— Ba da. Îmi iubesc fetele. Dar trebuie să plec din oraş şi 
vreau să aibă un cămin bun. 

Îi zâmbesc. 

— Al tău e cel mai bun. 

— Nu mă deranjează să am grijă de ele până te întorci. Le 
putem descurca atunci care-s unele şi care-s altele. 

— Problema e că nu ştiu când o să mă întorc. 

Ținând cana de cafea amară a lui Luther cu amândouă 
mâinile, mă duc la fereastra bucătăriei lor şi îl văd pe 
Declan stând în Volvo-ul lui, parcat chiar în spatele 
camionetei mele. Refuză să mă lase neprotejată şi stă de 
pază. Mă vede prin fereastră şi dă din cap liniştitor. Ştiu că 
o să fie acolo oricât o să am nevoie de el. Mă uit la terenul 
meu, la casa de dincolo de colonada de arțari de zahăr. Cu 
doar o jumătate de oră în urmă, când mi-am încuiat uşa de 
la intrare, am ştiut că s-ar putea să fie ultima oară când îmi 
mai văd casa. Acum zăbovesc prea mult în bucătăria lui 
Luther, şovăind să-mi las în urmă ferma, să abandonez 
viața pe care mi-am clădit-o pe parcursul ultimilor doi ani. 
O viață care acum mi-e amenințată de fantome din trecut. 

— Şi Ferma Blackberry? întreabă Luther. Ce vrei să 
facem? Dacă ai să fii plecată o vreme, pot să golesc ţevile, să 
opresc apa. 

— Deja am făcut-o. Lăsaţi casa în pace. 


Mă uit la Callie, care stă la masa din bucătărie privindu- 
mă cu ochii ăia nefiresc de înţelepţi ai ei. Ştie că s-a 
întâmplat ceva îngrozitor şi, cu toate că nu i-am spus 
motivul inopinatei mele plecări, înțelege gravitatea a ceea ce 
se întâmplă. Mă gândesc brusc la altă adolescentă care a 
avut încredere în mine, care a crezut în mine. Pe ea am 
dezamăgit-o, iar ceea ce i s-a întâmplat o să mă bântuie 
mereu. 

N-am să las să i se întâmple aşa ceva şi lui Callie. 

— Vreau să stai departe de casa mea, bine? îi zic. Nu 
intra în ea, nici măcar nu te apropia de ea. 

— Şi de aloe vera aia mare şi bătrână ce-o să se aleagă? O 
să aibă nevoie să fie udată. 

— Las-o! 

— Bunicul ar putea s-o aducă încoace. 

— Nu, e prea grea. 

— Dar o să moară! 

— N-are nimic. 

E şocată de răspunsul meu. Se uită când la bunicul ei, 
când la mine, bulversată de adulții din lumea sa. 

— Scumpo, zic eu, aşezându-mă în fața ei la masă. Pot să 
cumpăr altă plantă când mă întorc. 

— Dar te întorci, nu? 

— Îmi doresc asta mai mult decât orice, Callie, dar în 
clipa asta am nevoie să-mi promiți că o să stai departe de 
casa mea, aşa, ca nu cumva să... 

Mă opresc, neştiind cum să termin fraza. Ca nu cumva să 
ce? Să pună cineva capcane prin ea? Să pună cineva o 
bombă sau să-i dea foc? Nu pot suporta gândul la Callie 
prinsă înăuntru. N-am copii, dar ea îmi e aproape ca o fiică. 
Ca orice mamă, voi face orice ca s-o ştiu în siguranță. 

— Pot să te sun? întreabă ea. 

— E posibil să nu pot răspunde la telefon. 

— Unde te duci? Nu poţi pur şi simplu să-mi spui? 


— Aş vrea să pot. Numai că nu ştiu. Încă. 

Callie se uită la bunicul ei, apoi la mine, cercetându-ne 
flămândă chipurile în căutare de informaţii. Mă surprinde 
când se repede să mă îmbrățişeze. Părul ei miroase a fân 
dulce şi fum de lemn, iar când o ţin în braţe simt înțepătura 
lacrimilor în ochi. Nu asta vreau să simt, e ceea ce am evitat 
în toți anii ăştia, iar acum uite-o pe fata asta prostuţță cum 
se lipeşte de mine. 

E timpul să plec. Acum. 

O desprind de pe mine, dar se ţine atât de strâns că mă 
simt de parcă mi-aş jupui pielea. 

— Fă-ţi temele, Callie. 

Atâta îi mai spun. E tot ce mai pot să spun, altfel o să 
încep să plâng. les pe uşă. 

Luther mă urmează afară pe verandă şi închide uşa în 
urma lui. 

— Nu-mi place să pun întrebări, Maggie, fiindcă nu cred 
că e treaba mea. Dar s-ar putea să prindă bine să-mi spui 
de ce fugi. 

— Asta trebuie să aflu şi eu. 

— De poliție? Ai făcut ceva? 

— Nu, nu de poliţie. 

— Ok. 

Dacă se simte uşurat la primirea acestui răspuns, n-o 
arată. Poate pentru că ştie că există posibilități mult mai 
înfricoşătoare decât să te urmărească poliția. 

— Atunci cine? 

— Cu ani în urmă, am fost cu un bărbat, zic eu. 

— Adică într-o relație amoroasă? 

— Da. După care am descoperit cu ce fel de oameni era 
asociat. 

— Infractori? 

— Ai putea să le zici şi aşa. 

— Deci de el fugi? De bărbatul ăsta? 


E o explicaţie la fel de bună ca oricare alta. Într-un fel e şi 
adevărată, chiar fug de Danny. Sau de amintirea lui. 

— Ei bine, zice Luther, măcar acum ştiu cu ce avem de-a 
face. 

— Tu nu ai de-a face cu nimic, Luther. E problema mea şi 
eu o să mă ocup de ea. 

— Cum? 

— Cu ajutorul câtorva prieteni. 

Cobor treptele spre camionetă. 

Îl văd pe Declan, păzitorul meu, privind din maşină. 

Luther strigă: 

— Nu suntem noi prietenii tăi? Callie şi cu mine? 

Mă opresc lângă camionetă şi mă uit în urmă la el. 

— Ba da, sunteți. De aceea şi vreau ca tu şi cu Callie să 
staţi departe de mine. Vreau să fiți în siguranță. 

— Aşa de periculos e bărbatul ăsta de care fugi? 

Mă gândesc la Danny zâmbindu-mi de peste măsuţa de 
plastic din Bangkok, râzând cu mine când stăteam întinşi 
unul lângă altul pe o plajă din Turcia, cântând lângă aragaz 
când îmi pregăteşte iubitor un sandviş cu brânză la grătar. 

— Da, răspund eu încet. Este. 


Capitolul 19 


Londra, cu şaisprezece ani în urmă 


Stau pe o bancă în Sala 17 din British Museum, unde vin 
adeseori ca să contemplu mormântul regelui Lycian 
Arbinas. Cândva acest mormânt se afla în oraşul-stat 
Xanthos, unde trebuie să fi uimit cu frizele sale sculptate, 
cele douăzeci de coloane şi statuile Nereidelor, care 
reprezintă tot ce e bun şi generos din mare. Vreme de două 


secole şi jumătate a căzut încet în ruină, până când a fost 
făcut pachet şi transportat la Londra de către un arheolog 
englez. Acum stă în Sala 17, încă un exemplu de pradă de 
război a unui imperiu, amintind că niciun regat nu durează 
la nesfârşit. Mi-e dor de casa mea, Turcia. Monumentul ăsta 
de marmură mă duce înapoi pe coasta liciană, la plajele 
calde, soarele orbitor şi fructele coapte în copac până capătă 
o dulceaţă desăvârşită. Aici, la Londra, e o după-amiază 
ploioasă şi, cu toate că e aproape iunie, umezeala din aer mi 
s-a strecurat atât de adânc în oase că nu pot să mă 
încălzesc. Ridic privirea la friza de pe podium, la siluetele 
dăltuite ale unor bărbați încleştați în luptă. Omenirea s-a 
schimbat foarte puţin din epoca Regelui Arbinas. Suntem în 
continuare prinşi într-un ciclu nesfârşit de conflicte şi 
războaie şi acum avem arme suficient de puternice cât să ne 
garantăm tuturor pieirea. 

N-o văd pe Diana intrând în încăpere, dar îi simt sosirea. 
Antenele mele detectează o fluturare în aer, o schimbare de 
termoclină şi iat-o aşezată lângă mine pe banca de piatră. 
Preţ de o clipă nu ne vorbim, nici măcar nu ne uităm una la 
cealaltă. Nereidele mi-au captat întreaga atenție. 

— Interesant loc de întâlnire, zice ea în cele din urmă. 

Împing un ziar împăturit pe bancă înspre ea. Ziarul 
ascunde un stick USB cu înregistrările medicale ale lui 
Hardwicke, pe care le-am descărcat de pe computerul 
clinicii Galen cu câteva zile în urmă. Când îmi împinge la loc 
ziarul, stick-ul a dispărut. Deja şi l-a strecurat în buzunar. 

— Şi? întreabă ea. 

— Pe lângă hipertensiune primară mai are şi o boală 
convulsivă căpătată după o lovitură gravă la cap când avea 
douăzeci şi şase de ani. A avut un hematom subdural care a 
trebuit operat. 

— Cum s-a lovit? 


— S-a izbit cu Lamborghiniul părinţilor lui într-un zid de 
piatră. 

— Ah, nenorocirile bogaților! 

— Are un neurolog care-i ajustează în permanență 
medicamentele, dar tot mai are din când în când crize grand 
mal. 

— Cât de des? 

— Ultima a fost acum trei luni, când era la biroul lui din 
Hardwicke Tower. A durat doar un minut sau două, dar 
există mereu pericolul unui status epilepticus, când 
convulsiile nu se opresc. Necesită asistență medicală de 
urgență. De aceea insistă să aibă cu el un doctor ori de câte 
ori pleacă din Londra. Plasa de siguranță. De asemenea, 
începe să aibă probleme şi cu memoria pe termen scurt. Se 
poate să aibă legătură cu lovitura asta. 

— Cât de prost stă cu memoria? 

— Are probleme în a-şi aminti nume, numere. A fost 
suficient de îngrijorat cât să-i spună lui Danny. 

Diana tace când în Sala 17 intră un grup de şcolari 
gălăgioşi împreună cu profesoara lor şi glasurile li se aud 
stridente, amplificate de toate suprafeţele de marmură. În 
timp ce haosul invadează încăperea, Diana şi cu mine 
privim fix în față la mormântul lui Arbinas, ca şi cum am 
studia semnificațiile ascunse dăltuite în frize. 

— Ia uite, e un templu grecesc! 

— Ăia care se luptă sus de tot sunt zei, doamnă 
Cummings? 

— Putem vedea sala următoare? 

— Mi-e foame! 

Copiii nu sunt impresionați de statuile nimfelor sau de 
monumentele închinate unui rege mort. Nu, ei vor să vadă 
ceva mai interesant. Unde-s mumiile egiptene, doamnă 
Cummings? Nu-i ora de prânz? 


Asediata doamnă Cummings îşi mână în cele din urmă 
elevii afară din sală, dar glasurile lor răsună în continuare 
pe tot drumul spre următoarea galerie. 

— Când o să aibă Hardwicke iar nevoie de serviciile 
soțului tău? întreabă Diana. 

— Peste trei săptămâni. Hardwicke găzduieşte o recepţie 
de weekend la Manning House, casa lui de la țară. Danny o 
să participe şi el, în caz că Hardwicke sau vreunul din 
invitaţii lui are nevoie de asistență medicală. 

— Ştii cine sunt invitaţii ăştia? 

— Mi-a spus că o să fie asociaţii de afaceri ai lui 
Hardwicke şi soțiile lor. Găzduieşte aceste întâlniri o dată la 
câteva luni. Un fel de ritual de nobilime engleză, călărit, tras 
la porumbei de lut. Probabil şi băut la greu. 

— Poate că o să fie o mulțime de limbi dezlegate. 

— Dacă avem noroc. 

— Te duci şi tu? 

— Am fost invitată. Nu ştiu sigur de ce. 

Diana stă pe gânduri o clipă, după care bagă mâna în 
buzunar şi scoate o hârtiuță. O împinge pe bancă spre mine. 

— Fii cu ochii în patru după asta. 

Arunc o privire la ce scrie pe hârtiuță. „Hemină umană”. 

— Ce e? întreb eu. 

— Un medicament. Află dacă vreunul dintre pacienții de 
la Galen a primit perfuzii cu el în ultima vreme. 

— Pentru ce e medicamentul ăsta? 

— Porfirie acută intermitentă. E o boală metabolică rară 
care provoacă din când în când atacuri severe de dureri 
abdominale. Atacurile pot fi prevenite prin doze profilactice 
regulate de hemină umană. Medicamentul e ținut în fiole. 
Vezi dacă sunt în stocul clinicii. 

Dau din cap şi vâr hârtiuţă în buzunar. Pentru informația 
asta va trebui să mă întorc la computerul clinicii, ceea ce n- 
are să fie prea dificil. Personalul mă cunoaşte de-acum. 


Sunt soția doctorului Gallagher, care uneori le aduce chec 
pentru ceai. Care uneori ajută şi cu fişele şi le ştie toate 
parolele de sistem. 

— De ce ai nevoie de informaţia asta? Pe cine încerci să 
găseşti? 

— Cyrano. 

Mă întorc şi mă holbez la ea. Mi-e foarte cunoscut 
numele, deoarece Cyrano este numele de cod pentru un 
agent rus inactiv pe care Agenţia îl vânează de ani de zile. 
CIA nu ştie ce nume foloseşte în prezent, dar am aflat că s-a 
născut la Rostov, a fost recrutat şi pregătit de Direcţia S şi a 
fost trimis în străinătate să-şi ia o altă identitate în 
Occident. Primul indiciu al existenței sale a venit dintr-o 
comunicaţie interceptată cu opt ani în urmă, prin care a 
intrat în atenția noastră pentru prima oară numele de cod 
Cyrano. Nu ştim cum arată sau cu ce se ocupă, ştim doar că 
numele de Cyrano apare în repetate rânduri în comunicările 
de la Direcţia rusă, comunicări care au mai menționat şi doi 
membri actuali al Parlamentului. La fel ca alți agenți străini, 
fără îndoială are sarcina de a se infiltra printre cei aflaţi la 
putere şi a-i influenţa în avantajul Rusiei. 

— Există informaţii noi despre el? întreb eu. 

— Un mesaj interceptat de la kuratorul său. În acesta se 
făcea referire la o însoțitoare care are nevoie de perfuzii 
regulate cu acel medicament. 

— Şi tu crezi că e pacientă Galen? 

— Nu ştim. Încercăm doar să punem pe listă pe oricine 
primeşte medicamentul. La ce clientelă internațională are, 
Galen s-ar putea să atragă tocmai genul acesta de client. 

Conversația ne e iarăşi întreruptă de vizitatori în Sala 17, 
de data asta un cuplu trecut de treizeci de ani. Americani, 
judecând după blugi şi pantofii Nike. Nereidele par să nu-i 
intereseze prea mult nici pe ei şi, o clipă mai târziu, trec mai 
departe. 


— Recepţia din weekend de la Manning House, spune 
Diana. Află mai multe despre invitați. 

— Aşa o să fac. 

— Noi o să ținem sub observaţie străzile, să vedem cine 
apare în weekend, şi vom încerca să mai băgăm încă o 
pereche de urechi pe lista de invitați. 

— Încă o pereche? 

Mă încrunt la ea. 

— Poftim? Cine? 

— E mai sigur să nu ştii. Pentru amândoi. 

— Ai deja un activ în cercul lui Hardwicke? 

Diana nu răspunde, continuând să privească la grupul 
statuar. Mi-am făcut praf vechea viaţă pentru ea şi totuşi nu 
vrea să-mi împărtăşească această informaţie vitală. Faptul 
că nu are încredere în mine mă face să-mi dau seama câtă 
încredere pot să am eu în ea. 

Mă ridic brusc de pe banchetă. 

— Dacă ai pe altcineva acolo, atunci nu ai nevoie cu 
adevărat de mine. 

— Avem nevoie de toată lumea. Avem nevoie de straturi 
peste straturi, deoarece v-am putea pierde pe unul dintre voi 
în orice moment. Ştii cu ce gen de oameni avem de-a face. 
Ştii de ce sunt în stare. Sau ai uitat? 

— Să uit? 

Mă întorc s-o înfrunt. Nu mai e nimeni în încăpere, nicio 
ureche care să mă audă când ripostez cu o şoaptă furioasă: 

— Tu n-ai fost de față când Doku a sângerat până la 
moarte la Istanbul. N-ai fost de față când i-au dat foc surorii 
lui şi fiicei ei ca unor torţe umane. Ştiu exact cu ce fel de 
oameni avem de-a face. 

— Atunci înţelegi de ce nu-ți pot dezvălui identitatea 
agentului. E pentru siguranța lui. Şi a ta. 

Cutii separate ca să nu ne trădăm unul pe altul. N-avem 
contact între noi şi suntem forțați să lucrăm singuri. E 


perfect logic, dar îmi şi dă un sentiment de izolare. Diana a 
zis „lui” când s-a referit la agent, aşa că ştiu că e un bărbat. 
Ce ştie el despre mine? Suficient cât să mă pună în 
primejdie dacă ar fi forțat să vorbească? Ăsta e dezavantajul 
de a cunoaşte aliatul care colaborează cu tine în spatele 
liniilor inamice. Trădarea e mereu posibilă. 

Când ies din muzeu, mă simt dureros de expusă, în ciuda 
tuturor turiştilor care se revarsă pe lângă mine. Americani 
cu tenişi şi borsete. Japonezi cu selfie stick-uri. În mulțimea 
asta oi fi eu anonimă, dar nu mă simt în siguranță. 

Îmi sună telefonul. Pe ecran nu apare identitatea 
apelantului dar, când răspund, recunosc vocea: 

— Domnul Hardwicke ar dori să vă vadă. 

E Keith, din echipa de pază a lui Hardwicke. 

Mă opresc la baza scărilor şi cercetez înnebunită 
mulțimea din priviri. Am fost urmărită? Ştiu că am venit să 
mă întâlnesc cu Diana? 

— A spus şi de ce? întreb eu încercând să-mi mențin 
calmul din glas. 

— Doar o conversație prietenească. 

— Când doreşte să mă vadă? 

— Acum. Veniți la biroul lui de la Hardwicke Tower. 
Etajul douăzeci şi opt. 

Mă gândesc la toate motivele posibile pentru această 
întâlnire. A aflat pentru cine lucrez? O să cad într-o 
capcană? 

— Îmi pare rău, dar realmente aş vrea să ştiu despre ce 
este vorba, zic eu. 

— Domnul Hardwicke o să vă explice când ajungeţi. 

e 

Hardwicke 'Tower din cartierul londonez Southwark are 
treizeci de etaje şi vedere spre Tamisa. De când m-am mutat 
la Londra, am cinat odată cu Danny la restaurantul din 
interior şi am trecut pe lângă clădire de câteva ori în 


plimbările pe malul fluviului, dar niciodată n-am avut ocazia 
să vizitez sediul Hardwicke Organization de la etajul 
douăzeci şi opt. Accesul se face prin lifturi private şi ca să 
ajung la ele trebuie să mă înregistrez mai întâi la biroul de 
pază, să las paznicul să-mi percheziționeze poşeta şi apoi să 
trec printr-un detector de metale. Nu e doar teatru, 
Hardwicke e realmente preocupat de securitatea lui, ceva ce 
mi-a devenit evident la cina de nuntă, când oamenii lui, 
Keith şi Victor, ne-au încuiat în restaurant. 

Merg singură cu liftul şi, cât mă duce silențios la etajul 
douăzeci şi opt, mă uit la reflexia mea de pe uşa lustruită. 
Îmi văd încordarea de pe chip şi-mi simt inima zbătându-se 
în piept. „Stăpâneşte-te! Calmează-te!” Nu pot să-l las să-mi 
vadă frica. Nu sunt decât soția americană a lui Danny, care 
a venit să poarte o discuţie despre... ce? Starea mea de spirit 
ar trebui să fie perplexitatea. Curiozitatea. Asta ar simți 
acum o Maggie Gallagher nevinovată şi asta ar trebuie să-mi 
şi vadă el pe față. 

Se aude soneria care indică etajul. 

Trag aer în piept şi păşesc afară din lift, după care îl văd 
pe Keith stând la un birou. E clar că mă aştepta. 

— Poşeta dumneavoastră, zice el. Trebuie să o 
percheziționez. 

E la fel de şarmant ca întotdeauna. 

— Paznicul de jos a percheziționat-o deja. 

— Regulile domnului Hardwicke. 

Îmi pun poşeta pe birou şi mă uit la el cum dă cu laba 
prin ea. 

— Trebuie să vă lăsați telefonul aici, spune Keith. 

— Pardon? 

— O să-l primiţi înapoi. 

Îmi întinde o cutie. 

— E de rutină. 


Pentru o închisoare de înaltă securitate, poate. Închid 
telefonul şi-l pun fără tragere de inimă în cutie. Abia atunci 
apasă butonul de la interfon. 

— A sosit, anunţă el. 

O secundă mai târziu se deschide uşa şi în cadrul ei stă 
Hardwicke care se uită la mine. 

— Pofteşte, Maggie! 

Intru la el în birou şi-l aud închizând şi încuind uşa în 
urma mea. Simt din ce în ce mai tare că am făcut o greşeală, 
dar nu pot să-l las să vadă că sunt tulburată. În schimb, îmi 
fixez privirea pe ferestrele de sus până jos şi priveliştea 
impresionantă spre Tamisa. 

— O, Doamne! Puteţi să vă uitaţi la aşa ceva în fiecare zi? 

— Şi imaginea nu devine plictisitoare. 

Îmi face semn spre scaunul din fața biroului său din lemn 
de trandafir. 

— Te rog, ia loc! 

Când se aşază şi el pe scaunul lui, lumina îi vine din 
spate, de la fereastră. Pentru mine e un dezavantaj, fiindcă 
nu-i pot citi microexpresiile feței, iar el poate vedea toate 
detaliile pe a mea. 

— M-am documentat un pic despre tine, zice. 

— Despre mine? replic eu izbucnind în râs. Nu-mi pot 
închipui de ce. 

Îmi creşte pulsul de la privirea lui pătrunzătoare. Îmi vine 
în minte faptul că numai Hardwicke şi oamenii lui ştiu că 
mă aflu aici, la el în birou. Mă gândesc la uşa încuiată. La 
cât de uşor e ca o persoană să dispară fără urmă, chiar şi la 
Londra. 

— Îmi place să-i cunosc pe oamenii din jurul meu. Îmi 
place să ştiu cine sunt şi cum au ajuns în cercul meu. 

— Păi, asta-i uşor, m-am măritat cu Danny. 

— Da, o întâlnire întâmplătoare la Bangkok. Pe atunci 
lucrai pentru un comisionar vamal. 


Se uită la un teanc de documente de pe birou. 

— O firmă numită Europa. 

M-a verificat. Cât de adânc a săpat? 

— Eram analist de import, specializată în modă. Materiale 
exotice. 

— Pare o slujbă încântătoare. 

— Nicio slujbă nu pare încântătoare când eşti prins până 
peste cap. 

„Inclusiv spionajul”. 

Dar am avut ocazia să călătoresc mult. 

— Şi ai renunțat la carieră ca să te măriți. 

Se uită la mine ridicând dintr-o sprânceană. 

— Serios? 

Ne îndreptăm spre un moment delicat, dar reuşesc să 
râd. 

— Ştiţi cum e. Dragostea adevărată... 

— Nu. Nu ştiu. 

— Nu credeţi în ea? 

— Sunt divorțat. Tu ce crezi? 

— Cred că Silvia este o femeie frumoasă. 

Acum e rândul lui să dea din umeri. 

— Da, bănuiesc că este. 

Nu poate nega ceea ce e evident oricui care dă cu ochii de 
ea, dar tonul lui indiferent arată cât de puţin contează asta 
pentru el. Silvia nu e prima lui amantă şi probabil nu va fi 
nici ultima. 

— Chiar a fost din dragoste? întreabă el. 

— De ce altfel m-aş fi măritat cu el? 

— E singurul motiv posibil? 

Iarăşi o lumină roşie intermitentă. Încă o capcană în care 
aş putea să cad dacă nu-s atentă. Pulsul îmi mai creşte un 
pic. Hardwicke mă studiază timp de ceea ce pare o eternitate 
şi-mi simt viitorul cum stă pe muchie de cuțit. 


— Chiar îmi iubesc soțul, domnule Hardwicke. Şi se 
întâmplă să-mi placă să stau la Londra. 

— Nu ţi-e dor de Istanbul? De slujba ta? 

— Mi-e dor de salariu, desigur. Recunosc, mă nelinişteşte 
un pic să n-am propria mea sursă de venit şi să mă simt 
dependentă de altcineva. Când creşti sărac, aşa ca mine, 
banii contează. Mult. 

Văd o sclipire de înţelegere în ochii lui. Banii sunt o 
chestie pe care o înțelege şi o apreciază. Holul aurit al 
acestei clădiri, accentele de aur şi coloanele de marmură 
strigă toate după atenție şi respect. Vrea ca lumea să ştie că 
are bani, şi încă mulți. O, da, ne înțelegem, sau cel puțin 
aşa crede el. 

— Pot să vă întreb despre ce este vorba? Încep să mă simt 
ca la un interviu pentru o slujbă, zic eu. 

— Îmi stă în fire să pun întrebări. 

— Vă întrebaţi dacă doctorul dumneavoastră a făcut o 
greşeală şi s-a căsătorit cu femeia nepotrivită? 

— Nu, în legătură cu fiica mea îmi fac probleme. 

— Bella? 

Mă încrunt. 

— E o fată impresionabilă. Uşor de influențat şi prea 
naivă să ştie în cine să aibă încredere. 

Se lasă pe spate în scaun, studiindu-mă ca şi cum aş fi o 
cutie-enigmă pe care vrea s-o deschidă. 

— Vreau să ştiu dacă ai o influenţă bună asupra ei. 

— Îmi place să cred că da. 

— Trebuie să ai, dacă e să stai prin preajma fiicei mele. 
Într-o bună zi o să primească cheile regatului şi, înainte să 
se întâmple asta, are nevoie să-i bage cineva mințile în cap. 
Aş face-o eu, dar nu sunt decât tatăl ei. Tu însă i-ai căzut cu 
tronc. Mă tot întreabă când o să vă mai invităm pe tine şi pe 
soțul tău la cină. Vrea să vii şi tu în weekend. 

— Habar n-am de ce. 


Dar ştiu. E datorită punguţei ăleia cu pastile albastre cu 
fluturaşi. Nu i-am trădat secretul, iar în ochii unei 
adolescente asta mă face aliata ei. Danny şi cu mine am fost 
invitați de două ori la cocteiluri la Hardwicke Tower şi, în 
ambele dăți, Bella şi-a petrecut toată seara lângă mine. 

— Poate pentru că am lucrat în domeniul modei. Pare 
destul de interesată de subiect. 

— N-am de unde să ştiu. Eu doar îi plătesc facturile. 

— M-aş bucura să-i ofer sfaturi despre modă. Sau aş 
putea s-o duc la cumpărături. 

— Doar vezi să se simtă bine şi să nu dea de belele. Silvia 
şi cu mine o să fim prea ocupați să o supraveghem şi nu se 
poate să stea îmbufnată sau să ne facă de râs în fața 
invitaţilor. 

— Când ar trebui să fac asta? 

— Recepţia de la Manning House, peste trei săptămâni. 
Soțul tău o să fie oricum acolo în weekend. Ţi-aş fi 
recunoscător dacă ai veni şi tu. 

— Adică să-i fiu însoţitoare Bellei? 

— Ah! 

Crede că pricepe acum. 

— Vrei să fii plătită, nu? 

— Nu. Vreau doar să fie clar ce aţi dori să fac. 

— Să-mi înveseleşti fiica. Să te asiguri că se poartă 
frumos. 

— E adolescentă. 

— Exact asta e şi problema. Crezi că poţi? 

Mă prefac că-i cumpănesc propunerea. Nu pot să par prea 
nerăbdătoare - cine-ar fi dacă ar trebui să strunească o 
adolescentă? 

— Da, am să încerc. 

Îşi scoate carnetul de cecuri. 

— Cât vrei? 

— Nu trebuie să mă plătiți. 


— Dacă lucrezi pentru mine, ai să fii plătită. 

— Nu pentru asta. Nu pentru Bella. Refuz să fiu plătită 
pentru simplul fapt că-i sunt prietenă. 

Mă cercetează de sus până jos ca şi cum ar fi căutat 
vreun cusur care i-a scăpat. Pentru el, atitudinea mea nu 
are nicio logică şi mă întreb dacă n-ar fi trebuit să-i accept 
banii. În cele din urmă, ridică din umeri şi-şi bagă carnetul 
de cecuri la loc în birou. 

— Cum vrei. Dar eu m-am oferit. 

e 

E aproape opt când Danny ajunge acasă în seara aia. 
Deja am cinat şi am pus deoparte o farfurie cu somon şi 
cartofi noi să şi-o încălzească. Stau pe canapea şi sorb din 
paharul de whisky cel din fiecare seară când aud uşa 
deschizându-se şi închizându-se. Intră în living, aducând cu 
el miros de săpun, dezinfectant şi oboseală şi se trânteşte 
lângă mine. 

— Bună, voinice! zic eu. 

— Doamne, ce după-amiază! E o epidemie de norovirus şi 
toți clienții noştri vomită. A trebuit să fac patru vizite la 
domiciliu, ceea ce înseamnă că următorul care o să-l ia sunt 
eu. 

Mă scol şi torn whisky într-un pahar. 

— Ai vrea ceva de băut? 

— Da. Şi o vacanţă. 

Îi întind whiskyul. 

— Bietul de tine! Hai să-ți încălzesc cina! După care o să 
rezerv bilete oriunde în lume vrei tu să mergi. 

— Unde s-o nimeri, cât timp sunt cu tine. 

Mă trage lângă el pe canapea. 

— Dar tu pe unde-ai umblat azi? 

— Prin oraş. 

— Am încercat să te sun. 

— Când? 


— Cam pe la prânz, aşa. Voiam să-ți spun să nu mă 
aştepţi la cină, dar cred că aveai telefonul închis. 

Asta pentru că la prânz stăteam în Sala 17 de la British 
Museum informând-o pe Diana. Ceva ce el nu se poate să 
ştie. Caut altă explicaţie şi aleg una care poate fi verificată. 

— M-am întâlnit cu Phillip Hardwicke. 

Îi simt muşchii braţului încordându-mi-se pe umăr. 

— Poftim? Cum de s-a întâmplat aşa ceva? 

— M-a rugat să vin la el la birou. 

— De ce? 

— Ca să stăm de vorbă. 

— Despre ce? 

— Fiica lui, Bella. Se pare că provoacă probleme tipice de 
adolescenți şi vrea să-l ajut s-o ţină în frâu. M-a rugat s-o 
distrez cât o să fim la Manning House. 

Danny ia o înghițitură de whisky. 

— Ăsta e singurul motiv pentru care s-a întâlnit cu tine? 

— Da. 

— Şi ai s-o faci? 

— Nu trebuie decât să-i țin fetei companie. S-a oferit să 
mă şi plătească, dar am refuzat. 

— Eşti sigură că vrei să te bagi în asta, Maggie? întreabă 
el încet. 

— Măcar o să fiu cu tine. Un weekend la o reşedinţă de la 
țară pare distractiv, iar cu Bella mă descurc. 

Oftează şi-şi trece mâna prin păr. 

— Trebuie să ştii că oamenii ăştia nu sunt uşor de 
suportat. Oaspeţii pe care-i invită sunt dintr-un alt univers. 
Pentru ei suntem doar ajutoare în gospodărie. 

— Crezi că n-o să mă simt bine. 

— Pentru noi n-are să fie o petrecere. Eu mă aflu acolo ca 
să mă ocup de răcelile lor uşoare şi gleznele luxate. 

— lar eu o să fiu babysitter. 

— Da, aşa se pare. Fata e neastâmpărată, apropo. 


— Are cincisprezece ani. Cu toții sunt la vârsta asta. Şi eu 
am fost. 

Râde. 

— Ei, asta chiar o cred. 

Mă ridic să aduc sticla de whisky să ne umplem iar 
paharele. Când mă întorc la canapea, Danny priveşte în gol. 
Mă aşez lângă el. 

— M-am tot gândit la ziua în care ne-am cunoscut, zice. 
Mi-am amintit cât de grozav a fost cum rătăceam noi aşa din 
țară în ţară. 

— Eram mai tineri. Mai săraci. 

— Da, dar liberi. 

— Eu aveam o slujbă. 

— Pe care o iubeai. Mi-aduc aminte că mi-am zis: „Uite o 
femeie care se simte ca acasă în toată lumea!” Şi iată-te 
acum, blocată la mine în apartament, turnându-mi de băut. 

— Sunt cu tine, dragule. Aici şi vreau să fiu. 

— Aşa să fie oare? 

Întrebarea e pusă atât de încet că e mai mult gândită 
decât rostită. De parcă n-ar fi vrut cu adevărat s-o pună, 
dar nu şi-a putut împiedica îndoielile să se reverse. 

— Ce e? Ce te frământă? 

— Aş vrea să putem fi cum eram cândva. Înainte să fiu de 
acord să mă duc la Galen. Înainte să mă amăgească banii. 

Trage aer în piept. 

— Şi dacă ne-am descotorosi de toate astea? 

Pune whiskyul jos şi se uită la mine. 

— Dacă am sări într-un avion şi am pleca în America de 
Sud? Sau în India? Sau oriunde ne-o trăsni nouă să 
mergem”? 

Vorbeşte serios, realmente serios, şi nu ştiu de unde i-a 
venit. Ştiu doar că sunt trasă în fantezia lui, viziunea asta 
seducătoare cu noi plecaţi în lume împreună, unde am 
putea uita de Diana şi de Hardwicke şi de oamenii dubioşi 


cu gloanțele şi bombele lor. Dar oamenii ăia dubioşi sunt 
tocmai motivul pentru care nu pot să fug. Trebuie să rămân 
şi să lupt. 

— Bietul de tine, eşti doar obosit, zic eu. Un somn bun 
peste noapte şi totul are să arate altfel de dimineaţă. 

Nu-mi răspunde, dar văd cum i se scurge încântarea din 
ochi. Mă simt de parcă am ucis ceva plin de speranţă, de 
parcă am distrus orice şansă ar fi putut exista pentru noi, 
dar trebuie s-o fac. Mi-o cere datoria. Victimele nevinovate. 

— Să fii atentă, bine? zice el. Să ai grijă cum te porți pe 
lângă Hardwicke. Şi pe lângă oamenii lui. 

— De ce? 

— Nu am încredere în ei. 

Mă priveşte în ochi. 

— Şi nici tu nu ar trebui să ai. 


Capitolul 20 


Deja am studiat fotografii şi imagini din satelit ale casei 
de la ţară a lui Hardwicke, aşa că ştiu la ce să mă aştept, 
dar tot rămân impresionată când dau cu ochii de Manning 
House. Danny şi cu mine trebuie să ne oprim la ghereta de 
piatră a portarului, unde un paznic ne verifică numele pe 
lista lui înainte să ne permită să trecem mai departe cu 
maşina pe un drum mărginit de platani magnifici. În 
depărtare, casa se profilează dincolo de un lac ornamental. 
Fotografiile n-au surprins cum trebuie strălucirea 
magistrală a soarelui pe fațada de cărămidă roşie sau 
întinderea peluzei care o înconjoară ca o fustă verde- 
smarald. Când ne apropiem văd grajdurile, o remiză de 


trăsuri, o grădină-parter elisabetană3 şi o construcție 
decorativă fantezistă în depărtare. Am citit că acest conac de 
pe vremea domniei lui Iacob I, cu şapte travee şi parapet cu 
balustradă, fusese inițial construit pentru un conte. Mă 
întreb cum s-ar fi simțit contele să ştie că, după câteva 
secole, casa lui de la țară avea să fie ocupată de un om care- 
şi câştigă banii din afaceri cu duşmanii Angliei. 

— Dumnezeule, Danny! murmur eu. E un castel! 

— Mai e şi rece şi trage curentul iarna. Ferestrele 
zdrăngăne şi durează o veşnicie să se încălzească apa la 
duş. 

— Tu chiar încerci să-mi vinzi weekendul ăsta, este? 

— Indiferent de cazare, noi tot la lucru suntem, Maggie. 

Opreşte în dreptul uşii de la intrare şi coborâm, înțepeniți 
amândoi după drumul lung de la Londra. Cât Danny ne 
aduce gențile din portbagaj, eu mă uit la casă şi văd un chip 
care priveşte în jos la noi de la o fereastră. Silvia. 

Uşa de la intrare se deschide şi omul de la pază al lui 
Phillip Hardwicke ne iese în întâmpinare. 

— Domnule doctor Gallagher, doamnă Gallagher. 

— Keith. 

— O să staţi în Camera Mov. Urcaţi două rânduri de 
scări, apoi în capătul de est a... 

— Ştiu unde este. 

De obicei Danny nu vorbeşte atât de răstit cu nimeni. E 
un semn de cât de nefericit e să se afle aici. Cară gențile şi 
ne conduce în casă pe o scară grandioasă. Urcăm pe lângă 
portrete de doamne rafinate din trecut, în rochii în stil 
Empire, şi domni călare pe armăsari, dar aceştia nu sunt 


3 „Knot garden” în original — tip de grădină foarte populară în Anglia în 
vremea Reginei Elisabeta I, de formă pătrată, în care dispunerea 
plantelor era inspirată de modelele geometrice de pe covoare, proiectată 
să fie admirată de sus. (n. trad.). 


strămoşii lui Hardwicke; averea familiei sale datează de doar 
două generații, strânsă de bunicul lui în urma investiţiilor 
şirete în industria de armament pe timpul celui de Al Doilea 
Război Mondial. 

Războiul i-a priit familiei Hardwicke. 

Ajungem la etajul întâi şi Danny mă conduce pe holul cu 
mochetă pe lângă dormitoare cu denumiri de culori gravate 
pe plăcuţe de alamă. Camera Chihlimbarie, Camera Safirie, 
Camera Trandafirie. Nimic obişnuit ca un simplu „Camera 
Roşie” sau „Albastră”. Mergem până la capătul holului, pe o 
uşă care dă spre o aripă a casei clar gândită pentru 
personal. Aici se află o a doua scară, mult mai îngustă, 
pentru servitori. Când urcăm, trecem de o servitoare în 
uniformă care coboară cu brațele pline de lenjerie curată. 
Următorul şir de trepte ne duce la etajul al doilea, unde se 
află camera în care vom dormi. 

Camera Mov e exact cum îi spune numele: perdelele, 
cuvertura de pe pat, tapetul. Mă aşteptasem la un spațiu 
înghesuit, dar încăperea e cu siguranță suficient de 
confortabilă pentru medicul familiei. Caut automat din 
priviri camere de supraveghere, dar nu depistez niciuna. Nu 
suntem suficient de importanți cât să fim monitorizați. 

Fereastra noastră are vedere la grădina de legume şi 
plante aromatice, înspre parcul care se întinde de jur- 
împrejurul proprietăţii. O cărare de pietriş şerpuieşte printre 
statui de piatră şi cimişiri înspre o zonă împădurită cu 
diverşi copaci, unde sunt multe poteci pe care să rătăceşti. 

Şi locuri unde să te ascunzi. 

Danny îşi desface valiza şi scoate smochingul, papionul şi 
pantofii de gală. Când îşi agaţă smochinul în garderob, vin 
pe la spatele lui şi-l cuprind cu brațele de mijloc. 

— Măcar suntem împreună în weekend, murmur eu. 

— Ai să vezi ce banale îmi sunt îndatoririle aici. 

— Salvezi vieți, Danny. Asta nu e banal. 


— Singurul mod în care aş putea avea de salvat o viață 
weekendul ăsta ar fi să rateze cineva un porumbel de lut şi 
să împugşte un invitat. 

— Asta chiar ar fi incitant. 

Se întoarce şi mă cuprinde în brațe. 

— Nu la fel cât ar fi să stau acasă cu tine. În schimb, 
uite-ne aici, blocați într-un loc cu oameni cu prea mulți bani 
care se dau nobili englezi. O să tragă în porumbei de lut, o 
să mănânce şi să bea prea mult şi o să ceară să le tratez 
mahmurelile şi indigestia. 

— De aia sunt toţi aici? Să se distreze şi să se îmbete? 

— A, se vor simți bine şi nevestele lor, dar weekendurile 
astea sunt pentru afaceri. Târguri, legături. 

— Ce fel de afaceri? 

— Aş prefera să nu ştiu, aşa că încerc să nu dau atenţie. 

Închide garderobul. 

— Ar trebui să faci şi tu la fel. 

Conform bucătăresei, astă-seară la cină sunt aşteptate 
treizeci şi patru de persoane. La fel ca doctorii, personalul 
de la bucătărie cunoaşte detalii intime despre gospodăria 
unui client, aşa că unul dintre primele locuri pe care-l 
vizitez e bucătăria. Îi spun bucătăresei că am lucrat cândva 
într-un restaurant şi sunt curioasă în privința meniului de 
diseară. Aflu că lista de oaspeți include trei vegetarieni, unul 
cu alergie la fructe de mare şi doi la regim fără gluten. Aflu 
că gătitul pentru o casă plină în weekend înseamnă să 
accepți livrarea multor lăzi de vin, roți de brânză, bucăţi de 
spată de vită, multe şunci şi tăvi cu bibilici şi prepelițe. 
Personalul de la bucătărie va începe munca înainte de ivirea 
zorilor ca să coacă pâinea şi produsele de patiserie, după 
care va continua să lucreze până la miezul nopţii, când va fi 
fost spălată şi ultima oală. 

În dimineaţa următoare, o va lua de la capăt. 


De vreme ce găteşte şi la casa din Londra a lui Hardwicke, 
îmi poate spune că acesta e un amator tradițional de 
mâncăruri simple, mai ales carne şi cartofi, că Silvia, în 
ciuda faptului că e italiancă, evită să mănânce paste şi că 
Bella a declarat recent că a consuma carne este intolerabil 
de crud. („Dar staţi să vedeți cum se răzgândeşte prostănaca 
aia de fată iar! Săptămâna viitoare n-o să mai vrea nimic 
altceva decât friptură de vită la cuptor.”) Bucătăreasa ştie la 
ce oră ia familia micul-dejun, că Phillip Hardwicke 
ciuguleşte adesea nişte pâine prăjită cu anşoa noaptea şi că 
nu poate suferi roşiile. Informaţia asta nu-mi pare deosebit 
de utilă, dar este o informație. 

Întotdeauna e bine să discuţi cu bucătăreasa! 

După vizita la bucătărie, mă duc în grădină şi o apuc pe o 
potecă de pietriş care şerpuieşte prin straturi de levănțţică, 
rozmarin şi cimişir. Mă aşez pe o bancă de piatră de pe care 
pot să văd toate maşinile cum sosesc şi lasă noi oaspeți. 
Dintr-o limuzină neagră iese un bărbat teribil de obez. Arată 
ca un atac de cord pe cale să se aibă loc; până la urmă s-ar 
putea să fie nevoie de priceperea lui Danny în a salva vieți. 
În timp ce mă uit la el cum se îndreaptă clătinat spre uşa de 
la intrare, o voce strigă din spatele meu: 

— Ştiu de ce te afli de fapt aici, Maggie. 

Mă întorc şi o văd pe Bella apropiindu-se pe poteca din 
grădină. Din nou e îmbrăcată în roz, o nuanţă care te zgârie 
pe ochi şi pare aproape fosforescentă printre tonurile de gri- 
pal şi nuanțele de violet ale grădinii de plante aromatice. E 
roşie de la căldura după-amiezii, cu obrajii umezi şi roz şi se 
aşază lângă mine pe bancă. Văd broboane de transpirație 
sclipindu-i pe firele de păr ca puful de deasupra buzei ei 
superioare. 

— I-am auzit vorbind despre tine, zice ea. 

— Cine vorbeşte despre mine? 

— Tata şi pălmarul ăla, Victor. Îţi ştiu secretul. 


O spune perfect degajată, ca şi cum m-ar informa că 
mâine e prognozată ploaie. 

În fața casei mai opreşte o limuzină şi din ea coboară o 
pereche între două vârste. Keith iese încă o dată pe uşa de 
la intrare să-i întâmpine. Keith şi Victor, executanții. Mă 
gândesc la oamenii din preajma lui Hardwicke care au avut 
parte de un sfârşit nefericit. Arşi de vii în Jaguar. Împinşi pe 
geam. Împuşcaţi în cap. Dacă-l calci pe coadă pe Phillip 
Hardwicke, plăteşti. 

„Stai calmă!” îmi zic eu. „Ia-o uşor!” 

De ce vorbeau despre mine? întreb eu. 

— Victor voia să ştie mai multe despre tine. A întrebat 
dacă prezența ta reprezintă un risc. 

— Un risc? replic eu râzând. Ce nebunie! 

— Victor e nebun. Silvia îl urăşte. Zice că se holbează la 
sânii ei. 

Nu-i de mirare, Silvia are sâni tare frumoşi. 

Perechea proaspăt sosită a dispărut în casă şi şoferul 
pleacă să parcheze limuzina lângă celelalte maşini din 
curtea grajdului. Până acum au sosit vreo douăsprezece 
maşini şi cu siguranţă toate au fost surprinse de camerele 
care monitorizează acum drumul spre Manning House. Mă 
întreb dacă agentul Dianei e şi el pe proprietate. Mă întreb 
cine e şi dacă pot să apelez la el pentru ajutor în caz că 
trebuie să plec în grabă. 

— Deci, care-i marele secret pe care se presupune că-l 
am? o întreb pe Bella. 

— Te afli aici pentru mine. 

— Oare? 

— Tata te plăteşte să mă supraveghezi. 

Toată încordarea mi se topeşte subit. Nu-i vorba deloc de 
mine, e vorba de Bella. Sigur că da. Adolescenţii au mereu 
impresia că lumea se învârte în jurul lor. 

— N-am cerut să fiu plătită, îi spun. 


— Dar eşti supraveghetoarea mea, nu-i aşa? 

Mă uit în ochii ei. 

— M-a rugat să fiu atentă la tine, dar asta nu înseamnă 
că am şi fost de acord. 

— Dar cu ce ai fost de acord? 

— Mă aflu aici ca să-mi petrec weekendul cu soțul meu. 
Nu sunt plătită şi cu siguranță nu mă aflu aici ca să-ţi spun 
ce ai voie şi n-ai voie să faci. 

Mă întrerup şi-i studiez rochia care n-o avantajează deloc 
şi-i scoate în evidenţă tot ce nu trebuie. 

— Am să-ți dau însă un mic sfat prietenesc. Nu te mai 
îmbrăca în roz, Bella. Serios, cu părul tău roşu, ar trebui să 
alungi culoarea asta din dulap. 

Îşi coboară privirea la rochie, după care se uită urât la 
mine. 

— Nu mi-a mai spus nimeni asta. 

Oftez. 

— Acum probabil că te-am enervat. 

— Măcar mi-ai spus adevărul. 

— Mă străduiesc s-o fac întotdeauna. 

„Când nu mi se cere să mint”. 

— Of, fir-ar. 

Se ridică de pe bancă. 

— Unde te duci? 

— Să-mi smulg prostia asta de pe mine şi s-o arunc la 
gunoi. 

— Pare o rochie scumpă. Ar trebui să ajungă la un 
magazin de caritate, nu crezi? Foloseşte-o pentru o cauză 
bună. 

— Da, ok. 

Porneşte spre casă, dar după câțiva paşi se întoarce şi 
vine înapoi. 

— Ai vrea, ăă, să vii în camera mea cu mine? 

— Sigur. De ce? 


— Eşti singura care mi-a spus vreodată să nu mă îmbrac 
în roz. Poate te-ai putea uita tu prin garderoba mea. Să-mi 
spui ce să țin şi ce să donez. Dacă nu te deranjează, vreau 
să zic. 

Mă uit în ochii aceia fără gene şi mă gândesc cum trebuie 
să se simtă, prinsă în casa asta mare ca într-o capcană, 
alături de un tată lipsit de interes şi amanta lui, o femeie a 
cărei înfăţişare fermecătoare scoate în evidență lipsurile 
Bellei la acest capitol. Mă gândesc la ce trebuie că îndură la 
şcoala cu internat, unde e cot la cot cu fete care sunt la fel 
de bogate, dar binecuvântate cu un păr perfect şi şolduri 
zvelte. 

— Mi-ar face mare plăcere să-ți văd garderoba. 

Pe drumul spre casă zice: 

— Nu i-ai spus lui tata despre pastilele alea, nu? 

— Bineînţeles că nu. 

— Am oroare de cum se grăbesc toți să mă toarne la el. 
Keith şi Victor. Silvia. Chiar şi menajerele. 

— Nu ţi-aş face niciodată aşa ceva. 

— Mulţumesc. 

Ne uităm una la alta preț de o clipă, două conspiratoare 
care s-au apropiat fiindcă înțeleg valoarea tăcerii. 

— Ştiu să țin un secret, Bella, zic eu. 

Îmi zâmbeşte vicleană. 

— Şi eu. 

Dormitorul somptuos al Bellei este zugrăvit în verde 
smarald, cu muluri şi pilaştri aurii, iar deasupra patului ei 
cu baldachin atârnă draperii bogate de catifea. E o cameră 
demnă de cineva de viță regală, statut spre care clar aspiră 
şi Hardwicke, dar fata care stă în fața dulapului «ei, 
îmbrăcată în roz şi transpirând, nu arată câtuşi de puţin a 
prințesă. 

— Toate sunt porcării, nu-i aşa? întreabă ea. 


Smulge încă două rochii de pe umeraşe şi le aruncă pe 
pat într-o grămadă în creştere de haine de care trebuie să se 
descotorosească. 

— Ce-o fi fost în capul meu? 

— Astea categoric nu sunt porcării, Bella. 

lau una dintre rochiile pe care tocmai le-a aruncat. E de 
la un creator de modă italian, din mătase şi cu detalii 
splendide. Clar scumpă, e gândită să fie purtată mulată pe 
Corp. 

— Nu trebuie decât să găseşti un stil care să ți se 
potrivească. 

— Care să mă ascundă, vrei să spui. 

— Categoric nu vrei să te ascunzi. Ar trebui să fii văzută. 

— Nu asta zice mami. 

Aruncă pe grămadă o rochie cu dungi psihedelice roz şi 
portocalii. Drum bun şi cale bătută ăsteia. 

— Cred că-i e jenă cu mine. 

— Ah, Bella, sunt sigură că nu-i adevărat! 

— N-ai cunoscut-o. Mami e perfectă. Mereu a fost. 

Stă cu spatele la mine ca să nu-i văd fața, dar îi aud 
întreruperea din glas şi văd acum umerii îi cad în fața unui 
dulap plin cu haine care par create de cruda industrie a 
modei ca să umilească fete ca ea. Vreau să întind mâna s-o 
ating, dar asta ar însemna să depăşesc o limită emoţională 
de la care nu ştiu dacă aş fi în stare să dau înapoi. Sunt 
nevoită să-mi amintesc că nu mă aflu în locul ăsta ca să-i 
fiu prietenă. Mă aflu în locul ăsta ca să mă folosesc de ea, să 
profit de ea şi apoi să plec. Nu-mi pot permite să las 
ataşamentul nostru să devină mai profund. 

Mă uit pe fereastra care dă spre aleea cu platanii ei 
maiestuoşi şi văd un Range Rover oprindu-se în fața uşii de 
la intrare. Din casă iese Keith să-i întâmpine pe noii sosiți, 
un cuplu tânăr care a adus cu sine o cantitate ameţitoare de 
bagaje. 


Bella vine să stea lângă mine la fereastră. 

— Urăsc weekendurile astea, zice ea privind în jos la 
invitați. Toţi oamenii ăştia care se dau bine pe lângă tati. 
Care se prefac că mă plac. 

— De ce să nu te placă? Eu te plac. 

— Tu eşti singurul motiv pentru care e suportabil. Altfel 
aş prefera să petrec weekendul la şcoală. 

— I-ai spus asta tatălui tău? 

— Zice că trebuie să fiu aici ca să-i cunosc pe oamenii 
ăştia. Să aflu cum îi cheamă şi cu ce se ocupă. 

— Pentru că se aşteaptă ca într-o bună zi să preiei 
afacerea. 

— De parcă aş vrea! 

Se uită la mine. 

— Mai degrabă aş face ce-ai făcut tu. Aş lucra în 
domeniul modei. 

Zâmbesc. 

— Ar trebui să faci orice vrei tu. Nu-i viața lui, Bella. E a 
ta. 

— Nu, nu e. 

Se uită pe geam. 

— Zice că sunt singura în care are încredere să-i preia 
afacerea. Ce să răspunzi la asta? 

— Ai putea spune nu. 

Pufneşte. 

— Nu-l cunoşti pe tati. 

Ba da. Ştiu despre el lucruri pe care ea nu le ştie, lucruri 
care ar oripila-o. Lucruri care mă fac să vreau să-i spun: 
„Fugi, Bella! Fugi repede, fugi departe, înainte să te infecteze 
şi pe tine otrava asta!” Numai că nu pot. Tot ce pot să fac e 
să stau şi să observ, ca un entomolog cu ochi reci care 
urmăreşte păianjenul înfăşurându-şi prada. 

Nu pot să mă uit la ea, la fata asta care-i pionul tuturor. 
În schimb, mă duc la dulapul ei, cercetez hainele care 


atârnă acolo şi întind mâna după o rochie neagră de cocteil. 
E de mătase, cu corsaj decoltat şi fustă evazată. 

— Asta, zic eu întorcându-mă spre ea. Poart-o în seara 
asta. 

— Mami mi-a cumpărat-o. 

— Atunci mama ta are ochi bun. 

Ia rochia şi se încruntă. 

— E neagră. 

— O să arate bine pe tine, replic eu surâzând. Ai 
încredere în mine! 

În seara aceea, Bella iese pe terasa din spate îmbrăcată 
cu rochia neagră de cocteil, o culoare sigură pentru orice 
siluetă. Stau la marginea petrecerii, savurând un pahar de 
roze răcit, când o văd ieşind pe uşile cu panouri de sticlă ca 
să se alăture adunării, înainte să apuce s-o oprească cineva, 
înşfacă un pahar de vin alb de pe o tavă şi se plimbă la 
periferia mulțimii, nepătrunzând în ea, ca respinsă de un 
magnet. Examinează bufetul, o masă somptuoasă, şi-şi 
pune fără tragere de inimă nişte beţigaşe de morcov şi 
sparanghel pe farfurie înainte să o ia spre locul în care stau 
eu. Când ajunge în dreptul locului unde se prezintă şi se 
taie friptura se opreşte brusc să se holbeze la antricotul 
suculent care sclipeşte sub lampă. 

— E o jumătate de pui de vacă aici, zice ea. 

— E vită Angus din Aberdeen, domnişoară, zice ospătarul. 
Cea mai bună. Doriţi o felie? 

— Doamne, nu! Sunt vegetariană. 

Strâmbă din nas şi-şi continuă drumul, venind lângă 
mine la marginea terasei. 

— Rochia arată foarte bine pe tine, îi spun. 

— Cum poate să mănânce lumea o carne aşa de în sânge? 

— De când eşti tu vegetariană? 

— De-o veşnicie. 


Şi totuşi eu mi-o aduc aminte hăpăind vită Wellington la 
cina mea de nuntă anul trecut. Ca să vezi câtă bază poți să 
pui pe mărturia unei adolescente! 

— Unde-i doctorul Gallagher? întreabă ea căutând prin 
mulțime. 

— E sus pe undeva. Una dintre invitate a fost înțepată de 
o albină în grădină şi s-a isterizat un pic. Mă bucur că eşti 
aici acum, pentru că nu cunosc pe nimeni la petrecerea 
asta. 

Bella târâie un bețigaş de morcov prin brânza cu mucegai 
în care trebuie înmuiat. 

— Ah, sunt aceiaşi oameni vechi. Tati i-a mai adus aici. 

— Ştii cine sunt? 

— Majoritatea. Tati le tot repetă numele şi-mi spune că 
trebuie să le țin minte. 

Ronţăie bețigaşul de morcov apoi arată cu capătul lui spre 
doi bărbaţi care discută aproape unul de celălalt. 

— Bărbatul ăla e Damien Cawley. Se ocupă de credite la 
Deutsche Bank. lar celălalt e Oleg, din Belarus. Deţine 
hoteluri peste tot prin lume şi a fost suficient de drăguţ cât 
să-mi găzduiască petrecerea de ziua mea de naştere anul 
trecut la Battenberg. Asta-i hotelul lui din Londra. 

— Care-i numele de familie al lui Oleg? 

— A, nu mai țin minte. Ceva slav. E destul de mişto. M-a 
lăsat chiar să beau şampanie de ziua mea. 

Adică lucrul de care îi pasă cu adevărat unui adolescent. 

Mă uit la Oleg şi Damien cum stau cu capetele înclinate 
unul spre celălalt în timp ce discută încet. Bani, faceţi 
cunoştinţă cu spălătoria! Sunt impresionată că Bella ştie 
atâtea despre asociaţii tatălui ei. E evident că Hardwicke o 
pregăteşte. S-o declara ea neinteresată de afacerile lui, dar e 
clar că a fost atentă. 

De partea cealaltă a terasei o femeie râde tare, beată. 

— Şi ea cine e? întreb eu. 


— A, ea! pufneşte Bella. Ultima oară când a fost aici a 
vărsat pe peluză în fața tuturor. A fost aşa scârbos! Nu ştiu 
de ce mai rămâne bărbatul ei însurat cu ea. 

— Cine e soțul ei? 

— Sandy Shoreham. Parlamentarul. 

Arată spre bărbatul cu ochelari care o bate pe braț pe 
femeie, încercând s-o potolească. Numele îmi e cunoscut. 
Shoreham e genul care pare aşa de insipid că ar putea fi 
uşor trecut cu vederea, în ciuda poziției sale uşor de 
recunoscut de parlamentar de vază al Partidului 
Conservator. 

Silvia alunecă pe lângă noi, cu părul negru desfăcut şi 
lucind. Rochia strâmtă i se mulează pe rotunjimile feselor. 
Câţiva bărbați întorc capetele după ea când trece, dar ea 
pluteşte într-o ameţeală anesteziată, oarbă la ei. Încă n-am 
văzut-o mâncând astă-seară; o siluetă aşa subțire ca a ei 
necesită disciplină. 

— A, la naiba! la-mi paharul! Repede! 

— Poftim? 

— E tati. 

Împinge paharul spre mine, iar eu îl iau chiar când 
Hardwicke se uită în direcția noastră. Se încruntă când ne 
vede stând una lângă alta, iar Bella îi surâde nevinovată. 
Da, bona e aici şi-şi face treaba. Dă aprobator din cap, după 
care se întoarce şi se alătură unui cerc de oaspeți. 

Bella îşi ia paharul înapoi şi bea hulpavă restul de vin. 
Soția lui Sandy Shoreham râde şi mai tare, cu capul pe 
spate, şi se clatină pe tocuri. E cineva de genul ăsta la orice 
cocteil, invitatul care-i face pe ceilalți să clatine din cap şi 
care o să se trezească într-o stare de jenă mizerabilă în 
dimineața următoare. Aproape că-mi pare rău pentru ea, s-o 
văd târâtă aşa la seri lipsite de veselie ca soțul ei să poată 
clădi alianţe cu bancheri şi oligarhi, dar aşa se fac afacerile, 


legale sau ilegale. Hardwicke doar aduce la un loc toate 
părțile în mişcare. 

Mă uit la el cum umblă printre oaspeţi, bătându-i pe 
spate, aplecându-se să asculte, zâmbind concentrat spre 
soţii. Aproape de el se ține Victor, mereu la câțiva paşi 
distanță, bărbatul pe care nu-l suportă Bella. Bărbatul care 
se uită cu neobrăzare la sânii Silviei. Priveşte în direcția 
mea. Ştiu că a pus întrebări despre mine şi căutătura lui mă 
face să mă simt încurcată. 

Atunci îl remarc pe bărbatul din spatele meu. Are părul 
negru şi poartă ochelari ca nişte ochi de bufniță şi un 
smoching lăsat la umeri, de parcă ar fi slăbit recent. Privirile 
ni se întâlnesc o clipă, după care el pleacă mai departe. Îl 
urmăresc cum coboară treptele spre peluză. 

— Cine-i omul ăla? o întreb pe Bella. Cel care merge pe 
iarbă. 

Ridică din umeri. 

— Doar unul din oamenii lui tati care au treabă cu banii. 
L-am văzut aici doar de câteva ori. 

— Ştii cum îl cheamă? 

— Stephen-ceva. Nu pot să le țin evidenţa tuturor celor pe 
care mi-i prezintă tati. A, uite, au scos desertul! 

Se duce iar la bufet, dar eu rămân cu ochii pe bărbatul 
care traversează peluza. Merge cu capul în piept şi mâinile 
în buzunare, de parcă ar încerca să se facă mic până devine 
invizibil. Când dispare după colțul casei, Victor şi Hardwicke 
coboară şi ei treptele terasei şi-l urmează. 

Se petrece ceva ciudat. 

Îmi pun jos băutura şi mă învârt pe la marginea mulțimii, 
cu ochii în continuare la Hardwicke şi Victor. La trepte mă 
opresc şi mă uit în jurul meu să văd dacă se uită cineva la 
mine, dar nu se uită nimeni. Nimănui nu-i pasă pe unde 
umblă soția doctorului. 


Păşesc pe peluză şi tocurile înalte mi se afundă în iarbă. 
Victor şi Hardwicke nu par să se grăbească, dar se 
îndreaptă hotărâți spre aripa de est a casei, clar având o 
destinație. Mă țin după ei cu mult în urma lor, ca o invitată 
care se plimbă. Ajung la marginea aripii de est şi mă opresc 
la umbra unei tufe de liliac. 

Hardwicke şi Victor traversează curtea spre grajduri. 

— Maggie? 

Mă întorc şi-l văd pe Danny. Tufa de liliac ne pune pe 
amândoi în penumbră, aşa că nu-i pot vedea expresia şi nici 
el pe a mea. Suntem siluete fără chip care se întâlnesc în 
umbră. Poate că aşa am fost mereu. 

— Ce cauţi aici? întreabă el. 

— Ăă, am nevoie de ceva din maşină. 

Arăt spre curtea grajdurilor, unde sunt parcate toate 
vehiculele. 

— Pot să-ți aduc eu. De ce-ai nevoie? 

— Cartea mea. Cred c-am lăsat-o pe bancheta din spate. 

— Am să mă uit. Cum e petrecerea? 

— Încântătoare. 

— Bella se poartă frumos? 

— În afară de faptul că a băut pe şest un pahar de vin, 
da. Ce mai face pacienta cu înțepătura de albină? 

Oftează şi aruncă o privire sus la fereastra dormitorului. 

— Zici că era nevoie să i se amputeze brațul la cum s-a 
comportat. Am să-ți aduc cartea. Ne vedem pe terasă. 

Se duce spre maşina noastră parcată, dar n-o să găsească 
nicio carte pe bancheta din spate, fiindcă ea nu există. Încă 
o minciună pe care i-am spus-o soțului meu. 

O să mai fie şi altele. 

e 

E puţin după ora trei noaptea când mă îmbrac pe tăcute 
pe întuneric şi mă furişez afară din camera noastră, 
lăsându-l pe Danny adormit în pat. Am stat trează ore în şir 


aşteptând să se potolească toată casa, să aud ultimul 
zăngănit de vase, ultimul şuier de apă în ţevi. Acum cobor 
pe scara slab luminată a servitorilor. În câteva ore, 
personalul de la bucătărie o să se întoarcă la lucru, 
pregătind micul-dejun, dar acum sunt ceasurile spectrale 
dintre beznă şi zori, când somnul atârnă cel mai greu peste 
casă şi nu mă întâlnesc cu nimeni pe scară. 

La bucătărie luminile sunt stinse, iar suprafeţele de oţel 
inoxidabil lucesc slab în întuneric. Merg pe pipăite prin 
umbră, trecând de camera frigorifică, de chiuvete şi hiaturile 
unde se pregăteşte mâncarea şi ies în grădina bucătăriei. 

E vremea să mă uit în grajduri. 

Acolo au dispărut aseară Hardwicke, Victor şi bărbatul cu 
ochelari. Hardwicke şi Victor s-au întors la petrecere abia 
după vreo oră şi vreau să ştiu ce i-a reținut. 

Urmez poteca din grădină, stârnind în trecere parfum de 
levănțică şi rozmarin, şi ajung în fața casei. Ferestrele de la 
etaj sunt întunecate, oaspeţii dorm. În seara asta au curs 
găleți de vin şi whisky, iar de dimineaţă vor fi mahmureli şi 
strigăte disperate după suc de roşii şi aspirină, dar acum e 
linişte peste tot. 

O ţin din umbră în umbră pe marginea curţii. Înaintând 
pe după maşini ca să rămân ascunsă, mă îndrept spre 
grajduri. Înăuntru e stinsă lumina şi, când mă strecor pe 
uşă, nu văd caii, dar le simt mirosul. Şi-i aud. O bătaie din 
copită. Un nechezat uşor în semn de salut. 

Pornesc lanterna şi raza prinde reflexia unui ochi 
strălucitor care se holbează la mine dintr-o boxă. Ce căutau 
bărbații aici aseară? Mă îndoiesc c-au venit doar să admire 
caii. Lanterna mătură înainte şi înapoi podeaua acoperită cu 
paie. Nu ştiu ce caut, dar o să-l recunosc dacă-l văd. O 
rămăşiţă dintr-un document. Un muc de țigară cu un cadou 
de ADN. Caut un indiciu, orice fel de indiciu despre ce 
afaceri s-au făcut aici. 


Mă duc mai întâi în încăperea administratorului 
grajdurilor, unde văd un birou şi două scaune. Pe pereți 
atârnă fotografii ale unor cai frumoşi. Caut pe birou şi 
răsfoiesc registrul vârât într-un sertar, dar tot ce găsesc 
pare să aibă legătură cu caii. Sunt facturi de la veterinar, de 
la potcovar, înregistrări ale livrărilor de furaje. Gândul 
nebunesc care-mi trece fugar prin minte este că poate locul 
ăsta face parte din spălătoria londoneză, că banii ruseşti se 
duc pe cai, ceea ce n-ar avea prea multă logică. Dacă nu e 
folosită pentru evaziune fiscală, deținerea de cai e o 
investiție proastă, o gaură fără fund în care torni bani pe 
care nu-i mai vezi în veci. 

Luminez cu lanterna scaunele şi văd şezuturile acoperite 
de praf. N-a mai stat nimeni pe ele de ceva vreme. Bărbaţii 
n-au intrat în biroul ăsta. 

les şi merg de-a lungul rândului de boxe, sub privirile 
atente a şase cai. Par neliniştiți de apariția mea nedorită 
târziu în noapte şi aud o bătaie agitată din copite şi un 
nechezat nervos. Ce au căutat cei trei aici atâta vreme? Ce i- 
a adus în clădirea asta? 

Atunci văd în capătul îndepărtat al grajdurilor dârele 
lăsate de ceva care a fost târât pe podeaua cu paie şi care 
duc la ultima boxă. 

Scot zăvorul uşii boxei goale şi luminez interiorul cu 
lanterna. Ceva se reflectă la mine: o pereche de ochelari care 
zac în aşternutul de paie. Însă nu ochelarii mă fac să-mi 
reprim un icnet, ci ceea ce zace lângă ei: o mână cu degetele 
încremenite ca într-o gheară. 

Raza lanternei mele urmăreşte mâna la braț, apoi la 
umăr. Apoi la față. Sunt prea uluită să mă mişc sau să 
respir şi mă holbez la bărbatul mort care zace în boxă, un 
bărbat al cărui chip l-am văzut aseară. Bărbatul care 
purtase acei ochelari, care-i căzuseră sau fuseseră dați 
deoparte cu piciorul în timpul luptei fatale. Mă uit la limba 


lui scoasă, remarc hemoragiile punctiforme din ochi şi ştiu 
cum a murit. Mă las pe vine lângă el şi-i luminez gâtul. 
Vânătaia lăsată de ligatura care i-a fost înfăşurată pe gât. 
Asta a fost opera unui profesionist. 

„Cine eşti? De ce te-a vrut Hardwicke mort?” 

Aud glasuri de bărbați afară apropiindu-se. 

Sar în picioare, ies în fugă din boxa mortului şi pun 
zăvorul la loc. Caut înnebunită un loc în care să mă ascund. 

Glasurile se aud şi mai tare. Bărbaţii sunt cât pe ce să 
intre în clădire, prin singurul punct de acces. 

Deschid uşa boxei de alături, mă reped înăuntru şi trag 
zăvorul. Nu sunt singură aici; lângă mine stă un cal, un cal 
speriat de invazia mea. Dă cu picioarele din spate în boxă şi 
nechează a suferință. 

Se aprind luminile în grajd. 

Acum nu mai pot părăsi boxa, sunt blocată aici cu un cal 
agitat care acum tropăie şi pufneşte. Mă las pe vine într-un 
colț, făcându-mă cât de mică pot. 

Bărbaţii se aproape şi recunosc vocile lui Keith şi Victor. 

— Ce l-a speriat pe ăla aşa? întrebă Victor. 

— Ce altceva? Probabil că-i simte mirosul ăluia. 

Acum vorbeşte o a treia voce, care mă face să mă 
sghemuiesc şi mai tare în colț. 

— Scoateţi-l dracului de aici! ordonă Hardwicke. 

Aud scârțâit de roți. Au adus cu ei un căruț ca să mute 
cadavrul. La fel ca mine, şi ei au aşteptat să se facă linişte 
în casă şi să nu fie martori, să nu-i vadă nimeni ce urmează 
să facă. 

Calul pufneşte iar, izbeşte zidul cu o violență care mă face 
să mă bag şi mai tare în colț ca să nu mă lovească vreo 
copită. Aud scârțâitul uşii de la ultima boxă. Sunt atât de 
aproape că-i aud pe Victor şi pe Keith icnind când ridică de 
jos cadavrul şi-l rostogolesc pe căruț. 

— Ochelarii! se răsteşte Hardwicke. Luaţi-i ochelarii! 


Răsuflat greu. Zgomot de pantofi care se țârşâie pe paie. 

Calul mai dă o dată din picioarele din spate. Nechează 
atât de puternic că sună a țipăt. 

— Ce-ai, mă? întreabă Victor. 

Mă uit în sus şi văd un braţ care se întinde peste uşa 
boxei ca să mângâie calul. Bărbatul nu trebuie decât să 
coboare privirea ca să mă vadă. 

— Dinţii ăia pot să muşte până la os, spune Hardwicke. 
Nu te apropia de el. 

Brațul lui Victor dispare. 

— De ce-l ţineţi? 

— Pe mine nu mă muşcă, râde Hardwicke. Ştie ce s-ar 
întâmpla. 

Rămân ghemuită în colț cât se îndepărtează căruțul. Aud 
de afară zgomotul a două maşini pornind, apoi pârâitul 
cauciucurilor pe pietriş şi mârâit de motoare care se 
îndepărtează. Acum e momentul să mă strecor afară, dar în 
grajduri luminile încă sunt aprinse. Oare au uitat pur şi 
simplu să le stingă sau se întorc? 

Dau să mă ridic în picioare. Încremenesc. 

Cineva fluieră o melodie. E Hardwicke. De ce a rămas în 
urmă? De ce n-a plecat din clădire? „Trebuie că ştie. Cumva 
ştie că e ceva în neregulă”. 

Fluieratul se îndreaptă către mine. Melodia e de la „Scoţia 
cea Vitează”+, tare însuflețită, veselă. Terifiantă. Mai aproape 
şi tot mai aproape; muşchii mi se încordează şi picioarele 
îmi sunt gata să sară într-o luptă pe viață şi pe moarte, eu 
cu Hardwicke. Trebuie să atac rapid. Una în gât, apoi în 
orbită. Deja mi se strânge pumnul. 

Fluieratul încetează. 


+ „Scotland the Brave” în original, cântec patriotic scoţian. (n. trad.). 


Aud o bătaie de palmă pe corpul calului şi un nechezat 
drept răspuns. 

— Cuminte, fetițo! zice el. 

S-a oprit la una dintre boxe ca să mângâie calul. Ce 
stăpân binevoitor e, cum împarte el afecțiune la fel de 
degajat ca atunci când împarte moarte! 

Începe iar să fluiere, dar de data asta se retrage. Când 
„Scoţia cea Vitează” pleacă, expir tremurat. Luminile din 
grajd se sting. Paşi trosnesc pe pietriş. 

Aştept în întuneric suficient încât Hardwicke să se 
îndepărteze bine de grajd, încât să ajungă în casă. Nici 
atunci nu sunt convinsă că e sigur să ies, dar nu pot să 
stau aici toată noaptea. În curând personalul de la bucătărie 
o să se trezească şi o să pregătească micul-dejun. Trebuie să 
mă întorc în cameră înainte să ştie cineva c-am ieşit din 
casă. 

Inima îmi bubuie în piept când mă strecor afară din boxă 
şi ies din grajd. Afară, în curte, văd libere locurile unde 
fuseseră parcate două maşini, dintre care una îi aparținuse 
fără îndoială mortului. De dimineaţă, dispariţia lui va fi 
explicată uşor personalului din casă. „A primit un telefon şi 
a trebuit să plece în miez de noapte. Un oaspete în minus la 
cină”. 

Mă furişez la loc la adăpostul copacilor. Noaptea s-a făcut 
rece, dar eu transpir şi tremur. Undeva, cineva scapă de o 
maşină cu un cadavru în ea, în timp ce la etaj Phillip 
Hardwicke doarme netulburat la el în pat. În câteva ore zorii 
vor lumina cerul şi Manning House se va trezi. Se va servi 
micul dejun şi invitaţii vor ieşi să se plimbe prin grădini sau 
să tragă în porumbei de lut. Am să mă alătur lor, pentru că 
asta se aşteaptă de la mine. O să fie o zi încântătoare. 

O zi absolut încântătoare. 


Capitolul 21 


— Era de-al nostru, zice Diana. 

Nu mai putem risca să fim văzute împreună în public, aşa 
că suntem într-o casă conspirativă, rezervată pentru 
întâlniri ca asta, la adăpost de ochii altora şi imposibil de 
monitorizat de către inamic. Numai ca să ajung aici mi-au 
trebuit o mulțime de manevre de evitare: să mă întorc cu 
metroul în sensul din care venisem, să descriu un zigzag pe 
un labirint de străzi, pe lângă magazine care vindeau 
ustensile de bucătărie, electronice şi țigări, ca să mă asigur 
că n-am coadă. La British Museum n-o să mai fie 
conversații. 

Stau la fereastră, privind în jos la stradă. Pare o zi 
normală din timpul săptămânii la ora prânzului, cu oameni 
care merg la treburile lor, făcând cumpărături sau căutând 
un loc de luat prânzul. Din camera noastră izolată fonic, tot 
ce văd sunt oameni neştiutori, care habar n-au de curenții 
întunecați şi primejdioşi din jurul lor. 

— Cine era? întreb eu. 

— Îl chema Stephen Moss. Era ofițer de conformitate la 
UGB. Timp de un an a semnalat tranzacții suspecte înspre 
şi dinspre conturile lui Hardwicke, dar superiorii lui n-au 
făcut nimic cu aceste informaţii. Era frustrat de lipsa lor de 
acțiune şi, când l-am abordat, a fost de acord să colaboreze 
cu noi. 

— Pentru un onorariu? 

— Nu. Nu de aia a făcut-o. 

Deci era un contact cu principii. Astea sunt cele mai 
bune, cele mai de încredere. Iar când le pierdem, sunt şi cele 
mai tragice. 

Mă întorc să mă uit la fotografia lui Stephen Moss, afişată 
acum pe ecranul laptopului Dianei. Bărbatul pe care-l 
văzusem eu în weekendul de la Manning House era mai 


slab, dar era categoric aceeaşi persoană. Oare din pricina 
unei boli scăzuse atâta în greutate sau să fi fost stresul de a 
zbura prea aproape de flăcări, ştiind că respectivele flăcări l- 
ar putea înghiți în orice clipă? 

— Saabul lui a fost găsit azi-dimineață, abandonat în 
parcarea aeroportului din Leeds, zice ea. 

— Şi domnul Moss? 

— Nu i-a fost găsit cadavrul. Nu-i nevoie să-ți spun că eo 
pierdere foarte mare. Ne dădea informații financiare foarte 
valoroase despre Hardwicke şi ne ajuta să ținem evidența 
conturilor din care veneau banii şi a celor în care se duceau. 
Acum am rămas orbi. 

Simt cum mi se ridică părul pe mâini. Furnicătura fricii. 
Melodia fluierată de la „Scoţia cea Vitează” încă mă bântuie 
în coşmaruri. 

— Dacă l-au torturat, s-ar putea să le fi spus despre 
mine. 

— N-avea cum, pentru că nu ştia de tine. De aceea nu v- 
am informat pe niciunul dintre voi. 

— De ei au ştiut. 

— Dar de tine nu. 

— Şi tu de unde ştii? 

— Pentru că eşti încă în viață. 

— Cine l-a expus? 

Diana clatină din cap. 

— Trebuie să fi fost cineva de la UGB. Cineva care ştia că 
Moss scotoceşte prin conturile lui Hardwicke. 

— Se poate să fi fost vreo cârtiță în Agenţia Naţională de 
Combatere a Criminalităţii Organizate de la ei? Sau într-una 
dintre celelalte agenţii ale lor? 

— Asta ar fi o problemă, recunoaşte Diana. La Londra 
circulă atâţia bani că există posibilitatea ca cineva de la una 
dintre agenţiile lor de aplicare a legii să fi fost cumpărat. 


Altfel, tu şi cu mine n-am fi nevoite să ne implicăm în 
încurcătura asta. 

Mă aşez la masă. Strada de jos e aglomerată, dar noi n- 
auzim nimic, fiindcă ferestrele izolate şi pereţii antifonați 
opresc totul. Ne uităm una la alta în tăcere, peste o masă pe 
care se află un ceainic şi ceşti. Lunile trăite la Londra m-au 
făcut să cedez acestui ritual al ceaiului de după-amiază, 
chiar dacă acum râvnesc la o cafea, tare şi neagră. 

— Vreau să ies din misiunea asta, spun eu. 

— Poftim? 

Îi saltă brusc bărbia. 

— De ce? 

— Pentru că deja ai pierdut un contact despre care nici 
măcar nu ştii cum a fost expus. 

— Maggie, înțeleg prin ce treci. Ştiu că ţi-e frică, dar... 

— Da, îmi este, pentru Danny. El nu ştie nimic despre 
toate astea. Dacă o să mă urmărească pe mine, o să-l 
urmărească şi pe el. Eu m-am oferit voluntară, dar el nu, şi 
nu vreau să pățească ceva. În plus, e greu de tot să trăiesc 
în minciună. Să mă culc cu un bărbat care habar n-are cine 
sunt eu cu adevărat. 

— Asta e natura meseriei. O ştii. 

— Şi mi-a ajuns. Ţi-am dat ce voiai. 

— Nu încă. Nu tot. 

— Ai înregistrările medicale ale lui Hardwicke. Ştii despre 
fiecare entorsă, fiecare aluniță de pe trupul lui. Asta mi-ai 
cerut. 

— Dar acum l-am pierdut pe Stephen Moss. Nu mai avem 
ochi şi urechi înspre detaliile financiare ale lui Hardwicke. 

— Nu-s bancherul lui. Nu le cunosc. 

— Te ai bine cu fiica lui. 

— Are cincisprezece ani. Nu ştie nimic, ce naiba! 

— Te place. O să te ajute să te integrezi în familie. 

— Repet, are cincisprezece ani. 


— Şi, ca atare, e mai uşor să-i câştigi încrederea. 

Mă gândesc la Bella în ţinutele ei roz caraghioase, 
dizgrațioasă şi flămândă de atenţie. Mă gândesc la toate 
adolescentele dornice de afecţiune şi la cât e de uşor să le 
manipulezi, să te foloseşti de ele. Şi la cât de greşit ţi se pare 
să faci aşa ceva. Cât de în neregulă ţi se pare toată situaţia. 
Aproape că toată chestia asta pare în neregulă. 

— Nu mai ai nevoie de mine, zic eu. Dacă vrei să-l prinzi 
pe Hardwicke, probabil că acum poți s-o faci. Anunţă poliția 
de uciderea lui Moss şi o să ancheteze. Trebuie să existe o 
probă criminalistică în grajduri. 

— Nu există cadavru. Ca atare, nicio cale de a dovedi că 
într-adevăr a avut loc o crimă. 

— Dacă nu apare cadavrul... 

— Chiar şi dacă apare, tu eşti singura care poate depune 
mărturie unde şi când a fost omorât. Eşti dispusă să te 
expui, să-ți distrugi acoperirea? 

Mă gândesc la Stephen Moss şi la cât de înnebunit 
trebuie să se fi apucat cu mâinile de garota înfăşurată în 
jurul gâtului. Mă gândesc la ce mi-ar face Hardwicke dacă 
ar afla pentru cine lucrez. Expir. 

— Nu. 

— Aşa mă gândeam şi eu. Oricum, nu după Hardwicke 
umblăm noi acum. El nu e decât o rotiță dintr-un angrenaj 
financiar mult mai mare. Trebuie să aflăm cine manipulează 
cu adevărat angrenajul respectiv din partea Moscovei. Îl 
vrem pe Cyrano. 

Agentul inactiv rus care nu poate fi prins. Identitatea lui 
încă este un mister şi chiar şi după opt ani avem doar foarte 
puţine informații despre el, majoritatea obţinute din 
mesajele interceptate de la kuratorul sau supraveghetorul 
său. Ştim că are o parteneră care suferă de porfirie acută 
intermitentă şi are nevoie de perfuzii regulate cu hemină 
umană. La ultima întâlnire de la British Museum, Diana m- 


a întrebat dacă există vreun pacient care suferă de aşa ceva 
şi e tratat de medicii de la Galen, dar n-am găsit nicio 
înregistrare în acest sens. 

— Ți-am dat lista de invitați de la weekendul de la 
Manning House. Poate că Cyrano a fost printre ei. Porneşte 
de acolo, sugerez eu. 

— N-a fost. SIGINTS a prins o comunicare de la Moscova, 
zice ea. Ştim că Cyrano nu e în ţară acum. 

— Atunci vă urez noroc să-l găsiți. 

Mă ridic să plec. 

— Pentru că eu o să lucrez la scrisoarea de demisie. 

— Nu încă, Maggie. Mai avem nevoie de tine. 

— V-am dat tot ce pot. 

— Mai e ceva. În ultima interceptare SIGINT se pomenea 
de Malta. 

Mă întorc către ea. 

— Malta? 

— O să fie o întâlnire. O negociere. 

Dintr-odată înţeleg de ce nu pot încă să demisionez. 

— Hardwicke se duce în Malta săptămâna viitoare, spun 
eu. 

— De aceea şi avem nevoie de tine. Soțul tău îl va însoți? 

— Da, dar călătoria în Malta nu-i importantă. Hardwicke 
se duce acolo doar ca s-o ia pe Bella şi s-o aducă acasă la 
Londra. 

— Ce caută Bella în Malta? 

— Mama ei, Camilla, e în vacanţă în locul ăla. Bella s-a 
dus cu avionul până acolo ca să petreacă timp cu ea. 

— Atunci vreau să te duci şi tu în Malta. Convinge-l pe 
Hardwicke să te ia în avionul lui, află dacă mai merge acolo 
şi din alt motiv! 


5 Obținerea de informaţii pe baza  interceptării semnalelor 
electromagnetice străine. (n. trad.). 


— Dacă se întâlneşte cu Cyrano, adică. 

Încuviinţează din cap. 

— Amândoi, pe aceeaşi insulă, în acelaşi timp. 
Posibilitatea e ispititoare. 

Mă uit la laptopul ei. Ecranul s-a întunecat, dar imaginea 
lui Stephen Moss mi s-a întipărit atât de tare în minte că 
încă o mai văd acolo, la fel cum îl văd zăcând mort în boxa 
aia de cal, cu limba scoasă şi ochii cu hemoragii 
punctiforme. Când îl calci pe coadă pe Phillip Hardwicke, 
asta pățeşti. 

— N-o fac. Găseşte altă variantă. 

— E cea mai bună şansă a noastră. Poate singura. 

— Ţineţi-l pe Hardwicke sub supraveghere în Malta. N- 
aveți nevoie de mine pentru asta. 

— Nimeni nu se poate apropia de el mai mult decât 
Danny. El e arma noastră secretă. 

— E soțul meu. 

— Pe bune, Maggie? replică Diana râzând. Sentimentele 
înaintea datoriei? Mereu ai fost aşa moale? 

Ne uităm una la alta peste masă. Vreme de mai bine de 
douăzeci de ani mi-am slujit patria, am spus nenumărate 
minciuni, m-am dezrădăcinat iar şi iar şi chiar mi-am riscat 
viața. Acum, pentru că refuz o misiune, toții anii ăia nu 
contează deloc. 

— După Malta am plecat, zic eu în cele din urmă. 
Definitiv. 

Încuviinţează din cap. 

— Desigur. Dacă asta îți doreşti cu adevărat. 

— Am să-ți spun ce-mi doresc. Îmi doresc o viață 
obişnuită cu soțul meu. Vreau să fim cu adevărat obişnuiţi. 
Să avem o pisică, să ne îngrijim de o grădină. Să ne 
plimbăm împreună pe stradă fără să ne facem griji că 
suntem urmăriţi. 


— Toate astea vor fi ale tale, Maggie, replică ea şi 

trânteşte capacul laptopului. Dar nu încă. 
e 

Danny mă priveşte prin sticla jivrată cât stau la duş, 
clătindu-mă de şamponul din păr. Cândva îmi plăcea să fiu 
centrul atenţiei lui pline de dorință, dar astă-seară dorința e 
o distragere. Am de luat decizii grele, de planificat un viitor. 

Viitorul nostru. Nu-mi amintesc când eu a devenit noi, 
când al meu a devenit al nostru. Îmbinarea vieților noastre a 
fost un proces atât de gradual că nu am observat când s-au 
schimbat pronumele, când am început să iau de la sine 
înțeles faptul că el o să-mi fie întotdeauna alături. 

Când ies de la duş, mă aşteaptă cu un prosop. 

— Nu mă plictisesc niciodată de privelişte, zice el 
înfăşurând prosopul pe mine. 

Mă lipeşte de peretele băii şi-mi depune un sărut pe buze. 
Chiar dacă mintea mi-e altundeva, cântărindu-mi alegerile 
şi luând în calcul posibilele consecințe, trupul meu 
răspunde automat la al lui. Lucrurile nu trebuiau să ajungă 
niciodată atât de complicate între noi. El era doar o 
aventură de vacanţă, un trup cald într-o noapte fierbinte din 
Bangkok, nu cineva de care ar fi trebuit să mă îndrăgostesc. 
Nu cineva cu care ar fi trebuit să mă mărit. 

Acum, nu suport gândul de a-l pierde. Ceea ce înseamnă 
că nu pot să-i spun niciodată adevărul despre cei pentru 
care lucrez şi cum căsătoria noastră a făcut parte dintr-un 
plan mai amplu. Nu pot să dezvălui minciunile pe care le- 
am spus, înşelăciuni peste înşelăciuni. Falsa mea 
domnişoară de onoare, angajată pentru acest rol. Întâlnirile 
mele clandestine cu Diana. Înregistrările medicale de la 
Galen pe care le-am copiat, trădând încrederea pacienților, 
ca şi pe a lui. Cu cât continui mai mult această viață dublă, 
cu atât mai probabil este să iasă la iveală adevărul, iar când 
o ieşi, el are să se îndoiască de realitatea căsniciei noastre şi 


va presupune că n-a fost decât o invenţie la îndemână care 
nu avea nimic de-a face cu dragostea. „Dacă ai afla 
adevărul, m-ai mai vrea?” 

Mă tem să descopăr răspunsul. 

În noaptea aceea, întinsă lângă el în întuneric, mă împac 
în cele din urmă cu hotărârea mea. Ştiu ce trebuie să fac, 
pentru că nimic nu contează mai mult pentru mine decât 
Danny. Nici misiunea asta, nici cariera mea, nici restul 
lumii tumultuoase, doar Danny şi cu mine. El se întoarce pe 
o parte şi mă cuprinde cu brațul. M-am obişnuit atât de 
mult cu parfumul lui că acum e ca şi cum ar fi al meu, de 
parcă aş fi absorbit însăşi esenţa lui prin pielea mea. 

Îi mângâi braţul şi-l trezesc cu un ghiont. 

— Danny? 

— Hm. 

— Mai ţii minte când ziceai tu să lăsăm totul? Să plecăm 
de la Londra şi să facem altceva, ceva nebunesc? 

Deschide ochii încet. 

— Despre ce-i vorba? 

— Mă gândeam la viitor. 

— Măiculiță, pare serios! 

— Vorbesc serios, Danny. Cred c-ar trebui s-o facem. 

Acum e complet treaz şi se uită la mine. 

— Nu prea te-a entuziasmat ideea mai înainte. 

— M-am gândit la ce contează cu adevărat. Tu ai acceptat 
slujba de la Galen doar pentru că mama ta se chinuia să-şi 
plătească datoriile şi voiai s-o ajuţi. Acum ea s-a dus şi nouă 
nu ne trebuie banii. 

Fac o pauză. 

— Ştiu că nu eşti fericit. 

— Tu ce vrei, Maggie? 

— Nu vreau să fii legat de o slujbă pe care o urăşti, să ai 
grijă de pacienţi care nici măcar nu-ți plac. 

— Doar unii dintre ei nu-mi plac. 


— Te-o plăti Galen bine, dar e o capcană de catifea. 
Practic, eşti proprietatea pacienţilor. Aşa îi percep pe cei ca 
noi. Pe o tablă de şah, noi suntem pionii. 

Tace, dar îi simt trupul zumzăind de entuziasm. 

— Dacă-mi dau demisia, va trebui să renunțăm la 
apartamentul ăsta. 

— Oricum n-a fost vreodată al nostru. 

— Înseamnă să ne mutăm în ceva mai mic. Nu la fel de 
frumos. 

— Am putea locui şi într-un cort, nu-mi pasă. 

— Şi vom fi nevoiți să ne câştigăm existența. 

— Am economii şi pot găsi de lucru. Oricum nu mi s-a 
potrivit niciodată rolul de femeie care duce o viață de huzur. 

Râde. Un râs sincer fericit. 

— Poate aş putea să fiu eu un bărbat care duce o viață de 
huzur. 

— Ai putea să te întorci la medicina caritabilă. Erai fericit 
pe atunci. 

— Da, eram cu adevărat. Am putea călători din nou. Să 
ne întoarcem în Thailanda. 

— Sau să mergem în America de Sud. 

— Ori în Madagascar. 

Acum râdem amândoi de vechea noastră poantă, aşa cum 
am râs când ne-am cunoscut. Noaptea pare efervescent de 
promițătoare. Ne-am dorit amândoi să evadăm şi acum o 
vom face împreună. 

— Va trebui să dau preaviz, zice el. Doamne, n-o să fie 
plăcut! Vor fi nevoiți să-mi realoce pacienţii, să modifice 
programul. 

— Nu se poate să fie prima oară când un medic îşi dă 
demisia de la Galen. Pur şi simplu trebuie să angajeze pe 
altcineva, ca orice altă firmă. 

— Sunt programat că merg în Malta cu Phillip Hardwicke. 
E prea târziu să dau înapoi. 


— Păi nu da, doar fă în aşa fel încât să fie ultima ta 
însărcinare! E posibil să dorească ajutor s-o strunească pe 
Bella, aşa că aş putea să vin şi eu, iar când ne întoarcem 
acasă, ne apucăm de făcut bagaje. Sărim într-un avion şi ne 
ducem pur şi simplu undeva. Poate de astă dată chiar o să 
ajungem în Madagascar. 

— Nu-mi pasă unde mergem, Maggie câtă vreme suntem 
împreună. 

Trage adânc aer în piept. 

— Acum trebuie să scriu scrisoarea de demisie. 

Şi eu la fel. Vreme de douăzeci de ani mi-am slujit cu 
credință patria. Am spus minciuni fără număr, am sărit din 
avioane şi am încasat şrapnele pentru Unchiul Sam. Acum 
zic: la dracu' cu toate! La dracu' cu Hardwicke şi Cyrano şi 
starea mereu însângerată a lumii. 

Danny şi cu mine fugim. 

Purity, Maine, în prezent 


De când era polițistă, Jo întâlnise ici şi colo vânători 
idioţi, bărbaţi (aproape toţi fuseseră bărbați) care se 
împiedicaseră şi se împuşcaseră în picior sau crezuseră că 
trag într-o căprioară şi doborâseră în schimb vita cuiva. 
Stătuse față în față cu vânători care rătăceau pe unde n-ar 
trebui, pe proprietăți cu indicatoare de „acces interzis” sau 
la o sută de metri de o locuință. Odată chiar arestase un 
bărbat care-şi omorâse propriul tată la o vânătoare, doar că 
nu putuse dovedi că fusese cu intenție. Pe vremea aceea era 
şef Glen Cooney şi el o sfătuise că nu puteau spera la ceva 
mai bun decât acuzația de ucidere din culpă. Până şi în ziua 


de azi mai credea că un criminal scăpase basma curată. În 
fiecare an, când se deschidea sezonul de vânătoare de 
căprioare, se pregătea de nenorocirile care urmau când 
indivizi înarmaţi umblau prin pădure, nerăbdători să 
împuşte orice avea coadă albă. 

Bărbatul care încercase s-o împuşte pe Maggie nu vâna 
căprioare. 

Asta îi fusese evident lui Jo când stătuse printre copacii 
de unde trăsese el. Adunase deja cartuşele pe care le putuse 
găsi, refăcuse traseul urmelor de bocanci spre drumul de 
pământ unde individul îşi lăsase maşina, trimisese imaginile 
la laboratorul de criminalistică al statului, precum şi 
mulajele luate după amprentele anvelopelor. Poate că nu era 
la fel de incitant ca un caz de omucidere, dar pentru Jo era 
la fel de entuziasmant, căci îşi desfăşura ancheta fără să-i 
smulgă frâiele cineva ca detectivul Alfond. De vreme ce 
nimeni nu pățise nimic şi singurele stricăciuni fuseseră 
produse maşinii de teren, incidentul era prea mărunt pentru 
un detectiv aşa mare şi tare de la poliția statului Maine. 
Cazul era al lui Jo, iar ea era încântată să se afle la 
conducere. 

Se întoarse prin pădure şi se urcă în maşina ei, parcată 
pe acelaşi drum de pământ pe care fusese şi maşina 
trăgătorului. Încotro te-ai dus după aia? se întrebă ea. 

Să încercăm în oraş. 

O luă pe drumul care ducea spre est, către oraş, trecând 
pe lângă câmpuri acoperite de omăt şi o fermă cu vreo 
duzină de maşini ruginite, aflate în diferite stadii de 
descompletare pentru piese. Prima firmă de care dădu fu 
magazinul de nutrețuri. Mai mult decât un loc din care să 
cumperi hrană pentru animale, era şi un loc de unde să-ţi 
cumperi bucăţi de sare pentru cal, piese de schimb pentru 
maşina de tuns iarba şi, primăvara, chiar şi o cutie de 
boboci de rață care ar fi putut sau nu să supraviețuiască şi 


să ajungă să plece în zbor. Trase maşina în parcare şi se 
uită în sus la intrare. lată-te! Să sperăm că nu eşti doar de 
fațadă. 

— Salutare, Jo! zise Vern, proprietarul magazinului de 
nutrețuri când ea intră. Ai venit să mai iei recompense 
pentru căţel? 

— Nu. Lucy e la regim. N-ar trebui să-i mai dau 
recompense. 

— Mie mi s-a părut suficient de slabă. 

— Nu tu trebuie s-o urci în camionetă. Am venit cu 
treburi oficiale. 

— Femeia aia moartă? 

— Nu, cazul ăla a fost preluat de poliția statală. E vorba 
de incidentul din dimineaţa asta de la Ferma Blackberry. Îţi 
funcționează camera de supraveghere? Cea din față? Am 
nevoie de înregistrarea de dimineață. Cam de pe la opt până 
la nouă. 

Spre surprinderea ei, Vern începu să râdă. 

— Ar trebui să taxez pe vizionare. 

— Poftim? 

— Eşti a doua persoană care întreabă de filmare. 

Se duse la computerul magazinului. 

— Am să-ți trimit fişierul pe e-mail chiar acum. 

— Cine l-a mai cerut? 

— Doamna aceea drăguță din consiliul bibliotecii. A zis că 
biblioteca se gândeşte să instaleze o cameră de 
supraveghere şi voia să vadă cât de clară e filmarea mea, în 
caz că se hotărăsc să ia modelul ăsta. 

— Şi i-ai arătat-o? 

— I-am făcut o copie ca să poată consiliul bibliotecii să 
judece singur calitatea. 

Se întrerupse când o văzu că se încruntă. 

— Nu mi s-a părut nimic rău în asta. Nu că s-ar întâmpla 
ceva incitant aici. 


— Cum o chema pe femeie? 

Vern făcu o pauză, țuguindu-şi buzele. Moment de om 
bătrân. 

— Ştii, e femeia aia arătoasă şi cu eşarfe frumoase. Ea şi 
cu soțul ei au cumpărat casa aia de pe Chestnut Street. 

Jo oftă. 

— Soții Slocum. 

Băratul se pocni peste cap. 

— Desigur! Aşa-i cheamă. 

Iarăşi ei. De ce tot apăreau în cele mai nepotrivite locuri? 
Jo era obişnuită să aibă de-a face cu localnici băgăcioşi, dar 
cei doi Slocum erau scăpați de sub control. 

Îi sună mobilul. 

— Salutare, Mike! răspunse ea ieşind să se ducă la 
maşină. 

— A sunat laboratorul criminalistic statal. Au identificat 
amprentele cauciucurilor de la maşina celui care a tras. 

— Dă-i înainte! 

— Anvelopele sunt Goodyear Wrangler pentru toate 
anotimpurile. TrailRunner AT, 235/75R15. Ar putea fi 
instalate pe o mulțime de SUV-uri, aşa că nu ne ajută la 
identificarea vehiculului. 

Goodyear. Îşi aminti brusc de ultima dată când se 
contrase cu soții Slocum, pe aleea lui Maggie. Îşi aminti că 
studiau un alt set de urme de cauciucuri pe zăpadă şi Ingrid 
Slocum spusese: „Cred că astea-s Goodyear”. 

— Sună la laboratorul criminalistic! îi zise lui Mike. Vreau 
analiza urmelor de anvelope de pe aleea lui Maggie Bird de 
acum două seri. 

— Adică omuciderea? Nu e ca... 

— Ştiu că nu e cazul nostru. Tu doar fă-mi rost de raport! 

Cât aştepta în maşină, urmări drumul din fața 
magazinului de nutrețuri, numărând câte maşini treceau. 
Chiar dacă era unul dintre drumurile care ducea drept în 


oraş, traficul era slab, vehiculele circulând la un minut sau 
două distanță unele de altele. Vara, când veneau turiştii, 
avea să fie mult mai mult trafic, persoane care se deplasau 
cu maşina de la căsuțele lor de lângă lac ca să mănânce 
homari la cină în oraş sau ca să se urce la bordul unei 
ambarcaţiuni cu vele pătrate pentru o croazieră la apus. În 
ziua aceea de iarnă, însă, drumul era aproape părăsit. 

Îi sună mobilul. Tot Mike. 

— L-am primit, zise. Celelalte anvelope au fost Goodyear 
Wrangler TrailRunner AT, doi, trei... 

Se opri. 

— Hei, e acelaşi vehicul! 

— Nu neapărat, zise Jo. Doar acelaşi tip de cauciucuri. 
Trebuie să mai fie şi alte SUV-uri pe aici cu Goodyear 
TrailRunner. 

— Dar care sunt şansele? 

Nu ştia. Asta era o întrebare pentru mecanicul de la 
benzinărie, care ar fi ştiut mai bine câte Goodyear 
TrailRunner rulau prin oraş. Chiar ar fi trebuit să-l alerteze 
pe detectivul Alfond, pentru că incidentul ar fi putut avea 
legătură cu uciderea Biancăi. Mai întâi, însă, voia să vadă 
cât de departe putea urmări chestiunea. Glen Cooney îi 
spusese odată că, dacă insista să rămână în Purity, n-avea 
să se desfăşoare niciodată ca polițistă. Asta era şansa ei să 
se desfăşoare şi se simțea bine să lucreze la propriul său caz 
şi să vadă încotro arătau indiciile. 

Deocamdată, toate indiciile arătau în aceeaşi direcţie: 
spre misterioasa Maggie Bird. 

MAGGIE 


Declan locuieşte într-o veche casă de căpitan de vas la 
marginea apei şi, chiar dacă am vizitat-o de câteva ori, nu 
am văzut niciodată cum e la etaj. La fel ca mine, şi ele un 
om retras care şi-a compartimentat viața în cutii separate. 
Jos e cutia publică, unde se adună uneori clubul nostru de 
carte. Sorbim martini şi facem schimb de bârfe în salonul 
lui, care dă spre Penobscot Bay, iar vara ne uităm cu rândul 
prin telescopul său la schoonerele care se întorc din 
croazierele lor de la apus. Am luat cina în sufrageria lui, am 
spălat vase la el în bucătărie şi am făcut câte-o vizită la 
toaletă, dar niciodată n-am fost la etaj, pe care şi-l rezervă 
pentru sine. Amândoi avem grijă să păstrăm cutiile astea 
separate: sus/jos, privat /public, înainte/după. 

Însă atacul de azi al trăgătorului ne-a aruncat în aer 
viețile bine ordonate — sau pe a mea, cel puțin. Acum m-am 
instalat temporar în camera lui de oaspeţi de la etaj, o 
cameră care nu arată deloc cum mi-am închipuit eu. Mă 
aşteptam să fie ca Declan însuşi, discretă şi calmă, cu linii 
clare şi minimum de decoraţiuni. În schimb, găsesc perdele 
de dantelă şi o cuvertură din petice, precum şi vechi 
fotografii alb-negru pe comodă, toate transmițând 
sentimentalitate. Asta e o fațetă tandră a lui pe care nu i-o 
bănuiam. 

Una dintre fotografii prezintă o femeie care ţine în poală 
un copilaş cu păr închis la culoare. Întorc rama şi văd anul 
scris pe spate. Trebuie să fie Declan şi mama lui, care a 
murit de la o ruptură de apendice când avea el cinci ani. 
Abia dacă vorbeşte despre ea, dar îmi pot închipui cum i-a 
fost copilăria fără mamă. Ştiu că a fost expediat la o şcoală 
cu internat când avea doisprezece ani, pentru că tatăl lui 
diplomat era prea prins de treburile lumii ca să-i fie părinte 
cum se cuvine şi mă gândesc la propriii mei ani de 
adolescență, împovăraţi de un tată alcoolic de care abia 


aşteptam să scap. Era o altă variațiune a lipsei de mamă şi 
niciuna dintre versiuni nu era fericită. 

Îl aud pe Declan chemându-mă de la baza scărilor. 

— Maggie, a venit Ben! Şi e gata masa. 

Îmi las valiza pe jumătate nedesfăcută în cameră şi mă 
duc jos, trecând de fotografii înrămate ale unor locuri în 
care a trăit şi muncit Declan. Budapesta. Praga. Varşovia. 
Mă opresc în dreptul unei imagini a lui stând în ceea ce pare 
a fi un campus universitar, înconjurat de un grup de 
studenți şi văd cuvinte în polonă pe una dintre clădiri. E 
Universitatea Jagiellonă din Cracovia. Părul îi e încă negru 
şi mult mai lățos decât în prezent, dar în sacoul lui de tweed 
arată exact precum profesorul care trebuia să fie. Ce tânăr 
pare! Unde s-au dus anii, pentru amândoi? 

În bucătărie, constat că Ben şi Declan şi-au turnat deja 
scotch. Pe aragaz fierbe la foc mic un gulaş, ceva ce Declan 
a scos din congelator şi a preparat după o rețetă care 
probabil datează din perioada petrecută la Budapesta. 

— Whisky, Mags? întreabă el, destupând sticla. 

— Trecem direct la chestiile serioase, bag seama. 

— Păi, ce se întâmplă e o chestie serioasă. 

lau paharul de whisky. În seara asta am cu adevărat 
nevoie de el. 

— Mulţumesc, Declan. Şi pentru pat. 

— Nu poţi să te întorci acasă, ştii şi tu asta, zice Ben. Nu 
până nu ne lămurim cine a încercat să te omoare şi de ce. 

— Şi îţi mulțumesc şi ţie, Ben, pentru rezumatul înălțător 
al situației mele. 

— Din nefericire, e corect, spune Declan. 

Pune gulaş cu polonicul în boluri şi le duce la masa din 
bucătărie. Nu l-am mai văzut cu şorț până acum. Cel pe 
care şi l-a legat la spate e negru şi brodat cu sigla 
maiestuoasă a Cunard, ceea ce pare perfect potrivit pentru 
un fiu de diplomat. Declan e singurul bărbat pe care l-am 


văzut care poate să arate dichisit în şorț. Ne aşezăm la masă 
cu whiskyurile noastre şi castronelele de gulaş aburind, 
parfumat cu paprika. 

— Trebuie să ne punem cu toții mintea la contribuţie să 
dăm de capăt poveştii ăsteia, de vreme ce nu ne putem baza 
pe poliția locală, zice Ben. Chiar dacă domnişoara 
Thibodeau pare o fată destul de inteligentă. 

— Prea inteligentă, replic eu. Nu-mi plac întrebările ei, de 
parcă eu aş fi suspectată. Ar putea fi o problemă. 

Sună soneria. Mă îndrept brusc de spate pe scaun şi mă 
uit spre salon. 

— Ăştia-s Ingrid şi Lloyd, zice Declan plecând din 
bucătărie să deschidă. 

— Le-ai spus ce s-a întâmplat? îl întreb pe Ben. 

— Bineînţeles. Suntem în aceeaşi echipă aici şi avem 
nevoie de toată lumea în acțiune. E ca pe vremuri. 

— De ce pare că-ţi face plăcere? 

— Sincer să fiu, pensia n-a fost prea distractivă pentru 
niciunul dintre noi. Asta ne oferă şansa să vedem dacă încă 
ne mai ţin curelele. E bine să te simți iar util. Să reintri în 
joc, ca să zic aşa. 

— De data asta eu chiar sunt jocul. 

Declan se întoarce în bucătărie cu nou-veniții. Ingrid şi-a 
adus laptopul şi Lloyd duce un tub lung de carton. Ca 
întotdeauna, ea poartă una dintre eşarfele ei atent legate, de 
această dată una vopsită în nuanțe de ocru şi roşu intens. 
Culorile toamnei. Eu n-am stăpânit niciodată arta legării 
eşarifelor şi, când se aşază la masă, mă uit la nodul 
complicat, invidioasă pe cât de elegantă arată cu părul ei 
cărunt şi pielea ei ca de porțelan fără să pară că se 
străduieşte. 

— Simt miros de gulaş? întreabă Lloyd şi se duce glonț la 
aragaz. 


— L-am făcut cu carne de capră. Serveşte-te! replică 
Declan. 

Lloyd, desigur, se serveşte, n-a fost niciodată sfios la 
mâncare. la fericit gulaş cu polonicul şi pune într-un bol, 
apoi se aşază la masă. N-am ştiut că s-a sunat adunarea în 
seara asta, dar se pare că Declan a dat semnalul de alarmă 
şi iată-ne, cinci spioni bătrâni cu experiență cât pentru cinci 
vieți. Pensionat nu înseamnă inutil. Toată lumea de aici şi-a 
adus cu sine şi trucurile meseriei. 

Lloyd înghite hulpav o lingură de gulaş, apoi deschide 
tubul de carton la un capăt. Din el alunecă o hartă 
topografică, pe care o întinde pe masă printre boluri şi 
tacâmuri. Imediat recunosc geografia hărții. Include Ferma 
Blackberry şi zona din jurul ei, precum şi orăşelul de coastă 
Purity. 

— Am evidenţiat toate căile de acces spre proprietatea ta, 
zice Lloyd indicând drumurile pe care le-a marcat cu galben. 
Ştim pe unde a intrat cel care a tras pe terenul tău şi că a 
parcat maşina pe drumul de pământ care desparte 
proprietatea ta de a vecinului de la sud. 

Lloyd ridică privirea la mine. Are o pată roşie de paprika 
în colțul gurii, semn al apetitului de care nu se ruşinează. 
Felul în care devorează viața cu atâta nerăbdare face parte 
din farmecul lui neconvențional. 

— Cât de bine îl cunoşti pe vecinul ăsta? Cred că-l 
cheamă Ronald Farrell? 

— E proprietar absent, zic eu. L-am întâlnit doar o dată, 
la puţină vreme după ce m-am mutat aici. Are optzeci şi doi 
de ani, trăieşte într-un cămin de bătrâni din Rockland. 

— Altceva? 

— Are un fiu care locuieşte în Massachusetts. Două 
nepoate, niciuna nu locuieşte în Maine. Proprietatea lui e în 
conservare, deja a lăsat-o prin testament pentru fondul 
funciar. 


Dau ochii roată la cercul meu de colegi. 

— Mi-am verificat toţi vecinii apropiaţi înainte să cumpăr 
ferma. Cu toţii au ieşit bine la inspecţie. 

Lloyd dă din cap. 

— Atunci să trecem la drumul pe care trăgătorul a intrat 
pe terenul tău. 

Ben arată spre drumul de pământ de pe hartă. 

— l-am găsit urmele de roți aici, unde a parcat. 

— Singura cale de acces spre drumul ăsta de pământ, 
zice Lloyd, e dinspre West Lork Road, aici. E pavat şi duce 
spre nord şi sud. 

— Ştim asta, Lloyd. 

— Aveţi răbdare! West Lork Road are două căi de acces. 
Pontside Road la nord şi Village Road la capătul de sud. 
Village Road duce drept în Purity. De acolo, ar fi putut-o lua 
pe oricare dintre cele patru drumuri care duc afară din oraş, 
apoi într-o parte sau alta pe coastă. E dificil de stabilit unde 
s-a dus de acolo, aşa că... 

Lloyd se uită la soţia lui. 

— Aşa că, zice Ingrid, mi-am făcut treaba. 

Care, fiind vorba de Ingrid, ar putea însemna orice. 

Deschide laptopul. 

— Problema cu traiul într-un orăşel mic ca al nostru este 
relativa lipsă de camere de supraveghere. 

— Obişnuiam să credem că e un lucru bun, comentează 
Ben. 

— Nu şi când urmăreşti un asasin. Aşa că m-am urcat în 
maşină şi am plecat să caut toate camerele de supraveghere 
din zonă. Pe Pondside Road sunt două case cu camere, dar 
amândouă bat înspre aleile proprii, deci nu se vede drumul. 
Pe Village Road însă, când te apropii de oraş, am dat 
lovitura. E o cameră de supraveghere fix aici. 

Cu un creion, încercuieşte amplasamentul pe hartă. 


— E Simonton Feed and Grain. L-am îmbrobodit pe 
proprietar, care a fost bucuros să-mi dea filmarea de azi- 
dimineaţă. Şi iată! Opt şi şaptesprezece minute dimineaţa, 
cam pe când a fugit trăgătorul. Cred că ăsta e vehiculul. 

Întoarce laptopul să ne arate ecranul. Ne lăsăm în față şi 
ne holbăm la SUV-ul Toyota negru surprins într-un cadru. 
Ar putea foarte bine să fie cel care i-a aruncat cadavrul 
Biancăi pe aleea mea. Din cauza geamurilor fumurii, şoferul 
e doar un pic mai mult decât o siluetă întunecată. 

— Nu pot fi sigură că ăsta chiar e cel care a tras, zice 
Ingrid. E posibil să fi fugit spre nord, departe de oraş, unde 
nu sunt camere, însă, ţinând seama de oră, de tipul maşinii 
şi de faptul că un vehicul identic a lăsat cadavrul femeii pe 
aleea ta acum câteva seri, o să merg pe probabilitatea de 
nouăzeci şi cinci, nouăzeci şi şase la sută ca ăsta să fie omul 
nostru. 

— Şi de-aia m-am însurat eu cu femeia asta! exclamă 
Lloyd, care s-a întors la aragaz să-şi mai ia o porție de gulaş. 

— Încă n-am terminat, replică ea. 

Face click prin imaginile de pe laptop până ajunge la un 
cadru îmbunătățit, care prezintă partea din spate a SUV- 
ului, cu o plăcuţă de înmatriculare din Massachusetts care 
se vede clar. 

— E o maşină de închiriat de la Alamo, zice Ingrid. A fost 
ridicată acum patru zile de la Aeroportul Logan6 de către un 
bărbat cu un permis de conducere din Florida, pe numele de 
Frank Sardini. 

Se uită la mine. 

— Nu ştiu numele, răspund. 

— Nici nu credeam. 


6 Aeroport internaţional din Boston (n. trad.). 


Deschide o fotografie a permisului de conducere al lui 
Frank Sardini. 

— Conform datelor de pe permis, e un bărbat alb în 
vârstă de patruzeci şi doi de ani, un metru şi şaptezeci şi opt 
de centimetri înălțime, păr castaniu şi ochi căprui. O să 
presupun că nu-i recunoşti figura, spune Ingrid. 

— Nu l-am mai văzut pe omul ăsta în viața mea. 

— Ceea ce nu e bine, intervine Declan. Avem de-a face cu 
un om complet necunoscut care vine în oraş numai ca s-o 
ucidă pe Maggie? 

— E şi mai rău, continuă Ingrid. Permisul de conducere şi 
cardul de credit ale lui Frank Sardini ăsta au fost obținute 
pe baza unui identități furate. Adevăratul Frank Sardini a 
murit acum patruzeci şi unu de ani, când avea patru luni. 

În bucătărie se aşterne tăcerea. Îmi aud sângele şuierând 
în urechi, simt cum inima îmi bate puternic, ceea ce nu 
prevesteşte nimic bun. 

— Deci e o dublură moartă”, zice Declan încet. 

Ingrid încuviințează din cap. 

— Mă tem că da. 

E mai rău decât am crezut. Nivelul ăsta de iscusință îmi 
arată că mă confrunt cu oameni mult mai redutabili decât 
mi-am închipuit. Mă uit la colegii mei şi văd din expresiile 
lor că şi ei sunt la fel de tulburați. 

— Ne trebuie mai multe detalii de la tine, Maggie, vorbeşte 
Ben. Cine naiba te vrea moartă? 

Clatin din cap. 

— Nu ştiu. 


7 Termen folosit de serviciile de informaţii din Occident pe timpul 
Războiului Rece pentru a defini practica serviciului KGB de a crea o 
identitate nouă pentru un agent care activa în afara Uniunii Sovietice. 
Pentru aceasta, se fura identitatea cuiva dintr-o ţară din Occident, 
preferabil a cuiva care murise în fragedă pruncie. (n. trad.). 


— Trebuie să ştii tu ceva, doar că nu ne spui şi nouă. 

E adevărat. Există lucruri pe care nu le-am spus 
nimănui, fiindcă e prea dureros să mă gândesc la ceea ce s- 
a întâmplat. Atât de dureros că ani de zile am fugit de asta. 

— Atunci hai să pornim de la ce ştim! Totul pare s-o 
implice pe Diana Ward, care a dispărut, spune Declan. 

Se întinde după solniță şi o mută în centrul mesei. 

— Facțiunea Numărul Unu vrea s-o găsească. O trimit pe 
misterioasa Bianca să-ți ceară ajutorul. 

Ben mută piperul în centrul mesei, lângă solniță. 

— lar aici avem Facțiunea Numărul Doi. 

— Da, replică Declan. Oamenii ăştia l-au trimis pe Sardini 
sau cine-o fi el să scape de Bianca. Două împuşcături 
rapide. 

Răstoarnă solnița pe o parte. 

— După care domnul Sardini încearcă să te ucidă pe tine. 
De ce? 

În timp ce ei se uită la mine, eu rămân cu ochii ațintiți la 
solniță şi mă gândesc la cadavrul Biancăi întins pe aleea 
mea. 

— Ne vor moarte pe amândouă. Şi pe Diana, şi pe mine. 

— Ştii unde e? întreabă Declan. 

— Nu. Am părăsit Agenţia acum şaisprezece an şi Diana a 
plecat şi ea câteva luni mai încolo. În tot acest timp n-am 
ținut legătura cu ea. 

— Şi atunci de ce apare chestia asta acum? întreabă Ben. 

Mă uit la el. 

— Trebuie să fie o reacţie la ceea ce s-a întâmplat în 
Malta. La Operaţiunea Cyrano. 

Se uită unii la alţii. Cu toate că detaliile operaţiunii 
rămân secrete, împreună cu numele agenților, prietenii mei 
vor fi auzit de Cyrano, agentul rus inactiv despre care se 
zvonise ani de zile că a reuşit să pătrundă în elita societăţii 
britanice. 


— Tu ai făcut parte din acțiunea de doborâre a lui? vrea 
să ştie Ingrid. 

— Da. La fel şi Diana. 

Fac o pauză. 

— Operaţiunea s-a soldat cu... consecințe neaşteptate. 

Consecințe atât de dureroase încât n-am vorbit despre 
misiune niciodată, cu nimeni. Nu pot suporta să redeschid 
rana aceea, dar acum n-am de ales. Mă uit la solniță, care 
reprezintă cadavrul Biancăi, dar l-ar putea foarte bine 
reprezenta pe al meu. Azi au încercat să mă ucidă pe mine 
şi aproape cu siguranță vor încerca din nou. 

— Ăsta e motivul pentru care am părăsit Agenţia. Din 
cauza a ceea ce s-a întâmplat în Malta. 

— O reacţie după atâţia ani? se miră Ingrid încruntându- 
se. S-au consumat ceva resurse ca să trimită o dublură 
moartă să dea de tine aici. Trebuie că te vor moartă rău de 
tot. 

— Bănuiesc că-s oamenii lui Cyrano. Răzbunare pentru 
că l-am capturat. Ruşii nu uită şi nu iartă niciodată. 

— Bănuieşti? Adică ar mai putea fi şi alții? 

— Care să mă vrea moartă? 

Scot un hohot de râs obosit. 

— Nu mă îndoiesc. 

Îmi plimb privirea în jurul mesei. 

— Şi probabil nu sunt singura de aici care poate spune 
asta. 

Nu răspunde nimeni. Nimeni nu vrea. 

Pe telefonul lui Declan piuie o alarmă. Devenim cu toții 
atenți. 

— Senzorul de mişcare, zice el şi coboară privirea la 
ecran. 

Sună soneria. Dacă e un asasin, a decis să intre pe la uşa 
din față. 

— Aştepţi pe cineva? întreabă Lloyd. 


— Nu. 

Declan verifică filmarea camerei şi oftează. 

— Calmaţi-vă! E Jo Thibodeau, tenacele nostru 
prepelicar. Devine rapid o mare pacoste. 

Se ridică, scoate şorțul şi-l aruncă pe scaun. 

— Scap eu de ea. 

Ascultăm din bucătărie în timp ce Declan deschide. Nici 
nu apucă să vorbească. 

— Am venit s-o văd pe Maggie Bird, zice Thibodeau 
poruncitor. 

— De ce credeţi că e aici? 

— Pentru că nu-i acasă la Ben Diamond şi văd că Volvo- 
ul dumneavoastră e parcat pe stradă, nu în garaj. Acolo i-aţi 
ascuns camioneta? 

— Nu e un moment bun. Eram la cină. 

— N-o să dureze mult. 

Thibodeau intră cu paşi mari în bucătărie, clar de neoprit 
şi se încruntă la noi patru care stăm în jurul mesei lui 
Declan. 

— Serios? face ea către mine. După ce vi s-a întâmplat 
azi, sunteți aici la cină? 

— Ei sunt prietenii mei, răspund. 

Atenţia i se îndreaptă glonț către harta topografică de pe 
masă. Către drumurile evidențiate de Lloyd cu galben. 

— Ce-i asta? 

— Ne uitam la căile de acces, explică el. Înspre şi dinspre 
proprietatea lui Maggie. Doar încercam să ajutăm la 
anchetă. 

Thibodeau oftează. 

— Ok, oameni buni, v-aş ruga să plecaţi. Vreau să discut 
cu doamna Bird între patru ochi. 

— Nu, zic eu. Îi vreau aici. Aşa cum am spus, ei sunt 
prietenii mei şi s-ar putea să vă fie de ajutor. 

— Mă foarte îndoiesc. 


— Nu credeți că suntem capabili? sare Ingrid şi o fixează 
pe Thibodeau cu privirea rece ca oţelul care-i iese tare bine. 

Nu-i de mirare că era legendară în materie de 
interogatorii. 

Thibodeau roşeşte. 

— N-am spus asta, doamnă. 

Declan trage un scaun cu eleganța unui domn. 

— Nu vreți să luați loc, vă rog, şi să vă alăturaţi nouă? 
Între noi nu există secrete. 

Thibodeau se uită urât la scaun, ca şi cum gestul de 
modă veche ar fi jignitor, dar în cele din urmă se aşază şi-şi 
scoate carnețelul. 

Mi-e clar că e o femeie insistentă şi, cu cât ne străduim 
mai tare s-o alungăm, cu atât mai mult se opune ea. Ben i-a 
cercetat trecutul şi ştiu că e din Purity, că a locuit toată 
viața în statul Maine şi lucrează la departamentul de poliție 
local de mai bine de zece ani. Cunoaşte oraşul ăsta şi 
locuitorii lui mai bine decât îi vom cunoaşte noi vreodată, iar 
acum încearcă să ne potrivească şi pe noi în tablou. N-o fi 
ea instruită în arta culegerii de informații, dar are suficientă 
înțelepciune elementară cât să ştie că e depăşită şi probabil 
se întreabă cum de se descurcă cinci pensionari cărunți. 

— Aşadar, ce doreați să mă întrebaţi? 

Thibodeau deschide carneţelul. 

— Credem că am descoperit numele celui care a tras. 
Frank Sardini, patruzeci şi doi de ani, din Orlando, Florida. 
Îl cunoaşteţi pe bărbatul acesta, doamnă Bird? 

— Nu. 

Se uită la mine ridicând dintr-o sprânceană. 

— Nici măcar n-aţi stat să vă gândiţi. 

— N-am nevoie. 

— Sau poate nu vreți să recunoaşteți că de fapt îl ştiţi? 

— De ce aş face aşa ceva? 


— Nu ştiu. Dumneavoastră să-mi spuneţi de ce ar bate 
atâta drum cineva din Orlando ca să împuşte o femeie care 
ține găini. 

— Probabil că ar trebui să-l întrebaţi pe Frank Sardini. 

— Încă încercăm să dăm de el. Ştim că a închiriat un SUV 
negru Toyota de la Alamo la Boston. Maşina a fost înapoiată 
în această după-amiază la ora unu. Plăcuța de 
înmatriculare a fost surprinsă pe camera de supraveghere a 
magazinului de nutrețuri, cam pe la vremea când atacatorul 
dumneavoastră a fugit de la locul faptei. 

Se uită la Ingrid, cu cea mai cruntă şi acuzatoare 
căutătură pe care am văzut-o vreodată. 

— lar dumneavoastră n-ar fi trebuit să vă băgaţi nasul pe- 
acolo, să luați înregistrarea de la Vern. 

— Mă aflam acolo în numele consiliului bibliotecii. 

— Da, pufneşte Jo. Sigur. 

Sunt chiar impresionată de faptul că a aflat aceste 
amănunte mai repede decât mă aşteptam de la un polițist de 
oraş mic. Am subestimat-o, ceea ce poate spune mai multe 
despre noi decât despre ea. Ce alte surprize o să ne mai 
facă? 

— SUV-ul lui închiriat era echipat cu anvelope Goodyear 
TrailRunner, zice Thibodeau. La fel ca vehiculul care a 
aruncat cadavrul pe aleea dumneavoastră. 

Se întoarce către mine. 

— Interesantă coincidență, nu credeți, doamnă Bird? 

— L-aţi găsit pe domnul Sardini ăsta? întreabă Ben. 

— La asta lucrez. Am luat legătura cu poliția din Orlando 
şi până acum am aflat că nu există mandate, arestări sau 
condamnări pe numele lui. Dar când am sunat la locul de 
muncă declarat, o agenţie de asigurări, nu auzise nimeni de 
el. 

— Asta pentru că e mort, zice Ingrid. 

Thibodeau se întoarce către ea. 


— Poftim? 

— Adevăratul Frank Sardini a murit la vârsta de patru 
luni, de sindromul morții subite a sugarului. Bărbatul care 
a închiriat SUV-ul la Boston a furat pur şi simplu numele şi 
mă foarte îndoiesc că veți putea să-l găsiți, darămite să-l 
mai şi arestați. 

— De unde ştiţi dumneavoastră toate astea? 

Ingrid deschide laptopul şi-l întoarce cu ecranul spre 
Thibodeau. 

— Am făcut şi eu nişte săpături pe cont propriu. Am 
căutat în registrele de naşteri, de decese şi am dat câteva 
telefoane la Orlando. 

Thibodeau se holbează la imaginea permisului de 
conducere din Florida al falsului Frank Sardini de pe 
ecranul laptopului. Fără îndoială se simte umilitor de 
eclipsată în clipa asta, dar ăsta nu-i un concurs corect. 
Ingrid şi-a petrecut o viață întreagă ca să deprindă la 
perfecție arta culegerii de informaţii. Mai are şi surse din 
interior la care un polițist dintr-un orăşel din Maine poate 
doar să viseze. 

— Indiferent cine-o fi bărbatul ăsta, zice Ben, a dispărut 
de mult din zonă. 

Thibodeau dă ochii roată în jurul mesei la noi. La Ingrid 
cea elegantă cu eşarfa ei de mătase. La Lloyd cel vesel şi 
rotofei. La Ben, cu capul lui ras ca de bătăuş şi la Declan, 
cu aspectul lui plăcut de irlandez brunet. Apoi se uită la 
mine, femeia care se pretinde a fi doar o crescătoare de 
găini. Femeia pe a cărei alee a fost aruncat un cadavru şi în 
care un asasin a tras din pădure. 

— Cine naiba sunteți voi, oameni buni? răbufneşte ea. 

— O, doar nişte pensionari, replică Lloyd. 

— Pensionați de unde? 

Thibodeau se uită la Ingrid. 


— Eu am fost secretară executivă la o multinațională, zice 
ea. 

— Şi dumneavoastră? 

Thibodeau se întoarce către Ben. 

— Am scris articole pentru domeniul hotelier. Am vândut 
mobilă şi echipamente pentru restaurante unora dintre cele 
mai bune hoteluri din lume. 

— Eu am fost profesor de istorie la facultate, spune 
Declan. 

— Iar eu am lucrat pentru un comisionar vamal, aşa cum 
v-am spus acum două seri. 

Ce uşor ne întoarcem la identitățile noastre neoficiale, 
folosite sub acoperire... Spunem minciuni de atâta vreme că 
acum ne-a devenit a doua natură. 

La final, Thibodeau se uită la Lloyd, singurul dintre noi 
care nu a lucrat sub o acoperire neoficială. Singurul căruia i 
se permite să dezvăluie ce agenţie l-a avut ca angajat. 

— A, eu am fost analist, zice el vesel. 

— Adică psihanalist? întreabă Thibodeau. 

Lloyd izbucneşte în râs. 

— Dumnezeule, nu! Am stat toată ziua la birou. Am 
adunat informații şi prelucrat date pentru guvern. Nimic 
palpitant, de fapt. 

— Om fi noi pensionari, intervine Ingrid, dar mai suntem 
şi fani înrăiţi ai literaturii polițiste. Cui nu-i place un policier 
bun? Asta ne-a inspirat clubuşorul de rezolvat crime. Dacă 
citeşti suficiente cărți polițiste cu crime, ajungi să ştii 
destule despre munca de polițist. 

— Nu mai spuneţi! bombăne Thibodeau privind la harta 
topografică. Şi cum se numeşte, ăă, clubul ăsta al 
dumneavoastră? 

Tăcere. Mă gândesc la seara în care am stat în jurul 
şemineului lui Ingrid, sorbind din băutură şi discutând 
despre misterioasa Bianca. 


— Clubul Martini, răspund eu. 

Prietenii mei dau aprobator din cap şi zâmbesc. 

— Vă rog, să nu ne lăsăm distraşi! zice Declan. Trebuie să 
ne concentrăm în continuare pe aşa-numitul Frank Sardini 
ăsta, cine-o fi el cu adevărat. 

Thibodeau oftează. 

— Treaba tocmai a devenit mult mai complicată. 

— lar noi ne aflăm aici ca să fim de ajutor, spune Ingrid. 
Om fi la pensie, dar am dobândit şi noi ceva abilități de 
detectivi de-a lungul anilor. 

— Citind romane polițiste? Sigur. 

Thibodeau se uită la mine. 

— Dumneavoastră trebuie că aveţi nişte răspunsuri. 
Cineva a încercat să vă omoare. Aveţi idee cine vă vrea 
moartă? 

Mă uit la solnița căzută ce reprezintă cadavrul Biancăi. E 
doar una dintr-o serie de morți încă incompletă. 

— Nu ştiu, răspund eu. 

Dar s-ar putea să ştiu de ce. 

e 

Declan şi cu mine am ajuns la ultimii cinci centimetri din 
scotchul lui single grain de şaisprezece ani. Am băut mai 
mult decât suficient în seara asta, dar el zice: „Am putea s-o 
terminăm” şi goleşte restul în paharele noastre. Toată lumea 
a plecat acasă. Nu suntem decât noi doi, stând în fața 
şemineului său. Flăcările s-au domolit şi abia mai pâlpâie 
acum, dar în curând o să ne ducem sus la culcare, aşa că 
nu mai pune lemne pe el. În schimb, lăsăm focul să se 
transforme lent în tăciuni. O moarte inevitabilă. 

— Mai ţii minte primul whisky pe care ţi l-am turnat? 
întreabă el. 

— Am crezut că vrei să mă otrăveşti. 

— Nu era chiar atât de rea sticla. Dintr-un butoi de 
numai opt ani, dar era single malt din câte-mi amintesc. 


— A fost prima oară când puneam gura pe aşa ceva. 
Aveam gustul neinițiat, drept care nu l-am apreciat. 

Sorb ceea ce tocmai mi-a turnat şi oftez, savurând pe 
limbă notele de unt şi caramel. 

— Doamne, ce copil eram atunci în atâtea privințe! 

— Boboc, aşa te-a descris Ben. Spre deosebire de noi, 
care mai acumulaserăm ceva la kilometraj. 

Da, Declan clar are ceva în plus la kilometraj față de 
mine. Opt ani, mai exact. Când ne-am cunoscut ca recruți, 
el avea deja treizeci de ani şi un doctorat în istorie 
europeană la activ. Un element valoros, care s-a dovedit util 
când a activat sub acoperirea neoficială în domeniul 
universitar. Trecerea timpului i-a împroşcat nuanțe argintii 
prin părul cândva negru şi în jurul ochilor are păienjenişuri 
de riduri de la râs, dar anii doar i-au accentuat aspectul 
plăcut de brunet. Fiul acesta de diplomat distins seamănă 
acum el însuşi tare mult cu un diplomat. 

— Te-ai întrebat vreodată ce-ai fi putut face cu viața ta? 
mă iscodeşte el. 

— Adică în loc de Agenţie? 

— Da. 

— Poate aş fi lucrat ca analistă adevărată specializată pe 
importuri. Chiar mi-a plăcut acoperirea mea. 

Mă uit la el. 

— Şi bănuiesc că tu chiar ai fi fost profesor de istorie. 

— Sacouri de tweed, facultăți acoperite de iederă. Un an 
de pauză la fiecare şapte ani. Ce să nu-ţi placă? 

— Plus toate studentele alea nubile care se îngrămădesc 
în jurul tău. 

— Pe ăsta nu-l consider beneficiu. Nu m-a atras niciodată 
ideea de-a le lua să le cresc. 

Soarbe gânditor din whisky. 


— Dacă am fi apucat-o pe alte căi, nu ne-am mai fi 
cunoscut. N-am mai fi stat împreună chiar acum. E trist, 
dacă stai să te gândeşti. 

— Şi totuşi suntem aici. 

Îi surâd. 

— Sunt recunoscătoare, măcar pentru asta. 

Rămânem tăcuți, cu ochii la şemineu. Un buştean 
acoperit de cenuşă se prăbuşeşte într-o ploaie de tăciuni. 

— Ce s-a întâmplat în Malta? întreabă el. 

— Deja ştii chestiile de bază. Operaţiunea Cyrano. 

— Ştiu că atunci a fost capturat. Şi am mai avut şi 
discuţii de-a lungul anilor, cum că un agent rus inactiv 
trebuie să fi pătruns pe Downing Street. 

— Primele indicii au venit prin SIGINT. O comunicație 
interceptată de la un supervizor rus către un agent din 
teren. Britanicii şi Agenţia habar nu aveau cine e. Un 
membru al Parlamentului? Un oficial al Partidului 
Conservator? Sau poate lucra la Agenţia Naţională de 
Combatere a Criminalităţii Organizate din Marea Britanie, 
cineva suficient de sus ca să strivească orice anchetă cu 
privire la spălarea de bani ruseşti. Nu eram siguri nici 
măcar dacă Cyrano era real sau doar o fantomă. O 
plăsmuire a paranoiei din comunitatea serviciilor de 
informații. 

— N-ar fi trebuit să se ocupe britanicii? De ce am fost noi 
vârful de lance? 

— Pentru că fiecare mişcare a serviciilor de informații 
britanice era compromisă şi un număr nu tocmai mic de 
contacte le fusese asasinat. Vreme de opt ani, individul a 
rămas un mister. 

— Până la Operaţiunea Cyrano? 

Dau din cap că da. 

— Diana Ward a condus operaţiunea aia. Corect sau 
greşit, ei i-au fost atribuite meritele pentru doborârea lui. 


— Şi care a fost rolul tău? 

— M-a adus în operațiune. Eu am fost doar o rotiță din 
angrenaj. 

— Nu se poate să fi fost doar atât, Maggie. 

— N-am fost de față la doborârea efectivă. Nici la 
interogatoriu, după ce l-au dus cu avionul în Maroc. Toată 
munca asta a fost a Dianei. 

— Deci tu cu ce ai contribuit? 

Strâng din umeri. 

— Eu am indicat drumul. Iar ea a preluat de acolo. 

— Şi când ai auzit ultima oară de ea? 

— Când cu Malta. De atunci nu m-a căutat, iar eu cu 
siguranță n-am căutat-o. Nu a existat niciun motiv. A doua 
zi după ce l-au capturat pe Cyrano mi-am dat demisia. 

— Vrei să-mi spui de ce? 

— Nu, nu vreau. 

Răspunsul îmi iese mai aspru decât am intenționat şi 
pentru o clipă îl face să tacă. Rămân cu privirea la tăciunii 
din şemineu, dar îl simt cum mă studiază. El e unul dintre 
cei mai vechi prieteni ai mei, poate cel mai drag, dar între 
noi există un zid, clădit încet de-a lungul anilor de o viață în 
care doar am acumulat secrete. Şi cicatrici. 

— Cyrano a fost capturat acum şaisprezece ani, zice el. 
Chiar crezi că asta e plata după atâta timp? 

— Le-am administrat ruşilor o lovitură grea în Occident. 
Am pus pe butuci spălătoria de la Londra, am expus 
corupția de la cele mai înalte niveluri ale guvernului din 
Marea Britanie. E logic ca Moscova să treacă la represalii. 

— Dar de ce să aştepte până acum ca să vină după tine? 

— Poate că abia ne-au aflat numele. Bianca mi-a spus că 
la Agenţie a apărut recent o breşă de securitate şi că cineva 
a accesat dosarul Cyrano. Numele meu era în acel dosar. Ar 
fi durat să dea de mine, pentru că mi-am schimbat numele 
de familie, am umblat după mine numai cu ce încăpea într-o 


valiză. Am fost în Costa Rica, în Mexic. Prin Asia. După care 
am primit e-mailul tău cum că te mutaseşi în Maine. La 
cum scriai, parcă ai fi descoperit Nirvana. 

— S-ar putea să fi prezentat eu locul prea frumos. 

— Nu, n-ai făcut-o. Orăşelul ăsta chiar îmi dă senzaţia de 
acasă. Sau cel puțin mi-o dădea până să se întâmple toate 
astea. Îmi pare rău că am atras atenţia asupra colțişorului 
nostru sigur de lume. Mă simt de parcă v-am expus pe toți. 

— O să supraviețuim. Mereu reuşim. 

— Nu întotdeauna. Weekendul ăsta a spulberat orice idei 
despre mine cum că aş fi vreun supererou. 

Dau pe gât restul de whisky şi mă ridic. 

— E târziu. Ne vedem de dimineață. Şi mulțumesc, 
Declan. Nu numai pentru seara asta, ci pentru... tot. 

— Şi tu ai face la fel pentru mine. 

Îi zâmbesc. Da. Da, aş face. Ies din salon şi când ajung la 
baza scărilor îl aud strigând: 

— Ştii că poţi să stai aici, Maggie. Oricât ai nevoie. 

— Ai grijă ce oferi! 

— E o casă mare, poate chiar prea mare pentru mine. Mi- 
ar prinde bine compania ta. 

Pauză. 

— Îmi place compania ta. 

Şi mie a ta. 

Prin uşa de la salon îl văd stând jos în fața căminului, 
privind fix la cenuşă. Nu se uită la mine. Ne cunoaştem de 
aproape patruzeci de ani, dar a avut detaşarea unui 
intelectual rece. Cu toate că şi-a deschis casa pentru mine, 
tot simt distanța dintre noi, clădită în orice relaţie între doi 
oameni pentru care neîncrederea e a doua natură. 

— O să mă gândesc la asta, zic. 

Urc scările spre dormitorul meu şi închid uşa. O şi încui, 
din obişnuință, chiar dacă mă simt în siguranță în casa 
asta, pentru că numai prietenii mei şi Jo Thibodeau ştiu că 


mă aflu aici. Declan are un sistem de securitate de ultimă 
generație şi, la fel ca mine, e înarmat. Mai devreme în seara 
asta l-am văzut scoțând o cutie de gloanţe din seiful pentru 
arme şi vârând din ele în două încărcătoare. La suprafață 
pare calm, dar şi el trebuie să fie cu nervii întinşi la 
maximum. 

Îmi bâzâie telefonul cu un nou mesaj. E răspunsul la e- 
mailul criptat pe care l-am trimis în după-amiaza asta. 


Dispusă la întâlnire. Bangkok. Urmează detalii. 


Ştiu unde trebuie să mă duc. Trebuie să dau de femeia pe 
care o disprețuiesc, femeia care a fost cu mine în Malta. 
Diana are răspunsurile. O să ştie cine încearcă să ne 
omoare. 

În noaptea aceea însă, când închid ochii, nu mă pot gândi 
decât la Danny. Îmi amintesc cum arăta în dimineața în 
care şi-a făcut bagajele pentru ultima oară. Când s-a aplecat 
să mă sărute de rămas-bun. Cât de diferite ne-ar fi fost 
viețile dacă am fi fugit aşa cum plănuiam, dacă aş fi refuzat 
ultima însărcinare şi nu m-aş fi dus niciodată în Malta. 

Acolo s-a năruit totul. În Malta. 


Capitolul 24 


Malta, cu şaisprezece ani în urmă 


Cu toate că Bella Hardwicke a moştenit părul roşcat şi 
tenul roz fără defecte ale mamei sale, din nefericire nu i-a 
moştenit şi gâtul de lebădă sau ținuta regală. E imposibil să 
nu le compar pe cele două când stau vizavi de ele la masa de 
mic-dejun a Camillei, mama elegantă cu rățuşca cea urâtă 


pe post de fiică. În această zi toridă, terasa din grădina vilei 
închiriate de Camilla este un refugiu răcoros, umbrit de viță 
de vie. O fântână de piatră împroaşcă apă în apropiere, 
trimițând în direcția noastră o bură binevenită, iar în 
portocal ciripesc vrăbii. Pe o insulă cu o lipsă acută de 
verde, unde prea mult din peisaj e dominat de piatră şi 
beton, această fostă mănăstire e un refugiu înfrunzit 
departe de traficul din Valetta. 

— Nu ştiu de ce nu poţi să te întorci la Londra cu avionul 
meu, zice Camilla. E ca şi cum tatăl tău n-ar avea încredere 
să te aduc acasă. 

— Tati a zis că oricum trebuia să vină aici. 

Bella plimbă alene căpşunile prin farfurie cu furculița. 
Înţeleg că nu-i plac, pentru că n-a băgat niciuna în gură. În 
schimb, le-a aranjat într-o linie de apărare, de parcă ar fi 
asediată. 

— Mai avea vreun motiv să vină încoace? întreabă 
Camilla. 

— A zis că trebuie să se întâlnească cu cineva. De aia 
plecăm abia mâine. Călătoria asta nu are cu adevărat 
legătură cu mine. E vorba de muncă. larăşi. 

Bella oftează şi lasă furculita jos. 

— Probabil că o să fiu nevoită să ascult încă o prelegere 
de afaceri pe drumul spre casă. Mereu mă bate la cap cu 
banii. 

Expresia Camillei se îmblânzeşte când se uită la fiica ei. 
A, da, înțelege prea bine care sunt prioritățile fostului ei soț. 

— Asta pentru că înţelegi despre ce vorbeşte. Eşti mai 
bună la calcule decât o să fiu eu vreodată, draga mea. 

— Păi eu nu vreau să discut despre bani. Aş prefera să 
discut despre ce-o să facem astăzi. 

Bella se uită la mine. 

— Aşa mă bucur c-ai venit! Voiam să te cunoască mama. 


— Bella vorbeşte întruna despre tine, Maggie, zice 
Camilla. 

Expresia îi e suficient de prietenoasă, dar simt că nu e 
întru totul de acord cu prezența mea. La urma urmei, fac 
parte din anturajul fostului ei soț şi ca atare nu sunt 
neapărat de încredere. 

— Maggie lucrează în domeniul modei, spune Bella. 

— Lucra, o corectez eu. E vechea mea slujbă. 

— Şi acum lucrezi pentru Phillip? întreabă Camilla. 

— A, nu. Sunt aici cu soțul meu, doctorul Gallagher. 
Domnul Hardwicke m-a invitat să vin şi eu ca să-i ţin 
companie Bellei în timpul zborului spre casă. 

— Pentru că el nu e interesat de nimic din ce am eu de 
zis, bombăne Bella. 

— Ei, ăsta-i tatăl tău, spune Camilla. Aşa se poartă cu 
toată lumea. Dac-aş fi ştiut ce fel de om e când... 

Se întrerupe, oprind cuvintele care-i stăteau pe limbă şi 
se uită în schimb la grădină, unde nişte statui de marmură 
înconjoară o piscină cu apa bleu-turcoaz. Vila pe care a 
închiriat-o e mult mai fermecătoare decât hotelul steril din 
Valetta unde stau cu grupul lui Hardwicke şi e suficient de 
mare cât să încapă toată lumea, dar, după divorțul lor 
înverşunat, cei doi foşti soți păstrează în continuare o 
distanță prudentă unul față de celălalt. 

— A adus-o pe femeia aia cu el? mă întreabă Camilla. 

— Adică pe Silvia? 

Clatin din cap. 

— Nu, ea a rămas la Londra. 

— Keith şi Victor? 

— Da, sunt aici. 

Camilla face o grimasă. 

— Tweedledee şi Tweedledum. Nu pleacă nicăieri fără ei. 
Cum merg lucrurile, apropo, între Phillip şi femeia aia? 

— Of, mamă! geme Bella. Hai să nu vorbim de ea. Te rog. 


— Ai dreptate, oftează Camilla. Desigur, ai dreptate. Doar 
mă întreb cât o să reziste asta. 

— Mai mult decât ultima, zice Bella. Măcar Silvia nu se 
poartă ca o jigodie cu mine. 

— Bella! 

— E adevărat. Ultima a fost... 

— Va trebui să mergem mai departe. Şi eu trebuie să-mi 
amintesc. E rațional să mergem mai departe. 

Bella se pleoşteşte iar pe scaun, cu brațele încrucişate. 
Pentru o clipă, noi trei stăm fără să ne vorbim, în ciripit de 
vrăbii, şi o servitoare vine cu o tavă să adune vasele de la 
micul-dejun. Aştept să plece înainte s-o întreb pe fată: 

— Ce treburi are tatăl tău pe insulă? 

— N-am întrebat. Ştiu că are o întâlnire în seara asta. 

— Cu cine? 

Ridică din umeri. 

— Cu cineva. 

„Cu cineva”. Îi arunc o privire Camillei, dar ea îşi mai 
toarnă o cafea şi nu pare să dea atenție. 

— Dar asta înseamnă că azi avem la dispoziţie toată ziua, 
zice Bella înseninându-se. Aşa că hai la cumpărături! 

— Eu nu pot, draga mea, zice Camilla. Am acceptat să mă 
întâlnesc cu tatăl tău în după-amiaza asta. De ce nu luați 
voi două un taxi până în oraş? 

Bella sare în sus. 

— Mă duc să-mi iau poşeta. 

Camilla şi cu mine rămânem tăcute cât fata urcă scările 
grădinii şi intră în vilă. Abia după ce fiica ei nu ne mai poate 
auzi, Camilla mă întreabă: 

— Te plăteşte? Să-i fii prietenă? 

— Niciun bănuț. 

Mă uit în ochii ei. 

— Chiar îi sunt prietenă. 

— De ce? 


— Se întâmplă să-mi placă Bella. 

— Şi ăsta e singurul motiv pentru care te-a adus Phillip 
aici? Pentru că îți place Bella? 

— Soţul meu venea oricum, iar eu n-am fost niciodată în 
Malta. Am fost bucuroasă să mă ţin după el. 

Măcar asta are logică pentru ea. Mai mult decât faptul că 
eu chiar îi sunt prietenă fiicei ei. Indiferent cât îi e de bogată 
familia, Bella s-a născut sub o stea ghinionistă, cu un tată 
care abia o tolerează şi o mamă căreia îi e milă de ea. Nu-i 
de mirare că e atât de dornică de afecțiune. 

— Nu pare să aibă mulţi prieteni, spun eu. 

— N-are să găsească niciunul la şcoala aia oribilă. 

— Atunci ce caută acolo? 

— Phillip zice că-i „formează caracterul”. El a suferit la 
şcoala cu internat, aşa că trebuie să sufere şi ea. 

— Nu pare un gest patern. 

— FEl nu creşte o fiică, el încearcă să o transforme într-o 
clonă a lui, cineva căruia să-i predea frâiele. O pregăteşte de 
când a fost în stare să adune doi cu doi. Pentru el totul se 
reduce la afaceri. Aşa cum prea târziu am aflat eu. 

Mă uit la ea cum mai amestecă nişte zahăr în cafea, cum 
bate uşurel lingurița de ceşcuța de porțelan, obținând un 
clinchet muzical. O vrabie din portocal ciripeşte a răspuns. 

— Cât aţi fost căsătoriți? întreb eu. 

— Opt ani. Ceea ce a fost cam cu şapte ani şi jumătate 
prea mult. Când am divorțat, am vrut custodia Bellei, dar 
Phillip nu lasă din mână nimic din ce-i al lui, nici măcar 
când e ceva ce nu-şi doreşte de fapt. Am avut noroc că a fost 
de acord să o lase şi să mă viziteze. 

Se apleacă mai mult spre mine şi zice încet: 

— Dacă chiar îi eşti prietenă, te rog ai grijă de ea! 

— Bineînţeles. 

— Şi fii atentă. 

Mă încrunt. 


— Atentă la ce? 

— La oamenii cu care se asociază. Mă înspăimântă. 
Întotdeauna m-au înspăimântat. 

— Te referi la Keith şi Victor? 

— Ah, ei! 

Dă din mână a lehamite. 

— Nu, ei nu înseamnă nimic. La ceilalți. 

— Nu ştiu despre cine vorbeşti. 

— Despre oamenii cu care face afaceri. Ţine-o pe Bella 
departe de ei. Dacă nu merge bine ceva, dacă nu-i iese 
vreun târg lui Phillip, nu vreau ca ea să fie prin preajmă. 

— Nu-mi poți spune mai multe? 

— E mai bine să nu. Pentru amândouă. 

Se uită la mine preţ de o clipă. 

— E adevărat? Chiar nu te plăteşte pentru asta? 

— S-a oferit, dar eu n-am vrut să-i iau banii. 

— Atunci ai fi prima persoană care i-a refuzat vreodată. 

— Nu toate se pot cumpăra pe lumea asta. 

— Phillip n-ar fi de acord. 

Îi aruncă o privire Bellei, care iese din casă. 

— Sunt gata, Maggie! strigă fata. Hai să mergem la 
cumpărături! 

Mă ridic de la masă. 

— Mulţumesc pentru cafea. 

— Şi eu mulțumesc că-i eşti prietenă fiicei mele. 

Face o pauză şi adaugă încet. 

— Dacă chiar asta eşti. 

e 

— Aşa mă bucur că te-a luat tati şi pe tine! zice Bella 
când ne plimbăm pe aleile înguste din Valletta. Niciunul 
dintre prietenii mei de la şcoală n-a vrut să vină cu mine aici 
şi mama, ei bine... 

Dă din umeri. 

— Ea e mama. 


— Vine aici în fiecare vară? 

— Nu, anul trecut a fost în Corsica. Vine să scape de frig. 

— În Argentina nu-i frig. 

— Acum e iarnă acolo. 

— Tot nu-i aşa de frig. 

— Este, dacă o întrebi pe mama. Cu cât mai cald, cu atât 
mai bine. Eu urăsc căldura, dar ea e ca un soi de şopârlă 
ciudată. 

Bella se opreşte la căruțul unui vânzător stradal să se 
uite printre zorzoane. Şi-a uitat pălăria, fața îi e acum 
alarmant de arsă de soare şi pe obrajii umflaţi îi luceşte 
transpirația. Arată ca o minge de plajă lucioasă, de culoare 
roz. 

— Ce părere ai? întreabă ea luând în mână o pereche de 
cercei cu filigran. 

— Cred că erau mai ieftini la celălalt căruț de pe stradă. 

— Erau exact la fel? 

— Identici. 

— Uau, tu chiar observi totul, nu-i aşa? 

Da. L-am observat pe Gavin stând în holul hotelului meu 
azi-dimineaţă, chipurile citind un ziar. Am observat-o pe 
Diana în restaurantul hotelului, stând la câteva mese mai 
încolo de cea la care luau micul-dejun Hardwicke şi cu 
Keith. Echipa Dianei e cazată la acelaşi hotel ca grupul lui 
Hardwicke, un bârlog de lux pentru o operaţiune de 
supraveghere, prin bunăvoința Unchiului Sam. 

— A, nu contează, zice Bella şi pune cerceii la loc. Cred că 
oricum nu-mi plac. 

Ridică ochii la soarele orbitor. 

— Doamne, da' cald mai e! 

— Iar tu te arzi. Trebuie să porți pălărie. 

— Aşa-mi tot spune şi mama. 

— Vrei să mergem la hotel să te răcoreşti? Sau să te duc 
înapoi la vila mamei tale pentru prânz? 


Bella se strâmbă. 

— Nu la mama. Nu-mi place deloc ce serveşte 
bucătăreasa ei, doar salate plictisitoare şi peşte la grătar. 
Ştii ce vreau cu adevărat acum? 

— Ce? 

— Un hamburger şi cartofi prăjiți. Am putea mânca asta 
la tine la hotel, nu? 

— Credeam că eşti vegetariană. 

— Am încercat, dar, ştii tu, e taaare greu. 

Râd. 

— Hai, atunci. Hamburger să fie! 

Ne croim drum pe străzile cu piatră cubică, transpirând şi 
făcându-ne vânt pe căldură. Pentru un drum la 
cumpărături, acesta a fost deosebit de nereuşit, pentru că 
Bella duce numai o singură sacoşă de plastic cu o eşarfă. 
Mă gândesc la dulapul ei de la Manning House, umplut cu o 
avere de rochii care n-o avantajează. Ce s-a întâmplat azi e 
un progres. Învață să fie selectivă. 

E ceasul ăla trândav al după-amiezii, la suficient timp 
după prânz, dar prea devreme pentru cină şi, când ajungem 
la mine la hotel, găsim salonul de mese părăsit. O 
domnişoară ne conduce afară în schimb, la o masă pe 
terasa de pe malul mării. Bella înşfacă imediat un meniu şi 
e atât de concentrată să-şi comande prețiosul burger, cât 
mai în sânge posibil, cu cartofi prăjiți, că nu remarcă cine 
mai e pe terasă. Dau cu ochii de Keith, care stă într-un colț 
îndepărtat, aproape ascuns vederii, ceea ce înseamnă că 
angajatorul lui trebuie să fie pe aproape. Arunc o privire pe 
terasă şi-l găsesc la o masă cu Camilla, după un rând de 
palmieri în ghiveci. Niciunul nu zâmbeşte şi sunt aşezaţi 
față în față la o masă, precum adversarii la şah prinşi într- 
un meci aprig. Chiar dacă plantele la ghiveci îi ascund 
parțial vederii, frunzele nu le înăbuşă şi vocile. 


— ... o afacere al naibii de periculoasă! Nu vreau să fie 
târâtă în ea, zice Camilla. 

Bella ridică ochii auzind glasul mamei sale şi geme. 

— O, Doamne! Sunt aici. 

— Prefă-te că nu sunt. 

— ȚŢie ţi-e uşor de zis. Poate c-ar trebui să plecăm. 

Numai că eu nu vreau să plec, vreau să aud ce zic. 

— Deja ai comandat, îi spun. Ignoră-i şi mănâncă-ţi 
prânzul. 

Acum vorbeşte Hardwicke, cu glas mai jos. Tot ce pot 
distinge e: 

— Nu aşa ne-am înțeles. 

— Nu-i fericită. 

— Are nevoie de stabilitate. 

— De la o şcoală cu internat? Urăşte locul ăla. 

— Ori la bal, ori la spital. Trebuie să afle cum 
funcționează lumea. Eu aşa am învăţat. 

— Viața nu-i o tabără de instrucție! Vreau s-o iau acasă 
cu mine, spune Camilla. 

— Nu aşa ne-am înțeles. 

— Eu n-am consimțit niciodată. Tu ai impus. 

— Nu-i problema mea că avocații tăi sunt incompetenti. 

Mă uit la cei doi cum se privesc sfidător şi-mi zic: Nu-i de 
mirare că Silvia a rămas acasă la Londra. Nu-mi pot închipui 
o situație mai instabilă ca aceea în care o amantă şi o fostă 
nevastă îşi dau târcoale pe aceeaşi insulă. 

Bella îşi lasă fața în palme, ca şi cum ar suferi de o durere 
de cap monumentală. 

— Doamne, te rog adu-mi hamburgerul. 

— Prefă-te că nu-i cunoşti. Eu aşa făceam când eram de 
vârsta ta. 

— Cu părinții tăi? 

— Cu tata. Ori de câte ori se îmbăta, dacă îl vedeam 
împleticindu-se prin oraş, treceam mai departe. 


— Nu mi-ai povestit despre el. 

— Nu prea e mare lucru de zis. 

— Nu-ţi place să vorbeşti despre tine, este? 

— Nu sunt tare interesantă. 

— Vezi? Iar o faci. Nu vorbeşti despre tine. 

Deci a observat. Uneori uit ce spirit de observație pot avea 
adolescentele. E vremea să schimb subiectul. Mă uit la 
părinţii ei. 

— Chiar nu se înțeleg, nu-i aşa? 

— De aia n-o să mă mărit eu niciodată. 

— Niciodată să nu spui niciodată. 

— Dacă nu cumva fac cunoştinţă cu cineva precum 
doctorul Gallagher. 

Zâmbesc. 

— Mă tem că el e luat. 

— Vreau un bărbat care să se uite la mine cum se uită el 
la tine. 

Remarca mă pune pe gânduri. Uneori e nevoie de o 
adolescentă cu spirit de observație pentru a merge direct la 
adevăr. M-am ascuns după atâtea minciuni - las pe Bella să 
recunoască singurul lucru adevărat din viața mea, şi anume 
că Danny şi cu mine ne iubim. Mă întreb ce mai vede ea la 
mine. Deja s-a prins că-i evit întrebările, că nu împărtăşesc 
niciun secret de-al meu. Ar suferi dacă ar afla cel mai mare 
secret pe care i l-am ascuns: că prietenia noastră e fictivă. 

Mâncarea vine într-un final şi Bella nu pregetă să se 
repeadă la cartofii prăjiți. Apucă hamburgerul cu amândouă 
mâinile şi chiar când îl duce la gură îşi aude mama 
spunându-i lui Hardwicke: 

— ... şi a pus patru kile pe ea. Cum de ai permis să se 
întâmple asta? 

Se opreşte cu hamburgerul la buze. 

— Pare suficient de sănătoasă, zice Hardwicke. Ce mai 
contează câte kile are? 


— E cineva în casă care să-i acorde atenție? Femeia aia? 

— Silvia n-are nimic de-a face cu asta. 

— Nu, sigur că nu. De ce i-ar păsa? Are ce vrea. 

Camilla împinge scaunul în spate şi se ridică în picioare. 

— E şi fiica ta. Măcar încearcă să-i arăţi nişte afecțiune. 
Dacă nu poți, atunci locul ei e cu mine. 

Pleacă de lângă Hardwicke şi brusc ne vede la câteva 
mese mai încolo. 

— Bună, mamă! zice Bella intimidată. 

Camilla se uită încruntată la mâncarea ei. 

— Un hamburger? Of, Bella! 

— Mi-era foame. 

— Data viitoare încearcă o salată. 

Îi aruncă o privire duşmănoasă lui Hardwicke. 

— O să pleci cu tatăl tău de dimineaţă. Ar trebui să te 
întorci acum să faci bagajele. 

— De-aia am început să mănânc. 

— Pot să-ți pună la pachet. Hai să mergem! 

Bella se uită la hamburgerul ei nemâncat şi-l lasă jos cu 
un oftat. 

— Cred că nu-mi mai e foame. 

Demoralizată, se ridică în picioare şi-mi zice: 

— Mulţumesc că m-ai dus la cumpărături. 

— Ne vedem mâine la aeroport, Bella. 

Camilla şi fiica ei ies din restaurant, iar Hardwicke 
rămâne aşezat la masa lui, cu umerii țepeni. Trebuie că-l 
înfurie faptul că, deşi are atâţia bani, nu le poate controla pe 
femeile din viața lui. Stă cu fața spre mare, un pic mai mult 
decât o siluetă neagră luminată din spate pe fundalul 
orizontului lucind. Nu-i pot vedea chipul, aşa că nu pot 
spune cu exactitate când începe, când i se aprinde scânteia 
undeva în creier, declanşând furtuna de pe scoarţa lui 
cerebrală. 


Primul indiciu pe care-l am că ceva e în neregulă e faptul 
că paharul i se răstoarnă de pe masă şi se face ţăndări. 
Neglijent, îmi zic eu ca primă reacţie. După care îl văd 
căzând într-o parte de pe scaun, cu fața de masă după el, 
împrăştiind porțelanurile şi tacâmurile. Zgomotul atrage 
atenţia tuturor de pe terasă. Acum se uită toți, uluiți, cum 
Hardwicke zace zgâlțâindu-se în convulsii pe jos. 

Keith sare de pe scaunul lui. Când îngenunchează lângă 
Hardwicke, deja se răsteşte în telefon: 

— Domnule doctor Gallagher, are o criză! Terasa 
restaurantului! 

Cei doi ospătari stau paralizați în timp ce Hardwicke 
continuă să zvâcnească. Văd nişte sticlă spartă lângă capul 
lui şi mă ridic să dau cioburile la o parte cu piciorul, dar el 
deja s-a tăiat şi sângele pătează podeaua. Aud scaune trase 
în spate, glasuri icnind când mulțimea se adună să se uite 
la spectacolul umilitor. 

— Plecaţi cu toţii! Lăsaţi-l să respire, ce mama naibii! 
strigă Keith. 

Dau la o parte scaune, fac ghem fața de masă căzută şi i- 
o strecor sub cap lui Hardwicke ca pe o pernă. Violenţa 
crizei mă îngrozeşte. Cât pot să dureze convulsiile astea? 
Cât mai durează până să se rupă oasele sau să facă stop 
cardiac? 

Atunci îi aud vocea lui Danny, poruncindu-le tuturor să 
se dea din drum în timp ce străbate mulțimea. 
Îngenunchează lângă mine cu trusa medicală. 

— Sângerează, zic eu. 

— Asta poate să aştepte. 

Desface un cartuş de plastic, dând la iveală duza de 
administrare. 

— Ţine-i capul nemişcat! 

Îl prind pe Hardwicke de cap cu amândouă mâinile. 
Sângele îi năclăieşte părul şi-mi pătează vârfurile degetelor. 


Cobor privirea la ochii lui. Sunt pe jumătate deschişi, cu 
irisurile date pe spate, lăsând să se vadă numai albul. 
Picioarele îi lovesc podeaua. Ce uşor ar fi să-i pun capăt vieții 
aici şi acum, îmi zic. Să-i tai gâtul sau să-i îndes o pernă pe 
față să-l sufoc. Ar fi o cale de a face dreptate şi lumea un loc 
mai bun. În schimb, îmi ajut soțul să-l ţină pe monstrul 
ăsta în viață. 

Danny introduce rapid duza cartuşului în nara lui 
Hardwicke şi apasă pistonul. 

— Ce-i dai? 

— Midazolam. Încă nu e omologat pentru asta, dar a 
funcționat şi înainte în cazul lui. 

Soțul meu imperturbabil a reuşit să mă liniştească doar 
cu glasul lui calm. 

— Ce s-a întâmplat aici? Ce i-a declanşat criza? 

— Nimic. Stătea la masă acolo şi se uita la mare. 

Danny aruncă o privire în direcția mesei. 

— Lumina soarelui. Reflexii pe apă. 

— Poate aşa ceva declanşa o criză? 

— Pâlpâirea ar putea. 

Se uită în jos la Hardwicke, ale cărui convulsii încep să se 
domolească. 

— Ok, nu cred că o să aibă nevoie de o a doua doză. Să-l 
lăsăm un pic să se trezească. Acum dă-mi voie să mă uit la 
scalp. 

Aud o sirenă care se apropie. 

— Cine a chemat salvarea? întreabă Keith. 

— Eu, domnule, răspunde unul din ospătari. 

— N-are nevoie! Nu vrea! 

— N-am ştiut... 

— E-n regulă, e-n regulă, intervine Danny care-i zâmbeşte 
liniştitor ospătarului. A mai avut crize din astea, dar, 
desigur, nu ştiați. Maggie, poți să-mi dai nişte tifon? 


Scotocesc prin trusa lui Danny după faşă sterilă şi ochii 
îmi cad pe o etichetă. Cutia în sine n-are nimic deosebit, e 
doar carton alb pe care conţinutul e tipărit cu litere negre, 
dar numele medicamentului din ea urlă la mine din 
adâncurile genții medicale. 

M-am mai uitat în trusa asta de multe ori, aşa că ştiu ce 
medicamente ține în ea, ce instrumente călătoresc oriunde 
cu el. E prima oară când văd acolo hemină umană. 

— Maggie? zice Danny. 

Îi întind pachetul de tifon. Mă uit la el cum îi rupe 
ambalajul şi apasă un pătrat de faşă pe scalpul lui 
Hardwicke. Bumbacul alb înfloreşte roşu de la sânge. 

„Cyrano e în Malta”. 

Echipajul ambulanței vine cu o targă. Când ajunge la 
Hardwicke, acesta deja deschide tremurând ochii şi se uită 
în jur dezorientat. 

— Hai să-l ducem la el în apartament, zice Danny. 

— Nu la spital? întreabă un paramedic. 

— Nu are nevoie să meargă la spital, doar duceţi-l sus în 
cameră! 

Toată lumea îşi îndreaptă atenția spre Hardwicke, la mine 
nu se uită nimeni. Nu le pasă că-i urmez la lift şi mă strecor 
înăuntru pe lângă ei sau că sunt chiar în urma lor când ies 
din el la etajul al treilea. 

Nu observă nici când mă țin după ei în apartamentul 
privat al lui Hardwicke. 

N-am mai fost aici. Camera în care dormim eu şi Danny e 
cu un etaj mai jos şi nu am avut niciun motiv să urc la 
etajul acesta. Nimeni din echipa Dianei n-a avut acces aici, 
fiindcă celor de la curățenie nu le-a fost permis, iar în 
apartament stau în permanenţă ori Keith, ori Victor. Asta e 
singura noastră şansă să aruncăm o privire. 

E un apartament cu patru camere, iar două dintre ele — 
presupun că ale lui Keith şi Victor - sunt cu uşile închise. În 


zona comună se află o canapea şi fotolii, tapițate cu mătase 
galben-lămâie şi crem. Pe masă se află un castron plin cu 
fructe, în încăpere mai există un bar bine aprovizionat cu 
diferite feluri de whisky şi şampanie, iar pe perete e un 
televizor mare. Uşi cu ochiuri de sticlă de sus până jos dau 
înspre un balconul cu vedere la ocean. 

În colţ se află un birou cu un laptop. 

Mă uit prin uşa deschisă în dormitorul lui Hardwicke. 
Toată lumea e ocupată să-l mute pe pat, nu e atentă la 
mine. 

Traversez încăperea până la laptop şi îl pornesc. Apare un 
ecran de intrare în cont. E protejat cu parolă, desigur, dar 
înghesuit în spatele lui e un adaptor USB cu mai multe 
porturi. În el e un stick de memorie. 

Aud  scârțâitul roților tărgii. Paramedicii îşi strâng 
lucrurile să plece şi nu mai e timp să mă gândesc la 
următoarea mişcare, să cumpănesc consecințele. Nu văd 
decât o ocazie. 

Smulg stick-ul de memorie, îl vår în buzunar şi ies din 
apartament. 

O iau pe casa scărilor. Când ies din ea la etajul al doilea, 
văd un căruț de la curățenie în capătul opus al holului, dar 
menajera e ocupată într-o cameră. Nu mă vede când mă 
îndrept spre camera 302, unde şi-a instalat Diana centrul 
operațional. Bat la uşă. 

Diana deschide şi se holbează la mine surprinsă. Trec pe 
lângă ea şi intru. 

— Ce cauţi aici? N-ar trebui să... 

Îi întind memoria USB. 

— Copiază asta! Acum! 

— Ce e? 

— E de la computerul lui Hardwicke. 

Traversează imediat încăperea spre laptopul ei şi bagă 
stick-ul într-un port. Cu toate că laptopul lui Hardwicke era 


protejat cu parolă, stick-ul s-ar putea să nu fie. Mă uit cu 
inima bătând să-mi spargă pieptul cum începe să se 
transfere conținutul. Fişier cu fişier se mută pe calculatorul 
Dianei. 

— Ce sunt toate fişierele astea? întreabă ea încruntându- 
se la ecran. 

— Nu ştiu, eu doar am luat-o din computerul lui. Trebuie 
s-o duc înapoi înainte să-şi dea seama că lipseşte. 

— Se poate cumva să te fi văzut? 

— Cyrano e aici. În Malta. 

Întoarce capul rapid spre mine şi mă priveşte fix. 

— Poftim? De unde ştii? 

— În geanta medicală a lui Danny e o cutie cu fiole de 
hemină umană. Trebuie s-o fi adus de la Londra. N-am mai 
văzut-o. 

Fişierele continuă să se transfere, etichetate cu nume 
criptice. Mă uit la ceas cum zboară secundele. Hai odată! Ce 
naiba durează atât? Trebuie să mă întorc sus în 
apartamentul lui Hardwicke şi să duc stick-ul înapoi la 
computerul lui. Chiar dacă reuşesc fără să fiu remarcată, 
tot o să fie o problemă: cum pot să şterg de pe laptop 
mesajul care spune că dispozitivul n-a fost deconectat 
corespunzător? În haosul provocat de criza lui, poate o să-l 
ignore. Şi, în plus, nu lasă crizele grand mal goluri în 
memorie? Pe asta mă şi bazez: că Hardwicke o să presupună 
că eroarea a fost a lui. 

„Transfer încheiat”. În sfârşit. 

Diana scoate stick-ul şi mi-l întinde. 

— Ţi-a zis Danny pentru cine sunt fiolele alea? 

— Nu. Şi n-are niciun motiv să aibă medicamentul la el. 
Din câte ştiu eu, Hardwicke e singurul lui pacient de pe 
insulă. 

— Atunci îi punem o coadă. Dacă Cyrano e în Malta... 

— Danny o să ne conducă direct la el. 


Capitolul 25 


Mă simt de parcă aş transporta în buzunar o bombă cu 
ceas când urc scările spre etajul al treilea. Dacă oamenii lui 
Hardwicke găsesc unitatea de memorie asupra mea, ar 
putea la fel de bine să fie o bombă, fiindcă îmi va pecetlui 
soarta. O să ştie că eu l-am luat din computer. 

Ceea ce înseamnă că va trebui să fiu eliminată. Mai întâi 
însă, vor face tot ce pot ca să extragă adevărul de la mine. 

Simt bomba ticăind şi mai tare în timp ce merg pe hol 
spre apartamentul lui Hardwicke. Uşa e închisă. Încuiată. 
Inima bate cu putere şi mâna îmi tremură când ridic 
pumnul să bat. 

Deschide Victor. N-a fost niciodată din cale-afară de 
prietenos şi acum se uită la mine cu ceea ce pare a fi 
suspiciune. Sau o fi imaginația mea vinovată? 

— Voiam să văd ce mai face domnul Hardwicke, zic eu. 

— Doarme. 

— Pot să vorbesc cu soțul meu? Trebuie să-i spun... 

— A plecat. 

— Dar era aici cu puţin timp în urmă. 

— El şi Keith au plecat să se întâlnească cu cineva. O să 
se întoarcă până la cină. 

— Unde s-au dus? 

— Uitaţi care-i treaba, doamnă Gallagher, se răsteşte el. 
Duceţi-vă jos la bar şi beți ceva, bine? Am treabă. 

Închide uşa. 

„Au plecat să se întâlnească cu cineva”. 

Cobor în fugă trei etaje până în holul hotelului. Nu-l văd 
pe Danny. les în viteză la intrarea maşinilor, unde tocmai s- 
a oprit un Mercedes negru. Danny nu-i nici aici. 

Scot telefonul şi o alertez pe Diana. 


E în mişcare. Am nevoie de ochi la... 


Atunci îi văd. Danny şi Keith, traversând o stradă 
congestionată. Danny are cu el geanta medicală. 

Nu e nimeni prin apropiere care să-i urmărească. Trebuie 
să o fac eu. 

Memoria USB e încă la mine în buzunar, dar nu am timp 
să-mi fac griji cum sau când o pot duce înapoi în 
apartamentul lui Hardwicke; mă concentrez doar la cei doi 
bărbaţi care acum merg înspre capătul opus al străzii. 
Danny nu pare să-şi dea seama că e urmărit, pentru că nu 
se opreşte deloc să se uite în spate. Keith e cel care se 
opreşte la colț să cerceteze de jur-imprejur. Am fost forțată 
să intru într-un joc periculos. Dacă dă cu ochii de mine, o 
să ştie că-i urmăresc. 

Rămân în urmă ca să las o distanță mai mare între noi, 
iar ei îşi continuă drumul spre promenada de pe malul 
mării. Aici nu prea ai unde să te ascunzi, prin preajmă nu 
sunt uşi în cadrul cărora să te înghesui, nici magazine în 
care să te piteşti. Distanța mi-e singura prietenă şi rămân 
mult în spate. Încă văd prada, dar aproape c-o pierd din 
ochi. 

Se îndreaptă spre portul de agrement. 

O pădure de catarge de vase cu pânze se leagănă pe 
valurile stârnite în trecere de o barcă cu motor. Când Danny 
şi Keith intră pe chei, sunt obligată să mă opresc. Pe cheiul 
ăla nu există nimic după care să mă ascund, iar dacă îi 
urmăresc o să fiu prea uşor de zărit. Frustrată, stau şi mă 
uit la ei cum se duc spre un schif care aşteaptă. Se urcă în 
el. 

Abia când nava începe să se îndepărteze dau fuga pe chei, 
cu ochii lipiți de schif. Nu are de străbătut o distanță mare, 
se îndreaptă glonț spre flota de megaiahturi ancorate în 
port. E o marină întreagă acolo, dedicată în exclusivitate 
plăcerilor celor bogați. 


— Ei sunt? întreabă un glas. 

Mă întorc şi-l văd pe Gavin stând lângă mine. Atenţia mi- 
a fost atât de concentrată la Danny şi Keith că n-am 
remarcat că a venit colegul meu să mă ajute. 

— Acolo, zic eu arătând cu degetul către iahtul la care 
tocmai a fost legat schiful. 

Gavin duce un binoclu la ochi. 

— Se urcă la bord acum. 

— Cum se cheamă vasul? 

— Uită-te şi tu! 

Îmi întinde binoclul. 

Mă uit la pupa iahtului şi, prin lentile, numele devine 
brusc foarte clar. „Ravenous”8. 

— Cred că l-am găsit pe Cyrano, spune Gavin. 

e 

Am făcut ceea ce am venit în Malta să fac. Nimic nu mă 
mai împiedică să-mi strâng bagajele, să mă urc în avion şi 
să zbor departe de toate. Asta ar trebui să fac, pentru că mi 
s-a terminat rolul în „Operaţiunea Cyrano”. În două ore, 
echipa Dianei va da năvală pe „Ravenous”, iaht deținut de 
Sir Alan Holloway, om de afaceri miliardar, ale cărui 
interacțiuni neînsemnate cu Hardwicke nu au trezit anterior 
suspiciuni. Abia acum Agenţia se concentrează pe 
începuturile tulburi ale lui Holloway şi pe misterios de 
rapida lui ascensiune în stratosfera societăţii britanice. În 
clipa în care Holloway o să fie trimis pachet pe un zbor de 
predare? cu destinația Maroc pentru a fi interogat, ruşii o să 


8 Vorace, flămând, lacom, mort de foame, hămesit, devorant (n. trad.). 


9 „Rendition flight” în original, de la „rendition”, practica de a trimite pe 
ascuns un infractor sau terorist străin într-o ţară cu reglementări mai 
puţin stricte privind tratamentul uman al prizonierilor, pentru a fi 
interogat. (n. trad.). 


ştie că agentul lor inactiv a fost expus. Au să presupună că 
informaţia s-a scurs de la cineva din cercul lui Hardwicke. 

N-o să dureze mult până să-şi dea acesta seama că eu l- 
am trădat. 

Acum ar trebui să fiu într-un avion, îndreptându-mă spre 
un loc în care Hardwicke şi ruşii nu mă pot găsi. Cel mai 
sigur este să dispar, dar asta ar însemna să-l las pe Danny 
în urmă să înfrunte repercusiunile şi nu pot să fac asta. 

Aşa că, în schimb, aştept. 

E aproape întuneric afară când aud într-un final cartela- 
cheie descuind uşa. Danny intră în camera noastră şi-şi 
pune geanta medicală pe comodă. Numai după tăcerea lui 
şi-mi dau seama că e ceva în neregulă. Ceva s-a schimbat. 

— Unde-ai fost? întreb eu. 

— A trebuit să văd un pacient. 

— Hardwicke e în regulă acum? 

— Nu Hardwicke, altcineva. 

— Mai ai un pacient pe insulă? 

— O femeie care locuieşte pe un iaht aici şi care avea 
nevoie de asistență medicală. Domnul Hardwicke m-a rugat 
să fac o vizită la domiciliu. 

— Pe un iaht? Cum a fost? 

— Chiar contează? 

— Eram doar curioasă. N-am fost niciodată pe... 

— E la tine, Maggie? întreabă el încet. 

— Ce să fie? 

— Stick-ul de memorie. 

Preţ de câteva bătăi de inimă nu ştiu ce să-i răspund. 

— Despre ce vorbeşti? replic eu în cele din urmă. 

— Lipseşte un stick din computerul lui Hardwicke. 
Conţine informații financiare cât se poate de confidenţiale. 
Keith şi Victor întorc apartamentul pe dos acum în căutarea 
lui. 

— De ce mă întrebi pe mine? 


— Pentru că ai fost acolo, în cameră. Pentru că te-am 
văzut la computerul lui. 

— Cum de...? 

— La el în dormitor e o oglindă. Când îl mutam de pe 
targă, s-a întâmplat să ridic ochii la oglindă şi atunci te-am 
văzut în camera cealaltă. Te-am văzut la computerul lui, dar 
nu mi s-a părut nimic în neregulă atunci. După care am 
auzit că încercau să găsească memoria USB şi mi-am dat 
seama. Mi-am dat seama că e posibil să o fi luat tu. 

Oftează, profund epuizat. 

— Dacă îl ai, trebuie să li-l duc înapoi, înainte să înceapă 
să pună întrebări. Înainte să vină să te caute. 

Mi se taie picioarele şi mă prăbuşesc pe un fotoliu. 

— Le-ai spus că m-ai văzut? întreb eu încet. 

— Nu le-am suflat o vorbă. Te rog, lasă-mă pe mine să mă 
ocup de problemă. Înainte să fie prea târziu. 

Mă uit în ochii soțului meu. Cred că mă iubeşte, că s-a 
însurat cu mine pentru că şi-a dorit o viață alături de mine. 
Dar dacă mă înşel şi îi e loial lui Phillip Hardwicke, atunci 
ceea ce urmează să fac o să ducă la moartea mea. 

Bag mâna în buzunar după stick-ul de memorie şi i-l pun 
în mână. 

— Mulţumesc, zice el şi se întoarce să plece. 

— Ce ai de gând să faci? 

— Nu ştiu. Să i-l strecor în buzunar sau poate să-l împing 
sub pat cu piciorul. Crizele îl lasă de fiecare dată dezorientat 
o vreme, aşa că poate o să creadă că e pur şi simplu o 
amnezie postictală. O să creadă că l-a scos singur şi a uitat. 

— Deci n-o să spui nimic despre mine? 

— Nu. 

Se opreşte la uşă. 

— Dar când mă întorc vreau să discutăm. Şi o să-mi spui 
totul. 


După ce iese, nu mă mişc de pe fotoliu. Acum e momentul 
să fug, înainte să se întoarcă el, înainte să-i spună lui 
Hardwicke că eu sunt cea care l-a trădat, dar nu sunt în 
stare să mă adun. Sunt prinsă de scaun, la fel de imobilă ca 
un prizonier legat pentru execuție. Nu-mi pasă dacă-mi 
trage cineva un glonț în cap, pentru că asta ar însemna că 
Danny m-a trădat, lucru pe care l-aş simţi ca pe o moarte în 
sine. 

Afară se lasă noaptea. Nu aprind lumina. Aud râsete şi 
muzică de la restaurantul de jos şi mă întreb dacă Danny se 
mai întoarce. Îmi fac griji că şi el e în pericol fiindcă s-a 
însurat cu mine. Până acum, echipa Dianei a făcut o razie 
pe „Ravenous” şi Sir Alan Holloway este arestat, dimpreună 
cu  însoţitoarea a cărei nevoie permanentă de un 
medicament neobişnuit ne-a condus la el. 

leşi! Fă-ţi bagajele şi pleacă din Malta acum! îmi strigă 
fiecare instinct, şi totuşi stau pe fotoliu când uşa se 
deschide şi Danny intră în camera neluminată. Închide uşa 
şi stă pe întuneric. 

— Maggie? 

— Sunt aici, răspund eu. 

Nu aprinde lumina. Poate că nu suportă să se uite la 
mine. 

— S-a rezolvat, zice el. Am reuşit să i-l strecor în buzunar. 
Vor presupune că a uitat că-i acolo. 

— Deci e bine acum. S-a terminat? 

— Cu chestiunea asta, da. 

În umbră, e doar o siluetă care stă la jumătatea drumului 
dintre uşă şi mine, ca şi cum s-ar teme să se apropie. Ca şi 
cum s-ar teme că o să sar la el cu ghearele scoase. 

— Am făcut o plimbare lungă, spune el. Trebuia să mă 
pregătesc pentru ce o să-mi spui. 

— Eşti gata să asculți? 

— Nu chiar, pentru că presupun că nu-i de bine. 


— Stai jos. Te rog, dragul meu. 

— Aşa de rău e? 

— Mă tem că este. 

Cu un oftat, se aşază pe pat. 

— Numai să fie adevărul. 

e 

Pe întuneric, îi povestesc tot. Nu suport să-mi vadă chipul 
când îi dezvălui toate minciunile pe care i le-am spus, 
minciuni despre cine sunt şi despre cei pentru care lucrez. 
Cu fiecare secret dezvăluit, simt cum lepăd puţin câte puţin 
greutatea înşelăciunii care m-a împovărat atâta vreme. Îi 
spun de ce ne trebuiau informaţiile despre Phillip Hardwicke 
şi toate motivele pentru care este aşa de periculos. Îi spun 
despre Stephen Moss, pe care l-am găsit strangulat în 
grajdul lui Hardwicke. Îi spun despre ceilalți oameni care au 
avut ghinionul să lucreze pentru Hardwicke şi cum le-a 
tratat el lipsa de loialitate: cu gloanțe, cu un brânci pe 
fereastră sau cu o incendiere. 

Îi spun despre Cyrano, al cărui iaht l-a vizitat în după- 
amiaza aceea. 

— Ăştia sunt monştri, Danny. Instigă la ură şi înarmează 
insurgențele. Profită de pe urma sângelui bărbaților, 
femeilor şi copiilor nevinovaţi din toată lumea vânzând 
bombe cu dispersie ilegale, fosfor alb, gaz neurotoxic - orice 
vrea piața, oricui are banii lichizi. Eşti doctor deoarece crezi 
în salvarea vieților, cum cred şi eu. De asta şi am slujba pe 
care o am, deoarece cred că ajut la menţinerea securității în 
lume. Mai cred şi că, uneori, scopul scuză mijloacele. De-aia 
a trebuit să mă apropii de Phillip Hardwicke. De-aia mi-am 
creat o legătură cu Bella şi m-am insinuat în sânul familiei. 
De-aia a trebuit să fur memoria USB. Trebuia să ştim de 
unde-i vin banii şi unde i se duc, pentru că ne ajută să 
identificăm şi să doborâm alți monştri din maşinăria de 
război. Am făcut-o pentru o cauză dreaptă. 


— Ceea ce a însemnat să te foloseşti de mine. 

— Trebuia să capăt acces la dosarele pacienţilor de la 
Galen. 

— De-aia te-ai măritat cu mine? Ca să iei dosarele alea? 

— M-am măritat cu tine pentru că te iubesc. 

— Şi eu de unde ştiu că e adevărat? 

— Nu ştii. Tot ce pot face este să-ți repet în fiecare zi 
pentru tot restul vieților noastre. Te iubesc. 

— Tot restul vieților noastre. 

Rosteşte cuvintele de parcă ar recita într-o limbă străină. 

— Chiar crezi că aşa o să fie cu mine şi cu tine? „Până 
când moartea ne va despărți”? 

— Asta vreau, Danny. De aceea îți şi împărtăşesc toate 
astea. Sunt lucruri pe care nu ar trebui să i le dezvălui 
nimănui, dar ţi le spun ţie fiindcă te iubesc. Aleg să am 
încredere în tine. Te rog, dacă poţi, să găseşti în inima ta 
încredere în mine. 

Trage adânc aer în piept. 

— Ştiu şi eu... 

Stăm aşezaţi pe întuneric, nevorbind pentru o clipă. După 
toate câte s-au întâmplat între noi, toate minciunile, nu pot 
spera la mai mult de „Ştiu şi eu...” Nesiguranța înseamnă că 
există o şansă ca el să mă ierte, ca mariajul nostru să 
supravieţuiască. 

Numai că trebuie să treacă de noaptea asta mai întâi. 

Deşi împărțim patul în această noapte, nu ne atingem. 
Stăm întinşi unul lângă altul, niciunul dintre noi neputând 
să adoarmă, şi ceasurile trec. Iar afară cerul se luminează. 

În zori, se dă jos din pat şi se îmbracă. Când îl aud 
trăgând fermoarul valizei, mă ridic în capul oaselor. 

— Ar trebui să termin şi eu de făcut bagajele, zic. 

— Nu. 

Se aşază pe pat lângă mine. 


— Tu trebuie să rămâi aici, Maggie. Eu mă întorc singur 
la Londra. 

— Poftim? De ce? 

— E mai sigur să stai departe de Hardwicke. Nu te vreau 
pe nicăieri prin preajma lui. 

— Ce o să-i spui? Ce o să-i spui Bellei? 

— Că ai vrut să explorezi insula pe cont propriu pentru 
câteva zile. 

— Şi tu? 

— Eu trebuie să zbor înapoi la Londra cu el. Se aşteaptă 
s-o fac şi nu pot să dau înapoi acum. 

— Nu, Danny! Hai să zburăm oriunde altundeva, tu şi cu 
mine. Putem sări într-un avion, să ne ducem undeva unde 
n-o să ne găsească. 

— Trebuie s-o fac, Maggie. 

— Doar pentru că asta aşteaptă el de la tine? 

— Pentru că am nevoie de nişte timp departe. Departe de 
tine. 

Mă uit fix la el. În lumina soarelui de dimineaţă, văd 
limpede în câte feluri i s-a schimbat chipul de când ne-am 
cunoscut la Bangkok acum nişte ani. Văd mai multe fire 
cărunte, mai multă oboseală în ochii lui. Până şi acum, 
când îl simt dispărând, îl iubesc mai mult decât am crezut 
vreodată c-aş putea iubi pe cineva. 

— Cât timp? întreb eu încet. 

— Nu ştiu. Am nevoie de timp să mă gândesc. Să decid 
cum vom merge noi înainte. 

A folosit cuvântul „noi”. Înseamnă ceva, nu-i aşa, faptul c- 
a folosit pluralul? 

Se apleacă şi mă sărută pe frunte. Nu cred că e un sărut 
de rămas-bun. Refuz s-o cred. 

— O să te sun, îți promit, zice el. Poate nu azi, dar atunci 
când o să fiu pregătit. 


Când iese din cameră, eu stau ghemuită în pat, chiar 
dacă tot ce vreau cu adevărat e să-mi fac bagajul şi să-l 
urmez la aeroport, unde ne aşteaptă avionul lui Hardwicke. 
Ce-ar putea să zică Danny dacă m-aş urca pur şi simplu la 
bordul avionului ăluia şi zbura înapoi la Londra cu ei? 

Sau aş putea să fac ce m-a rugat. l-aş putea acorda 
timpul şi spaţiul de care are nevoie ca să se hotărască şi să 
am încredere că iubirea noastră va supraviețui acestei 
încercări. 

Îmi ating fruntea, unde m-a sărutat, savurând amintirea 
buzelor lui pe pielea mea. M-a mai sărutat de atâtea ori, dar 
asta e amintirea care stăruie. Amintire de care va trebui să 
mă agăț, pentru că e ultimul sărut pe care avea să mi-l mai 
dea. 

Trei ore mai târziu, avionul lui Phillip Hardwicke 
explodează deasupra mării. 


Capitolul 26 


JO 


În prezent 


Agenţia imobiliară Betty Jones Realty se afla în aceeaşi 
căsuță albă îngrijită în care se aflase dintotdeauna, una 
dintre firmele de pe Main Street care rezistaseră de când era 
Jo copil. Îşi amintea că urcase aceleaşi trepte ale verandei, 
îşi amintea acelaşi clopoțel sunând pe uşă când o 
deschideai, detalii care nu se schimbau niciodată. De-a 
lungul anilor, Jo şi tatăl ei folosiseră serviciile Betty Jones 


ca să vândă casa străbunicului ei şi ferma stră-mătuşii, să 
cumpere bungaloul cu două dormitoare al lui Jo şi cabana 
tatălui ei de la Hobbs Pond. Dacă vreo proprietate îşi 
schimbase stăpânul oriunde în Purity în ultimii patruzeci şi 
cinci de ani, termenii fuseseră probabil negociați de Betty 
Jones, care refuza să iasă la pensie şi probabil avea să 
moară strângând în pumn un catalog MLS®. 

La clinchetul clopoțelului, Betty ridică ochii de la birou. 
Chiar şi la şaptezeci şi patru de ani, tot îşi vopsea părul 
negru jais, tot mai purta blazer şi bluză albă cu guler şi încă 
mai avea în ochi sclipirea de nerăbdare a omului de vânzări. 

— Măi să fie, bună, Jo! zise ea. Se încălzeşte vremea pe- 
afară? 

— Nu încă. 

— Lumea spune c-o să vină devreme primăvara. 

— Lumea spune o mulțime de chestii. 

— Cum mai merge cu renovarea bucătăriei tatălui tău? 

— Ai auzit de asta? 

— La magazinul de bricolaj. Pete zice că tatăl tău a 
cumpărat o plită cu inducție ultimul răcnet. Să ştii că 
toată lumea e gata să renunțe la propan. Owen ar fi trebuit 
să se gândească la asta. 

— Tata nu are de gând să vândă prea curând, dar dacă o 
s-o facă, sunt sigură că o să fii gata cu actele. Ia zi, Betty, 
mă întrebam... 

— Şi fratele tău? Finn mai lucrează în nord? 

Jo se sforță s-o ia mai încet şi să tragă aer în piept. „Fă 
conversație înainte să discuțţi lucruri importante”, îi spusese 


10 Multiple Listing Service în original (Serviciu de Listare Multiplă) — 
serviciu care alcătuieşte o bază de date în format electronic sau un 
catalog cu toate proprietăţile aflate la vânzare prin intermediul agenţiilor 
imobiliare afiliate. (n. trad.). 


întotdeauna tatăl ei, încercând să-i ţină în frâu tendința de 
a trece direct la subiect. Nu fusese niciodată genul care să 
iasă pe stradă să pălăvrăgească cu vecinii şi ştia că asta se 
interpreta adeseori drept atitudine neprietenoasă când, în 
realitate, spre deosebire de toţi ceilalți, ea pur şi simplu nu 
avea mare lucru de spus. Însă pe subiectul fratelui ei Finn 
avea noutăți de împărtăşit. 

— A fost o săptămână grea pentru el. Gheaţa e mult mai 
subțire anul ăsta şi un puşti cu un snowmobil a căzut într- 
un iaz. Serviciul Paznicilor de Vânătoare şi Pescuit a trebuit 
să se ocupe de căutare şi recuperare, aşa că Finn s-a băgat 
în apă să scoată cadavrul. 

Betty clătină din cap. 

— Groaznică treabă! 

— Asta e pregătirea lui. 

— Să-i spui că Betty îi transmite salutări. lar când e gata 
să cumpere o casă, am nişte idei bune pentru el. 

Pauză. Atâta conversație obligatorie e suficientă, îşi zise 
Jo. 

— Betty, mă întrebam dacă m-ai putea ajuta cu ceva. 

— A, Îți cauţi tu ceva nou? Bungaloul ăla al tău devine 
prea mic? 

— Nu. Vreau doar să ştiu despre nişte oameni noi din 
oraş. Tu probabil că le-ai vândut casele. 

— Probabil că da. Cine? 

— Maggie Bird, în primul rând. 

— A, da. A cumpărat casa veche a lui Lilian, Ferma 
Blackberry. A fost o vânzare care a mers foarte bine. 

— Dar Declan Rose? Ben Diamond? Şi Ingrid şi Lloyd 
Slocum. 

Betty zâmbi. 

— A, am fost agenta tuturor. 

— Ce-mi poți spune despre ei? 


— Păi, le-am vândut casa de pe Maple Street domnului şi 
doamnei Diamond acum zece ani. Biata de ea a murit un an 
mai încolo. AVC, cred. După care am vândut casa de pe 
Chestnut Street soților Slocum. Sunt prieteni de-ai lui Ben 
Diamond şi, când au venit aici în vizită la el, le-a plăcut 
oraşul aşa tare că s-au hotărât să se mute şi ei aici. După 
care a venit prietenul lor, domnul Rose şi a cumpărat casa 
aia veche de căpitan de vas de lângă apă. Era într-o stare 
proastă, avea nevoie de multe reparaţii, dar avea lemnăria 
originală. Am auzit c-a refăcut-o tare frumos. 

— Deci se cunoşteau de dinainte să se mute aici? 

— Asta am înţeles eu. Prieteni vechi din Virginia. 

— Pot să le văd contractele de vânzare-cumpărare? 

Betty se încruntă. 

— Stai aşa, asta-i vreo treabă de poliție, Jo? Ce-au făcut? 

— Nimic. Doar o mică verificare. Să mă familiarizez cu 
noii noştri locuitori, ştii tu. 

— Păi, cu toții sunt pensionari. lar domnul Diamond 
trebuie să aibă pe puţin şaptezeci de ani. Nu-mi pot închipui 
că oamenii ăştia s-ar băga în belele. 

— Nu s-au băgat, crede-mă. 

Betty se uită la ea preț de o clipă, fără îndoială 
cumpănind confidențialitatea datorată clienţilor cu faptul că 
se cunoştea cu familia lui Jo de multă vreme. Într-un oraş 
mic, afli în care oameni te poți încrede şi în care nu, iar 
familia Thibodeau, care avea rădăcini de multe generații în 
ținut, nu-i dăduse niciodată motive să se îndoiască de ea. 

— Stai să-ți fac nişte cópii, zise Betty. 

e 

În seara aceea, Jo scoase o bucată de ruladă de carne din 
congelator şi scotoci după nişte morcovi fleşcăiți şi un cartof 
care tocmai începea să încolțească. Cartoful se mai putea 
mânca în siguranță, nu? Ar fi trebuit să caute online sau să- 
l întrebe pe tatăl ei, care era profesor de biologie la liceu, 


acum pensionar, şi care aproape sigur ştia răspunsul. În 
seara aceea, însă, era la Greenville în vizită la Finn şi, în 
definitiv, cât de otrăvitor poate să fie un cartof verde? Îl 
curăță şi-l tăie, iar cât îl lăsă să fiarbă la foc scăzut pe 
aragaz se aşeză la masa din bucătărie să citească fotocopiile 
dosarelor din biroul lui Betty. 

În contractele de vânzare-cumpărare nu erau prea multe 
informaţii personale. Majoritatea detaliilor priveau 
proprietățile cumpărate: amplasament, anul construcției, 
suprafața de teren şi ce documente de transfer al 
proprietății mai erau incluse. Nu scria nimic despre locurile 
anterioare de muncă ale cumpărătorilor, dar află că adresele 
lor dinainte să se mute erau din aceeaşi zonă geografică din 
Virginia: McLean (soții Slocum), Falls Church (Ben 
Diamond) şi Reston (Maggie Bird şi Declan Rose). Probabil 
de aceea se şi cunoşteau, pentru că locuiseră în aceeaşi 
comunitate. Toți îşi achitaseră casele din Maine cu bani 
lichizi şi niciunul nu avusese nevoie de credit ipotecar, ceea 
ce, deşi neobişnuit, nu era surprinzător. Prin comparație cu 
proprietățile lor din Virginia, locuințele din Maine erau 
ieftine, iar vânzarea unei case în McLean putea aduce cu 
uşurinţă suficiente fonduri cât să cumperi una cu bani 
lichizi în orăşelul Purity. 

Până atunci nu aflase mare lucru despre curiosul grup de 
pensionari. Nici de pe rețelele de socializare nu aflase, căci 
niciunul nu părea să fie pe Facebook, Tweeter sau 
Instagram - cel puțin, nu cu numele lor. O căutare pe 
Google întorsese câteva rezultate. Declan Rose chiar fusese 
profesor de istorie, aşa cum susținea, căci numele îi apărea 
pe lista cadrelor didactice de la o facultate din Europa de 
Est. Singurul loc din online în care apăreau ceilalți era un 
articol recent din ziarul local, în care erau menționați drept 
donatori ai bibliotecii orăşeneşti din Purity. Înainte să se 
mute în Maine, fuseseră invizibili. 


Jo cobori iar privirea la contractele de vânzare-cumpărare 
ale caselor. Ce aveau în comun un profesor de istorie, un 
vânzător de articole pentru hoteluri, o secretară, un 
comisionar vamal şi un analist guvernamental? 

Analist. Îşi aminti ce zisese Lloyd Slocum despre munca 
lui ca analist. Am stat toată ziua la birou. Am adunat 
informaţii şi am prelucrat date pentru guvern. Nimic palpitant, 
de fapt. 

Un analist guvernamental care locuia în McLean, Virginia. 

Dădu atât de brusc scaunul în spate că mai că-i prinse 
laba cățeluşei. 

Lucy scoase un schelălăit surprins. 

— Sunt o idioată, îi zise Jo. 

Opri aragazul şi-şi luă geaca din cuier. 

— Haide, Lucy! Să facem o plimbare cu maşina! 

e 

Lloyd Slocum deschise uşa cu şorțul pe el şi o mănuşă de 
bucătărie pe mână. De pe verandă, Jo simțise mirosul cărnii 
la cuptor. Până şi Lucy, care stătea în maşina parcată, simţi 
aroma savuroasă şi scânci de foame. 

— Ei, bună seara, şefă Thibodeau! zise el. Cu ce vă pot 
ajuta? 

— Pot să intru? 

— Desigur, desigur. Mă scuzațţi, sunt distras de risotto-ul 
meu. Necesită permanent atenţie, ştiţi. 

Îi făcu semn să intre în casă, apoi porni imediat spre 
bucătărie. Jo îl urmă şi se uită la el cum se duce drept la 
aragaz să amestece într-o cratiţă cu orez care fierbea la foc 
mic. Ce păcat că n-avea şi ea un bărbat acasă care să-i 
gătească! Se gândi la cina ei din seara aceea, la amărâta de 
ruladă de carne cu un cartof înmugurit, posibil toxic, şi se 
uită cu invidie la plantele aromatice proaspăt tăiate mărunt 
pe tocător şi la frunzele de salată tânără din centrifugă. Ştia 
că ar trebui să mănânce mai multă salată, dar uita 


inevitabil că are aşa ceva în frigider până când se 
transforma într-o chestie vâscoasă. 

— Şi unde vă e gaşca în seara asta? întrebă ea. 

— Gaşca? 

— Domnul Rose, domnul Diamond. Maggie Bird. Cum ați 
zis că vă numiți? Clubul Martini? 

— Nu-s elevul de serviciu. Aţi încercat să le bateţi la uşă? 

— Nu e niciunul acasă. Parcă ar fi fugit toți din oraş. Ştiţi 
unde s-au dus? 

Lloyd continuă să amestece în risotto, netulburat de 
întrebările ei. 

— Aşa cum am spus, nu sunt elevul de serviciu. 

— Măcar soția dumneavoastră ştiţi unde e? 

— Ingrid e sus, scotoceşte după diverse pe computer. 

— Bănuiesc că se pricepe la aşa ceva. 

— Să scotocească? O, da. 

— Şi la fel trebuie că vă pricepeţi şi dumneavoastră, 
domnule analist. La CIA, să înțeleg? 

Lloyd continuă să amestece în cratiţă, ca şi cum n-ar fi 
auzit-o. Tare nu i-ar mai fi plăcut să fie nevoită să-l 
interogheze pentru vreo infracțiune, pentru că probabil n-ar 
fi ajuns nicăieri. 

— Ei? zise Jo. E adevărat, nu-i aşa? 

— Am negat eu? 

— Nici nu ați recunoscut. E vreun soi de chestie strict 
secretă? Vi se permite să spuneți adevărul? 

— Mi se permite, dar prefer să nu o fac. De vreme ce 
sunteți om al legii, da, am să recunosc că am fost angajat ca 
analist la Agenţia Centrală de Informaţii. Ar putea părea că 
am fost un soi de James Bond, dar în realitate stăteam la 
birou toată ziua. Beam multă cafea, mergeam la multe 
şedinţe. 

— Şi soția dumneavoastră, „secretara”? 

Întrebarea îl făcu să se întrerupă o clipă. 


— Era o secretară foarte bună. 

— Ce altceva mai era? 

— Va trebui s-o întrebaţi pe Ingrid. 

— Dacă-mi spune adevărul, va trebui să mă ucidă? 

Lloyd oftă a lehamite. 

— Gluma asta nu mi s-a părut amuzantă niciodată. 

Îi sună temporizatorul de bucătărie. Deschise cuptorul, 
eliberând mirosul divin al unei fripturi de porc. Scoase vasul 
şi-l puse pe aragaz, iar Jo se uită pe furiş la crusta crocantă, 
lucind de grăsime. Iisuse, unde putea găsi şi ea un soț care 
să gătească? 

— Asta e tot ce aţi dorit să întrebaţi? 

— Prietenii dumneavoastră. Restul găştii. Şi ei au fost la 
CIA? 

— De ce întrebaţi? 

— Cred că e relevant pentru atacul asupra lui Maggie 
Bird. 

Lloyd se întoarse să amestece în risotto, fără să se uite la 
ea. 

Trecură câteva secunde în care lingura lui de lemn 
descrise cercuri în cratiţă. 

— Am să discut subiectul cu, ăă, gaşca, zise el în cele din 
urmă. 

— Unde sunt acum? 

— Nu am libertatea să dezvălui. 

— Deci ştiţi. 

— Poate. 

— Dar nu vreţi să-mi spuneți şi mie. 

Bărbatul puse lingura jos şi se întoarse cu fața la ea. O fi 
purtat el şorț, o fi fost el stropit cu grăsime de porc şi 
suficient de în vârstă cât să-i fie tată, dar din spatele 
ochelarilor acelora ca de bufniță o priveau fix ochii unui 
bărbat pe care nu-şi dorea să-l calce pe coadă. 


— Am să vă spun ceea ce e nevoie să ştiţi, atunci când 
este nevoie s-o ştiţi. Mai sunt informaţii pe care gaşca mea 
încă le obține. Va mai dura o vreme şi va fi nevoie de ceva 
săpături, dar odată ce ne vom face o imagine mai clară, vom 
lua în calcul s-o împărtăşim cu dumneavoastră. 

— „Veţi lua în calcul”? 

— Din curtoazie. Chiar ne place să fim de ajutor, zise el. 

Îi revenise zâmbetul pe chip, dar îi dăduse clar de înţeles 
că nu avea să mai scoată ceva de la el. 

M-au făcut nişte bătrâni, îşi zise ea pe drumul cu maşina 
spre casă. 

Ei bine, poate că nu nişte bătrâni oarecare. Dacă stătea 
să se gândească, nici nu erau chiar aşa de bătrâni. Se gândi 
la bunicul ei, care la optzeci şi opt de ani încă îşi mai 
spărgea singur lemnele de foc şi la tatăl ei, acum în vârstă 
de şaizeci şi şapte, care încă mai putea urca pe Tumbledown 
Mountain fără să se oprească să-şi tragă sufletul. Ingrid şi 
Lloyd Slocum erau abia trecuți de şaptezeci de ani şi încă 
păreau în mare formă. Ascunsă în capetele acelea cărunte 
trebuie că era o comoară de secrete pe care nu aveau de 
gând să i le împărtăşească. 

Nu încă, în orice caz. 


Capitolul 27 


MAGGIE 


Bangkok, în prezent 


Sunt urmărită. 


Simt privirea urmăritorilor în ceafă când îmi croiesc drum 
prin piața Wang Lang, oprindu-mă când şi când să cercetez 
mărfurile comercianților. La o tarabă la care se vând eşarfe 
de mătase studiez caleidoscopul de culori, fiecare eşarfa 
fiind ambalată în celofan foşnitor. Femeia care le vinde pare 
tare bătrână, are doi dinţi lipsă şi tenul ca pielea tăbăcită, 
dar ochii îi sunt luminoşi şi vioi când se uită la mine cum îi 
studiez marfa. De fapt, nu vreau să cumpăr o eşariă, căci 
am deja o duzină puse bine într-un dulap acasă, gata de dat 
cadou la vreo zi de naştere de care am uitat, dar cumpăr 
oricum una, alegând ceva în tonuri sobre de gri. E cu 
adevărat culoarea pe care o prefer, pentru că e anonimă. Mă 
târguiesc la preț ca să-l scad la şase sute de bahti! şi plec 
cu o pungă de plastic care mi se leagănă în pumn şi unde se 
află noua mea achiziție. Nu mă grăbesc, sunt doar o turistă 
oarecare în vacanţă şi deja suntem mulți plimbându-ne prin 
piață astăzi în ţinută de călători - sandale şi pantaloni 
scurți cargo. Sunt turiştii ăştia tineri mai înalți decât mi-i 
aminteam. Sau poate m-am micşorat eu de-a lungul anilor 
cât mi-a încărunțit părul şi mi-au înțepenit articulațiile? Cu 
siguranță nu mai rețin privirile ca tineretul ăsta cu pielea 
netedă. Cândva trebuia să mă deghizez ca să dispar, acum 
nu mai e necesar niciun efort, pentru că realmente sunt 
invizibilă. 

Tuturor cu excepţia celor doi bărbaţi care acum mă 
urmăresc. 

Nu încerc să scap de ei cât mă plimb prin piață. 
Întotdeauna e mai bine să pari tont, pentru că, odată ce 
cozile îşi dau seama că au fost detectate, jocul se schimbă. 
Devine mult mai greu de jucat. 


11 Aproximativ 75 de lei. (n. trad.). 


Ajung la zona din piață unde sunt căruțurile cu mâncare 
şi încetinesc, nu pentru că face parte din jocul de-a 
şoarecele şi pisica, ci pentru că aici l-am cunoscut pe 
Danny. Chiar şi după atâta amar de ani, locul e aproape 
neschimbat, la fel şi mirosurile care vin dinspre căruțuri. 
Inspir aromele de anason stelat, scorţişoară, busuioc şi 
coriandru şi-l văd iar stând acolo, cu rucsacul lui jerpelit şi 
tricoul cu cuvintele thailandeze prost traduse. Şi zâmbetul 
lui; nimeni nu mi-a zâmbit aşa ca Danny, şi de aici mi s-a 
tras ruina. Îmi aţintesc privirea la măsuţele de plastic unde 
am stat împreună sorbindu-ne tăițeii şi durerea mă străbate 
dintr-odată ca un val, atât de puternic încât mă clatin pe 
călcâie. 

Piața se transformă în ceața unui vârtej de culori cu 
picățele de foiţă de aur. Glasurile se estompează într-un 
muget îndepărtat. Nu mai sunt atentă la oamenii din jurul 
meu şi nu-mi pasă dacă sunt urmărită. Nu-mi pasă nici 
dacă mă trage cineva pe o uşă şi-mi trimite un glonț în cap. 
Dacă mor acum, ultima amintire o să-mi fie chipul lui 
Danny. 

N-ar fi trebuit să vin în piața asta. N-ar fi trebuit să invoc 
spiritele. 

Aerul e prea sufocant, prea dens, un nor otrăvitor de abur 
şi sudoare şi mirodenii. Mă întorc cu spatele la căruțurile cu 
mâncare şi o iau orbeşte pe o alee până mă trezesc în fața 
vitrinei unui magazin. Înăuntru văd rochii, capodopere de 
mătase expuse pe manechine fără cap. Trag adânc aer în 
piept de câteva ori şi-mi înghit lacrimile când mă uit la 
vitrină ca şi cum aş admira rochiile dinăuntru. Îmi văd 
propria reflexie şi e dureros să-mi înfrunt chipul aşa cum e 
el acum. Dacă lumea n-ar avea oglinzi, ne-am închipui pe 
noi înşine încremeniți în timp, cu fețele mai tinere cu zeci de 
ani decât suntem în realitate, însă vitrina spulberă această 
iluzie. Am şaizeci de ani şi văd fiecare an în reflexia mea. Îi 


mai văd şi pe cei doi bărbaţi care mă urmăresc de când am 
ieşit din hotel. Unul stă lângă un căruț de înghețată, celălalt 
se preface că studiază nişte figurine în formă de animale, 
confecționate din frânghie răsucită. Niciunul nu se uită în 
direcția mea, dar ştiu că atenţia li se îndreaptă către mine şi 
sunt recunoscătoare pentru ea. 

În cele din urmă privirea lui Ben o întâlneşte pe a mea în 
vitrină şi el ridică din umeri. E roşu la față şi capul chel îi 
luceşte pe căldură. Acasă în Maine, maxima de azi e de 
minus şase grade şi niciunul dintre noi - Ben, Declan sau 
eu — nu ne-am obişnuit cu căldura din Bangkok. Când eram 
mai tineri puteam sări din fus orar în fus orar, să coborâm 
din avion după care să mergem în bar şi să fim gata de 
bătaie a doua zi de dimineață. Au trecut zilele alea şi văd 
oboseala pe chipurile lui Ben şi Declan. Nu-i nimic mai trist 
decât trei spioni bătrâni încercând să demonstreze că încă îi 
mai țin curelele. 

Clatin din cap în semn că e momentul să ne întoarcem. 
Arşiţa şi diferența de fus orar ne-au învins pentru moment, 
dar măcar am aflat ceva din această mică hoinăreală prin 
piață: nu umblă nimeni altcineva coadă după mine. Cu Ben 
şi Declan în continuare pe urmele mele, îi conduc spre 
hotelul nostru, unde putem să tragem cu toții un pui de 
somn. 

e 

Când se lasă întunericul, sunt în sfârşit în stare să scap 
de moleşeala tropicală, drept care ies într-o noapte de 
catifea din Bangkok. Dau cu ochii de prietenii mei la 
marginea terasei hotelului, în picioare lângă balustradă. Ben 
stă cu spatele şi se uită la fluviu, iar capul chel îi sclipeşte 
slab în umbră, în timp ce Declan e cu fața spre mine, într-o 
poziție dezarmant de relaxată, ținând terasa sub observaţie. 
Anii de pensie nu le-au ştirbit instinctele. Şi-au asigurat 


vizibilitate de jur-împrejur, aşa că ştiu că mă apropii, dar 
niciunul nu scoate o vorbă până nu ajung lângă ei. 

Declan ridică băutura în semn de salut. Aud zornăitul 
cuburilor de gheaţă în pahar şi simt un iz de gin tonic. 

— Ai tras un somnic bun? întreabă el. 

— Da. Doamne, uitasem de nenorocita asta de căldură! 
Voi doi ați reuşit să dormiți? 

Declan mormăie. 

— Îmbătrânim, Mags. Un pui de somn e parte integrantă 
a fiecărei zile. 

— Ceea ce înseamnă, zice Ben, întorcându-se cu fața 
către cercul nostru, că trebuie să ne dozăm eforturile. 

— Un târâş constant ar trebui să fie bun. 

Declan ia o înghițitură din ginul lui şi zornăitul cuburilor 
de gheaţă şi zgomotul fluviului care se izbeşte de mai sunt 
ca o poartă înapoi în timp. Sunetele mă transportă iute 
drept la nopţile când misiunile mă aduceau în acest oraş şi 
când stăteam lângă acelaşi fluviu inspirând aer cu un uşor 
iz de gaze eşapament de la bărcile pe motorină care umblau 
pe Chao Phraya. De m-ar putea transporta aceeaşi poartă 
înapoi într-un trup mai tânăr, la Maggie care n-are nevoie 
de somn de după-amiază şi pe care n-o doare glezna când 
merge prea mult... La Maggie al cărei păr e încă negru şi 
lucios. 

Ben se reazemă iar de balustradă şi luminile unei 
ambarcaţiuni de turişti se reflectă multicolor pe scalpul lui. 

— Ei bine, se pare că traulul nostru a ieşit la suprafață 
gol. 

— E doar prima zi, spune Declan. S-ar putea să-i 
depistăm mâine. 

— Sau ar putea fi o pierdere de vreme, zic şi eu. Poate că 
nu mai sunt o țintă. Sau poate au renunțat să încerce să 
dea de mine. Pot să continui singură de aici, aşa că voi doi 


ar trebui să vă duceți acasă. Sau să vă faceți o vacanță pe 
plajă pe Phuket. Vă puteţi retrăi tinerețea irosită. 

Ben pufneşte. 

— Nu-i la fel când singurele femei care o să se uite la noi 
sunt bunicuțe. 

— Nu-i nimic în neregulă cu puțină acţiune cu bunicuţe. 

— Nu avem de gând să te lăsăm de capul tău, zice 
Declan. Nu până nu înțelegem ce se petrece. 

— Asta nu e lupta voastră, băieți. E a mea. 

— Ceea ce o face a noastră. 

— Nu mai suntem muşchetarii. Vă rog! Duceţi-vă acasă! 

— lisuse, Maggie! exclamă Declan. Ce trebuie să facem ca 
să te convingem că suntem aici pe termen lung? Mereu ne- 
am păzit unii altora spatele. Chiar şi când trăiam la capete 
opuse ale pământului, tot ştiam că putem conta unii pe alții. 

Se uită în ochii mei. 

— Asta nu se schimbă acum. 

— Pur şi simplu nu vreau să pățiți ceva. 

— Atunci spune-ne cu cine avem de-a face! replică Ben. 

Ne înfruntăm pe întuneric, trei vechi prieteni care ar 
trebui realmente să aibă încredere unii în alții, dar sunt 
suficient de experimentați încât să-i ducă mintea la mai 
mult. 

— Aş vrea eu să am răspunsurile, zic. 

— Ne-ai povestit despre Malta. Despre Hardwicke. Mai e 
ceva ce ai omis? 

— Ştiţi tot ce ştiu şi eu. 

— Ştim că a dispărut Diana Ward, spune Ben. Ştim că 
cineva vrea s-o găseşti. Şi că altcineva nu vrea, aşa că a 
trimis o dublură moartă să te oprească. 

— Bună sinteză. 

— Ce înseamnă toate astea? Cine sunt aceste facțiuni 
diferite? De ce o caută pe Diana? Sau urmăresc altceva, de 
fapt? 


— Habar n-am. 

Mă întorc către fluviu şi oftez. 

— E ca în vremurile de altă dată, fir-ar să fie. 

e 

E trecut bine de miezul nopţii când mă furişez afară din 
hotel să merg pe o rută ocolitoare spre Sathorn Pier. De data 
asta sunt singură şi mă simt atât vulnerabilă, cât şi 
eliberată. La ora asta târzie pe străzi nu sunt decât câțiva 
turişti rătăciți, majoritatea amețiți. Pe străzile aproape 
părăsite mi-e uşor să depistez o coadă, dar tot o iau pe un 
traseu în zigzag, într-o parte pe o stradă şi în altă parte pe 
alta. Mă opresc în fața vitrinei unui magazin şi studiez 
reflexia, ca să văd cine este în spatele meu. Oi fi ruginit eu, 
dar deprinderile sunt la locul lor, întipărite în creier până 
mi-au devenit reflexe. 

Nu mă urmăreşte nimeni. 

Cobor spre Sathorn Pier, unde poţi găsi mereu de 
închiriat o barcă cu coadă lungă. Sunt doar vreo şase vase 
care saltă pe apă, unele mai uzate ca altele. Orice barcagiu 
în căutare de pasageri la ora asta trebuie să fie cu adevărat 
flămând şi cu toţii ridică privirea plini de speranță când mă 
apropii. Aleg barca celui mai disperat dintre ei, un bărbat 
cadaveric al cărui loc e într-un centru de îngrijiri paliative, 
nu să plimbe turişti pe fluviu în sus şi-n jos. În noaptea asta 
o să câştige cât pentru două săptămâni. 

Păşesc în barcă şi omul tresare surprins când îl salut în 
thailandeză. Încă una dintre deprinderile mele care au cam 
ruginit, dar vocabularul e încă la locul lui, săltând într-o 
peşteră întunecată a memoriei mele. Nu vreau să mă audă 
ceilalți barcagii, aşa că vorbesc încet când îi dau 
instrucţiuni. Încuviinţează din cap şi trezeşte la viață 
motorul în doi timpi cu o smucitură. Acesta e o mică fiară 
murdară care emite un nor de gaze de eşapament de te 


ustură ochii, dar probabil îl slujeşte de jumătate de veac şi 
sunt sigură că bărbatul îi cunoaşte fiecare şurubel şi piston. 

O pornim în amonte pe fluviu, pe întinderea de apă ca o 
panglică neagră dinaintea noastră. Trecem pe lângă 
hoteluri, centre comerciale şi clădiri înalte, fațada modernă 
a unui oraş antic al cărui sistem circulator este fluviul 
acesta, cu afluenții şi khlongurile lui. Ne îndreptăm spre un 
canal anume din zona Thonburi. Barcagiul meu navighează 
pe un canal spre o ecluză unde suntem singura barcă şi, cât 
aşteptăm să scadă nivelul apei, cercetez ambele maluri, 
remarcând că pe ambele părți colibele au luminile stinse. 
Ăsta e avantajul când călătoreşti pe apă noaptea. Oricine m- 
ar urmări ar fi nevoit să meargă tot cu barca, iar pe canalele 
astea minuscule un urmăritor n-are unde să se ascundă. 

Ecluza se deschide şi trecem de ea. 

Aici, în khlonguri, e o altă lume. În timp ce plutim prin 
umbre, văd siluetele bananierilor şi palmierilor, parte din 
încâlceala  luxuriantă a junglei care îi hrăneşte şi 
adăposteşte pe cei care locuiesc în colibele de pe maluri. 
Motorul nostru e singurul pe care îl aud, iar zgomotul lui 
blând ne duce prin beznă. După fiecare cotitură, canalul se 
îngustează şi malurile sunt tot mai aproape unul de altul. 
Barcagiul meu are doar o idee vagă despre destinația 
noastră şi eu îi spun şoptit pe unde să întoarcă şi când să 
încetinească. Au trecut mulți ani de când n-am mai navigat 
pe aici şi instrucțiunile pe care le-am primit pe e-mail nu 
prea-mi sunt de ajutor în lumea asta de umbre. Am cotit pe 
unde trebuie? Am ratat deschizătura? 

Atunci văd în față, pe dreapta, lumina portocalie a unui 
felinar de pe un chei. I-o arăt barcagiului. 

Îşi manevrează barca spre cheiul luminat de felinar şi o 
leagă. Îi întind un teanc de bani, apoi urc din barcă pe scara 
de lemn. Nu-i pot vedea figura, dar ştiu că trebuie să fie 
mulțumit de suma cu care tocmai l-am plătit. Suficient cât 


să fie discret. După ce se îndepărtează, îl văd ridicând mâna 
în semn de rămas-bun. 

După ce zgomotul motorului se pierde în depărtare, 
zăbovesc pe chei scrutând întunericul şi ascultând țârâitul 
insectelor şi şuierul îndepărtat al circulației din Bangkok. 
Nici măcar aici, pe khlonguri, nu scapi de zgomotul ăsta. Mă 
uit prin încâlceala de lăstăriş şi dau cu ochii de încă un 
felinar portocaliu. E un marcaj care-mi indică drumul. 

Cărarea pe care o apuc este mărginită de perdele de liane 
care atârnă de pe crengile copacilor. Abia când ajung la al 
doilea felinar se vede casă, învăluită de copaci. E o 
construcție frumoasă de lemn, pe piloni, cu un acoperiş 
thailandez tradițional, abrupt. La fereastră străluceşte 
lumina. El mă aşteaptă. 

La baza scărilor, mă opresc iar să dau ochii roată. E atâta 
junglă că-i imposibil să ştii dacă pândeşte cineva în umbrele 
alea, dar n-am de ales acum, deja am bătut atâta drum. Urc 
treptele spre o uşă complicat sculptată care-i suficient de 
masivă cât să străjuiască o casă de uriaş, dar, când se 
deschide, thailandeza care stă în prag e micuță ca un copil. 
Văd şuvițe cărunte în părul ei şi-mi dau seama că nu-i deloc 
copil, ci o femeie de vârsta mea, cu alura regală neîncovoiată 
sub povara anilor. 

— Eu sunt Maggie, zic. 

— Te aşteaptă. Intră. 

Păşesc în casă. Femeia pune zăvorul la uşă şi mă conduce 
în tăcere pe podeaua de tec lustruit. Cobor privirea la 
picioarele ei goale şi-mi dau seama că am comis păcatul 
occidentalului de a sta încălțat în casă, dar ea nu 
comentează şi ne continuăm drumul pe lângă o pereche de 
elefanți de lemn sculptați şi o vază din care se revarsă 
orhidee Dendrobium. Dă la o parte un panou şi-mi face 
semn să intru. 


În încăperea cealaltă mă opresc brusc, uluită de ce văd. 
Femeia se retrage închizând uşa ca să ne ofere intimitate, 
dar pentru o clipă sunt prea surprinsă ca să vorbesc. 
Bărbatul care stă în scaunul cu rotile nu mai seamănă deloc 
cu prietenul şi colegul pe care mi-l amintesc eu. E o variantă 
scheletică a lui Gavin, cu muşchii de pe față atât de 
scofâlciți că venele ies în evidență ca nişte viermi albaştri 
care i se răsucesc spre tâmple. Îmi vede expresia 
consternată şi oftează resemnat. 

— Bătrânețea nu-i pentru pămpălăi, spune el. 

Glasul i-a devenit subțire şi strident de la vârstă. Sau 
oare boala i-a răpit puterea vocii? 

— Anii au fost aspri cu amândoi, zic eu. 

— Măcar tu te mai ţii pe picioare. De fapt, arăţi bine, 
Maggie. 

Nu pot să-i răspund cu adevărul: Iar tu arăţi ca moartea în 
vacanţă. Clar e bolnav de ceva vreme. În colț e un pat de 
spital motorizat şi văd un nebulizator şi butelii de oxigen 
aproape de el. În colțul opus se află un centru de 
comunicații echipat cu un laptop şi un şir de telefoane 
mobile. L-o fi făcut boala prizonier în propriul trup, dar nu l- 
a izolat de restul lumii. 

— N-am ştiut, zic eu. 

— Despre nefericitele mele împrejurări? 

— Tot ce ştiam era că te-ai retras la pensie la Bangkok. 

— A fost o decizie bună, dată fiind starea mea. Țara asta 
are doctori excelenți şi un nivel de asistență medicală pe 
care nu mi l-aş fi permis acasă, iar dacă am nevoie de vreun 
echipament special sau medicamente, pot să le cumpăr de 
pe piaţa neagră. 

Arată din cap spre uşa pe care a închis-o thailandeza ca 
să ne ofere intimitate. 

— Se îngrijeşte excelent de mine. Spre deosebire de 
nevastă-mea, Donna, care a sărit cu actele de divorț imediat 


ce am simțit primele zvâcniri în picior. „Fasciculaţii”, aşa le- 
au numit doctorii. Termenul clinic pentru ce mi s-a 
întâmplat. 

— Ce s-a întâmplat, Gavin? 

— E SLA - scleroză laterală amiotrofică. O formă care 
avansează încet, spre norocul meu. Stephen Hawking a trăit 
zeci de ani cu boala asta, aşa că poate o să reuşesc şi eu. 
Poate că trupul mi se face praf, dar creierul încă 
funcționează la capacitate maximă. 

Mă uit împrejur în cameră şi mă gândesc la ironia de a ţi 
se reduce lumea la aceşti patru pereți după ce ţi-ai petrecut 
toată viața cutreierând prin oraşe străine, şi totuşi Gavin 
pare să se fi adaptat noilor sale împrejurări. Chiar şi 
confruntati cu realități îngrozitoare, oamenii sunt rezistenți. 

Iar drogurile ajută întotdeauna. 

— Am fost surprins când ţi-am primit mesajul, spune el. 
După ce s-a întâmplat în Malta, nu m-am aşteptat să mai iei 
vreodată legătura cu mine. 

— Nici eu. 

— Cum e la pensie? 

— Bine. Sănătos pentru minte. De fapt, aş vrea să fiu 
acasă acum, să-mi văd de găinile mele. 

— Doamne, ce-am mai decăzut! 

— Nu-mi consider viața un declin. Îmi plac găinile, ceea 
ce e mai mult decât aş putea spune despre oamenii cu care 
lucram cândva. 

— Inclusiv despre mine? 

— Nu vreau să te scot pe tine în evidență, Gavin. Nici într- 
o direcție, nici în alta. 

— Ai tot dreptul să te simți aşa. Nu eram o gaşcă 
simpatică, nu? Şi, spre deosebire de găini, noi nici măcar nu 
puteam produce ouă. 

Începe să tuşească brusc şi aud hârâitul mucozităţii din 
piept. 


— Vrei s-o chem să te ajute? întreb eu. 

Clatină din cap. E dureros să te uiţi la el, deoarece 
tuşeşte şi răsuflă şuierător, dar, în cele din urmă, criza trece 
şi el se pleoşteşte la loc în scaunul cu rotile, epuizat. 

— Probabil că asta o să mă răpună. Pneumonia. Dar nu 
încă. 

Ridică ochii la mine. 

— Îmi pare rău, Maggie, pentru ce s-a întâmplat. Ani de 
zile am vrut să ţi-o spun, dar n-am ştiut cum. Cu cât te 
apropii mai tare de groapă cu atât mai clar îţi devine totul şi 
înțeleg de ce ai retezat orice legătură cu noi. Mă bucur că m- 
ai căutat într-un final. 

— N-am avut de ales. Când au venit după mine în Maine 
am fost nevoită. 

— Cine a venit după tine? 

— Nu ştiu. Tot ce-ţi pot spune e că o femeie pe nume 
Bianca a apărut la mine acasă întrebând dacă ştiu unde-i 
Diana şi am presupus că era de la Agenţie. I-am spus că n-o 
pot ajuta şi am trimis-o la plimbare. În seara aceea cadavrul 
ei mi-a fost aruncat pe alee. Fusese torturată şi încasase 
două gloanţe în cap. 

— Încântătoare carte de vizită! Cine-a trimis-o? 

— Probabil aceeaşi persoană care a încercat să mă radă şi 
pe mine două zile după aceea, când ieşisem să-mi hrănesc 
găinile. Dacă n-ar fi apărut vecinul meu la momentul 
potrivit, n-aş mai fi aici. lată de ce problema e chiar mai 
îngrijorătoare: bărbatul pe care l-au trimis să mă ucidă e o 
dublură moartă şi avea documente de cea mai bună calitate. 

— Iisuse! Era de-al nostru? 

— Nu ştiu. De aia te-am şi contactat. 

— De ce presupui că eu ştiu ceva despre asta? 

— Deoarece, cu puțin timp înainte să dispară, Diana a 
fost văzută aici, la Bangkok. Trebuie să presupun că a fost 
aici din cauza ta. 


— Doar pentru că se întâmplă să locuiesc aici? 

— Zău aşa, Gavin! mă răţoiesc eu. Tu ai fost cu noi în 
Malta. 

— La fel şi alții. A fost nevoie de o echipă întreagă să-l 
smulgem pe Cyrano de pe iahtul lui. 

— Dar tu eşti singurul care a fost cu noi de la bun 
început. Tu, cu mine şi cu Diana. Spălătoria de la Londra 
mergea mult prea sus pe lanţul trofic şi Diana n-avea 
încredere în britanici. De-aia a şi zis că trebuie să fim doar 
noi trei într-o cutie închisă. 

— Mă învinuiesc pe mine pentru asta. 

— Pentru ce? 

— Că am stat şi n-am făcut nimic când te-a târât în 
operațiune. Când am văzut cum lucrează, mi-am dat seama 
că nu se poate avea încredere în ea. Dar atunci era deja prea 
târziu. Operaţiunea era ca un tren scăpat de sub control şi 
ei nu-i păsa cine era călcat de el. 

Preţ de o clipă tace, cu capul căzut şi respirația hârâită, 
după care îşi întoarce scaunul şi se duce la laptop, pe care îl 
porneşte împingând uşor mouse-ul. 

— De vreme ce încerci s-o găseşti, o să vrei să vezi cum 
arată în ziua de azi. 

— Ai fotografii recente? 

— Imagini dintr-un apel video de săptămâna trecută. Am 
refuzat să mă întâlnesc față în față cu ea. 

— De ce? 

— Tu ai sentimente puternice în ceea ce o priveşte. Ei 
bine, la fel şi eu. Am părăsit Agenţia la două luni după tine, 
pentru că Malta a otrăvit totul. După ce a căzut avionul, mi- 
a fost greu să mai rămân. 

— Tie ţi-a fost greu? Eu mi-am pierdut soțul în avionul 
ăla! 

— Iar asta o să mă apese întotdeauna, nevinovații care au 
murit. Soţul tău. Fiica lui Hardwicke. Când l-am săltat pe 


Cyrano, ştiam că ruşii o să treacă la represalii. Ar fi trebuit 
să acționăm ca să ne protejăm oamenii imediat ce am aflat... 

Se opreşte. Îşi întoarce ochii de la mine. 

— Aţi aflat ce? 

Nu răspunde. 

— Imediat ce aţi aflat ce, Gavin? 

De nevoie, îmi întâlneşte privirea. 

— În noaptea în care l-am capturat, chiar când ne urcam 
la bordul iahtului său, Alan Holloway a reuşit să trimită un 
ultim mesaj kuratorului lui. Răspunsul Moscovei, câteva 
minute mai târziu, a fost interceptat de SIGINT. 

— Care a fost răspunsul? 

— „Patria e recunoscătoare, tovarăşe. Trădătorul va plăti”. 

— Trădătorul, zic eu încet. 

Trădătorul am fost eu. 

— Au presupus că Hardwicke sau cineva din cercul lui l-a 
trădat pe Holloway. Bomba din avionul ăla a fost răzbunarea 
lor. A mai fost şi un mesaj pentru tot restul lumii că orice 
acțiune împotriva Moscovei va avea urmări rapide şi brutale. 

— lar Danny a fost victimă colaterală. La fel ca Bella. La 
fel ca piloții. 

Mă întrerup, pricepând brusc ceea ce tocmai a zis Gavin 
despre mesajul de la Moscova. 

— Ai zis că SIGINT a interceptat răspunsul kuratorului 
câteva minute mai târziu. 

— Da. 

— Echipa noastră când a auzit de mesaj? 

— Eu am aflat de el la vreo câteva zile după aia, la raport. 
Atunci tu deja plecaseşi, trimisă înapoi la Washington. 

— Şi Diana? Ea când a aflat? 

Tăcere. 

— Gavin? 

Oftează. 


— Dianei i s-a spus despre răspunsul Moscovei la miezul 
nopții. La puţină vreme după ce l-am luat prizonier pe 
Cyrano. 

— La miezul nopţii? Asta le-a oferit ruşilor ore întregi să 
planteze bomba în avionul lui Hardwicke! Diana ştia că o să 
fie un contraatac! De ce nu m-a avertizat? De ce n-a luat 
măsuri? 

— Ar fi trebuit să te avertizeze. Ar fi trebuit să găsească o 
cale să vă împiedice pe tine şi pe doctorul Gallagher să vă 
urcați în avionul ăla, dar n-a vrut să se prindă Hardwicke că 
e ceva în neregulă. Aşa că a lăsat avionul să decoleze. S-a 
gândit că ea şi-a îndeplinit misiunea. Îl capturase pe Cyrano 
şi pentru asta a primit laude. Dar când am aflat eu despre 
interceptarea SIGINT, m-am simţit dezgustat şi curând după 
aceea am demisionat. 

— N-am ştiut niciodată. Nu mi-ai spus niciodată. 

— Erai îndeajuns de răvăşită, Maggie. Ar fi fost şi mai 
dureros pentru tine să ştii că lucrurile chiar ar fi putut 
decurge altfel. Că am fi putut să nu-l lăsăm pe doctorul 
Gallagher să se urce în avion. 

— Numai că Dianei nu i-a păsat, zic eu încet. A durut-o în 
fund. 

— De aceea, atunci când mi-a cerut săptămâna trecută 
ajutorul, am refuzat. Nu s-a bucurat. 

Atinge tastatura laptopului şi pe ecran apare o imagine. 

— Poţi să vezi cu ochii tăi. 

Mă uit fix peste umărul lui la fotografie. Asta nu e blonda 
calmă şi încrezătoare în sine pe care mi-o amintesc eu. 
Diana Ward din imagine arată înfometată şi chinuită, cu 
ochii goi ca de cap de mort. Părul îi e acum castaniu şi are o 
tunsoare neglijentă, pe care probabil şi-a produs-o singură. 

— E îngrozită. I se vede pe față, zice el. 

— Diana Ward pe care am cunoscut-o noi nu se temea de 
nimic. 


— E evident că lucrurile s-au mai schimbat. 

Privesc figura femeii ale cărei ambiții m-au absorbit într-o 
operațiune care a dus la moartea lui Danny. Nu sunt vreo 
sfântă şi nu pot să nu simt o satisfacție îndreptăţită când 
văd cât de trasă la față e. Vreau să sufere şi sunt ultimul om 
de pe pământ care i-ar veni în ajutor. 

Şi totuşi, iată-mă! 

— M-a rugat să-i ofer un loc în care să stea ascunsă o 
vreme, spune Gavin. Avea nevoie de bani lichizi, paşapoarte. 

— E perfect capabilă să-şi facă rost şi singură de astea. 
Ştie cum să supraviețuiască. 

— Nu cu oamenii ăştia pe urmele ei. 

Remarc transpiraţia care-i luceşte pe buza de sus. 

— Şi tu eşti speriat. 

— La fel cum ar trebui să fii şi tu. Acum câteva 
săptămâni, sediul central m-a contactat în legătură cu 
Operațiunea Cyrano. M-au întrebat ce-mi amintesc despre 
Malta, cum a fost capturat Cyrano şi cum s-a desfăşurat 
operațiunea. 

— De ce acum, după toți anii ăştia? 

— Pentru că a intrat iar în atenția Agenţiei. Dosarul 
Cyrano a fost recent accesat de cineva neautorizat, încă 
neidentificat. Vor să ştie cine a făcut-o şi de ce. 

— Ruşii, presupun. 

— Da. Asta ar fi normal de presupus, şi anume că 
Moscova face săpături să afle cum i-a fost compromis 
agentul inactiv. Breşa de securitate a împins Agenția să mai 
verifice o dată cum s-a pus la cale operaţiunea, ceea ce i-a 
făcut să-l mai cerceteze o dată şi pe răposatul Phillip 
Hardwicke. Au descoperit o surpriză. Conturile lui din 
străinătate -— cel puţin cele de care ştim noi - au fost golite. 
Sute de milioane de dolari care s-au scurs de-a lungul a 
cinci ani. 

— N-au ştiut-o mai înainte? 


— Odată Cyrano capturat şi Hardwicke mort, dosarul a 
fost închis. Nimeni nu mai urmărea conturile un an mai 
târziu, când au început să dispară banii. 

— N-am auzit niciodată despre asta. 

— Pentru că Agenția n-are încredere în tine. Erai atât de 
apropiată de Hardwicke că îşi făceau griji că ai fost întoarsă. 
Că încă îi eşti loială lui. 

— Dar el e mort. 

— Asta a crezut toată lumea, că Hardwicke a fost făcut 
praf deasupra Mediteranei. Am monitorizat ce s-a petrecut 
după, aşteptând să mai apară ceva. A fost publicitate, 
bineînţeles. Ziarele de scandal din Marea Britanie au pus 
accidentul aviatic pe prima pagină. Fotografii cu Lady 
Camilla în negru plângând în hohote la înmormântarea fiicei 
ei. Parlamentari şi aristocrați aducându-i ultimele omagii lui 
Hardwicke. După care zgomotul s-a stins, aşa cum se 
întâmplă întotdeauna, iar Agenţia a trecut la alte probleme. 
Până când dosarul Cyrano a fost recent accesat de 
necunoscuți. Breşa de securitate a forțat Agenţia să 
analizeze din nou moartea lui Hardwicke. Cum avionul lui s- 
a prăbuşit în apă adâncă, recuperarea a fost dificilă şi 
singurele două cadavre găsite au fost ale lui Victor Martel şi 
al unuia dintre piloți. Însă nimeni n-ar fi putut supraviețui 
acelui accident. 

— Atunci cine a secătuit conturile lui Hardwicke? 

— Asta-i întrebarea, nu-i aşa? Accesarea banilor necesita 
parole pe care numai Hardwicke le-ar fi avut. Ceea ce duce 
la posibilitatea ca el să nu se fi urcat niciodată în avionul 
ăla. Şi să fie în viață. 

Dintr-odată mi se leagănă camera sub picioare. Mă 
împleticesc un pas în spate. Îmi recapăt echilibrul. 

— Dacă ne-am înşelat în privința lui... dacă Hardwicke e 
în viaţă... 


O clipă nu pot să vorbesc, nu pot nici să mă concentrez la 
Gavin. Sunt pierdută într-o distorsiune temporală, trasă 
înapoi în momentul pe care l-am blocat din amintire. Cel în 
care am aflat că avionul s-a prăbuşit. 

— Dacă el nu a fost în avion, atunci Danny - ar putea fi... 

Nu îndrăznesc să rostesc cuvintele, dar ştim amândoi 
care sunt: „În viață”. 

Gavin clatină din cap, dar eu deja simt înflorind în mine 
speranţa, o floare sălbatică şi periculoasă. Nu pot s-o las să 
crească, nu pot suporta să-mi fie smulsă iar. 

— Maggie, zice el încet, sfatul meu e să uiţi că am avut 
discuția asta şi să te duci acasă, înapoi la găinile tale sau la 
ce altceva mai creşti tu la ferma aia. Nu te deranja să încerci 
s-o găseşti pe Diana. Las-o în sălbăticie. 

— Şi cu Danny cum rămâne? Dacă €...? 

— Au trecut şaisprezece ani. Dacă e încă în viaţă, nu crezi 
că ai fi primit veşti de la el până acum? 

— Dar trebuie să aflu adevărul! 

— Deja ştii adevărul, Maggie. Îl ştii în sufletul tău. Nu-i 
aşa? 

Îl privesc fix, amintindu-mi de ultima zi în Malta, când 
Danny şi-a luat rămas-bun. Amintindu-mi de clipa în care 
am aflat că avionul lui Hardwicke s-a prăbuşit şi că Danny e 
mort. l-am simțit moartea ca pe o lovitură în piept şi m-a 
lăsat atât de năucită că am doar amintiri neclare despre 
ceea ce s-a întâmplat mai apoi. Ştiu că am fost făcută 
pachet într-un avion şi evacuată pentru siguranța mea. Îmi 
amintesc că era noapte când am ajuns la Washington, că 
am mers printr-o ceață de durere până la o maşină care 
aştepta. Gavin are dreptate. Am ştiut în sufletul meu că 
Danny nu mai era, pentru că i-am simțit absenţa din lume 
ca pe un vid negru care a devorat toată lumina, toată 
bucuria. 


Dacă ar fi supraviețuit, ar fi venit să mă caute, ştiu asta. 
Şi m-ar fi găsit. 

— Vezi-ţi de viața ta, zice încet Gavin. Du-te acasă. 

— Nu pot să mă duc acasă. Acolo o să vină să mă caute. 
După ce i-am făcut noi lui Hardwicke, Bellei, el ne-ar vrea 
morți. Ne-ar vrea morți pe toți. 

Mă opresc şi ridic ochii auzind un bip insistent. 

— Ceva a declanşat alarma de perimetru, zice Gavin. 

Uşa se deschide alunecând şi în încăpere intră 
thailandeza. Îi spune ceva încet lui Gavin, care dă din cap şi 
se uită la mine. 

— N-ai de ce să te îngrijorezi. Mi-a sosit livratorul. 

— Livrare? La ora asta din noapte? 

— Nu e genul de schimb pe care ai vrea să-l faci la lumina 
zilei. Omul meu devine agitat în preajma străinilor, aşa că, 
dacă nu te deranjează, am să te rog să nu stai la vedere. 
Doar până pleacă. 

— Produse farmaceutice. 

— Piaţa neagră oferă totul, dar aici pedepsele sunt destul 
de severe dacă eşti prins. Doar nu vrei să laşi un muribund 
fără calmantele lui, nu? N-o să dureze mult. O să-l plătesc şi 
o să-l expediez. 

Femeia traversează încăperea şi deschide un panou de pe 
perete, dând la iveală un spaţiu de depozitare în spatele lui. 
Intru în dulap şi femeia închide panoul. Prin oberlihtul cu 
grătar lumina străluceşte suficient cât să pot citi etichetele 
cutiilor stivuite aproape de picioarele mele. Provizii medicale. 
Pe ambalaje e tipărit numele unui spital local de unde au 
fost, fără îndoială, eliberate. Pentru un occidental cu bani, 
piața neagră chiar oferă orice. 

O aud slab pe femeie vorbind cu livratorul în thailandeză. 
Vocea i se apropie când îl conduce spre camera lui Gavin şi 
nu pare deloc alarmată. Vizitatorul îi răspunde tot în 
thailandeză. 


În încăpere scârțâie paşi şi-l aud pe Gavin întrebând în 
engleză: 

— Unde-i Somsak? 

— Nu poate să vină în noaptea asta. Mă roagă să vă aduc 
asta. 

— Ar trebui să-mi spună data viitoare când se schimbă 
planurile. Preţul e la fel cum ne-am înțeles? 

— Desigur. 

— Dă-mi să văd ce-ai adus. 

Aud şuieratul unei cutii de carton deschise prin tăiere, 
după care o pauză. 

— Nu înţeleg, zice Gavin cu o clipă înainte să aud sunetul 
înfundat al unui amortizor. 

Primul glonț trece prin peretele ascunzătoarei mele, 
ratându-mi la mustață brațul drept. Cel de-al doilea coboară 
oblic prin perete, vâjâind pe lângă glezna mea. Două puncte 
de lumină ca nişte raze laser prin găuri. 

O aud pe femeie dând să tipe. Nu mai are timp pentru un 
strigăt ca lumea, doar un scâncet cuprins de panică. E 
singurul sunet pe care reuşeşte să-l scoată înainte ca în 
trupul ei să fie trase al treilea, al patrulea şi al cincilea 
glonț. 


Capitolul 28 


Stau complet nemişcată, abia îndrăznind să răsuflu, 
ştiind că un scârțâit, un foşnet, o să-mi trădeze prezența. 
Ştie asasinul de dulapul de după panou? E conştient că în 
casă mai e o a treia persoană, încă în viață? lar eu sunt 
neînarmată şi incapabilă să mă apăr. Dacă n-am Waltherul 
la şold, mă simt de parcă mi-ar lipsi un membru, dar am 
venit la Bangkok fără el, deoarece să călătoreşti cu o armă 
în bagaj e cel mai sigur mod de a-ţi distruge acoperirea. 


Paşii se apropie, se opresc. Vede crăpătura din uşa 
panoului? Observă că gloanţele au trecut prin perete într-un 
spațiu gol? Dacă mă uit pe una dintre găuri, s-ar putea să-l 
văd, dar nu îndrăznesc să mă mişc, ca să nu declanşez un 
scârțâit care să mă dea de gol. Printre bubuiturile inimii îl 
aud pe asasin dând roată camerei. Aud zgomotul tastelor 
când umblă pe laptopul lui Gavin. Scoate un mormăit de 
frustrare. Nu poate să pătrundă în el fără parolă. 

Aud capacul laptopului închizându-se şi  şuieratul 
cablului de alimentare pe podea. Paşii ucigaşului se 
îndepărtează şi se pierd în linişte. 

Multă vreme nu aud nimic, dar tot nu îndrăznesc să scot 
vreun sunet. Stau perfect nemişcată în întunericul străpuns 
de cele două raze de lumină ca nişte lasere. Un bun vânător 
e răbdător: oare o fi pe undeva prin casă aşteptând să-i iasă 
prada? Mă doare spatele şi fac cârcei la gambe de la faptul 
că nu m-am clintit din loc atâta vreme. Mă aplec uşor spre 
gaura de glonț de lângă braț şi mă uit pe ea. 

Văd sânge, ca o cometă explozivă, împrăştiat pe peretele 
opus. Sub ea o văd zăcând pe thailandeză, ghemuită în 
poziție fetală, ca şi cum ar fi vrut să-şi protejeze organele 
vitale. Nu-l zăresc pe Gavin. 

Mă trag într-o parte, încercând să văd mai bine camera şi 
mă lovesc de o cutie. Ceva zăngăne pe podea cu un zgomot 
ce pare asurzitor şi cobor privirea la o seringă de plastic care 
a aterizat lângă piciorul meu. Un lucru aşa de mic... Un 
lucru aşa de fatal. Aştept paşii ucigaşului care se întoarce, 
aştept să se deschidă uşa din panou, dezvăluindu-mi 
ascunzătoarea. 

Nu aud decât linişte. 

Cu mâinile tremurând, întredeschid panoul, ceea ce dă la 
iveală o baltă de sânge la picioarele mele. Când glisez panoul 
mai mult, văd şi sursa: Gavin, căzut pe-o parte în scaunul 
cu rotile. Are gura deschisă într-o mirare veşnică. Laptopul 


i-a dispărut, dar nimic altceva din încăpere nu pare să 
lipsească. 

— Îmi pare rău, Gavin, şoptesc eu. 

Nu pot să nu calc în sânge când traversez camera. 
Pantofii mei îl urmăresc pe podea spre cadavrul femeii. 
Armele şi camerele de supraveghere nu te protejează 
împotriva cuiva în care ai încredere. Asta le-a fost greşeala. 
Au crezut că ştiu pe cine primesc în casă. Păşesc peste 
femeie în hol. Casa e cufundată în tăcere. O linişte ca de 
mormânt. Trec pe lângă vaza cu orhidee, pe lângă elefanții 
sculptați, către uşa de la intrare. 

Păşesc afară în noapte şi inspir mirosul pământului 
reavăn şi al vegetației care putrezeşte. Felinarele sunt în 
continuare aprinse, îndrumându-mă înapoi spre khlong. 
Înaintez abia târându-mi picioarele pe cărarea prin junglă 
către apă şi pantoful mi se loveşte de ceea ce cred inițial că-i 
o rădăcină de copac. 

Mă uit în jos şi văd că nu-i deloc o rădăcină, ci un picior, 
întins pe cărare. În lăstărişul umbros disting restul 
cadavrului bărbatului, care zace într-o încâlceală de liane, 
ca o plantă proaspăt răsărită de la baza junglei. Ăsta trebuie 
să fie Somsak, livratorul pe care-l aştepta Gavin. Încă un 
suflet pierdut într-un război în care nu era implicat. 

Păşesc peste cadavru şi-mi continui drumul. E povestea 
vieții mele. Lasă cadavrele în urmă şi vezi-ți de drum. 

La debarcader nu e legată nicio barcă. Dacă ucigaşul a 
venit pe apă, atunci a plecat deja. Mă întreb cât o să dureze 
până sunt descoperite cadavrele şi e chemată poliția. Oare 
barcagiul care m-a adus aici o să le spună despre pasagerul 
lui nocturn, o femeie albă generoasă care l-a plătit cu bani 
lichizi? Mă gândesc la modurile în care poliția mi-ar putea 
da de urmă, dar n-o să-i fie uşor. Am închiriat barca de la 
un chei departe de hotelul meu. Sunt mulți alți turişti albi 
în Bangkok şi, cu excepţia bacşişului generos pe care i l-am 


dat, nimic nu e deosebit de memorabil la mine. Asta mi-e 
una dintre superputeri: sunt uşor de uitat. 

O să am nevoie de superputerea asta acum, fiindcă o să 
am mult de mers până la hotelul meu. 

e 

— Eşti idioată, Maggie, zice Declan. 

Stă în camera mea de hotel, refuzând să plece, în timp ce 
eu îmi dau jos hainele murdare. Sunt prea bătrână să mă 
mai ruşinez şi sunt moartă de oboseală, aşa că mă doare 
undeva că mă vede când îmi scot pantofii şi pantalonii şi-i 
las într-o grămadă de noroi pe podea. Declan şi cu mine n- 
am fost niciodată amanți şi nu m-a văzut dezbrăcată, dar ce 
mai e de ascuns când trupul îmi e o hartă de cicatrici 
căpătate în luptă şi stricăciuni produse de soare? Acum mă 
deschei la cămaşă, iar el tot nu pleacă, nu se întoarce cu 
spatele, ci doar se uită urât la mine când îmi scot cămaşa şi 
o adaug la grămada care duhneşte a noroi din khlong. 

— Ben şi cu mine ne-am petrecut ore în şir căutându-te. 

— Ar fi trebuit să dormiti. 

— De ce n-ai răspuns la telefon? 

— L-am închis. Nu voiam să fiu urmărită. 

— Nu ţi-am fi găsit niciodată cadavrul dacă... 

— Am reuşit să mă întorc, nu? 

Declan mă cercetează de sus până jos, după care se 
întoarce cu spatele, ca şi cum ar fi realizat brusc că în fața 
lui stă o femeie pe jumătate dezbrăcată. O femeie care e 
categoric istovită după ore în care a şerpuit pe alei şi prin 
canale. Nu am îndrăznit să iau un taxi sau un barcagiu care 
să mă aducă înapoi la hotel pentru că s-ar fi putut să-şi 
amintească figura mea şi să spună poliției. Cum era să ştiu 
eu că prietenii m-au tot sunat şi căutat prin cartier? 

Acum Declan nu se dă dus din camera mea, fiindcă s-ar 
putea s-o şterg iar de lângă ei. Am venit la Bangkok ca o 
echipă şi eu deja am plecat de capul meu şi i-am lăsat pe el 


şi pe Ben pe dinafara dezastrului care a fost cât pe ce să se 
petreacă azi-noapte. Intru în baie, închid uşa şi-mi dau jos 
lenjeria intimă. Doresc cu disperare să-mi spăl duhoarea de 
transpiraţie şi apă stătută. Dau drumul la duş şi potrivesc 
apa atât de caldă, încât mai că mă opăreşte. 

— De ce nu ne-ai spus că ieşi? strigă Declan prin uşa 
închisă. 

Îl ignor şi intru la duş. Închid ochii sub apa care mă 
biciuieşte şi las murdăria să se curgă de pe mine în 
canalizare. 

— După atâţia ani de când ne cunoaştem, tu tot n-ai 
încredere în noi? 

Poate că nu. Poate că nu ştiu cum. 

Închid apa şi mă înfăşor într-un prosop. Când ies din 
baie, Declan e tot acolo, pus pe harţă. 

— A trebuit s-o fac singură, zic eu. 

— De ce, ca să poți să mori singură? 

— A fost o condiţie a lui Gavin. Nu voia să se întâlnească 
cu mine decât dacă veneam singură. În plus, nu voiam nici 
ca tu şi Ben să fiți în bătaia focului, în caz că lucrurile 
mergeau prost. 

— Dar de-aia suntem aici. Ca să încasăm ceva din focul 
ăla. 

Scot haine curate din sacul meu marinăresc. Declan se 
întoarce în cele din urmă ca să-mi ofere un pic de intimitate 
când îmi pun chiloţii şi trag pe mine o cămaşă curată. 

— Asta nu e lupta ta, îi spun încheindu-mă la ea. A 
devenit prea complicată, prea periculoasă. Du-te acasă, 
Declan. 

— Şi ce să fac? 

— Să stai în fața focului. Să bei whisky. Să te bucuri de 
pensie. 

Râde şi se întoarce cu fața la mine. Nu mi-am pus încă 
pantaloni curațţi, dar privirea îi rămâne fixă pe chipul meu. 


— Adică să mă ofilesc într-un scaun cu rotile? Genul ăla 
de pensie? 

— N-ai nevoie de scaun cu rotile. 

— Dar vine ea şi ziua aia. Pentru noi toți. În clipa asta 
încă mă țin pe picioare, sunt vigilent şi-mi păstrez calmul la 
nevoie şi nu vreau să-mi petrec ultimii ani buni pe tuşă 
când se dezlănțuie bătălia. Pentru oameni ca noi, care au 
fost în toiul ei, pensionarea e ca şi cum ţi s-ar bate cuie în 
sicriu. Acum am un motiv să revin în mijlocul acțiunii şi au 
trecut ani de zile de când nu m-am mai simţit aşa de util, 
aşa de viu. 

— Deci te afli aici ca să eviţi plictiseala? 

— Nu! Nu-i deloc vorba despre asta. Mă aflu aici pentru 
că eşti în primejdie. Pentru că eşti iar în viața mea şi dacă ţi 
se întâmplă ceva... 

— Ce? 

Preţ de o clipă se holbează la mine. 

— Ah, fir-ar! bombăne el şi se îndreaptă spre uşă. 

— Declan? 

— Îmbracă-te, pentru numele lui Dumnezeu! Şi stai 
ascunsă până ne întoarcem noi. 

— Unde vă duceţi? 

— Ben şi cu mine avem treabă. 

lese din camera mea de hotel trântind uşa în urma lui. 

Rămân cu ochii ațintiți la uşa închisă, iar pielea mi se 
răceşte în bătaia aerului condiționat. Oare mi s-a părut mie, 
sau Declan chiar a încercat să-mi spună că simte ceva 
pentru mine? Mă gândesc la îndelungatul nostru trecut 
împreună, începând de pe vremea pregătirii, când am 
îndurat cele mai grele încercări la care ne putea supune 
Ferma. Mă gândesc la toate serile când am dat pe gât 
shoturi cu alți recruți, mereu ca grup, niciodată doar noi 
doi. Eram Cei Patru Mugşchetari, Declan, Ben, Ingrid şi cu 
mine. O dată nu mi-a dat de înțeles c-ar fi atras de mine, 


dar pe atunci eram aia mică din grup, cu opt ani mai tânără 
decât el şi mai degrabă ca o soră mai mică cu care se purta 
întotdeauna ca un domn. Am fost repartizată în Asia şi el s- 
a dus în Europa de Est şi ani întregi am corespondat doar 
prin e-mailuri, întâlnindu-ne când şi când în momentul în 
care misiunile ne aduceau în acelaşi oraş, dar numai ca 
prieteni şi colegi. Nimic romantic, niciodată romantic. 

După care l-am cunoscut pe Danny şi Declan a rămas în 
fundal, temporar uitat. Nu i-am spus despre căsătoria mea 
fiindcă nu ştiam dacă era adevărată sau dacă doar făcea 
parte din operaţiune. lar după Malta era prea dureros să 
vorbesc despre Danny, chiar şi cu prietenii mei. Disperată 
să fug de suferință şi regrete, am fost o vagabondă globală, 
mutându-mă din țară în țară, nevrând să fiu găsită. 

Până în ziua în care m-a contactat el cu un e-mail. 


Ben şi cu mine am aterizat într-un loc bun. S-au 
mutat aici şi Ingrid şi Lloyd. Oraşul ăsta e liniştit şi 
prietenos, ai mult loc să răsufli. Ti-ar plăcea aici. 
Poate că trupa ar trebui să se reunească. 


E-mailul lui a venit într-un moment în care căutam cu 
disperare un loc sigur unde să-mi reclădesc viața şi să scap 
de carapacea deteriorată a vechii Maggie, a lui Maggie cea 
vătămată. Nu mi-a trecut nicio clipă prin cap că mesajul era 
altceva decât o invitație degajată de a-i vizita. 

Acum mă gândesc la toate semnele pe care le-am ignorat. 
Privirile dese pe care mi le arunca la cocteiluri. 
Weekendurile pe care le-am petrecut împreună în drumeții 
de vară sau bătând târgurile improvizate din fața caselor 
oamenilor care vindeau vechituri, în căutare de mobilă. Au 
fost atâtea indicii, dar eu am ales să le ignor pe toate pentru 
că nu eram pregătită să merg mai departe după Danny. 

Poate că nici n-am să fiu vreodată. 


Capitolul 29 


DIANA 


Roma 


Lumea se micşorează în jurul meu, îşi zise ea sorbind 
Chianti într-un bar de pe Via dei Volsci. Era aşezată la o 
masă din colț, cu spatele la perete, la doar trei paşi de uşa 
din spate. Aşa îşi trăia ea viața acum, fiindcă Agenţia voia s- 
o bage la închisoare, iar Phillip Hardwicke o voia moartă. 

Era ceva ce nu luase în calcul niciodată, şi anume că 
Hardwicke s-ar putea să fie în viață, dar era singura 
explicație pentru succesiunea recentă de întâmplări. 
Evident, o dăduse în bară în Malta şi acum înfrunta 
consecințele. Cu amenințarea din partea Agenţiei se putea 
descurca - nu trebuia decât să aibă avans față de ei cât să 
distrugă înregistrările financiare -, dar Hardwicke era cu 
totul altceva. Probabil că mai avusese contacte de care ea 
nu ştiuse nimic, o avere suficient de mare cât să-şi țină 
maşinăria în stare de funcționare. Acum avea toate motivele 
s-o vrea moartă, iar trecerea timpului nu i-ar fi domolit 
furia. Îi cunoştea profilul psihologic şi ştia ce soartă îi 
aşteaptă pe ce care-i greşesc. Văzuse fotografiile post- 
mortem ale victimelor sale şi citise descrierea agoniilor lor 
finale. Ştia că narcisiştii sociopaţi precum Hardwicke sunt 
mânați de setea lor de răzbunare, iar el avea să-i caute 
neînduplecat pe cei care provocaseră dezastrul din Malta. 
Cu bani se putea cumpăra orice, inclusiv accesul la dosare 
strict secrete ale Agenţiei şi, dacă pusese mâna pe cel al 


Operațiunii Cyrano, atunci ştia numele tuturor celor 
implicați. 

Nu mai era decât o chestiune de timp până s-o găsească. 

Ridică paharul de vin la buze şi încremeni când în bar 
intrară doi bărbaţi. Aceştia rămaseră în cadrul uşii, studiind 
din priviri încăperea. O căutau pe ea? Întinse mâna pe sub 
masă la arma care-i stătea în poală. Acum o ținea mereu la 
îndemână, cu un glonț pe ţeavă. Dacă era nevoită s-o 
folosească în bar, acest lucru avea să fie un spectacol foarte 
public, spre deosebire de moartea de la Bangkok a lui Dave 
Turistul, al cărui cadavru îl putuse lăsa în urmă pe o alee 
întunecată. Aici aveau să fie martori şi poliția avea să fie nu 
peste multă vreme pe urmele ei, îngroşând numărul celor de 
care trebuia să scape. 

Se uită, cu degetul deja pe trăgaci, la cei doi tineri care îşi 
croiră drum mai adânc în sala aglomerată. Inima îi bătea 
mai repede decât ritmul muzicii care se auzea din boxele 
barului. Timpul încetini. Nervii îi sfârâiau şi fiecare imagine, 
fiecare sunet, erau amplificate. Zăngănitul shakerului de 
cocteiluri. Lucirea condensului care băltea pe masă. 
Nicicând nu te simți mai viu decât în clipa exact dinainte să 
mori. Ridică arma din poală şi fu cât pe ce s-o scoată de sub 
masă şi să ţintească. 

Atunci două femei strigară: 

— Qui, Enzo! Siamo qui! 

Bărbaţii se întoarseră către ele şi le făcură cu mâna. 
Zâmbind, se îndreptară către masa lor şi se îmbrățişară şi 
se sărutară cu toții. 

Diana scoase un oftat adânc de uşurare şi puse arma la 
loc în poală. 

Uitându-se la cele două perechi care sorbeau împreună 
din vin le invidie râsul relaxat, viețile normale. Aveau să bea 
şi să danseze, apoi să se ducă acasă să doarmă duse în 
paturile lor, ceva ce era posibil ca ea să nu mai poată face 


vreodată. Se gândi la anii care aveau să vină, în care avea să 
fie nevoită să se uite tot timpul peste umăr. Ani de stat 
trează noaptea, ciulind urechea la paşii unui intrus. 
Moartea ei avea să fie fără îndoială brutală şi se întrebă 
când şi unde avea să se întâmple. Peste o săptămână, un 
an? Peste un deceniu? 

Câtă vreme Hardwicke era în viață, oamenii lui aveau s-o 
caute şi nu vedea nicio ieşire din acel coşmar. 

Asta dacă nu îl ucid eu prima. 

Plăti băutura şi ieşi din bar. Era vremea să meargă la 
vânătoare. 


Capitolul 30 


JO 


Purity 


— Bătrân nu înseamnă lipsit de puteri, Jo, zise Owen 
Thibodeau care prăjea bacon pe nou-instalata lui plită cu 
inducţie. Voi, tinerii, credeți că deja le ştiţi pe toate, dar noi 
avem o viață întreagă de experiență la activ. Nu ne 
subestimați! 

— N-am zis niciodată aşa ceva. 

Tatăl ei se întoarse şi o privi în ochi peste ochelarii căzuți 
pe nas. 

— Le-ai subestimat pe nălucile!? alea, nu-i aşa? 


12 „Spook” (engl) — termen care înseamnă atât fantomă, nălucă, stafie, 
cât şi spion. (n. trad.). 


— Tu ştiai că sunt năluci? 

Owen râse şi se întoarse la tigaia care sfârâia. 

— Nici pomeneală. Poate de aia li se şi zice „năluci”. 

— Toţi oamenii ăştia noi care se mută în oraş şi eu nu 
ştiu nimic despre ei! Totul se schimbă atât de repede! 

Se uita la tatăl ei cum îşi pregăteşte cele cinci fâşii de 
bacon zilnice. În ciuda unei astfel de cantități de grăsime şi 
colesterol în regimul său alimentar, Owen rămânea slab şi 
vânos la şaizeci şi şapte de ani, ca toți bărbaţii Thibodeau, 
în timp ce femeile Thibodeau păreau destinate să aibă 
şolduri mari şi coapse musculoase de fete de la fermă. Dacă 
ar fi moştenit şi Jo genele de om slab ale tatălui ei! În 
schimb, toate genele alea se duseseră la norocosul de frate- 
său, Finn, care avea un regim alimentar constant alcătuit 
din pizza şi cheeseburgeri şi nu punea un gram de grăsime 
pe el. 

— Betty Jones crede că a fost o greşeală să instalezi plita 
aia nouă cu inducție, zise Jo. Spune că o să afecteze prețul 
de vânzare al casei. 

— Nu plănuiesc să vând casa asta. 

— Ea crede că oamenii încă preferă propanul. 

— Pe bune că nu-mi pasă ce crede Betty Jones. 

Puse o farfurie cu jumări de ouă în faţa lui Jo. 

— Oamenii nu sunt niciodată pregătiți să treacă de la 
ceva la altceva. De ce crezi că a stat maică-ta atâta vreme cu 
mine? 

O zise cu un surâs şi ea se simți bine să-i vadă o undă 
din vechiul său umor, care dispăruse după ce murise mama 
ei, în urmă cu doi ani. Ăsta era celălalt dezavantaj al 
femeilor Thibodeau: toate păreau să moară tinere, pe când 
bărbații rezistau. 

— Când oi muri, o să-ți las ție casa asta. Cu plita cu 
inducţie cu tot. 

Jo se încruntă. 


— Şi cu Finn cum rămâne? 

— Fratele tău primeşte cabana de la Hobbs Pond. Betty 
crede că au cam aceeaşi valoare, deci se compensează. 

— Nu mai vorbi de asta, tată! Ai să trăieşti veşnic. 

— Nu vreau decât să trăiesc suficient cât să vă văd pe 
amândoi căsătoriți şi cu copii. 

Se aşeză la masă cu cele două ochiuri şi cinci fâşii de 
bacon ale lui. 

— Când are să se întâmple, Jo? 

— Când s-o muta Făt-Frumos în oraş. 

— Poate că deja e aici. 

Jo pufni. 

— Înseamnă că încă e deghizat în broscoi. 

Se apucă de jumările de ouă şi cartofii prăjiți, masa pe 
care tatăl ei i-o prepara ori de câte ori i se alătura la micul 
dejun, dar în dimineața asta el mai pusese şi ardei gras în 
cartofi, iar ea fu nevoită să-l aleagă şi să-l dea deoparte pe 
farfurie. 

— Nu-ţi plac ăia? întrebă el. 

— Sunt, ăă, altfel. 

Owen râse. 

— Niciodată nu ţi-a plăcut ca lucrurile să se schimbe. Îmi 
amintesc când aveai patru ani şi ai țipat ca din gură de 
şarpe când a cumpărat maică-ta o cuvertură nouă pentru 
pat. 

— Nu era nimic în neregulă cu aia veche. 

Îi sună mobilul. Îl luă şi văzu pe ecran numele lui Mike. 

— E ziua ta liberă. Chiar trebuie să răspunzi? comentă 
Owen. 

— Mike nu m-ar suna azi dacă n-ar fi nevoit. 

Răspunse. 

— Hei, ce e? 

— Cred că avem nevoie de tine aici, Jo, zise agentul ei. 

— De ce? Unde sunteţi? 


— La Luther Yount acasă. A dispărut nepoata lui. 
e 

Când intră pe alee, amândouă maşinile de patrulare din 
Purity erau deja acolo. Mike chemase şi schimbul următor şi 
patru agenţi stăteau în curtea din față încercând să-l 
calmeze pe Luther Yount. Când Jo cobori din maşina ei, 
Mike îi aruncă o privire profund uşurată că acum mai era 
cineva acolo să se ocupe de Yount, care plângea în hohote şi 
striga la ei „să facă dracului ceva!” Mike plecă de lângă 
ceilalți doi agenți şi o luă pe Jo deoparte. 

— Şi-a văzut ultima oară nepoata cam pe la şapte azi- 
dimineaţă, când ea a ieşit din casă şi s-a dus în hambar să 
se ocupe de animale. Când nu s-a întors, s-a dus să vadă ce 
face şi a găsit... 

— Pierdeţi cu toții timpul! strigă Yount. 

Se concentră asupra lui Jo. 

— Tu! Tu ar trebui să fii noul şef al poliţiei! Ce dracu’ faci 
în privința lui Callie a mea? 

Jo se apropie de el cu mâinile întinse şi palmele în jos, ca 
şi cum ar încercat să domolească un animal periculos. 

— Domnule, mai întâi trebuie să aflăm ce s-a întâmplat. 
Se poate să se fi pierdut şi... 

— Nu, nu asta s-a întâmplat. Au luat-o! 

— De unde ştiţi că a luat-o cineva? 

— Jo, zise Mike încet. Trebuie să vezi hambarul. 

— Scuzaţi-mă, domnule Yount, zise ea şi-l urmă pe Mike. 

Chiar şi înainte să ajungă la hambar, văzu că lucrurile nu 
erau în regulă. Vaca rătăcea liberă prin curte, cu funia 
târându-i-se pe jos. Deşi era liberă să fugă de pe proprietate, 
rămăsese în apropiere, circumspectă, şi se uita la ei. 
Noaptea trecută fusese senin şi rece, iar pământul îngheţase 
cu o pojghiță lucioasă, aşa că pe zăpadă nu erau urme de 
paşi, nicio cale să discerni cine umblase de curând pe 
cărarea dintre hambar şi cabană. Uşa hambarului era larg 


deschisă şi auzi dinăuntru cârâiturile zgomotoase ale 
găinilor şi behăitul caprelor. Nu de mulțumire, ci de alarmă. 

— E înăuntru, zise Mike. 

Tonul de rău augur din glasul lui o făcu să şovăie în uşa 
hambarului. Păşi înăuntru şi văzu găinile care umblau 
libere, alergând pe paie şi bătând din aripi. Douăsprezece 
capre stăteau înghesuite una într-alta într-un țarc din colț, 
în formație defensivă, cu groaza în ochi, agitate. 

Se uită la perete şi văzu de ce erau speriate. 

Capra măcelărită zăcea într-o grămadă de păr gri şi alb, 
cu un ochi mort holbându-se direct la ea. Îi fusese tăiat 
gâtul şi sângele de la artera retezată era împrăştiat pe 
scândurile de pin. Se apropie încet de ea, cu bocancii 
foşnindu-i prin paie, gâtul uscat, dar atenţia nu-i era 
îndreptată spre capră. Bătută în cuie pe perete deasupra 
animalului mort se afla o foaie de hârtie cu un mesaj scris 
cu verzale: 


MALTA 
O VIAŢĂ PENTRU O VIAŢĂ. 


— Ce înseamnă asta? întrebă Mike încet. 

Jo înghiţi în sec. 

— Habar n-am. 

— „O viaţă pentru o viață”. 

Mike se uită la ea. 

— Cer ceva la schimb? 

— Sau poate e vorba de răzbunare, răspunse Jo. 

— Pentru ceva ce a făcut Luther Yount? 

— Ai luat-o pe-a mea, acum o iau eu pe-a ta. 

Auziră agitație afară. Portiere de maşini trântite şi unul 
dintre agenții ei țipând: 

— Oameni buni, nu aveți voie aici! E o scenă a crimei! 


Jo ieşi din hambar şi-i văzu pe Lloyd şi Ingrid Slocum 
stând lângă casă şi certându-se cu agenții ei. 

— Ce se petrece aici? vru ea să ştie, îndreptându-se spre 
cei doi. 

— Au apărut oamenii ăştia, spuse agentul ei. Insistă să 
discute cu tine. 

— Am auzit pe staţia poliției, zise Ingrid. A avut loc o 
posibilă răpire? 

— De ce aţi venit? întrebă Jo. 

— Putem ajuta. S-ar putea să aibă legătură. 

— Legătură cu ce? întrebă Mike. 

— Şefa Thibodeau ştie despre ce vorbesc. 

Toată lumea se uită la Jo. 

— Eu doar o vreau pe Callie a mea înapoi! zise Luther. 
Nu-mi pasă cum reuşiți. Dacă pot să ajute, lăsați-i! 

Jo se uită peste câmp la Ferma Blackberry. Acolo 
începuse toată povestea asta, cu un cadavru pe alee, urmat 
de atentatul asupra lui Maggie Bird. Acum o vecină de 
paisprezece ani dispăruse şi Jo nu se îndoia că răpirea făcea 
parte din aceeaşi enigmă. Soții Slocum, cu relaţiile şi 
abilitățile lor unice, puteau s-o ajute să elucideze misterul. 

— Veniţi cu mine, zise ea. 

Îi conduse în hambar, unde caprele supraviețuitoare erau 
încă înghesuite în colțul țarcului lor, traumatizate. Preţ de o 
clipă, nici Ingrid, nici Lloyd nu scoaseră vreun cuvințel. Se 
holbară în tăcere la biletul prins de peretele stropit cu 
sânge. 

— Cu siguranță deloc subtil, zise Ingrid. 

— Ceva ce ar putea face SVR? întrebă Lloyd. 

— Nu, nu cred că ruşii au lăsat mesajul ăsta. 

— Ce-i SVR? vru să ştie Jo. 

O ignorară. 

— E un apel la acțiune, spuse Ingrid. Aşa l-am interpretat 
eu. 


— A cui viață o cer la schimb? întrebă Lloyd. 

— Aş putea să fac o presupunere. Dar Maggie ar şti sigur. 

— Vreți să-mi spuneți şi mie ce dracu’ se întâmplă? 
răbufni Jo. 

— Mai încolo, replică Ingrid şi scoase un telefon din 
geacă. Mai întâi trebuie să sun pe cineva. 


Capitolul 31 


MAGGIE 


Bangkok 


E aproape de apus când Declan îmi telefonează în camera 
mea de hotel şi-mi zice să ne întâlnim jos pe terasă. Îl 
găsesc pe el şi pe Ben aşezaţi la o masă de lângă fluviu, 
amândoi sorbind deja gin tonic. Seara e prea caldă pentru 
altceva în afară de gin tonic, aşa că-mi comand şi eu unul. 
Când chelnerul pune pe masă băutura mea şi încă un rând 
pentru ei, stăm fără să vorbim, tăcere întreruptă doar de 
clinchetul cuburilor de gheață din paharele noastre. Declan 
afişează încă o dată expresia lui indiferentă şi de necitit. 
Spre deosebire de Danny, căruia îi citeam totul pe față 
dintr-o privire, Declan a deprins la perfecție arta de a-şi 
ascunde sentimentele. În tot acest timp am presupus că mai 
fuseseră femei în viața lui, şi de ce să nu fi fost? Numai că 
are discreția în sânge şi nu mi-a dezvăluit niciodată această 
parte a lui. 

Până şi acum s-a pus în gardă şi mă simt de parcă mă uit 
la el prin straturi de sticlă jivrată, care deviază şi 


distorsionează lumina. Ben cu siguranță e conştient de 
curenții ăştia de încordare care ne înconjoară, dar se preface 
concentrat asupra bolului cu alune de pe masă. Abia după 
ce pleacă chelnerul scoate şi el în cele din urmă o vorbă: 

— Deci zvonurile sunt adevărate. Eşti în viață, la urma 
urmei, remarcă Ben. 

— Am scăpat ca prin urechile acului. 

— Ştii că am încercat ore în şir să dăm de tine? Nu-i 
frumos, Mags. Să nu ne sufli un cuvinţel. Să nu răspunzi la 
telefon. 

— Îmi pare rău. 

— Am crezut c-o să fim nevoiți să-ți pescuim cadavrul din 
fluviu. Declan aici de față a intrat de-a binelea în panică. 

Mă uit la Declan. Nu pare alarmat, dar stă cu privirea 
ațintită în altă direcţie. 

— Ce aţi făcut voi doi toată ziua? întreb eu. 

— Am închiriat o barcă cu coada lungă şi am făcut turul 
khlongurilor azi-dimineaţă, zice Ben. Am văzut cel puțin o 
duzină de poliţişti roind pe proprietatea lui Gavin. Menajera 
a găsit cadavrele în dimineața asta. De vreme ce Gavin a fost 
cândva agent fără acoperire oficială, Agenţia urmăreşte 
îndeaproape ancheta, în caz că uciderea lui are legătură cu 
serviciul. Conform contactelor din organele de aplicare a 
legii, nu s-au trimis alerte oficiale pentru niciun suspect 
care să se potrivească descrierii tale. Nu cred că ştie nimeni 
că ai fost acolo, în casă. 

Ceea ce înseamnă că barcagiul meu n-a vorbit cu poliția. 
Ori n-a auzit încă de crime, ori teancul gros de bani pe care 
i l-am dat azi-noapte i-a cumpărat tăcerea. 

— Ce ştie poliția? întreb eu. 

— Ucigaşul i-a luat computerul lui Gavin, aşa că a 
dispărut înregistrarea camerelor de supraveghere, ceea ce 
înseamnă că nu există dovezi video. Poliția crede că treaba 
asta are de-a face cu piața neagră. Au găsit pe proprietate 


cadavrul unui furnizor cunoscut, plus o provizie de droguri 
ilegale în casă. 

— Alea erau pentru uzul lui personal. Era pe moarte. 

— Dar ipoteza cu piața neagră îndepărtează atenţia de 
tine. Aici e ieftin să tocmeşti un ucigaş. Oftici un şef de pe 
piața neagră, se trimite un asasin din Provincia Chonburi. 
Nu trebuie decât zece mii de dolari ca să-ţi faci concurentul 
să dispară. Dacă asta vrea să creadă poliția, atunci ai 
scăpat basma curată. 

Oftez. 

— Ei bine, măcar asta e o veste bună. 

— Există vreo posibilitate ca tu să fi condus ucigaşul la 
el? 

— Nu, am luat toate măsurile de precauție. Sunt sigură 
că n-am fost urmărită, iar Gavin era deja la capătul nervilor 
încă de dinainte să ajung eu aici. 

— De ce? întreabă Declan. 

Mă uit la el, dar încă mai simt o distanță între noi. S-a 
retras la loc în carapacea lui protectoare, unde nu pot să 
ajung. Nu pot să-l rănesc. 

— L-a contactat recent Diana Ward, cerându-i ajutorul. A 
zis că încearcă s-o omoare cineva şi că vrea o ascunzătoare. 
A refuzat-o. 

— Cam dur din partea lui. 

— Un trecut urât. Ai înțelege dacă ar fi trebuit să lucrezi 
vreodată cu ea. 

— Cine încearcă s-o omoare? vrea să ştie Ben. 

— Probabil aceeaşi persoană care mă vrea şi pe mine 
moartă. Phillip Hardwicke. 

Ben şi Declan se uită fix la mine. Tăcem când o barcă cu 
turişti trece pe lângă noi, cu muzica urlând din difuzoare şi 
puntea ticsită de trupuri care dansează. Îmi iau băutura, 
dar cuburile de gheață s-au topit şi gin tonicul s-a făcut 


apos şi diluat. Mă simt de parcă mă topesc şi eu şi creierul 
mi-e slăbit de căldură şi epuizare. 

— E viu? face Ben. Nu era în avion? 

— Ceea ce înseamnă că toată chestia asta ar putea avea 
legătură cu răzbunarea. Dacă Hardwicke a pus mâna pe 
dosarul cu Operaţiunea Cyrano, atunci ştie fiecare detaliu 
despre cum a fost plănuită şi cine a fost implicat. De aia e 
mort Gavin, de aia e fugară Diana. E atât de paranoică încât 
n-are încredere nici în Agenţie. 

— Atunci probabil că nici tu n-ar trebui să ai, spune 
Declan încet. 

Se uită în sfârşit la mine cu adevărat. 

— Nu poţi să te duci acasă, Maggie. Nu acum. 

Poate că niciodată. 

Mă gândesc la Ferma Blackberry şi brusc mă apucă aşa 
un dor de casă că mă ia durerea, la fel de reală ca 
junghiurile date de foame. Mi-e dor să mă uit pe geamul 
bucătăriei la câmp. Mi-e dor de țevăria gălăgioasă a casei 
mele şi de gerul din ferestre şi de zgomotul cizmelor care 
pârâie pe zăpadă. Mi-e dor de găinile mele. 

— Trebuie să mă lămuresc ce să fac în continuare, zic eu. 

— Uite ce să faci: să stai ascunsă cât căutăm noi o cale de 
a da de urma lui şi a neutraliza amenințarea, replică 
Declan. 

— Şi dacă nu putem? 

Mă uit la Ben. 

— Chiar crezi că trei spioni bătrâni se pot pune cu cineva 
cu resursele lui Hardwicke? Dacă are o cârtiță la Agenţie... 

— Sunt de acord cu Declan, spune Ben. Trebuie să 
dispari. 

— Deja am luat legătura cu un vechi prieten de la 
Singapore, zice şi Declan. Cineva în care am absolută 
încredere. Are o casă conspirativă unde n-o să te găsească 
nimeni. 


— Asta trebuia să fie şi ferma mea. Casa mea 
conspirativă. 

Mă uit peste Chao Phraya, peste plauri care plutesc ca un 
covor verde şi moale, o privelişte atât de diferită de 
câmpurile şi pădurile mele iubite din Maine. 

— Mi-a luat ani de zile să-mi găsesc un loc pe care să-l 
pot numi acasă. Am prins în cele din urmă rădăcini şi nu 
vreau să le mai scot iar. 

— E doar temporar, Maggie. 

— Oare? 

Mă uit la Declan. 

— Sau n-o să mă întorc niciodată acasă? 

Nu zice nimic, dar în tăcerea lui se găseşte răspunsul. 
Încă o dată plutesc în derivă, lipsită de un cămin, aşa cum 
am fost în anii de după Malta. 

Pe lângă noi trece altă barcă, cu un motor atât de gălăgios 
că la început nu aud mobilul care sună. Sunetul vine din 
rucsacul meu. Doar câțiva oameni pe lumea asta îmi ştiu 
numărul telefonului de unică folosinţă, iar doi dintre ei stau 
cu mine acum, la masa asta. Numărul e rezervat pentru 
chestiuni urgente şi atât Ben, cât şi Declan au devenit 
atenți. Mă urmăresc cum scot mobilul din rucsac şi mă uit 
la identitatea apelantului. 

E Ingrid. 

J 

Avantajul de a nu avea legături de familie, copii, soț sau 
iubit, este acela că te face invulnerabil. Fiecare om pe care-l 
iubeşti e o slăbiciune în armura ta. Când nu ţii la nimeni, 
poți să fii neînfricat, pentru că lumea nu te poate distruge, 
aşa cum aproape că m-a distrus pe mine. Asta e lecţia pe 
care am învățat-o de la Danny şi vreme de ani de zile am 
evitat să mă ataşez de cineva, m-am obişnuit cu o viață 
neîncătuşată de afecțiune. 


Însă relaţiile au un fel al lor de a te surprinde. Se poate să 
nu realizezi mica doză de oxitocină eliberată în fluxul 
sangvin ori de câte ori vecinul îți face cu mâna sau când 
nepoata lui radiază când intri în bucătăria lor. Prin 
nenumărate dimineți petrecute împreună sorbind din 
cafeaua arsă şi groaznică a lui Luther sau fierbând suc de 
arțar cu Callie, prin viscolul când mi-au tractat camioneta 
dintr-o brazdă de zăpadă, prin după-amiaza de vară când 
Callie şi cu mine am alergat după caprele ei neascultătoare, 
firele unei relații ne-au legat încet-încet. Acum sunt prinsă 
în cursă şi nu pot să plec de lângă Luther sau nepoata lui. 

Callie n-are decât paisprezece ani. 

Mă gândesc la Bella, moartă de mult, ale cărei rămăşiţe 
zac pe undeva prin Marea Mediterană alături de ale lui 
Danny. Aş fi putut s-o salvez. Aş fi putut s-o previn în 
legătură cu tatăl ei şi s-o ajut să evadeze din lumea 
primejdioasă în care trăia, dar n-am făcut-o pentru că era 
prea utilă. Prea exploatabilă. Bella e moartă din cauza lipsei 
mele de acțiune. 

N-am să las să i se întâmple asta şi lui Callie. 

În timp ce îndes haine într-un sac marinăresc, îmi aduc 
aminte de mine la vârsta ei: independentă şi deja lucrând 
schimburi la restaurant ca să plătesc facturile pe care tata 
le lăsa să se adune pe blatul din bucătărie. La paisprezece 
ani eram deja adult, dar Callie nu e. Ea e doar o fetiță. 

„Malta. O viață pentru o viaţă”. Ăsta era biletul bătut în 
cuie de perete deasupra caprei măcelărite şi mesajul nici că 
putea fi mai clar. Îmi e adresat mie. Ceea ce s-a întâmplat e 
o „răpire de tigru”!3, menită să mă forțeze să le fac pe voie. 


13 „Tiger kidnapping” în original, expresie care desemnează o răpire cu 
scopul de a constrânge pe cineva să comită o infracţiune pentru răpitori. 
Denumirea vine de la faptul că aceştia acţionează asemeni tigrului care- 
şi vânează prada stând la pândă. (n. trad.). 


Nu sunt novici şi ştiu că o să fiu cooperantă dacă cred c-o 
să-şi respecte partea lor de înțelegere. 

— Nu se poate să te duci acasă, spune Declan. 

— Dacă are nevoie Callie de mine, trebuie să mă duc. 

Mai rulez un tricou şi-l îndes în sacul marinăresc. 

— Ben şi cu mine o să ne întoarcem să ne ocupăm de 
asta. Tu trebuie să te ţii departe. 

— Şi să stau ca o inutilă lângă telefon? 

— Du-te în Singapore şi stai cu capul la cutie! O să facem 
tot ce putem să găsim fata, dar tu nu poți să iei parte la 
asta. Nu când tu eşti adevărata țintă. 

Telefonul îmi bâzâie cu un SMS de la Ingrid. E răspunsul 
pe care l-am aşteptat în ultimele nouă ore. Îl citesc şi, fără o 
vorbă, mă întorc şi mă duc la geam. Soarele abia a răsărit 
aici, la Bangkok, dar acasă în Maine trebuie să fie ora şapte 
într-o seară întunecată de iarnă, iar Luther Yount probabil 
că e înnebunit. Se întreabă dacă nepoatei lui îi e frig şi 
foame sau, Doamne fereşte, dacă nu cumva e deja moartă. 
Îmi doresc cu disperare să fiu alături de el în Purity, să-l 
ajut cu căutarea, dar Declan are dreptate. Nu pot să mă duc 
acasă. Am o treabă de făcut şi trebuie să mă duc altundeva. 
Numai aşa are să trăiască fata. 

Mă întorc spre Declan. 

— În regulă, zic eu. Mă duc în Singapore. 

— Bine, oftează el. 

Crede că a câştigat disputa. 

— Ben aşteaptă jos în taxi. E un avion spre Singapore la 
zece şi cincisprezece. Hai să te urcăm în el. 

Parcurgem drumul până la aeroport în tăcere. Ben stă în 
față, iar eu în spate, cu Declan. Nu ne uităm unul la altul, 
nu ne spunem toate lucrurile pe care doi vechi prieteni ar 
trebui să şi le spună când urmează să se despartă poate 
pentru ultima oară. Deja m-am resemnat cu probabilitatea 
că ar putea foarte bine să fie ultimele noastre momente 


împreună. El şi Ben o să se întoarcă în Maine s-o caute pe 
Callie, în timp ce eu mă îndrept spre altă destinaţie, una de 
unde probabil n-o să scap cu viaţă. 

Dar ăsta e târgul la care m-am învoit. „O viață pentru o 
viață”. 

În toți anii ăştia l-am considerat pe Declan doar un 
prieten, un coleg bun şi loial. Abia acum, în iarna vieţii 
noastre, îmi dau seama câte indicii mi-au scăpat de-a 
lungul anilor. E doar încă un lucru de pus pe răbojul 
regretelor dintr-o viață: Nu i-am dat niciodată o şansă lui 
Declan. 

La aeroport, Ben şi Declan stau lângă mine la ghişeul 
Singapore Airlines când îmi iau bilet, arăt paşaportul fals şi- 
mi iau talonul de îmbarcare. 

— Prietenul meu o să aştepte să-l suni, zice Declan când 
mă conduce la porțile de securitate. O să fii în siguranţă cu 
el, Mags. 

— Găsiţi-mi-o pe Callie, bine? 

— Aşa o să facem. 

Zâmbeşte. 

— Se pare că trupa s-a întors la treabă. 

Nu ne sărutăm, nu ne îmbrățişăm. Doar mă îndepărtez şi 
mă aşez la coada de la controlul de securitate. Abia când 
sunt de cealaltă parte mă uit în urmă. Amândoi au dispărut, 
s-au dus spre alt terminal, pentru avionul către Boston. 
Aştept câteva minute să mă asigur că au plecat de- 
adevăratelea. Abia atunci ies din zona de securitate şi mă 
duc înapoi la ghişeele de bilete, pentru că nu merg la 
Singapore. 

Încă o dată, scot paşaportul şi portofelul şi cumpăr alt 
bilet dus. 

Spre Milano. 


Capitolul 32 


Lacul Como, Italia 


Pereţii zugrăviți în ocru ai vilei cocoțate pe o coastă de 
deal strălucesc ca aurul în soarele după-amiezii. O 
înconjoară grădini atent îngrijite, un tărâm de basm cu 
arbuşti tunşi în diferite forme, gard viu şi o peluză care 
coboară până la mal. Prin binoclu, mă uit prin poarta 
deschisă a vilei la cele şase vehicule parcate pe alee, dintre 
care două sunt camioane de livrări. Dintr-unul din ele, nişte 
bărbați descarcă mese şi scaune şi le duc jos în grădini. 
Acum intră pe poartă un alt vehicul. E cel de la firma de 
catering şi mă uit cum sunt duse în casă tăvi cu mâncare şi 
lăzi de vin. Judecând după numărul scaunelor pregătite, la 
petrecerea din această seară vor participa cel puţin o sută 
de invitați. 

Cercetez drumul care duce la porțile vilei. Nu se văd pe 
nicăieri paznici, nimeni care să oprească o femeie neinvitată 
să intre pur şi simplu în curte şi să se amestece în mulțime, 
dar amenințarea unui asasinat probabil nu face parte din 
grijile domnului Giacomo Lazio, care deține această vilă. 
Domnul Lazio şi-a făcut averea producând lenjerie de lux 
pentru femei, o afacere care de obicei nu necesită gărzi de 
corp, deşi o vilă atât de impresionantă ar trebui să aibă un 
paznic sau doi. 

Ştiu că aici locuieşte acum Silvia Moretti, mulțumită 
SMS-ului primit de la Ingrid când eram la Bangkok. Ingrid 
ştie să ia urma oricui de pe lumea asta şi a avut nevoie de 
mai puţin de o zi ca să afle că fosta amantă a lui Phillip 
Hardwicke împarte acum patul cu un bărbat cu douăzeci şi 
doi de ani mai în vârstă decât ea. Silvia trebuie să fie trecută 


de patruzeci şi cinci de ani în prezent şi fără îndoială încă 
arată uluitor, dar termenul de valabilitate al unei amante e 
limitat. Ceasul ticăie mereu. 

Judecând după această vilă de pe malul lacului, s-a 
descurcat bine. Şi-a revenit după tragedia pierderii lui 
Phillip Hardwicke şi a căzut frumos în picioare cu Giacomo 
Lazio. Când pierzi un iubit bogat, pur şi simplu îți găseşti 
altul. 

S-au descărcat şi ultimele mese, iar bărbaţii trântesc uşa 
din spate a camionului. Pe poartă intră alt camion de livrări. 
Sunt florarii, care cară vaze după vaze cu aranjamente 
florale bogate. 

Pun jos binoclul şi ridic ochii la cerul lipsit de nori. E 
neobişnuit de cald pentru o zi de sfârşit de februarie, dar în 
zona Lacului Como noaptea poate fi frig. Totuşi, nu poți să 
apari la o petrecere elegantă în haine de flanel, ca un tăietor 
de lemne. 

Pornesc maşina închiriată. E timpul să mă duc să 
cumpăr o rochie. 

Pe la nouă în seara aceea, drumul îngust care duce la vila 
lui Giacomo Lazio e mărginit de maşini parcate. O las pe a 
mea la capătul drumului şi urc dealul, trecând pe lângă 
Ferrariuri, Maseratiuri şi Mercedesuri parcate ca să ajung la 
poarta de fier forjat a vilei. E larg deschisă şi deservită de 
numai doi valeți în uniformă, care zâmbesc şi mă salută din 
cap când mă apropii. Nu văd pe nicăieri paznici înarmați, 
nici arme, doar aceşti doi cuceritori cu păr aproape negru 
care strigă „Buona sera!” când intru pe poartă. Afacerea cu 
lenjerie pentru femei e mult mai amiabilă decât lumea cu 
care sunt obişnuită eu. 

Tocurile mele înalte se clatină pe pavajul de piatră în timp 
ce străbat drumul de acces. A trecut multă vreme de când 
n-a mai trebuit să port tocuri şi deja simt cum mi se 
formează o băşică după urcuşul anevoios de la maşină. Mi-e 


dor de cizmele mele de la fermă, de blugii şi cămaşa de 
flanel, dar, în seara asta, rochia de seară mi-e armura de 
luptă şi mătasea verde îmi foşneşte pe picioare în timp ce 
merg pe cărarea de piatră spre sunetul de muzică live şi 
râsete. N-oi mai fi eu o tipă tare, dar şoldurile încă îmi sunt 
subțiri, brațele tonifiate şi încă mai ştiu cum să mă folosesc 
de o rochie. 

Cărarea mă duce la terasa din spate a vilei, care astă- 
seară e luminată de felinare de hârtie care se leagănă în 
briza dinspre lac. Înşfac un pahar de şampanie de la un 
chelner care trece pe lângă mine şi îmi continui drumul pe 
marginea terasei, cercetând chipurile. E o mulțime diferită 
față de cercurile pe care obişnuiam eu să le ţin sub 
supraveghere. Oamenii ăştia sunt mai tineri şi mai eleganți 
şi mult mai atrăgători. În loc de diplomaţi, bancheri şi 
politicieni cărunți văd bărbaţi cu păr negru cu cărare pe-o 
parte şi femei suficient de uluitoare cât să umble semeţe pe 
podiumurile de modă. Nimeni nu-mi dă atenţie — şi de ce ar 
face-o? Nu sunt decât o anonimă care trece pe lângă ei şi 
care nu se distinge prin nimic. 

Trec şi de formaţie, care cântă zgomotul ăla electronic cu 
bubuituri care în ziua de azi trece drept muzică, şi mă 
servesc cu ce e pe tăvile cu gustări ispititoare: peşte afumat 
şi bruschetta, brânzeturi şi şuncă de Parma. Italiana mea e 
cam ruginită, dar încă suficient de bună cât să înţeleg 
bucățele din conversațiile pe care le aud fără să vreau. 

— La ce hotel ai stat? 

— Ai auzit că Paolo s-a mutat de acasă? E răvăşită. 

— Ţin un regim nou şi e oribil. Îmi pierd minţile dacă nu 
pot să beau un pahar de vin. 

În cele din urmă dau cu ochii de persoana pe care o 
căutam, înconjurată de un cerc de invitaţi. Silvia are părul 
mai scurt zilele astea, dar tot negru jais, şi silueta e la fel de 
uluitoare. Rochia ei roşie tricotată e neiertătoare, o teacă 


mulată care stă pe fiecare rotunjime şi nu ascunde nicio 
umflătură, niciun pic de carne în exces. Fie anii au fost 
excepțional de blânzi cu ea, fie a muncit din greu ca să-şi 
întrețină trupul tonifiat. 

Mă trag la o parte înainte să remarce că sunt acolo. 

Uşile glisante ale vilei sunt larg deschise, permițând 
personalului de la firma de catering să circule liber între 
bucătărie şi terasă. Mă folosesc de ele să mă strecor 
înăuntru. 

În casă, decorul este fin şi alb, cu doar câteva accente 
artistice de culoare gândite să atragă atenția către o 
sculptură de sticlă de un portocaliu ars sau un tablou cu 
turcoaz şi auriu. Tocurile mele pocnesc zgomotos pe 
marmura albă. Îmi scot pantofii, uşurată să merg în 
picioarele goale. În câteva clipe am şi traversat holul şi am 
dispărut din vederea celorlalți invitați. Dacă mă ia cineva la 
întrebări aici, nu sunt decât o doamnă în vârstă cu o vezică 
mică, care caută disperată toaleta. Niciuna dintre uşile care 
duc dincolo de hol nu sunt încuiate şi bag capul pe ele, 
găsind o baie (de marmură albă, desigur), un dormitor 
pentru oaspeţi şi un dulap de lenjerie. În casa asta nu par 
să existe spații secrete. 

La capătul holului ajung în cele din urmă la dormitorul 
principal. Mă strecor înăuntru şi închid uşa. Şi aici 
domneşte aceeaşi marmură albă, un decor pe care unii l-ar 
putea numi sofisticat, dar pe mine mă frapează ca fiind rece 
şi lipsit de pasiune. Să reflecte, oare, gusturile Silviei sau a 
venit la pachet cu noul bărbat achiziționat? 

O pereche de ochelari de citit albastru-verzui de pe 
noptieră îmi arată că partea îndepărtată a patului este a 
Silviei. Ocolesc patul şi deschid sertarul noptierei. înăuntru 
se află paşaportul ei, precum şi produsele obişnuite de care 
au nevoie femeile: cremă de mâini, mască de dormit şi 
absorbante. 


Bag mâna mai adânc şi în capătul sertarului dau de o 
agendă jerpelită cu adrese. Paginile sunt îndoite şi unele 
dintre înregistrări s-au decolorat, arată ca nişte fantome. În 
vreme ce mulți dintre noi ținem acum datele de contact în 
fişiere digitale, puţini suntem gata să aruncăm vechile 
agende cu adrese scrise de mână. Dau paginile până la 
litera H şi găsesc numele care ştiam că o să fie acolo: 
Hardwicke. Sunt acolo numere pentru Phillip şi pentru fiica 
lui, Bella, dar sunt vechi, de pe vremea când Silvia îi era 
încă amantă. Nu e scrisă nicio informație nouă, niciun 
număr de telefon sau vreo adresă actualizată. E un 
document încremenit în timp. 

Pun agenda cu adrese la loc în noptieră şi când să închid 
sertarul aud uşa dormitorului deschizându-se cu un 
scârțâit. 

Nu mai am timp să dau fuga în dulap, nici măcar să 
închid sertarul. În schimb mă trântesc la podea şi stau 
întinsă acolo, cu fața lipită de marmura rece, în timp ce în 
cameră intră nişte paşi. Pe sub pat văd o pereche de pantofi 
bărbăteşti care se plimbă înainte şi înapoi. Bărbatul 
vorbeşte la telefon într-o italiană rapidă şi pare agitat. Ceva 
despre o greşeală. Vrea să ştie cine e răspunzător. 

Acum pantofii se îndreaptă spre pat şi salteaua oftează 
când se aşază el. Văd că are pantofi de piele maro, fără 
îndoială scumpi, şi una dintre tălpi bate necontenit în 
podea. E prea prins în convorbirea lui să observe că e ceva 
în neregulă în dormitorul său. Ridic ochii la noptiera Silviei 
şi văd că sertarul e încă deschis. Spaţiul de sub pat e prea 
îngust ca să mă bag acolo. Dacă vine să închidă sertarul, o 
să mă găsească aici. 

Uşa dormitorului se deschide iar. De data asta văd 
intrând o pereche de pantofi cu toc. E Silvia. 

Nu te uita la noptieră! Nu te uita încoace! 


Vrea să ştie de ce a plecat Giacomo de la petrecere. Chiar 
şi aici, de cealaltă parte a patului, tot aud încordarea dintre 
ei. 

Se răsteşte la ea în italiană: 

— O clipă! 

— E petrecerea ta! se răsteşte şi ea. 

— Am o problemă. În fabrică. 

— Oamenii ăştia sunt prietenii tăi, nu ai mei. 

— În regulă, în regulă. 

Salteaua şuieră când el se ridică. 

— Vin. 

Îmi bubuie inima când mă scol în picioare. Închid sertarul 
noptierei, apoi mă duc tiptil, în picioarele goale la uşa 
dormitorului şi-mi lipesc urechea de ea. Nu aud glasuri, 
nimic cu excepția bufnetului îndepărtat al formației. 
Întredeschid uşa şi arunc o privire pe hol. 

Nu se vede nimeni. 

Până ajung afară pe terasă, pulsul mi s-a calmat. Îmi pun 
pantofii la loc, mai iau un pahar de şampanie şi-mi croiesc 
drum prin mulțime înapoi la marea de oameni frumoşi cu 
ten perfect şi costume făcute pe comandă. Însă nici chiar 
aici, în acest mic colțişor de paradis de pe Lacul Como, viața 
nu e perfectă pentru Silvia şi iubitul ei. Măcar atât am 
înțeles din conversaţia pe care am auzit-o fără să vreau în 
dormitor. Îl văd pe Giacomo cel cu coama argintie ţinând 
sfat cu vreo şase oaspeţi, dar Silvia nu se zăreşte pe nicăieri. 
Cercetând din priviri mulțimea, dau în sfârşit cu ochii de ea. 
Coboară treptele terasei spre lac şi e singură-singurică. 

O urmez. 

Treptele de piatră duc spre o peluză atent îngrijită, până 
la malul apei. Acolo o găsesc pe Silvia, lângă apa care 
clipoceşte. Stă cu spatele la mine şi silueta îi e încadrată de 
reflexia argintie a lacului. Priveşte fix peste Como, ca o 
femeie prinsă în capcană pe partea greşită a acestuia. 


Nu mă aude când mă apropii de ea şi, când zic: „Bună, 
Silvia!”, tresare şi se răsuceşte spre mine. 

— Cine... Te cunosc? 

— Nu-ţi mai aduci aminte de mine, este? 

Nu-i de mirare. Au trecut prea mulți ani şi am fost doar o 
chestie măruntă în viața ei, cineva atât de neimportant că 
abia dacă a realizat că exist şi eu. 

— Îmi pare rău, nu, răspunde ea. 

— Soțul meu a fost doctorul Danny Gallagher, doctorul 
lui Phillip. Danny a fost în avionul acela. Amândouă am 
pierdut pe cineva în ziua aia. Cel puţin aşa mi s-a dat de 
înțeles. 

Clatină din cap. 

— Nu pricep. De ce ai venit aici? După atâţia ani, de ce vii 
la mine acasă şi... 

— Phillip Hardwicke e în viață, nu-i aşa? 

Tăcere mormântală. Aici, la malul apei, stăm în umbră şi 
nu-i pot citi expresia, dar îi văd silueta complet nemişcată. 

— Nu, şopteşte ea. 

— Ştii unde e? 

— E imposibil. E mort. 

— Asta şi vor ei să credem. 

— În avion a fost o bombă. A murit toată lumea, toţi 
şapte. 

— Dar în mare n-au găsit decât două cadavre. Nu ştim 
cine mai era la bord, cine ar fi putut să coboare din avion în 
ultima clipă. 

Se cuprinde cu brațele. Până şi în semiîntuneric văd că 
tremură. 

— Dacă era viu, aş fi ştiut. Aş fi simţit. Şi de ce să nu mă 
sune? De ce să mă lase să-l cred mort? 

— Ştiu că a rămas în viață, făcându-i pe toți să-l creadă 
mort. Încă mai e pe undeva, Silvia. Probabil trăieşte sub un 
alt nume, cu o identitate diferită. 


— Nu. Nu, nu-i adevărat! Nu m-ar lăsa să sufăr aşa. 

Îi aud suferința din voce şi-mi dau seama, spre uimirea 
mea, că nu-i prefăcătorie. Realmente nu ştie că Hardwicke e 
în viaţă. 

— L-ai iubit, spun eu mirată. 

Se întoarce către apă şi zice încet. 

— Bineînţeles că da. 

— El te-a iubit pe tine? 

— Credeam... 

Lasă capul în jos. 

— Credeam că da. Credeam atâtea lucruri... 

— Şi totuşi n-a luat niciodată legătura cu tine? După ce a 
căzut avionul, n-ai mai avut veşti de la el? 

— Nu. 

— Ai idee unde e acum? 

— Pe fundul mării. Asta am crezut atunci, asta cred şi 
acum. 

Se uită la mine. 

— De ce pui toate întrebările astea? Cine eşti, de fapt? 

Preţ de o clipă ne uităm fix una la alta, două femei ale 
căror vieți s-au intersectat în moduri care ne-au rănit pe 
amândouă şi ne-au lăsat permanent în doliu. 

— Sunt soţia lui Danny Gallagher. Asta-i tot ce trebuie să 
ştii. 

Mă întorc şi pornesc spre treptele de piatră care duc pe 
terasă, străbat mulțimea de oameni frumoşi, cu hainele lor 
frumoase. Vizita mea aici mi-a dezvăluit ceva: Silvia 
realmente nu ştie unde e Hardwicke. Realmente crede că-i 
mort. 

Nu ştiu unde să mai caut. 

Majoritatea oamenilor care fug nu pot să nu caute locuri 
cunoscute, dar Hardwicke e prea inteligent ca să se întoarcă 
acolo. Singurul mod în care a stat ascuns atâţia ani a fost 
să nu facă ceea ce se aştepta de la el. Ceea ce n-a putut 


evita, totuşi, a fost să intre de-a lungul anilor în banii din 
numeroasele sale conturi offshore. Poate chiar a avut nevoie 
de fondurile respective sau s-a întors la intermediat noi 
tranzacții, dar mutările astea de capital nu au scăpat 
neobservate de Agenţie. Asta a fost marea lui greşeală. A fost 
indiciul că e încă în viață. 

Îmi cumpănesc următoarele mutări. Nu pot să mă duc 
acasă şi poate că nici n-o să mai pot vreodată. Pe moment 
sunt ca frunza în vânt, la fel ca în anii de după moartea lui 
Danny, când mă tot mutam în căutarea unui loc de 
aterizare unde să o pot lăsa în urmă pe vechea Maggie şi să 
devin cineva nou, cineva care nu era chinuit de gânduri 
despre ce ar fi fost dacă. Dacă aş fi refuzat acea ultimă 
misiune în Malta. Dacă eu şi Danny am fi fugit în lume. Am 
fi împreună acum, cărunțţi, cu riduri de râs gravate şi mai 
adânc pe feţe. Îmi imaginez cum stăm undeva la căldură, 
poate în America de Sud, într-un sat unde aleargă libere 
capre, găini şi copii în picioarele goale. 

În loc de asta, când ies pe poarta vilei sunt singură. Las 
în urmă muzica, râsul şi toate lucrurile care ar fi putut să 
fie şi cobor dealul la maşină. Mă rod pantofii şi mă simt 
tentată să-i arunc şi să continui drumul pe pietriş în 
picioarele goale. Vreau durerea. Am nevoie de durere ca 
penitență pentru păcatele mele. lau curba şi ajung la 
maşina mea închiriată, parcată în spatele unui Ferrari 
negru. Caut telecomanda în poşetă şi apăs pe ea să descui. 

Atunci aud zgomot de pietriş pe pavaj. Cineva e chiar în 
spatele meu. 

Mă întorc şi mă uit fix la Diana. La arma pe care o ține 
îndreptată spre pieptul meu. 

— Bună, Maggie! Ce surpriză să apari aici! 

— Lasă arma, Diana. Suntem în aceeaşi tabără. 

— Oare? 

Arată din cap spre maşina mea. 


— Urcă. Tu conduci. 


Capitolul 33 


O biserică e ultimul loc pe care m-aş fi aşteptat să-l 
folosească Diana drept ascunzătoare, dar acolo m-a adus, 
pe un drum denivelat, până la o clădire de piatră dintr-un 
vârf de deal. În lumina farurilor, văd ferestre bătute în 
scânduri şi o încurcătură de iederă agresivă care s-a cățărat 
pe pereţi. Opresc motorul şi noaptea se face neagră. Pe 
dealul ăsta nu sunt case prin apropiere, nici lumini. Nici 
martori. 

În loc să intrăm pe uşa din față, Diana mă conduce 
printr-o intrare laterală. E clar că se ascunde aici de 
suficientă vreme cât să-i fie familiar planul clădirii. Când 
aprinde felinarul cu kerosen văd că biserica n-a mai fost 
folosită ca lăcaş de cult de foarte multă vreme. Băncile sunt 
împrăştiate şi stricate, unele dintre ferestrele cu vitralii care 
nu au fost acoperite cu scânduri sunt țăndări şi de grinzi 
atârnă pânze de păianjen ca nişte perdele de mătase. 
Aproape de locul unde era cândva altarul e o masă mică pe 
care se află un rucsac, resturile unui sandvici şi o sticlă de 
vin pe jumătate goală. E un adăpost convenabil, intim şi în 
mod limpede abandonat de mult, totuşi suficient de aproape 
de vilă ca să-i poată ţine sub observaţie pe Silvia şi pe 
oaspeții ei. Desigur, de aia se şi află Diana aici în Como, a 
venit din acelaşi motiv pentru care am venit şi eu. Ştie că 
Hardwicke e în viaţă şi crede că Silvia ştie unde se află. 

În biserica asta de piatră e rece. În vreme ce Diana poartă 
jeanşi negri şi o geacă de polar, eu sunt îmbrăcată doar într- 
o rochie de seară din mătase şi un şal subțire, pe care îl 
strâng cu putere pe umeri şi mă uit la ea peste felinarul 


pâlpâind. Nu şi-a coborât arma, iar țeava e ca un al treilea 
ochi acuzator care stă ațintit asupra mea. 

— De ce ai venit în Como? întreabă Diana. 

— Din acelaşi motiv ca tine. Am crezut că Silvia mi-ar 
putea spune unde-i Hardwicke. 

— Cine te-a trimis? 

— Tu. Într-un fel. 

— Nu fi ridicolă! 

— Cineva de la Agenţie a apărut la mine acasă în Maine. 
A zis c-ai dispărut şi că s-ar putea să ai nevoie de ajutor. 

— Ai venit aici să mă ajuţi? 

Râsul ei răsună cu ecou în biserica vastă şi sunetul se 
sparge în vocile a zece Diane semiisterice. 

— Maggie salvatoarea! 

— Mă doare undeva de ce se întâmplă cu tine, dar Gavin 
e mort. A fost asasinat la Bangkok acum câteva nopți. Eram 
acolo când s-a întâmplat. Tu şi cu mine probabil că suntem 
următoarele pe listă. 

Mâna îi rămâne perfect nemişcată, cu arma încă 
îndreptată spre pieptul meu. 

— Ţi-a spus Gavin de ce se întâmplă asta? 

— Hardwicke e în viață, zic eu. Asta e răzbunare pentru 
Malta. 

Nu pare surprinsă de dezvăluire. 

— Ştii sigur? Că e în viață? 

— Aşa crede Agenţia. 

— Ce dovadă are? 

— Din conturile lui au dispărut bani. O mulțime. Ca să 
accesezi conturile alea e nevoie de parole pe care numai el 
le-ar şti. 

Într-un final lasă arma jos. Are părul nepieptănat şi 
obrajii supți. Pe fața ei văd paranoia care vine de la prea 
puţin somn şi prea multă frică. Începe să se plimbe înainte 
şi înapoi pe lângă lampa cu kerosen. În agitația ei, nu pare 


să-i pese că eu stau acolo şi mă simt uşurată că nu mai ține 
arma aţintită spre mine. 

— Trebuie să-l neutralizăm pe Hardwicke, zice ea. Trebuie 
să colaborăm. 

— Aşa cum am făcut în Malta? replic eu cu un râs amar. 
De parcă aş avea încredere în tine. 

— L-am doborât pe Cyrano împreună, nu? 

— Şi mi-ai omorât soțul. 

Se opreşte şi se uită la mine. La fel de repede îşi mută 
privirea altundeva. 

— Asta a fost o întâmplare nefericită. Aş vrea s-o fi putut 
opri, spune ea. 

Dar eu i-am întrezărit adevărul în ochi, străfulgerarea de 
vinovăție chiar înainte să se întoarcă. 

— Chiar ai fi putut s-o opreşti. 

— Nu aveam de unde să ştiu că o să fie o bombă... 

— Gavin mi-a spus adevărul. Ai ştiut cu câteva ore 
înainte că ruşii o să riposteze şi nu te-ai gândit să mă previi. 
Ai lăsat pur şi simplu avionul să decoleze cu Danny la bord. 

— Amenințarea din mesaj nu preciza clar ce şi cum. 

— Era suficient de clară cât să se ia măsuri. 

— Nu puteam fi sigură. 

— Nu. Ție pur şi simplu nu ti-a păsat! 

Vocea mea răsună cu ecou, ca un țipăt strident de 
suferință, țipăt pe care mi l-am înăbuşit în toți anii ăştia. 
Ultimele ecouri se sting şi, pentru o clipă, ne pironim una pe 
alta cu privirea fără să vorbim. 

Un huruit alungă liniştea din biserică. E mârâitul unui 
motor care se apropie. 

Bărbia Dianei se ridică brusc, alarmată. 

— Ne-au urmărit. Fir-ar, te-au urmărit pe tine! 

Suflă în felinar să-l stingă şi-şi ia rucsacul. Singura 
lumină intră prin ferestrele sparte, strălucirea slabă a 
satului venită de la mai bine de un kilometru şi jumătate. 


— Dă-mi o armă! şoptesc eu când ne lăsăm pe vine în 
întuneric. 

— Taci! 

— Dacă au venit să ne ucidă, o să ai nevoie de mine să te 
ajut să-i ţii la distanță. Dă-mi o armă! 

Îi ia doar câteva secunde să-şi cumpănească alternativele 
şi să-şi dea seama că am dreptate. Chiar are nevoie de mine. 
O aud foşnind în rucsac şi-mi apasă în mână un pistol. Un 
nouă milimetri. Nu e Waltherul meu de încredere, dar 
merge. 

Cineva zgâlțâie uşa de la intrare, dar e încuiată. Poate e 
doar un îngrijitor al bisericii? Doamne, fă să fie vreun 
bătrânel inofensiv care a venit să vadă cine locuieşte ilegal 
în clădire! După care aud scuipatul unui amortizor şi 
zgomot de lemn din care sar aşchii. Trei şuturi şi uşa se 
deschide. Zăresc  siluetele a doi bărbați care păşesc 
înăuntru. Ba nu, sunt trei. 

Diana nu ezită. Trage rapid patru focuri. Aud un geamăt 
de durere, apoi se răspunde cu foc. Un glonț fluieră pe lângă 
fața mea şi preface în țăndări sticla de vin de pe masă. 

Diana mai trage două focuri, apoi se retrage mai în 
umbră. Lăsându-mă pe mine să înfrunt singură invadatorii, 
desigur. Aşa acționează ea. Ştie planul bisericii, ştie fiecare 
ascunzătoare posibilă şi tot ce pot să fac e să-i urmez 
exemplul şi să sper că se îndreaptă spre o poziție care poate 
fi apărată. Pantofii mei cu toc bocăne prea tare şi-i arunc 
din picioare. De-abia îi disting umbra care se retrage pe 
întuneric. 

Din perete ricoşează gloanțe. Fragmente de piatră îmi 
înțeapă obrazul. Bărbaţii înaintează. Aud bufnitura cuiva 
care se loveşte de o bancă şi trag pe nevăzute trei focuri în 
direcția sunetului înainte să fug după Diana. 

A apucat-o pe singura cale de retragere: în sus, pe o scară 
circulară care trebuie că duce spre clopotniţă. Pornesc pe 


scări în sus şi simt ciupitura unui cui slăbit în talpă. 
Tresărind de durere, urc şchiopătând. Scara în spirală e 
mult prea îngustă şi răsucită ca să trag în vreo direcție, 
singura mea speranţă e să ajung în vârf, unde pot să-i țin la 
distanță pe atacatori şi să-i rad unul câte unul când apar. 
Mă caţăr pe ultimele trepte până la clopotniță. Acolo stă 
Diana pe vine, într-o parte. Lumina dinspre sat e suficient 
de puternică să-i lumineze fața încordată şi strălucirea 
armei din mâini. 

Nu scot un cuvânt, doar mă las pe vine lângă ea. 
Împreună, aşteptăm să ne înfruntăm atacatorii. N-am de 
ales acum, trebuie să lupt alături de femeia asta pe care o 
disprețuiesc. 

Printre bubuiturile inimii aud zgomot de paşi pe casa 
scării. Apare o umbră. 

Atât eu, cât şi Diana, deschidem focul şi gloanţele ne 
şuieră în piatră. E ultima noastră redută, dar suntem în 
avantaj. Aici îi putem ține la distanţă. 

Şi atunci mi se termină muniţia. 

Un glonț trece pe lângă mine. Mă arunc într-o parte şi 
dau cu umărul de scândurile vechi de când lumea ale 
podelei. Mă rostogolesc până ajung iar pe vine şi cercetez 
înnebunită turnul în căutarea altei căi de scăpare, dar 
singura posibilitate e să te arunci peste margine într-un 
plonjon mortal până în parcare. 

Deci aşa se termină, în picioarele goale şi încolțită alături 
de femeia care mi-a distrus viața, femeia ale cărei decizii de 
acum cincisprezece ani ne-au pus pe amândouă pe drumul 
spre acest ultim moment. 

Arunc arma descărcată. Nu cred în viața de apoi, nu cred 
că a muri eroic îți aduce un loc în Valhalla. Ştiu doar că o 
luptă fără sens nu face decât să prelungească agonia şi aleg 
acceptarea în detrimentul panicii. Diana însă nu e gata să 


moară. Se mută lângă mine şi vocea îi e coborâtă şi 
panicată. 

— Ce dracu'? Arma ta... 

— Am rămas fără gloanţe. S-a terminat, Diana. 

— Nu. Nu, nu s-a terminat. 

Loveşte cu viteza unei cobre, apucându-mă pe după gât 
cu brațul. Mă dezechilibrez când mă smuceşte în spate spre 
pieptul ei. Îi sunt scut, o masă de carne şi oase de sacrificiu 
împotriva gloanţelor. Până la final, Diana se gândeşte numai 
la Diana, chiar dacă acum nu mai contează, pentru că şi ea 
o să rămână în curând fără gloanțe. 

Apare o siluetă de bărbat, apoi o a doua. Diana se dă 
înapoi, târându-mă cu ea, până când se lipeşte de 
balustrada din clopotniță şi nu mai avem unde să ne 
retragem. 

— Un târg! strigă ea. Voglio fare un patto! 

Bărbaţii nu zic nimic, dar nici nu lasă armele jos. 

— Sunt şi bani, zice ea. Vă pot da douăzeci de milioane de 
dolari. Sunt toți ai voştri, dar trebuie să-mi dați drumul. 

Are douăzeci de milioane de dolari? 

Chiar şi acum, pe punctul de a muri, dezvăluirea îmi face 
capul să se învârtă. Jonglez cu piese de puzzle şi le simt 
cum încep să se potrivească. Mă gândesc la milioanele de 
dolari scurse din conturile offshore ale lui Hardwicke, de 
către cineva care trebuie să-i fi ştiut parolele. Mă gândesc 
cum pe Hardwicke îl lăsa memoria, cum îi era greu să țină 
socoteala numerelor, numelor şi datelor. Într-o clipă se 
adună toate. Unde-şi stoca parolele? Ar fi trebuit să-i fie 
uşor accesibile, pe un laptop sau pe un telefon. 

Sau pe o memorie USB. Ca aceea pe care i-am dat-o 
Dianei în Malta. Încă o piesă de puzzle se potriveşte la locul 
ei. 

Diana avea parolele, dar nu le putea folosi cât timp 
Hardwicke era în viață. Acesta ar fi observat că-i dispar bani 


din conturi, aşa că avea nevoie ca el să dispară din peisaj. 
Avea nevoie ca el să moară, iar cea mai uşoară cale să se 
întâmple asta era să-i lase pe ruşi să-şi pună în aplicare 
răzbunarea. Aşa că i-a lăsat avionul să decoleze, l-a lăsat să 
zboare spre propria-i moarte şi nu i-a păsat cine mai murea 
cu el. 

Pe scară se aude ecoul altor paşi. Aceştia urcă egal, fără 
grabă. Cadenţa sumbră a călăului nostru care se apropie. 

— Douăzeci de milioane de dolari! zice iar Diana. 

În disperarea de a face un târg, mă slăbeşte din 
strânsoare. Mă smulg de lângă ea şi mă îndepărtez de-a 
buşilea, unde nu mă poate ajunge. Acum stă expusă, fără 
trupul meu ca scut. 

— Sunt mai mulți bani decât o să vedeți voi vreodată. 
Puteţi s-o luaţi pe ea. Ucideţi-o pe ea! Daţi-mi mie drumul şi 
o să... 

Pocnetul unui amortizor o opreşte la jumătatea frazei. 
Capul i se smuceşte spre spate, după care trupul i se 
leagănă la marginea clopotniței. Preţ de câteva bătăi de 
inimă pare să stea în echilibru acolo, cu spinarea arcuită 
peste balustrada de fier. După care intră în acțiune 
gravitația şi Diana se răstoarnă pe spate peste balustradă, 
plonjând în umbră. 

N-o văd aterizând, dar îi aud impactul. Un sunet înfundat 
de carne şi oase care se izbesc de betonul de jos. 


Capitolul 34 


Din întunericul casei scării iese încet o siluetă. Mă aştept 
să-l văd apărând pe Phillip Hardwicke, dar e o femeie. 
Bărbaţii se dau la o parte s-o lase să treacă. Se duce la 
marginea clopotniței şi se uită în jos. Cu toate că au trecut 
şaisprezece ani de când am dat ultima oară ochii cu ea, 


recunosc  şoldurile generoase, înclinarea rotunjită a 
umerilor. La lumina lunii zăresc strălucirea de păr roşcat, 
suflat de vânt. 

— Nu erau banii ei ca să-i ofere, zice femeia şi se întoarce 
să se uite la mine. 

În mână are arma pe care tocmai a folosit-o ca s-o ucidă 
pe Diana şi care acum e îndreptată spre mine. 

— Mi s-a răspuns în sfârşit la întrebare. Ea a fost. 

— Bella, murmur eu. Cum e posibil? 

— Mama, răspunde ea. N-aş fi în viață dacă n-ar fi fost 
ea. 

— Nu ai fost în avion. 

— Nu m-a lăsat să mă duc la aeroport după ce a auzit de 
razia de pe iahtul lui Alan Holloway. Ah, mami ştia de 
afacerile tatălui meu cu ruşii. Ştia de ce sunt în stare. Când 
i s-a prăbuşit avionul, s-a gândit c-ar putea să vină şi după 
mine. Să mă dea de exemplu pentru ce-ţi pățeşte familia 
dacă îi calci pe coadă. M-a dus acasă cu avionul ei. În 
Argentina. 

— Habar n-am avut că eşti în viață. A avut loc o 
înmormântare, mama ta era acolo. 

— A trebuit să fie. Făcea parte din joc, iar ea ştia să-l 
joace. 

— În tot timpul ăsta habar n-am avut că erai cu ea. 

— Am fost până a murit. 

Glasul îi şovăie. Coboară arma spre podea. 

— Doamne, îmi pare rău, Bella! Te-a iubit. Nu ţi-a vrut 
decât binele. 

— Spre deosebire de tine. 

Arma zvâcneşte în sus şi se îndreaptă încă o dată spre 
pieptul meu. 

— Când am pus mâna în cele din urmă pe fişierul ăla, am 
aflat adevărul despre tine. 

Vocea îi e tăioasă ca sticla. 


— Şi despre ce ai făcut. 

— Ţi-am fost cu adevărat prietenă. 

— Prietenă?! 

Râde tare şi amar. 

— M-ai folosit. M-ai fi trimis la moarte. 

— Trebuia să fiu şi eu în avionul ăla! M-aş fi prăbuşit cu 
voi toți. 

— Dar n-ai fost, nu? 

— Dar soțul meu a fost! Bărbatul pe care îl iubeam. Crezi 
că l-aş fi lăsat să plece dacă aş fi ştiut ce o să se întâmple? 

Urmează o tăcere prelungă. 

— Nu, murmură ea într-un final. 

Se întoarce spre balustradă şi priveşte în jos, la parcare. 

— Doamne, ce fetiță proastă mai eram! 

— Aveai doar cincisprezece ani. Nu ştiai ce e tatăl tău cu 
adevărat. 

— Nu de tata vorbesc. Vorbesc de tine. De ceea ce erai. 
Tot timpul ăla, habar n-am avut pentru cine lucrai. După 
care am descoperit că cineva a dat iama prin conturile 
tatălui meu, chiar dacă eu sunt singura care-i ştia parolele. 
„Cheile regatului”, le numea el. M-a pus să le țin minte 
fiindcă avea probleme cu memoria. Altcineva a mutat banii 
ăia şi habar n-am avut cine ar fi putut s-o facă. Până am 
aflat de Operaţiunea Cyrano. 

— Cum? 

Ridică din umeri. 

— Toate se pot cumpăra, Maggie. Loialitatea. Accesul. 
Mereu există cineva dispus să vândă secrete, chiar şi în 
prețioasa ta CIA. 

Se întoarce cu fața la mine. 

— Tu eşti ultima în viață. Ai nişte ultime cuvinte? 

— Cum de s-a ajuns la asta, Bella? Cum de-ai ajuns tu la 
asta? 


— Nevoia. Ştiu nume. Ştiu cum să le folosesc. Măcar 
atâta m-a învăţat tata. 

— Tu nu eşti cu adevărat aşa. O cunoşteam pe acea Bella 
şi mă bucuram să-i fiu prietenă. Că mă crezi sau nu, chiar 
mă bucuram. 

— Ei bine, salut-o pe noua Bella. Sunt fiica tatălui meu, 
la urma urmei. 

Nu cred. Când mă uit la ea, nu pe Phillip Hardwicke îl 
văd, ci pe fata aceea nevinovată de cincisprezece ani. Şi mă 
mai gândesc la altă fată, altă nevinovată, a cărei viață 
depinde acum de mine. 

— Când o să se termine, când o să termini cu mine, ai să- 
i dai drumul lui Callie? 

— Fata? 

— N-are decât paisprezece ani. 

— Chiar contează ce i se întâmplă? 

— „O viață pentru o viață”. Dacă mor eu, fata trăieşte. Nu 
asta mi-ai cerut să fac? De aia am venit, ca să fac schimbul. 
Viața mea pentru a ei. 

Mă studiază preţ de o clipă şi mi-o amintesc pe fata de 
odinioară. Singură, stângace şi nesigură de locul ei în lume. 
Pare că acum şi l-a găsit. Moartea tatălui ei a transformat-o 
în această ființă sigură pe sine, dar plină de resentimente, o 
Medee răzbunătoare pentru care o crimă cere alta la 
schimb. Cine sunt eu să-i deschid ochii în această privință? 
Am făcut parte din angrenajul care i-a doborât tatăl şi a luat 
viețile a şase oameni, dintre care unul era soțul meu. 
Acelaşi angrenaj care i-a distrus viața Bellei. Fata pe care 
am cunoscut-o cândva a dispărut şi eu am partea mea de 
vină aici. Am tot încercat să fug de vinovăţie, dar nu pot să 
scap de ea. Am s-o duc cu mine şi în groapă. 

Mă îndrept de spate. Sunt pregătită. 

— Îmi pare rău pentru tot, Bella. Ştiu că nu mai contează 
să auzi asta acum, dar cu adevărat îmi pare. 


Ridică arma spre capul meu. 

Mă uit în ochii ei şi aştept glonțul. Vin, Danny. Aproape 
am ajuns. Secundele trec şi totuşi stau în continuare pe loc 
şi mă uit la ea. Vreau să vadă cine sunt, prietena care nu i-a 
dorit niciodată râul. Prietena care a suferit o pierdere la fel 
de profundă şi răvăşitoare ca a ei. 

Se întoarce către oamenii săi. 

— Plecaţi! Lăsaţi-ne! 

După un pic de şovăială, aceştia se retrag în întunericul 
casei scărilor. 

Încetişor, Bella coboară arma. Se duce la balustradă şi se 
uită la cadavrul Dianei care zace jos. 

— Era gata să te ucidă. 

— Nu mi-a fost niciodată prietenă. 

Trece o clipă. Acum, cât nu se uită la mine, e momentul 
s-o atac şi să mă lupt cu ea să-i smulg arma, dar descopăr 
că nu pot. Nu mă lasă inima s-o trădez iar. 

— O viaţă pentru o viață, spune ea încet. 

Se întoarce cu fața la mine. 

— Tu mi-ai adus-o pe Diana Ward. Să zicem că suntem 
chit. 

— Bella... 

— La revedere, Maggie. Fie să nu ne mai întâlnim 
vreodată. 

Se întoarce şi dispare pe casa scării. Îi aud ecoul paşilor 
când coboară din clopotniță. 

Brusc mi se taie picioarele şi cad la podea, unde mă 
shemuiesc, tremurând, nu de frig, ci de la şocul tuturor 
celor întâmplate în seara asta. Moartea a fost atât de 
aproape că-i puteam simţi răsuflarea în ureche şi sunt 
uluită că mă mai aflu încă aici. N-ar trebui şi din acest 
moment fiecare respirație e un dar pe care n-o să-l iau 
niciodată ca de la sine înțeles, un dar pe care nu-l merit. 
Răcoarea mi se strecoară prin rochia subțire şi oasele mă 


dor de la podeaua tare, dar disconfortul ăsta e o 
binecuvântare ascunsă, pentru că, dacă-l simt, înseamnă că 
sunt în viață. 

Mă scol greoi în picioare şi mă uit peste balustradă. Jos, 
departe, îi văd pe Bella şi pe oamenii ei ieşind din biserică. 
Trec pe lângă cadavrul Dianei şi se îndreaptă către maşina 
lor. 

— Şi cu Callie cum rămâne? strig eu. 

Bella se opreşte şi ridică privirea, dar nu răspunde. 

— Ai promis! O viață pentru o viaţă! țip eu. Cum rămâne 
cu fata? 

Bella se urcă pe bancheta maşinii şi pleacă. 

Încă neţinându-mă bine pe picioare, o iau încet în jos pe 
scara din turn. Habar n-am unde-mi sunt pantofii şi nici 
poşeta cu telecomanda maşinii şi mi-e groază de drumul 
lung în picioarele goale până în sat. 

Dar am îndurat eu şi mai rele. 

Uşa de la intrarea în biserică atârnă în balamale, 
deschisă. Mă îndrept şontâcăind spre cadrul ei luminat şi 
acolo, pe veranda neacoperită, îmi stau pantofii şi poşeta, 
puse la îndemână să le găsesc sigur. Un ultim gest de 
milostenie din partea Bellei. Îmi iau poşeta şi imediat 
detectez o diferență de greutate. Bag mâna în ea şi găsesc 
un telefon care nu fusese acolo mai înainte. Bella a păstrat 
deschisă o linie de comunicaţii între noi. Nu pot decât să 
sper că este pentru scopul pentru care cred eu că este. 

Ies în parcare şi dau de cadavrul Dianei, care zace cu fața 
în sus pe pietrişul acum negru de la sângele ei. Gaura de 
glonț din frunte are să-i spună poliţiei că n-a fost vorba 
despre un salt sinucigaş din turn. 

Trebuie să fiu la mulți kilometri depărtare de locul ăsta 
când o s-o găsească. 

Mă urc în maşina închiriată şi plec, lăsând-o pe Diana 
unde zace. Încă o dată, las morţii în urmă. 


Se crapă de ziuă când ajung la Milano. Nu mă cazez la 
hotel, ci mă duc direct la Aeroportul Malpensa, îmi schimb 
hainele şi mă aşez într-o cafenea să aştept cele patru ore 
până la zborul de Boston, cu escală la Londra. Efectul 
adrenalinei a trecut şi-mi simt membrele ca de cauciuc din 
pricina epuizării. Când eram tânără, puteam lucra patruzeci 
şi opt de ore încontinuu fără somn, dar nu mai sunt femeia 
aceea. Comand espresso după espresso, încercând să rămân 
trează, verificând şi răsverificând telefonul de unică folosință 
care mi-a fost lăsat în poşetă, căutând mesajul pe care-l 
aştept. 

Nimic. 

Mă întreb dacă a fost găsit cadavrul Dianei şi ce o să 
creadă poliția locală. Un asasinat al Mafiei? Un jaf? Un iubit 
gelos? Toate motivele obişnuite vor fi explorate, dar mă 
îndoiesc că motivul real le va trece vreodată prin cap. Mi-e 
milă de poliție, îi lipseşte imaginea de ansamblu ca să 
înțeleagă măcar jumătate din ceea ce vede. 

„O viață pentru o viață”. Mi-am îndeplinit partea mea de 
târg. Acum trebuie să şi-o îndeplinească şi Bella pe a ei. 

Dau pe gât espresso-ul şi mă ridic. Primul zbor e în două 
ore. E timpul să mă duc acasă s-o salvez pe Callie. 

e 

De la Aeroportul Logan drumul cu maşina spre nord până 
la Purity durează patru ore şi e unsprezece seara când ajung 
în cele din urmă la periferia oraşului. Cum trec de limita 
localităţii, îmi țârâie telefonul cu SMS-ul pe care îl aşteptam. 
Cumva, ştie că sunt aproape de casă şi e neliniştitor să-mi 
dau seama că se stă cu ochii pe mine, că Bella mi-a urmărit 
parcursul de la Milano la Londra şi Boston, apoi cât am 
mers cu maşina spre nord în Maine. Neliniştitor, da, dar nu 
înfricoşător. Dacă voia să mă omoare, o făcea în Como. 


Mă uit la telefonul de unică folosință şi epuizarea mi se 
risipeşte instantaneu. Sunt trează de aproape patruzeci şi 
opt de ore, dar SMS-ul pe care-l văd pe ecran îmi produce 
un şoc de adrenalină în trupul rupt de oboseală. 

Calc accelerația. 

Cincisprezece minute mai târziu, stau în fața unei case 
abandonate de pe Connor Road. Am mai trecut cu maşina 
pe lângă proprietatea asta de câteva ori, dar e năpădită de 
buruieni şi de iarbă-neagră, drept care n-am mai zărit 
clădirea în sine. Lanterna mea dă la iveală zugrăveală 
coşcovită şi o verandă care putrezeşte şi ştiu că n-a mai 
locuit nimeni aici de foarte multă vreme, şi totuşi văd urme 
proaspete de roți pe zăpada de pe drumul de acces. 

Simt miros de fum în aer. Cineva a făcut un foc. 

Inima îmi bate cu putere în piept când urc scările spre 
veranda lăsată. 

Nu pentru mine mă tem, ci de ceea ce o să găsesc 
înăuntru. Uşa e descuiată. O împing şi se deschide cu 
scârțâit de balamale, dezvăluind doar întuneric înăuntru. 

— Callie? strig eu. 

Păşesc în casă şi imediat mă izbeşte faptul că, deşi sunt 
aproape minus şapte grade afară, înăuntru e cald, aproape 
confortabil. Plimb lumina lanternei prin living, care e lipsit 
de mobilă şi e doar un spațiu gol, cu podea de pin şi pânze 
de păianjen care spânzură din tavan. Fasciculul se opreşte 
asupra căminului de cărămidă, unde văd doar cenuşă 
nemăturată. Traversez încăperea şi ating cărămizile. Sunt 
reci. 

Şi totuşi, în casă e cald. De unde vine căldura? 

Podeaua scârțâie când ies din living şi intru în bucătărie. 

Lumina lanternei se mişcă peste blaturi de pin uzate, 
dulapuri cărora le atârnă uşile deschise şi o chiuvetă de 
porțelan pătată cu maro. Dau cu ochii de sobița cu lemne şi, 
când mă apropii, deja simt căldura pe care o emană şi văd 


în colț un suport de lemne de foc. Cineva a întreținut 
căldura în casă. 

— Callie? 

Sunetul e atât de slab încât aproape că-mi scapă. Un 
scâncet, care vine de undeva din apropiere. Mă întorc şi 
lumina lanternei cade pe uşa de la cămară. E întredeschisă. 

Chiar şi înainte s-o deschid, ştiu că ea e acolo. Ştiu că n-a 
pățit nimic. Cercetez spaţiul cu lanterna şi iat-o, legată de 
un scaun, cu o bucată de bandă adezivă peste gură. 

În câteva secunde o eliberez şi se cațără imediat pe mine 
ca o caracatiță, aproape sugrumându-mă. A făcut pe ea şi 
miroase a transpirație, urină şi fum, dar e vie. Nebunesc, 
trepidant de vie. 

— Ai venit! strigă ea. Ştiam eu c-ai să vii. Ştiam eu! 

— Bineînţeles c-am venit. Sunt aici, draga mea. 

O trag strâns la piept şi când se porneşte să-mi plângă cu 
hohote în brațe, încep să plâng şi eu. N-am mai plâns de 
foarte, foarte multă vreme şi, acum că m-am pornit, nu mă 
pot opri. Plâng pentru Callie şi pentru toți cei care au mai 
avut de suferit din cauza mea. Pentru Doku şi familia lui, 
pentru Gavin, Bella şi Danny. 

Cel mai mult pentru Danny. 

— Vreau să-l văd pe bunicul, zice ea. Vreau să merg 
acasă. 

— Aşa o să faci. 

O cuprind cu brațul pe după mijloc şi o ridic în picioare. 

— Dar nu încă. 


Capitolul 35 


JO 


Jo intră val-vârtej pe casa scărilor, pătrunse cu paşi mari 
în secția de la etajul întâi a spitalului şi se duse glonț la 
recepție. 

— Unde-i Callie Yount? o întrebă pe asistentă. 

— În rezerva 201, dar staţi să-l chem pe doctor mai întâi. 
Hei, nu aveţi voie să intrați acolo! Staţi! 

Jo deja pornise pe hol înspre rezerva 201. Bătu energic de 
două ori, apoi împinse uşa şi intră, oprindu-se în prag. 

Fata dormea dusă în pat. 

Încăperea era luminată doar de o veioză slabă de pe 
noptieră, iar în semiîntuneric îl văzu pe Luther Yount 
gârbovit pe un scaun lângă pat. Avea pe el o bluză de pijama 
de flanel şi părul alb îi stătea într-un vârtej nepieptănat în 
creştet. La fel ca Jo, trebuie să fi venit direct din pat, dar 
acum era complet treaz şi se uita urât la ea. 

— Nu acum. Are nevoie de odihnă, zise el. N-o treziti. 

— Unde a fost găsită? Cum a ajuns aici? 

— Mai încolo. Tot ce trebuie să ştiţi acum e că e bine. Nu 
i-au făcut rău. 

— Cine nu i-a făcut rău? 

— Vă poate spune Maggie restul. Vorbiţi cu ea. 

— Unde e? 

— Tocmai a plecat. S-ar putea s-o mai prindeți. 

La naiba, sigur c-am s-o prind! 

Cobori în goană scările care dădeau în hol şi ieşi ca din 
puşcă pe uşa spitalului, în parcare, unde îşi zări prada la 
câteva rânduri mai încolo, descuindu-şi camioneta. 

— Maggie! strigă Jo. Maggie Bird! 

Femeia se întoarse şi oftatul pe care-l scoase aruncă un 
nor de abur în aer. 

— Vă rog, nu acum! 

— Ba da, acum. Ar fi trebuit să mă sunațţi din clipa în 
care ați aflat. 

— V-am sunat. Nu de aia sunteți aici? 


— Era treaba noastră s-o salvăm pe fată. 

— Şi aţi fi apărut cu sirena urlând. Nu ştiam care o să fie 
situația. Trebuia să fie extrasă în linişte. 

— Acum am pierdut orice şansă de a aresta pe cineva. 

Maggie clătină din cap. 

— Nici n-aţi avut vreuna. Credeţi-mă, oamenii care au 
luat-o sunt de mult plecați. 

— O să-mi spuneți cine sunt? 

— Dacă le-aş cunoaşte numele, aş face-o. 

Se uitară în tăcere una la alta în tăcerea unei nopţi de 
iarnă şi condensul din răsuflările lor se învolbură şi se 
împleti într-un singur nor. Poate că locuiau amândouă în 
acelaşi oraş şi respirau acelaşi aer, dar între ele avea să fie 
mereu o prăpastie, pentru că Maggie era o străină, o ființă 
dintr-o lume foarte îndepărtată de granițele familiare ale 
oraşului Purity din Maine. Într-o bună zi poate că aveau să 
se împrietenească, să învețe să aibă încredere una în 
cealaltă, dar nu atunci. Pe moment, stăteau față în față ca 
două adversare într-un joc ale cărei reguli Jo nu era sigură 
că le înțelege. 

— Care a fost treaba cu răpirea asta? întrebă Jo. Trebuie 
să-mi spuneți. 

— Ce trebuie acum e să fiu în patul meu. 

Maggie deschise portiera camionetei şi se urcă pe locul 
şoferului. 

— Vino pe la mine mâine, Jo! Am să-ți spun ce pot. 

Porni motorul şi plecă. 

— Cum adică „ce pot”? ţipă polițista. 

Bineînţeles, nu veni niciun răspuns. Cu Maggie Bird, nu 
venea aproape niciodată. 

Jo rămase singură în parcare, uitându-se cum stopurile 
se pierd în depărtare. Un fulg fâlfâi în cădere, apoi un altul, 
ca nişte fluturi răniți care se rostogoleau din cer. Era ora 
două noaptea, ei îi era frig şi nu-şi dorea nimic mai mult 


decât să se ducă acasă şi să se vâre la loc în pat, dar zăpada 
avea să acopere în curând orice urme de roți se mai aflau la 
casa unde fusese ținută Callie Yount. Cu fiecare minut care 
trecea, indicii vitale despre răpire dispăreau sub o pătură 
albă. Avea de cercetat un loc al faptei, de strâns echipa care 
să adune probele şi întrebări — atâtea întrebări! — cărora să 
le găsească răspuns. Patul ei, oricât de ispititor ar fi fost, 
trebuia să aştepte, fiindcă cetățenii din Purity contau pe ea. 
N-o fi fost ea o minte sclipitoare, dar ştia că ceea ce era cu 
adevărat important pentru oamenii din oraşul ei era 
siguranța de fiecare zi că pot să se bazeze pe ea să-şi facă 
treaba. Drept care, cu un oftat, se urcă în maşină şi făcu 
ceea ce făcea întotdeauna. 
Jo Thibodeau trecu la treabă. 


Capitolul 36 


BELLA 


Stătea la fereastră şi se uita în grădină. Ploua iar, ploaia 
aceea rece şi care parcă scuipa, atât de obişnuită în colțul 
acela îndepărtat de Scoţie, dar vedea semnele că primăvara 
se pregătea să vină devreme în anul acela. Abia era 
februarie şi narcisele deja răsăriseră; în martie, grădina avea 
să fie scăldată în pâlcuri de flori galbene. Pământul se 
schimba repede. Marile ape curgătoare din Europa şi Asia se 
uscau până deveneau nişte firicele, pădurile tropicale din 
America de Sud ardeau, iar în Pacific atolii de coral 
dispăreau odată cu creşterea nivelului mării. Peste tot 
clocoteau înăbuşit noi tensiuni, ceea ce însemna că existau 
bani de câştigat cu care putea să influențeze rezultatul 


alegerilor în alte țări, să alimenteze vrajbe vechi şi noi şi să 
aprindă revoluții. 

Când era mică, Bella nu aprecia grădinile, dar acum că 
îngrijise una proprie îşi dădea seama că se uită la un 
microcosmos al lumii mai mari, în care supraviețuirea nu 
era niciodată garantată, unde concurența  pândea 
neobservată în umbră, aşteptând şansa de a te depăşi şi 
sufoca. Era un principiu fundamental pe care-l învățase de 
la tatăl ei: cineva aşteaptă tot timpul să-ţi ia locul, aşa că 
trebuie să faci orice e necesar ca să ieşi în avantaj. 

Chiar dacă asta însemna să răpeşti o fată de paisprezece 
ani. 

Ştia că mama ei nu ar fi fost de acord cu tactica ei, dar 
Camilla nu mai era. Cu şase ani în urmă sucombase de la o 
tumoare la creier de care n-ar fi putut-o vindeca nici toți 
banii din lume. Acum Bella era pe cont propriu, fără 
sfaturile binevoitoare ale mamei ei care să o rețină, şi făcuse 
ceea ce fusese necesar ca să-şi asigure locul la masă. Când 
venea vorba de supraviețuire, deja avusese cel mai bun 
profesor posibil. Se folosise de bazele puse de tatăl ei şi-şi 
construise propria rețea. 

Auzi o bătaie în uşă şi se întoarse să se uite la asistentul 
său. 

— Deci? îl întrebă ea. 

— Fata a fost externată din spital. E acasă cu bunicul ei. 

— Şi echipa noastră? 

— Deja în avion spre casă. 

— Atunci poţi să le deblochezi plata. 

— Desigur. 

Asistentul ieşi din încăpere şi ea se întoarse la fereastră, 
la priveliştea grădinii. Ploaia se întețise şi picăturile erau 
acum amestecate cu lapoviță care lovea cu zgomot aleea de 
cărămidă. Se întrebă dacă acolo unde locuia Maggie ningea. 
Căutase oraşul Purity pe hartă şi văzuse că statul Maine era 


lângă Canada. Era un loc ciudat în care să te retragi la 
pensie, acolo în nordul înghețat. Îşi închipui un peisaj cu 
viscole şi nămeți şi vânturi tăioase, un loc în care era greu 
de trăit iarna. 

Maggie nu ar trebui să fie deloc în viață. Ar fi trebuit să 
moară în Como, cu un glonț în creier, şi ea intenționase să 
ducă la îndeplinire execuţia. Numai că, în acel moment din 
turn, când îi ținuse arma la cap şi o privise în ochi, nu 
putuse apăsa pe trăgaci. Îşi dăduse seama că şi Maggie era 
o victimă şi că şi viața ei se dezintegrase într-o explozie de 
flăcări şi cenuşă peste Mediterana. Phillip Hardwicke n-ar fi 
ezitat să apese pe trăgaci, dar Bella alesese să n-o facă. 

Poate că semăna mai mult cu mama ei decât îşi dădea 
seama. 

Te-am cruțat de data asta, Maggie. Dacă ne mai revedem, 
nu pot garanta c-o să fiu la fel de generoasă. 

Nu credea că aveau să se mai revadă, cu toate că aveau 
să fie conştiente una de existența alteia, chiar păstrând 
distanța, Maggie în orăşelul ei neştiut din Maine şi Bella în 
lumea ei de umbre şi anonimitate. Lumea tatălui ei. La 
cincisprezece ani poate că era o adolescentă stângace, dar 
nu fusese niciodată tâmpită. Ascultase, învățase şi 
absorbise lecţiile pe care i le dăduse Phillip. Ştia de ce era 
nevoie ca să supraviețuieşti, iar lecţiile acelea aveau să-i 
prindă bine în anii următori, pe măsură ce avea să 
recupereze cu greu banii pe care-i furase Diana Ward, să-şi 
întindă tentaculele şi să-şi consolideze puterea. 

Fusese o greşeală s-o lase pe Maggie să trăiască? Nu ştia. 
Dacă ar mai fi trăit, tatăl ei ar fi dojenit-o că o lăsase să 
scape şi într-o bună zi era posibil să ajungă să regrete 
momentul acela de slăbiciune şi sentimentalitate. Dacă era 
o greşeală, era una care putea fi remediată. 

Ştiu unde stai, Maggie. Pot oricând să mă răzgândesc. 

MAGGIE 


Cum stăm noi cinci în jurul mesei mele din sufragerie, 
pare că viața a revenit la normal. La cinci după-amiaza, 
Ingrid şi Lloyd au fost primii care au apărut neanunțațţi la 
uşa mea, ducând cu ei o caserolă de sticlă cu musaca abia 
scoasă din cuptor. Zece minute mai târziu a sosit Ben cu 
orezul lui persan cu berbecuţț, apoi a intrat Declan, cu fasole 
verde cu migdale tocate. O abundență de caserole e ceea ce- 
ți aduc prietenii într-o situaţie de criză, când tocmai ţi-ai 
pierdut soțul ori ţi-ai rupt piciorul, şi iată-i pe cei mai 
apropiaţi patru prieteni ai mei într-o vizită neaşteptată, dar 
binevenită. Chiar pare că vechea gaşcă s-a reunit, 
împărtăşind încă o dată rețete şi bârfe, o revenire la normal 
incredibilă. Bangkok şi Lacul Como îmi par acum la fel de 
departe ca un vis urât. 

Însă lucrurile acelea chiar s-au întâmplat şi acum Diana e 
moartă. Conform surselor lui Declan, poliția din Como 
susține că americanca al cărei cadavru a fost găsit cu o 
gaură de glonț în cap într-o biserică abandonată a fost, 
probabil, omorâtă de răufăcătorii locali după ce a dat fără să 
vrea peste bârlogul lor. Asta e ipoteza de care se vor agăța, 
pentru că a săpa după adevăr presupune prea mult efort. În 
general. 

— Iar acum avem o nouă problemă, zice Ben. 

— Care? întreabă Ingrid. 

— Ce să facem cu Bella Hardwicke. 

Se uită cu toții la mine, pentru că eu sunt cea care o 
cunoaşte pe Bella - sau a cunoscut-o într-o altă viață, 
înainte ca pierderea şi suferința să o transforme în femeia 


care mi-a pus pistolul la cap. Ar fi putut să mă ucidă acolo, 
în clopotniță, şi ar fi avut toate motivele să mă vrea moartă. 
În schimb, a ales să plece. Trebuie să cred că, în adâncul 
sufletului ei, sub toate cicatricile, este fata de cincisprezece 
ani pe care am cunoscut-o şi care mi-a plăcut cândva. 

— Bella nu e problema noastră, spun eu. 

— E succesoarea lui Phillip Hardwicke, replică Ingrid. 

— Dar nu e Phillip Hardwicke. 

— Atunci ce e? 

Nu ştiu răspunsul. Tot ce ştiu este că ar fi putut să mă 
ucidă şi n-a făcut-o. Tatăl ei n-ar fi fost aşa milostiv. 

— Nu ţine de noi, zic eu. La urma urmei, noi suntem ieşiţi 
la pensie. 

— Maggie are dreptate, zice şi Declan. Am informat 
Agenţia despre Bella, aşa că mingea e acum la ei. Să se 
descurce cu ea. 

— Am putea ajuta, replică Ingrid. Numai să ne roage. 

Şi cu asta trebuie să învăţăm să ne împăcăm: locul 
nostru într-o lume care ne percepe ca fiind uzați şi 
irelevanți. Generaţia asta nouă se uită doar înspre viitor, 
acordând puțină atenţie trecutului şi lucrurilor pe care le-ar 
putea învăța de la acesta. Pe care le-ar putea învăța de la 
noi. 

Scot cinci pahare şi proaspăt deschisa sticlă de whisky 
Longmorn de treizeci de ani, cadou de la Ingrid, care a reuşit 
să dea de o sursă la Leith, în Scoţia. Sticla e semnalul că 
discuția noastră urmează să devină serioasă. Îi întind 
Longmornul mai întâi lui Declan, care a vorbit foarte puțin 
în seara asta. Îmi evită privirea, fiindcă încă se mai simte 
lovit sufleteşte de faptul că am plecat de capul meu şi am 
făcut ocolul acela prin Italia fără să-i spun, cu toate că ştie 
motivul pentru care am procedat aşa. Era lupta mea şi nu 
am vrut să fie rănit în schimbul de focuri. 


Însă iată consecința. Va dura o vreme până să mă ierte 
Declan, până să reclădim încrederea dintre noi. Încă ceva pe 
lista lungă de chestiuni pe care trebuie să le rezolvăm între 
noi. 
Lloyd ridică paharul de whisky într-un toast. 

— Cin cin! Alla vostra salute! 

— Cin cin! îl îngânăm noi şi sorbim. 

Mi se declanşează alarma perimetrală. 

— Pe cine aştepţi? întreabă Ben. 

Mă scol de la masă. 

— Cred că ştim cu toții cine e. 

Deschid uşa de la intrare şi în fața ei stă cu mâna ridicată 
Jo Thibodeau, care pare că n-a dormit de zile întregi. Are 
cearcăne negre la ochi, coada de cal în neorânduială, cu 
şuvițe blonde scăpate din ea atârnându-i pe lângă față. 
Aproape că-i pot simți mirosul de epuizare. 

— Doamnă Bird, zice ea. Am nişte întrebări. 

— Bineînţeles că aveți. Poftiți înăuntru. 

Mă urmează în sufragerie şi-şi plimbă privirea în jurul 
mesei la oaspeții mei. 

— De ce nu mă surprinde să găsesc încă o întâlnire a 
Clubului Martini? 

Declan, ca un domn ce e, trage un scaun de la masă. 

— Vă rog, şefă Thibodeau, luaţi loc lângă noi. 

— Un pahar de whisky? o îmbie Lloyd. 

— Încă sunt de serviciu, zice ea. 

— E vreun moment în care nu sunteți? întreb eu. 

— Doamnă Bird, putem să mergem în altă cameră să 
discutăm? 

— Aceştia sunt prietenii mei. Aş vrea să audă orice 
spunem. 

Thibodeau oftează. E prea obosită să se contrazică cu 
mine în seara asta şi ştie că n-ar avea câştig de cauză, aşa 
că se lasă pe scaunul pe care i l-a tras Declan. Sub luminile 


din sufragerie chipul îi pare palid şi obosit şi mai bătrân 
decât cei treizeci şi doi de ani pe care-i are. În scurtul 
răstimp de când o cunosc, am ajuns să-i apreciez 
perseverenţa. Nu e sprinteră, ci o maratonistă care continuă 
să meargă înainte, punând un picior înaintea celuilalt, 
mereu concentrată la obiectivul ei. Nu ne poate depăşi la 
inteligență, dar poate rezista mai mult decât noi şi ar fi o 
problemă dacă am fi în tabere diferite. Deocamdată nu 
suntem şi cred că o ştim amândouă. 

— Poliția statală a cercetat SMS-ul pe care l-aţi primit 
despre locul în care să o găsiți pe fată, zice ea. N-a reuşit să 
stabilească cine vi l-a trimis. 

— V-am prevenit că n-o să fie în stare, zic eu. 

— Ştiţi cine l-a trimis? 

— Răpitorii, presupun. 

— De ce ar dezvălui dintr-odată locul unde se afla Callie? 
A plătit cineva o răscumpărare? 

— Nu, din câte ştiu eu. 

Se uită la ceilalți de la masă. 

— Ştie cineva de aici? 

— De unde să ştim noi? replică Lloyd cu nevinovăție. 

— O să obțin şi eu vreodată un răspuns clar de la voi, 
oameni buni? 

— Păreţi că v-ar prinde bine asta, spune Declan şi, cu o 
iuțeală de mână aproape magică, îi împinge un pahar de 
whisky în față. 

Thibodeau coboară privirea la ispita de culoarea 
caramelului şi ne uităm cu toții să vedem dacă-i cedează. 

— Ei, ce naiba..., bombăne ea. 

Ia o înghițitură lacomă şi imediat începe să tuşească. Clar 
nu e băutoare experimentată de whisky, dar, cu puţină 
încurajare, o să se înveţe. 

— Ce mai face Callie? întreabă Declan. 

Thibodeau se şterge la gură. 


— E bine, ținând seama de cele întâmplate. Nu i-au făcut 
rău. 

— Ce-şi aminteşte? 

— Au ţinut-o legată la ochi, deci nu le-a văzut fețele. 
După voci, au fost un bărbat şi o femeie. l-au dat de 
mâncare, au avut grijă să-i fie cald, n-au amenințat-o deloc. 
Habar nu avem de ce au făcut-o. 

Se uită la mine. 

— Poate ştiţi dumneavoastră? 

Chiar ştiu. Lui Callie nu i s-a dorit nicio clipă răul, nu a 
fost decât un instrument, o modalitate prin care Bella să mă 
forțeze să mă expun. Însă informaţia asta n-o să-i folosească 
prea mult poliţiei, fiindcă oamenii care au răpit-o pe Callie 
sunt acum departe şi Jo Thibodeau nu mai poate ajunge la 
ei. La fel şi femeia care a ordonat răpirea. Cum ar putea un 
polițist de oraş mic, care lucrează într-un colț liniştit de 
Maine, să se pună cu indivizi de genul lui Phillip 
Hardwicke? De aia am ales eu să trăiesc aici, de aceea au 
ales prietenii mei să trăiască aici. Cea mai mare parte a 
vieții ne-am slujit patria pe câmpurile de bătălie ascunse ale 
lumii, doborând monştri ca Hardwicke. Acum vrem o viață 
liniştită. Merităm o viață liniştită. 

— Îmi pare rău. Chiar nu mai am ce să vă zic. 

— Da, asta m-am şi gândit că o să spuneți. 

Staţia i se trezeşte cu un pârâit şi auzim vocea dispecerei: 

— Toate unităţile, zece-treizeci şi unu, zece-treizeci şi 
unu. Locaţia: Birch Road doi-patru-doi... 

Thibodeau nu stă să-şi ia rămas-bun. Într-o clipă e în 
picioare şi iese pe uşă. Câteva secunde mai târziu, îi auzim 
maşina îndepărtându-se cu un vuiet. 

— Zece-treizeci şi unu, zice Ingrid. Ăsta e codul lor pe 
stație pentru infracțiune în desfăşurare. Poate că am putea 
fi de ajutor. Ar fi datoria noastră civică, nu credeți? 


Cântărim întrebarea în timp ce trecem sticla de Longmorn 
din mână în mână şi ne reumplem paharele. „Infracțiune în 
desfăşurare”. Există vreo localitate unde nu sunt valabile 
aceste cuvinte? Am aflat că nici măcar orăşelul nostru nu e 
ferit de necazurile lumii. Dacă pică o bombă nucleară pe 
Washington, vântul va aduce praf radioactiv drept în 
colțişorul nostru sigur. Dacă se prăbuşesc țări în Europa 
sau izbucneşte războiul în Asia de Est, valurile devastării 
vor ajunge în cele din urmă şi în oraşul Purity din statul 
Maine. Nu suntem imuni. Nimeni nu e. 

— Orice ar fi, sunt sigură că Jo Thibodeau se descurcă, 
spun eu. lar dacă are nevoie de ajutorul nostru, ştie unde 
ne găseşte. 


NOTA AUTOAREI 


Refugiul spionilor a fost inspirată de un mic secret ciudat 
pe care l-am descoperit acum mai mulți ani despre orăşelul 
meu din Maine. La puţină vreme după ce ne-am mutat 
acolo, soțul meu, care e medic, şi-a deschis un cabinet, iar 
când îşi întreba noii pacienți despre ocupațiile lor 
anterioare, discuția decurgea uneori cam aşa: 

Doctor: „Cu ce v-aţi ocupat?” 

Pacient: „Am lucrat pentru guvern”. 

Doctor: „Şi ce făceați pentru guvern?” 

Pacient: „Nu pot să vorbesc despre subiect”. 

După a treia sau a patra oară când s-a întâmplat asta, 
soțul meu şi-a dat seama că e ceva tare curios la pensionarii 
din localitate. Un agent imobiliar local mi-a dezvăluit în cele 
din urmă secretul: „A, au fost cu toții în CIA”. Am descoperit 
că numai pe strada noastră scurtă aveam ca vecini doi 
spioni pensionați. De ce s-au adunat atâţia în oraşul acesta 


de doar cinci mii de locuitori? Oare pentru că se simt în 
siguranță ca anonimi aici, în nordul împădurit, departe de 
orice țintă nucleară? Oare pentru că oraşul nostru a fost 
prezentat vizibil (sau cel puţin aşa ne-a zis agentul nostru 
imobiliar) într-o revistă pentru spioni la pensie? Sau poate 
pentru că Maine a fost folosit adeseori ca amplasament de 
case conspirative în trecut? Astea sunt unele dintre ipotezele 
pe care le-am auzit, dar n-am reuşit să obţin niciodată un 
răspuns clar, fiindcă oamenii care îl cunosc nu pot sau nu 
vor să discute subiectul. 

Din cauza vârstei şi a părului cărunt e posibil să nu ne 
uităm atenți la pensionarii aceştia. Sunt doar vecinii noştri 
alături de care stăm la cafenea, care-şi împing căruțurile 
prin raioanele magazinului alimentar, la fel ca noi, şi ne dau 
bună dimineața la oficiul poştal. Se încadrează atât de bine 
în peisaj că nu ne oprim niciodată să ne întrebăm cine au 
fost cu adevărat sau ce secrete o să păzească până la 
groapă. 

Pensionarii la locul lor, cu vieţi anterioare secrete, sunt 
personaje fascinante de explorat şi aşa s-a născut Refugiul 
spionilor. Am vrut să scriu despre spionii care nu seamănă 
cu James Bond, dar în schimb sunt ca vecinii mei, trăind 
liniştiţi ca nişte pensionari absolut obişnuiţi... până când 
trecutul începe să nu le dea pace, iar ei sunt obligați să 
recurgă la vechi deprinderi de care nu credeau că vor mai 
ajunge să se folosească. 


